Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-6-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΣΤ΄ συνεδριάσεώς του, της Πέμπτης 3 Ιουνίου 2021, σε ό,τι αφορά την ψήφιση στο σύνολο των σχεδίων νόμoυ: 1) «Κύρωση α) της Συμφωνίας για τη Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτοκόλλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών» και 2) «Κύρωση του Παραρτήματος XVIII της Διεθνούς Συμβάσεως για τα Προνόμια και τις Ασυλίες των Ειδικευμένων Οργανισμών, αναφορικά με τον Παγκόσμιο Οργανισμό Τουρισμού και συναφή ζητήματα»]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 7 Ιουνίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 808/27-5-2021 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Περιβάλλοντος και Ενέργειας, με θέμα: «Διαχείριση και προστασία περιαστικού δάσους Θεσσαλονίκης, Σέιχ - Σου». 2. Η με αριθμό 809/28-5-2021 επίκαιρη ερώτηση του Βουλευτή Λάρισας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Υγείας, με θέμα: «Εργασιακή εκμετάλλευση των εργαζομένων με γνώμονα τις απευθείας αναθέσεις». 3. Η με αριθμό 814/30-5-2021 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Επιστροφή νοσοκομείων στην κανονικότητα με προβλήματα και ταλαιπωρία των πολιτών». 4. Η με αριθμό 803/24-5-2021 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Την επικίνδυνη κατάσταση που έχει διαμορφωθεί με τις ελλείψεις στο Κέντρο Υγείας (ΚΥ) Κατούνας Αιτωλοακαρνανίας». 5. Η με αριθμό 816/31-5-2021 επίκαιρη ερώτηση της Βουλευτού Β΄ Θεσσαλονίκης του ΜέΡΑ25 κ. Κωνσταντίνας Αδάμου προς τον Υπουργό Τουρισμού, με θέμα: «Ταχύρρυθμα προγράμματα κατάρτισης στο επάγγελμα του ξεναγού». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 812/28-5-2021 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Υποδομών και Μεταφορών, με θέμα: «Υλοποίηση σχολικών αιθουσών στην περιοχή της δυτικής Θεσσαλονίκης». 2. Η με αριθμό 810/28-5-2021 επίκαιρη ερώτηση της Βουλευτού Β2΄Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Χαρούλας (Χαράς) Καφαντάρη προς τον Υπουργό Προστασίας του Πολίτη, με θέμα: «Ανέτοιμος ο κρατικός μηχανισμός για την αντιμετώπιση δασικών πυρκαγιών». 3. Η με αριθμό 817/31-5-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Εξίσωση ορίων ηλικίας ανδρών - γυναικών για λήψη σύνταξης με ανήλικο παιδί (25ετία/2010)». 4. Η με αριθμό 805/25-5-2021 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Περιβάλλοντος και Ενέργειας, με θέμα: «Άμεση αποκατάσταση και ολοκληρωμένη προστασία της δασικής περιοχής που κατέστρεψε η πρόσφατη πυρκαγιά στο Σχίνο Κορινθίας». 5. Η με αριθμό 822/31-5-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: « Η πυρκαγιά σε Κορινθία, Δυτική Αττική - Γεράνεια Όρη αποτελεί την πιο καταστροφική, από άποψη καμένης δασικής έκτασης, της τελευταίας δεκαετίας». 6. Η με αριθμό 811/28-5-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου)Τριανταφυλλίδη προς τον Υπουργό Υγείας, με θέμα: «Η Κυβέρνηση εγκατέλειψε και υγειονομικά τη Θεσσαλονίκη. Ούτε κεντρικό επιχειρησιακό σχέδιο, ούτε νέες προσλήψεις ιατρικού και νοσηλευτικού προσωπικού». 7. Η με αριθμό 818/31-5-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υγείας, με θέμα: «Πώς θα ενισχυθεί η λειτουργία της Καρδιοχειρουργικής Κλινικής στο Πανεπιστημιακό Γενικό Νοσοκομείο (ΠΓΝ) Ρίου προς όφελος των πολιτών της Ηλείας και της δυτικής Ελλάδας;». 8. Η με αριθμό 806/26-5-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Τις επαγγελματικές σχολές του ΟΑΕΔ». 9. Η με αριθμό 824/31-5-2021 επίκαιρη ερώτηση του Βουλευτή Β2΄ Δυτικού - Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Αγνοούνται οι θέσεις μελισσοκομικών συλλόγων, συνεταιρισμών, της Εθνικής Διεπαγγελματικής Οργάνωσης Μελιού και της Ελληνικής Επιστημονικής Εταιρείας Μελισσοκομίας στην απόφαση για τη λειτουργία του Εθνικού Ηλεκτρονικού Μελισσοκομικού Μητρώου». 10. Η με αριθμό 813/28-5-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Κωνσταντίνου Ζουράρη προς την Υπουργό Πολιτισμού και Αθλητισμού, με θέμα: «Ομόφωνη, θετική γνωμοδότηση του Κεντρικού Αρχαιολογικού Συμβουλίου στο αίτημα του οίκου «DIOR» για τις επιδείξεις του στις 14, 15 και 17 Ιουνίου 2021». 11. Η με αριθμό 830/31-5-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιτακτική η άμεση κήρυξη της Κλαδικής Συλλογικής Σύμβασης των Ξενοδοχοϋπαλλήλων ως υποχρεωτικής». 12. Η με αριθμό 819/31-5-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεώργιου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Το πρόβλημα που έχει ανακύψει με τους αλλοδαπούς εργαζόμενους στον πρωτογενή τομέα». 13. Η με αριθμό 820/31-5-2021 επίκαιρη ερώτηση της Βουλευτού Πιερίας του ΣΥΡΙΖΑ - Προοδευτική Συμμαχία κ. Ελισάβετ (Μπέττυς) Σκούφα προς την Υπουργό Πολιτισμού και Αθλητισμού, με θέμα: «Απαραίτητη η οικονομική στήριξη των πολιτιστικών συλλόγων της πατρίδας μας». 14. Η με αριθμό 832/31-5-2021 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς την Υπουργό Πολιτισμού και Αθλητισμού, με θέμα: «Κατά χώραν διατήρηση των αρχαιοτήτων του σταθμού Βενιζέλου». 15. Η με αριθμό 821/31-5-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Προστασίας του Πολίτη, με θέμα: «Να ενισχυθούν οι πυροσβεστικές δομές στο Δήμο Σητείας Λασιθίου Κρήτης». 16. Η με αριθμό 831/31-5-2021 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ.Χαράλαμπου Καστανίδη προς τον Υπουργό Περιβάλλοντος και Ενέργειας, με θέμα: «Λήψη άμεσων μέτρων για την προστασία του δάσους του Σέιχ - Σου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2551/10-12-2020 ερώτηση του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Υιοθέτηση συστήματος επισήμανσης προϊόντων διατροφής με σήματα όπως το Nutri - Score». 2. Η με αριθμό 5972/14-4-2021 ερώτηση του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Κίνδυνος απένταξης είκοσι πέντε αρδευτικών έργων του Μέτρου 4.3.1 και απώλεια σχεδόν 350 εκατομμυρίων ευρώ από το Πρόγραμμα Αγροτικής Ανάπτυξης (ΠΑΑ) 2014-2020». 3. Η με αριθμό 388/101/12-10-2020 ερώτηση και αίτηση κατάθεσης εγγράφων του Βουλευτή Εύβοιας του ΣΥΡΙΖΑ - Προοδευτική Συμμαχία κ. Ευάγγελου Αποστόλου προς τον Υπουργό Εργασίας και Κοινωνικών Υποθέσεων, με θέμα: «Μέχρι και δύο χρόνια η καθυστέρηση στην απονομή συντάξεων από τον ΟΓΑ». Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 15/13/23-2-2021 επίκαιρη επερώτηση των Βουλευτών του Συνασπισμού Ριζοσπαστικής Αριστεράς - Προοδευτική Συμμαχία», των κ.κ. Θεόφιλου Ξανθόπουλου, Χρήστου Σπίρτζη, Διονύσιου - Χαράλαμπου Καλαματιανού, Ιωάννη Γκιόλα, Σουλτάνας Ελευθεριάδου, Σπυρίδωνα Λάππα, Κωνσταντίνου Μάρκου, Ελευθέριου Αβραμάκη, Ειρήνης - Ελένης Αγαθοπούλου, Τρύφωνα Αλεξιάδη, Αθανασίας (Σίας) Αναγνωστοπούλου, Αλέξανδρου - Χρήστου Αυλωνίτη, Βασίλειου (Βασίλη) Βασιλικού, Καλλιόπης Βέττα, Θεόδωρου Δρίτσα, Εμμανουήλ Θραψανιώτη, Ευφροσύνης (Φρόσως) Καρασαρλίδου, Ειρήνης - Νίνας Κασιμάτη, Βασίλειου Κόκκαλη, Κυριακής Μάλαμα, Χαράλαμπου (Χάρη) Μαμουλάκη, Αλέξανδρου Μεϊκόπουλου, Κωνσταντίνου Μπάρκα, Αθανάσιου (Θάνου) Μωραΐτη, Αικατερίνης (Κατερίνας) Νοτοπούλου, Μαριλίζας Ξενογιαννακοπούλου, Αθανάσιου Παπαδόπουλου, Νικόλαου Παππά, Παύλου Πολάκη, Παναγιούς (Γιώτας) Πούλου, Νεκτάριου Σαντορινιού, Ιωάννη Σαρακιώτη, Ελισσάβετ (Μπέττυ) Σκούφα, Νικόλαου Συρμαλένιου, Μερόπης Τζούφη, Αλέξανδρου (Αλέκου) Τριανταφυλλίδη, Θεανώς Φωτίου, Δημήτριου (Τάκη) Χαρίτου, Μιλτιάδη Χατζηγιαννάκη, Ραλλίας Χρηστίδου και Γεώργιου Ψυχογιού προς τον Υπουργό Προστασίας του Πολίτη, με θέμα: «Ολέθρια κυβερνητική πολιτική στο σωφρονιστικό σύστημα». Τον λόγο έχει ο πρώτος επερωτών Βουλευτής Νομού Δράμας του ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος για δέκα λεπτά. Από τους υπόλοιπους συναδέλφους που επερωτούν, επειδή στις πρωτολογίες είναι πολύ μικρός ο χρόνος, όσοι θέλετε, θα μου πείτε, για να σας προσθέσω, με μια ελαστική ερμηνεία του Κανονισμού, και τη δευτερολογία, ώστε να έχετε περισσότερο χρόνο να αναπτύξετε τις απόψεις σας. Έναν - έναν που θα ανεβαίνει πάνω, θα τον ρωτώ να μου λέει. Κύριε Ξανθόπουλε, ορίστε, έχετε τον λόγο.
Ευχαριστώ πολύ, κύριε Πρόεδρε. Καλημέρα σε όλους και όλες. Κατ' αρχάς να πω ότι υπάρχει μια τεχνική δυσχέρεια και μέσω «WEBEX» θα παρέμβει ο συνάδελφός μας κ. Λάππας.
Είναι γραμμένο, κύριε Ξανθόπουλε.
Είναι γραμμένο, όμως, δεν επικοινωνεί. Και υπάρχει ένα τεχνικό ζήτημα, γι' αυτό το λέω. Κυρίες και κύριοι Βουλευτές, κατ' αρχάς η σημερινή συζήτηση έχει αποκλειστικό θέμα την κατάσταση του σωφρονιστικού συστήματος και όταν λέμε σωφρονιστικό σύστημα η σκέψη μας πηγαίνει στην κ. Νικολάου, στην οποία ευχόμαστε να αντιμετωπίσει επιτυχώς το πρόβλημα υγείας της και φαντάζομαι ότι διερμηνεύω τα αισθήματα όλης της Κοινοβουλευτικής Ομάδας του ΣΥΡΙΖΑ και όλης της Βουλής, για υγεία και για να τα καταφέρει σ' αυτή τη δύσκολη στιγμή. Δεύτερον. Ξεκινώ από ένα απόφθεγμα του Γιάννη Πανούση, καθηγητή εγκληματολογίας, ο οποίος τίμησε και τα έδρανα της Βουλής, λέγοντας ότι «στη φυλακή μπαίνεις επειδή τιμωρήθηκες, όχι για να τιμωρηθείς.» Επομένως, αυτό - κατά την άποψή μας - αποτελεί τη λυδία λίθο με την οποία προσεγγίζουμε τη λειτουργία του σωφρονιστικού συστήματος. Ατυχώς, όμως, η πολιτική της Κυβέρνησης στο σωφρονιστικό σύστημα έχει έντονα στοιχεία και αυταρχισμού και μονομέρειας. Το δόγμα «νόμος και τάξη» εφαρμόζεται χωρίς έλεος επάνω στους κρατουμένους, χωρίς στρατηγικό σχέδιο και γνώση, αλλά με όρους τηλεοπτικού σόου. Η δεξιά πολιτική περιλαμβάνει «χωροφυλακίστικη» - σε εισαγωγικά - μεταχείριση, αυστηροποίηση των πάντων, περιστολή των αδειών των κρατουμένων, συρρίκνωση αγροτικών φυλακών, εγκατάλειψη της κοινωνικής επανένταξης, παραμέριση της εκπαίδευσης και της απασχόλησης, αδιαφάνεια, αναξιοκρατία, αδρανοποίηση των ελέγχων και βεβαίως αδιαφορία ή άγνοια για τις διεθνείς συνέπειες που μπορεί να έχει αυτό στη χώρα μας. Στο ίδιο πνεύμα εντάσσεται και η υποβάθμιση συλλογικών επιστημονικών οργάνων, όπως το Κεντρικό Επιστημονικό Συμβούλιο Φυλακών και η εκδίωξη από αυτό, η απομάκρυνση, ακαδημαϊκών και δικαστικών λειτουργών. Παρατηρείται παράκαμψη συλλογικών οργάνων, παραδείγματος χάριν της Κεντρικής Επιτροπής Μεταγωγών, και λήψη αποφάσεων μόνο από ένα πρόσωπο, τη Γενική Γραμματέα Αντεγκληματικής Πολιτικής. Ταυτόχρονα, παρεισφρέουν και εδώ οι νεοφιλελεύθερες εμμονές, με σημείο αιχμής την ιδιωτικοποίηση του σωφρονιστικού συστήματος. Οι μπίζνες αρχίζουν με πρώτο βήμα το «πρότζεκτ» - σε εισαγωγικά - του «νέου» - σε εισαγωγικά - Κορυδαλλού που σχεδιάζεται με ΣΔΙΤ και μάλιστα, εν κρυπτώ, χωρίς ενημέρωση του Κοινοβουλίου. Η Κυβέρνηση βλέπει και τις φυλακές ως ευκαιρία για κρατικοδίαιτη επιχειρηματικότητα και διανομή δημόσιου χρήματος και όχι ως μέσον υλοποίησης της δικαιοσύνης. Συνολικά, η κυβερνητική πολιτική συνοψίζεται σε ένα μείγμα αυταρχισμού και νεοφιλελευθερισμού. Έτσι, λοιπόν, από το τρίπτυχο της κυβέρνησης ΣΥΡΙΖΑ ασφάλεια, ανθρωπισμός, επανένταξη, πάμε σε ένα νέο μοντέλο μηδενική ανοχή, καταστολή, φύλαξη. Η οπισθοδρόμηση σε ένα σωφρονιστικό μοντέλο που έχει εγκαταλειφθεί, προφανώς, από προ πολλού, είναι προφανής και τα προβλήματα με το Συμβούλιο της Ευρώπης αναμενόμενα, με ανυπολόγιστες, μάλιστα, συνέπειες, ηθικές, πολιτικές και οικονομικές. Αυτή η πολιτική επιστεγάστηκε με τον πρόσφατο ν.4760/2020 για την περιστολή των αδειών των κρατουμένων, τη συρρίκνωση των αγροτικών φυλακών και την ουσιαστική μετατροπή της Γενικής Γραμματείας Αντεγκληματικής Πολιτικής σε «Υπουργείο Φυλακών». Η Κυβέρνηση της Νέας Δημοκρατίας φρόντισε η Γενική Γραμματεία να έχει δική της οικονομική υπηρεσία, δική της τεχνική υπηρεσία, δική της Γενική Διεύθυνση Προσωπικού και Ηλεκτρονικής Διακυβέρνησης, κατά παρέκκλιση κάθε άλλης γενικής γραμματείας, με Υπουργό την κ. Νικολάου. Πρόκειται για έναν οργανισμό που έχει περί τους εκατόν πενήντα υπαλλήλους. Και βλέπουμε καθημερινά τις παρεμβάσεις και τις δράσεις της κ. Νικολάου. Ξεδιπλώνεται μ' αυτόν τον τρόπο η πολιτική κατεύθυνση της Κυβέρνησης για περισσότερη φυλάκιση, εντονότερο αυταρχισμό, αυξημένη περιστολή δικαιωμάτων, αστυνομικές επιχειρήσεις και κυρίως επικοινωνιακά τρικ. Από την άλλη πλευρά, δεν υπάρχει οργανωμένο σχέδιο, παρά μόνο ευκαιριακές επικοινωνιακές κινήσεις και συνεχείς ανακοινώσεις για αστυνομικές επιχειρήσεις. Αξίζει να σημειωθεί ότι ενώ πριν λίγες μέρες έληξε το τριετές στρατηγικό σχέδιο για το σωφρονιστικό σύστημα 2018-2020 που εκπόνησε, αλλά και εφάρμοσε η κυβέρνηση του ΣΥΡΙΖΑ μετά από διαβούλευση με το Συμβούλιο της Ευρώπης δεν έχει παρουσιαστεί από την Κυβέρνηση της Νέας Δημοκρατίας κάποιο αντίστοιχο για τα επόμενα χρόνια, όπως απαιτούν οι ευρωπαϊκοί θεσμοί. Η πολιτική ηγεσία του Υπουργείου Προστασίας του Πολίτη, ενώ λεκτικά δεν απέρριψε το προηγούμενο σχέδιο είναι σαφές από τις επιλογές της ότι το έχει βάλει στο ψυγείο, για να μην πω ότι το έχει πετάξει στα σκουπίδια. Εξαιρετικά σοβαρό πρόβλημα στο σωφρονιστικό σύστημα είναι η μεταφορά της αρμοδιότητας από το Υπουργείο Δικαιοσύνης στο Υπουργείο Προστασίας του Πολίτη. Είναι πρόβλημα ιδεολογίας, άρα και λειτουργίας, πρόβλημα που δημιούργησε η Νέα Δημοκρατία με την ιδεοληψία της ασφάλειας, αφού πρώτα καλλιεργήθηκε η κατάλληλη εικόνα από τα φιλικά μέσα μαζικής επικοινωνίας. Με το προεδρικό διάταγμα 81/9-7-2019, δηλαδή, την επομένη των εκλογών, μεταφέρθηκε συνολικά η Γενική Γραμματεία Αντεγκληματικής Πολιτικής από το Υπουργείο Δικαιοσύνης στο Υπουργείο Προστασίας του Πολίτη. Με αυτόν τον τρόπο, η σωφρονιστική πολιτική από θέμα δικαιοσύνης έγινε υπόθεση αποκλειστικά ασφαλείας που ανήκει στην Αστυνομία και η αρμοδιότητα μεταφέρθηκε με πανευρωπαϊκή πρωτοτυπία στο Υπουργείο Προστασίας του Πολίτη. Αν και η άποψη που επικρατεί επιστημονικά στο ευρωπαϊκό επίπεδο θέλει τα καταστήματα κράτησης σε πλήρη διάκριση από τους μηχανισμούς δίωξης εγκλήματος, η Κυβέρνηση κωφεύει και πρωτοτυπεί. Είναι μια ευρωπαϊκή πρωτοτυπία, εκτός από την Ουγγαρία του Ορμπάν και τη μισή Ισπανία, δηλαδή πλην Καταλονίας, αφού σε όλες τις άλλες χώρες οι φυλακές υπάγονται στο Υπουργείο Δικαιοσύνης. Είναι ρητή η δήλωση του Συνηγόρου του Πολίτη στη Βουλή, τον Δεκέμβριο του 2019, ότι η μεταφορά αυτή έρχεται σε προφανή αντίθεση με την αρχή της διάκρισης μεταξύ αστυνομικής και σωφρονιστικής υπηρεσίας που θα πρέπει να υφίσταται. Δεύτερο κεφάλαιο είναι ο υπερπληθυσμός των καταστημάτων κράτησης. Με βάση τα στοιχεία της 1ης Ιανουαρίου του 2021, σε δέκα χιλιάδες εκατόν εβδομήντα πέντε θέσεις βρίσκονταν τότε έντεκα χιλιάδες τριακόσιοι εβδομήντα εννιά κρατούμενοι. Υπάρχει δηλαδή 111% πληρότητα. Ωστόσο, η εικόνα είναι σαφέστερη, καθώς πρόκειται για τον κύριο όγκο των κλειστών φυλακών, όπου η υπερπλήρωση φτάνει στο 130% σε ορισμένες φυλακές, ενώ σε μερικές υπερβαίνει το 150%. . Πλέον τούτων, όμως, σε ορισμένες νέες φυλακές που διαθέτουν μόνο κελιά και όχι θαλάμους η υπερπλήρωση συνεπάγεται ότι οι υπεράριθμοι κρατούμενοι δεν διαθέτουν κλίνη, αλλά κοιμούνται στο πάτωμα. Έχουμε εκατόν πενήντα τέσσερα άτομα στη Νιγρίτα, εκατόν σαράντα τέσσερα στα Τρίκαλα, εκατόν δεκατέσσερα στο Δομοκό, εξήντα εννέα στα Χανιά, ενώ σε ορισμένες από τις λεγόμενες «παλιές» έχουν τοποθετηθεί μετά από χρόνια τριώροφα κρεβάτια, στην Αλικαρνασσό και στην Τρίπολη. Την ίδια στιγμή, η αυταρχική και εχθρική προς την επανένταξη κυβερνητική πολιτική έχει αδειάσει τις αγροτικές φυλακές. Έτσι, στις τέσσερις αγροτικές φυλακές της χώρας, Αγιάς, Κασσάνδρας, Κασσαβέτειας και Τίρυνθας, η πληρότητα φτάνει μόλις το 66%. Η κατάσταση αυτή θα χειροτερέψει μετά την ψήφιση του πρόσφατου νόμου που αυστηροποιεί τις προϋποθέσεις μεταγωγής σε αυτές. Με τον ν.4322, τον νόμο Παρασκευόπουλου, ο οποίος συκοφαντήθηκε και έγινε προμετωπίδα στην πολιτική αντιπαράθεση του προηγούμενου διαστήματος, αποπειράθηκε η κυβέρνηση του ΣΥΡΙΖΑ να αποσυμφορήσει τις φυλακές. Ήταν ένας νόμος τομή γιατί αντιμετώπισε το πρόβλημα κοιτάζοντάς το στα μάτια. Όλες οι αποπληθωριστικές πολιτικές των προηγούμενων περιόδων απέτυχαν γιατί στόχευαν μόνο στα πλημμελήματα. Ενώ είναι γνωστό ότι το 85% περίπου των κρατουμένων στις ελληνικές φυλακές κρατούνται για κακουργηματικές πράξεις, με την εφαρμογή του ο νόμος αυτός αποσυμφόρησε και εκτόνωσε το τεράστιο πρόβλημα της υπερσυσσώρευσης κρατουμένων στις φυλακές. Απολύθηκαν από τις φυλακές περίπου δύο χιλιάδες άνθρωποι, κάνοντας χρήση του ευεργετήματος του ν.4322. Και βεβαίως αυτό αποτέλεσε «καρφί» στο μάτι της συντηρητικής οπτικής της Νέας Δημοκρατίας, η οποία με τα φίλια μέσα άρχισε να επιτίθεται: «Άνοιξαν οι φυλακές. Βγαίνουν οι εγκληματίες». Τα απόνερα αυτής της πολιτικής τα παρακολουθούμε και σήμερα. Μ' αυτή την έξαρση της εγκληματικότητας το τελευταίο διάστημα που η χώρα κινδυνεύει να μετατραπεί σε μια επαρχία της Αμερικής των αρχών του προηγούμενου αιώνα, επανέρχεται πάλι το μύθευμα του νόμου Παρασκευόπουλου, ενώ ακόμη δεν έχουμε δει ποιοι είναι οι δολοφόνοι, ποιοι εμπλέκονται κι αν έχουν προηγούμενη παραβατική συμπεριφορά ή όχι και για ποιους νομικούς ή όχι λόγους βρίσκονται εκτός των καταστημάτων κράτησης. Αλλά φαίνεται ότι στη λογική της Νέας Δημοκρατίας το μείζον είναι να απαξιωθεί στη συνείδηση του κόσμου μια πολιτική αποσυμφόρησης των φυλακών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, λέγοντας το εξής: Υπάρχει ένα πάρα πολύ σοβαρό πρόβλημα, όπως το αντιλαμβανόμαστε όλοι, και της ποιότητας του σωφρονισμού και του αριθμού των κρατουμένων. Σήμερα η Νέα Δημοκρατία επανέρχεται με εξαγγελίες και υπόσχεται σε κάθε μέρος της Ελλάδας νέες φυλακές χωρίς κανένα σχεδιασμό και χωρίς καμμιά συναίσθηση ευθύνης, απλά για τις εντυπώσεις. Όμως, χωρίς αναμορφωμένο χωροταξικό σχέδιο, δηλαδή ειδικό πλαίσιο χωροταξικού σχεδιασμού και αειφόρου ανάπτυξης καταστημάτων κράτησης για την προετοιμασία του οποίου έχει αδιαφορήσει πλήρως, κάθε εξαγγελία είναι πυροτέχνημα και απλή προπαγάνδα. Επιχειρείται - και θέλω να το επισημάνω - η εισαγωγή του μοντέλου των ιδιωτικών φυλακών. Αρχικά η Κυβέρνηση μίλησε για κατασκευή των κτηρίων του «νέου» Κορυδαλλού από ιδιώτες. Αργότερα μπήκε η συντήρηση και η λειτουργία των φυλακών και πρόκειται για επιλογή αντισυνταγματική αφού ανατίθεται σε ιδιώτες κρατική λειτουργία που ανήκει στο σκληρό πυρήνα του κράτους. Η Κυβέρνηση αντιμετωπίζει τις φυλακές ως επιχειρήσεις και όχι ως μέσο υλοποίησης της δικαιοσύνης. Ωστόσο έχουν εξαγγελθεί ΣΔΙΤ για τις νέες φυλακές Χαλκίδας και Κορυδαλλού. Τέλος, ως προς τις υποδομές, εξαντλείται η δράση της Κυβέρνησης στις μακέτες του «νέου» Κορυδαλλού κρυφά από το Κοινοβούλιο, χωρίς καμμιά διαφάνεια. Το Υπουργείο Προστασίας του Πολίτη, τρέμοντας την κριτική της Αντιπολίτευσης και τη χλεύη της επιστημονικής κοινότητας, κρύβει το πόρισμα της Επιτροπής Μετεγκατάστασης του Κορυδαλλού γιατί δήθεν είναι στρατιωτικό μυστικό. Επιχειρείται η δήθεν κατασκευή του «νέου» Κορυδαλλού με εξαίρεση από τους ισχύοντες κανόνες για τις δημόσιες συμβάσεις και την προστασία του περιβάλλοντος, δηλαδή, φυλακή fast track. Μάλιστα οργανώνονται και show μπουλντόζας με την πολιτική ηγεσία του Υπουργείου Προστασίας του Πολίτη να φωτογραφίζεται με το δήθεν στρατιωτικό μυστικό, δηλαδή τα ερείπια της πρώην βάσης του ΝΑΤΟ. Ενώ υπάρχει κρατικός φορέας - ΚΤ.ΥΠ. - με μεγάλη τεχνογνωσία στην ανοικοδόμηση δημοσίων έργων και ειδικά στην κατασκευή των φυλακών, παρακάμπτεται για να κατασπαταληθεί δημόσιο χρήμα σε διάφορους συμβούλους ή φορείς. Την ίδια στιγμή η Κυβέρνηση οργανώνει παρωδία εγκαινίων στο νέο κατάστημα κράτησης της Δράμας χωρίς να ξεκινά η λειτουργία του, αλλά ένα κτήριο εκπαίδευσης, την ακύρωση του οποίου ήδη είχε δρομολογήσει. Ακροθιγώς ανέφερα ορισμένα στοιχεία της επίκαιρης επερώτησης που θα συζητηθεί. Η άποψή μας είναι ότι οφείλει η Κυβέρνηση να δώσει επαρκείς εξηγήσεις. Τα υπόλοιπα κεφάλαια θα αναπτύξουν οι συνομιλητές μου στη σειρά όπως έχουν καταγραφεί. Πλην, όμως, η κριτική μας είναι συνεχής γιατί πρόκειται για συνανθρώπους μας οι οποίοι κρατούνται και πλην του δικαιώματος της ελεύθερης διάθεσης του εαυτού τους, απολαμβάνουν όλων των άλλων συνταγματικών προνομίων και δικαιωμάτων. Σας ευχαριστώ πολύ, κύριε Πρόεδρε.
Τον λόγο έχει τώρα ο δεύτερος επερωτών Βουλευτής, ο κ. Διονύσιος - Χαράλαμπος Καλαματιανός. Θέλετε και τη δευτερολογία σας, κύριε συνάδελφε;
Όχι, δεν νομίζω να χρειαστεί, ίσως πάρω ένα λεπτό παραπάνω, κύριε Πρόεδρε.
Ορίστε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πέρασαν, δυστυχώς, τρεις ολόκληροι μήνες μέχρι να έρθει να συζητηθεί αυτή η επίκαιρη επερώτηση. Την είχαμε καταθέσει τον Φλεβάρη, τώρα έχουμε Ιούνιο. Βέβαια, τις διαθέσεις σας για τη σωφρονιστική πολιτική τις δείξατε αμέσως μόλις αναλάβατε τη διακυβέρνηση της χώρας, την επόμενη ακριβώς μέρα. Με το προεδρικό διάταγμα 81/2019 μεταφέρατε το σύνολο της σωφρονιστικής, αντεγκληματικής πολιτικής από το Υπουργείο Δικαιοσύνης στο Υπουργείο Προστασίας του Πολίτη, την αποκόψατε δηλαδή από τον φυσικό της χώρο, που είναι η δικαιοσύνη. Παραβλέψατε ακόμα και το γεγονός ότι αυτή η επιλογή σας είναι αντίθετη με το σύνολο της ευρωπαϊκής πρακτικής. Χαρακτηριστικός είναι ο Κανόνας 71 της σύστασης της Επιτροπής των Υπουργών των κρατών - μελών της Ευρωπαϊκής Ένωσης, σχετικά με τους ευρωπαϊκούς σωφρονιστικούς κανόνες, που ορίζει ρητά ότι οι φυλακές υπάγονται στην ευθύνη δημοσίων Αρχών, ανεξάρτητων από στρατιωτικές, αστυνομικές, ή ανακριτικές υπηρεσίες. Τα παραβλέψατε όλα αυτά και προχωρήσατε στην εμμονική σας διάθεση απέναντι στο σωφρονιστικό σύστημα και την αντεγκληματική πολιτική. Ερχόμαστε τώρα στην ουσία των ζητημάτων. Δύο από τα βασικότερα προβλήματα του σωφρονιστικού συστήματός μας είναι ο υπερπληθυσμός των κρατουμένων και η έλλειψη προσωπικού. Τα δύο αυτά προβλήματα, βέβαια, είναι αλληλένδετα γιατί η έλλειψη προσωπικού περιορίζει και τα δικαιώματα των κρατουμένων. Σήμερα οι συνολικές θέσεις χωρητικότητας κρατουμένων είναι δέκα χιλιάδες εκατόν εβδομήντα πέντε - τόσες είναι οι θέσεις - και κρατούνται πάνω από έντεκα χιλιάδες, έντεκα χιλιάδες τριάντα ένας άνθρωποι στις φυλακές. Αρκετές φυλακές έχουν υπερβεί το 100% της πληρότητας, φθάνουν ακόμα και το 150% και παραπάνω. Ταυτόχρονα, έχουμε το πρόβλημα της οξείας υποστελέχωσης των υπαλλήλων στα καταστήματα κράτησης, που γιγαντώνεται από τον υπερπληθυσμό των κρατουμένων. Η ζοφερή εργασιακή πραγματικότητα που βιώνουν οι υπάλληλοι των καταστημάτων κράτησης και η πλήρης εγκατάλειψή τους φαίνεται πλέον ξεκάθαρα μέσα στην πανδημία. Δυστυχώς, δεν έχετε λάβει και καμμία πρόβλεψη για τις ευπαθείς ομάδες τόσο κρατουμένων όσο και εργαζομένων. Δεν λάβατε καμμία οργανωμένη πρωτοβουλία για να εμβολιαστεί κατά προτεραιότητα το προσωπικό των καταστημάτων κράτησης και οι κρατούμενοι, παρά τις σχετικές συστάσεις σε ευρωπαϊκό επίπεδο. Εγκαταλελειμμένοι, λοιπόν και οι εργαζόμενοι και οι κρατούμενοι. Η εργασία του προσωπικού των καταστημάτων κράτησης είναι αντιληπτό ότι είναι ιδιαίτερα σημαντική και απαιτητική δημόσια υπηρεσία. Οι υπάλληλοι των υπηρεσιών αυτών - σωφρονιστικοί και εξωτερικοί φρουροί - πέρα από τη φύλαξη των καταστημάτων κράτησης συμβάλλουν στην προστασία της ζωής και της ακεραιότητας των κρατουμένων, στον σωφρονισμό τους και βοηθούν και στη διαδικασία επανένταξης, για να είναι έτοιμοι όταν έρθει η ώρα της αποφυλάκισης και να ενταχθούν στην κοινωνία. Η πολιτική σας για τα καταστήματα κράτησης έχει προκαλέσει πολύ μεγάλες ελλείψεις σε προσωπικό. Οι υπηρεσιακές ανάγκες είναι τεράστιες και επιβαρύνεται η ασφάλεια και των εργαζομένων και των κρατουμένων. Η υπερεργασία των εργαζομένων αυξάνεται καθημερινά, απλήρωτες υπερωρίες, οφειλόμενα ρεπό που συσσωρεύονται συνεχώς. Το προσωπικό όλων των κλάδων και ειδικοτήτων που εργάζονται σήμερα στα καταστήματα κράτησης πραγματικά στενάζει κάτω από το βάρος των ελλείψεων. Εάν δεν το έχετε καταλάβει, κύριε Υπουργέ, οι αντοχές όλων αυτών των ανθρώπων - υπαλλήλων, φυλάκων, υγειονομικών, διοικητικών, εξωτερικών φρουρών - δοκιμάζονται συνεχώς. Προσπαθούν να προσφέρουν εργασία σε ένα συνεχώς επιβαρυμένο επαγγελματικό περιβάλλον. Αλήθεια, αντιλαμβάνεστε την καθημερινή εξουθένωση του προσωπικού λόγω της υποστελέχωσης και των σοβαρών κενών στις οργανικές θέσεις; Παραδεχτείτε, επιτέλους, το τεράστιο πρόβλημα και πείτε μας ποιο είναι το πλάνο σας και το σχέδιό σας για να αντιμετωπιστεί αυτή η ζοφερή κατάσταση, γιατί μέχρι σήμερα αυτό που κάνετε είναι να ακυρώνετε το πλήρες σχέδιο για τη σωφρονιστική πολιτική που καταρτίστηκε και εφαρμόστηκε επί κυβέρνησης ΣΥΡΙΖΑ, που περιελάμβανε, βέβαια και το προσωπικό. Στην τελευταία έκθεση του Συμβουλίου της Ευρώπης διαπιστώνεται για άλλη μια φορά το σοβαρότατο έλλειμμα και μία από τις σοβαρότατες παθογένειες του ελληνικού σωφρονιστικού συστήματος, που είναι η έλλειψη προσωπικού και μάλιστα, η έλλειψη προσωπικού πρώτης γραμμής στους φύλακες. Η πολιτική μας στο σωφρονιστικό σύστημα προτάσσει την ασφάλεια των κρατουμένων και των υπαλλήλων, τον ανθρωπισμό, την επανένταξη και τη διαφάνεια. Η κυβέρνηση ΣΥΡΙΖΑ, παρά τις δημοσιονομικές δεσμεύσεις που επέβαλαν οι δανειστές, νομοθέτησε την αύξηση των οργανικών θέσεων προσωπικού των καταστημάτων κράτησης κατά πεντακόσιες ογδόντα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ταυτόχρονα, εξασφάλισε σημαντική ενίσχυση του προσωπικού στα καταστήματα κράτησης με την προκήρυξη 6Κ/2018 για πεντακόσιες και πλέον θέσεις, ενώ παράλληλα εξασφάλισε την πρόσληψη επιπλέον εξακοσίων τριάντα εννέα υπαλλήλων για τις φυλακές, όπως για παράδειγμα στο νέο κατάστημα Δράμας. Ωστόσο, πλησιάζοντας στα δύο χρόνια από τη διακυβέρνησή σας, δεν έχει γίνει καμμία ολοκλήρωση της προκήρυξης αυτής. Είναι ξεκάθαρο πλέον ότι δεν έχετε συγκροτημένη πολιτική στο σωφρονιστικό σύστημα και για την ενίσχυση με προσωπικό. Αντίθετα, εξουδετερώνετε το υπάρχον προσωπικό, διατηρείτε σε εργασιακή «ομηρία» αυτούς που έχουν προσληφθεί με τους προσωρινούς πίνακες και δεν φροντίζετε για την έκδοση των αποτελεσμάτων της προκήρυξης αυτής. Η αδιαφορία σας και η υπονόμευση της έκδοσης οριστικών αποτελεσμάτων φαίνεται και από το ότι δεν έχετε ξεκινήσει ούτε τη σχολή εκπαίδευσης για τον κλάδο ΔΕ Εξωτερικής Φρούρησης. Αυτό είναι κάτι που δεν έχετε κάνει και ακόμα περιμένουν. Πότε θα το φροντίσετε αυτό; Ταυτόχρονα, κυβερνάτε δύο χρόνια και δεν έχετε κάνει τίποτα για τις απαραίτητες προσλήψεις προσωπικού που εξασφάλισε η κυβέρνηση ΣΥΡΙΖΑ. Βεβαίως, άνθρωποι είναι και αυτοί και έχουν ξεπεράσει τα όριά τους. Μάλιστα, πρόσφατα πενήντα δύο εργαζόμενοι με συμβάσεις ορισμένου χρόνου με τα προσωρινά αποτελέσματα στον κλάδο ΔΕ Φύλαξης θα απολυθούν χωρίς την άμεση και ταυτόχρονη αντικατάστασή τους. Επίσης, παρά την κρίση, δεν κάνατε καμμία προσπάθεια ενίσχυσης των νοσηλευτικών μονάδων με ιατρικό και νοσηλευτικό προσωπικό. Είχατε μια μεγάλη δυνατότητα να το κάνατε, αλλά επιλέξατε να μην το κάνετε, παρά την υγειονομική κρίση. Επιπλέον, άλλο ένα ερώτημα, κύριε Υπουργέ, είναι τι θα κάνετε με τη λειτουργία της Σωφρονιστικής Ακαδημίας. Από τον Ιούνιο του 2019 σας έχει παραδοθεί μελέτη σχετικά με τη λειτουργία της ακαδημίας, αλλά εσείς μάλλον την έχετε παραπετάξει, έχετε αδιαφορήσει, όπως και για πάρα πολλά άλλα που σας έχουμε παραδώσει. Μάλιστα, ξεκινάτε με νέες ομάδες εργασίας για να υπάρξει νέα μελέτη. Αφού υπάρχει! Εφαρμόστε την και μη καθυστερείτε! Εμείς δώσαμε ιδιαίτερη βαρύτητα στα θέματα εκπαίδευσης και του προσωπικού και είναι επιδίωξή μας να επεκταθεί η εκπαίδευση του προσωπικού και τα προγράμματα επιμόρφωσης σε όλους τους κλάδους και σε όλες τις ειδικότητες. Συμπερασματικά - και κλείνω, κύριε Πρόεδρε - είναι προκλητική και αποτυχημένη η πολιτική που ακολουθείτε και στο σωφρονιστικό σύστημα και βεβαίως αδιαφορείτε για τους στυλοβάτες του, που είναι το προσωπικό που υπηρετεί στις φυλακές. Με την πολιτική σας έχετε την πλήρη ευθύνη εγκατάλειψης των βασικών συνιστωσών του σωφρονιστικού συστήματος: προσωπικό εξαντλημένο με συνεχείς υπηρεσίες και απλήρωτες υπερωρίες βρίσκεται στα όρια της εργασιακής υπερκόπωσης, του «burn out», αν δεν τα έχει ξεπεράσει κιόλας, ενώ είναι τεράστια η καθυστέρηση στη στελέχωση με προσωπικό και την ολοκλήρωση της προκήρυξης 6Κ/2018. Δεν έχετε κανέναν σχεδιασμό ειδικά για την ανάπτυξη της Σωφρονιστικής Ακαδημίας. Φτάνουν πια οι γενικόλογες τοποθετήσεις σας για το μέλλον. Οι πολίτες, οι υπάλληλοι και οι κρατούμενοι απαιτούν άμεσες απαντήσεις, άμεσες δεσμεύσεις, άμεσες λύσεις και πράξεις. Σας ακούμε, κύριε Υπουργέ.
Όπως αντιλαμβάνεστε, είχα δίκιο. Κανείς σας δεν μπορεί να ολοκληρώσει σε πέντε λεπτά. Ήδη ο κ. Καλαματιανός υπερκάλυψε και τη δευτερολογία του. Μίλησε εννιάμισι λεπτά.
Ένα λεπτό θα χρειαστώ, κύριε Πρόεδρε.
Όχι, ένα λεπτό. Μα, βλέπω το ρολόι απέναντί μου και μιλήσατε εννιάμισι λεπτά. Οπότε, θα σας βάζω και τη δευτερολογία και όποιος δεν τη χρησιμοποιήσει, θα την έχει. Τον λόγο έχει τώρα ο τρίτος επερωτών Βουλευτής του ΣΥΡΙΖΑ, ο συνάδελφος κ. Ιωάννης Γκόλιας. Ορίστε, κύριε Γκιόλα, έχετε τον λόγο.
Ευχαριστώ, κύριε Πρόεδρε. Θα πάρω και τον χρόνο της δευτερολογίας μου. Θα ξεκινήσω ταχέως με το επτασφράγιστο μυστικό της επιδίωξης μεταφοράς τμημάτων του Καταστήματος Κράτησης Κορυδαλλού, κύριοι Υπουργοί. Ο τρόπος χειρισμού του θέματος εκ μέρους σας προσωπικά, κύριε Οικονόμου, υπήρξε πρωτόγνωρα περιφρονητικός και προσβλητικός για τον κοινοβουλευτικό έλεγχο. Εκτυλίχτηκε μάλιστα σε θλιβερές συνέχειες: δύο επανειλημμένες καταθέσεις εγγράφων για να μας εξηγήσετε αν υπάρχει εν πάση περιπτώσει πόρισμα, σε ποιους ανατέθηκε, αν υπήρχε επαρκής επιστημονική στελέχωση, γιατί δεν εκμεταλλευτήκαμε την ΚΤΥΠ Α.Ε., που και πολεοδόμους διαθέτει και με πληρότητα και επάρκεια θα μπορούσε να σας υποδείξει. Η τετριμμένη απάντησή σας ήταν ότι «δεν μπορούμε να σας αναφέρουμε και να σας καταθέσουμε το πόρισμα, διότι πρόκειται περί εγγράφου που περιλαμβάνει στοιχεία στρατιωτικών εγκαταστάσεων». Ένα μείζον μυστικό που το ξέρανε και οι γάτες, οι εγκαταστάσεις των ερειπίων του ΝΑΤΟ από το 1970 στον Ασπρόπυργο που μπορούσε να τις φωτογραφίσει κανείς, να κινηματογραφηθούν στιγμιότυπα και που συχνά εμφανίζονταν στα ΜΜΕ με κάθε λεπτομέρεια! Αυτά ήταν προσιτά στον καθένα και συνιστούσαν το μεγάλο στρατιωτικό μυστικό της χώρας! Μάλιστα εσχάτως στην τελευταία αίτηση κατάθεσης εγγράφων που κάναμε από τις 19 Νοεμβρίου του 2020 απαντήσατε σαν να απαντάτε στον υπαστυνόμο Β΄ του ΑΤ Λιγουριού - το λέω επειδή τυχαίνει και είναι στην περιφέρειά μου - ότι «δεν έχουμε να προσθέσουμε, να επισημάνουμε πλέον των διαλαμβανομένων σε προγενέστερη απάντηση». Έλεος! Το παραμύθι, δηλαδή, εξακολουθεί για το δήθεν απόρρητο στρατιωτικό μυστικό! Αν το σίριαλ αυτό δεν αποτελεί τον ορισμό της αδιαφάνειας και την κορωνίδα της αμετροέπειας, τότε οι λέξεις αυτές έχουν χάσει το νόημά τους. Εν πάση περιπτώσει, η στάση σας, κύριε Οικονόμου, είναι προσβλητική για τα κοινοβουλευτικά ήθη, ταυτόχρονα όμως προδίδει την ωμή περιφρόνηση και απαρέσκεια προς τους πολίτες της περιοχής του Ασπροπύργου, τους σωφρονιστικούς υπαλλήλους, τους δικηγόρους που επισκέπτονται, τους φιλοξενούμενους και οπωσδήποτε τους συγγενείς των κρατουμένων. Η μεταφορά, ένα άλλο μείζον θέμα που ξεκίνησε αμέσως από την ανάληψη της διακυβέρνησης από τη Νέα Δημοκρατία, της αρμοδιότητας σωφρονιστικής πολιτικής από το Υπουργείο Δικαιοσύνης στο Προστασίας του Πολίτη αποδεικνύει ότι συνοδεύτηκε από μια αστυνομοκρατικού χαρακτήρα αντίληψη για την αντεγκληματική πολιτική και τις αντίστοιχες συνακόλουθες ενέργειες. Φαίνεται η κεκτημένη ταχύτητά σας για δήθεν παραβατικότητα και ανομία στις φυλακές που τα ΜΜΕ και το κόμμα σας είχαν κάνει σημαία και προμετωπίδα σας επί των ημερών της διακυβέρνησης του ΣΥΡΙΖΑ για να εφαρμόσουν το δόγμα «νόμος και τάξη» μεταφραζόμενο από εσάς σε κολασμό και πάταξη των ανθρωπίνων δικαιωμάτων στις φυλακές είναι διαρκώς στο προσκήνιο. Φτάσατε στο σημείο να ανακαλύψετε πυροβόλο όπλο, που νομίζω είναι ο φόβος κάθε Υπουργού που βρίσκεται στην καρέκλα σας, στις φυλακές της Κέρκυρας και εντούτοις να θριαμβολογείτε, εσείς που υποτίθεται λάβετε μέτρα φύλαξης και προστασίας. Εκεί και σε όλες τις άλλες περιπτώσεις που επίσης τις δημοσιοποιούσατε και μετ' επαίνων, ότι καταλάβατε όπλα, λάμες κ.λπ., γιατί δεν απέδωσε η αστυνομική φρούρηση και η μηδενική ανοχή που εσείς θέλατε να επιδείξετε προς την παραβατικότητα; Πάμε σε ένα άλλο θέμα επίσης, στο επιστημονικό συμβούλιο των φυλακών, το ενδεκαμελές ισχύον μέχρι τότε του οποίου αποψιλώσατε τα μέλη και τη συγκρότηση, κυρίως πετάγοντας έξω και στον κάλαθο των αχρήστων επιστήμονες κύρους, ακαδημαϊκούς, νομικούς, ψυχολόγους, κοινωνικούς λειτουργούς. Και το περιορίσατε σε ένα πενταμελές από μέλη που ενδεχομένως θα είναι ευεπίφορα στις πιέσεις από την ή τον γενικό γραμματέα, η οποία επέλεξε για να συγκροτήσει τη σύνθεσή της δύο απλούς δικηγόρους. Μάλιστα όταν ερωτήθηκε και στην αρμόδια επιτροπή για την αντεγκληματική πολιτική από εμάς τόλμησε να επιβεβαιώσει ότι ο ένας είναι συνεργάτης της, άρα τον γνωρίζει - μάλλον και κουμπάρος απ' ό,τι γράφουν τα ΜΜΕ - και να αιτιολογήσει την επιλογή του επειδή είχε όρεξη και διάθεση δουλειάς και επειδή ήξερε από προηγούμενη συνεργασία το ποιόν του και την επάρκειά του. Αυτά απάντησε, προς κρίση όλων όσοι κατανοούν. Ποιος αποφάσισε για όλα αυτά παραχωρώντας υπερεξουσίες και αρμοδιότητες σε ένα ανεξέλεγκτο και προσωποπαγές όργανο; Θέλετε να καταργήσετε τη δημοκρατία χωρίς όρια ελέγχου και κανόνες; Ποιος τελικά θα κάνει τον έλεγχο, ποιος θα λάβει τα μέτρα φρούρησης από τα όσα διαδραματίζονται μέσα στις φυλακές επί δικαίων και αδίκων, κυρίως αδίκων, εννοώ των κρατουμένων. Η αναξιοκρατία, η απάλειψη αντικειμενικών αξιολογικών κριτηρίων αποτελεί πλέον έθος στην εκλεκτή σας γραμματέα η οποία προχώρησε σε αντικατάσταση χωρίς καμμία αξιολόγηση και αιτιολογία του μισού σχεδόν δυναμικού των υπευθύνων των φυλακών. Επρόκειτο για ένα κομματικό όργανο. Ένα κομματικό όργιο αναξιοκρατίας και εκδικητικότητας της Κυβέρνησή σας, ανενδοίαστα, αναιτιολόγητα και χωρίς κανένα φραγμό απομακρύνατε δεκαεπτά διευθυντές καταστημάτων κράτησης από τους τριάντα τέσσερις, δηλαδή το 50%. Μάλιστα τους δώδεκα εξ αυτών τους επάψατε μονοκοντυλιά. Απομακρύνθηκαν επίσης δεκαέξι αρχιφύλακες αυθαιρέτως χωρίς αξιολογικές κρίσεις απλά και μόνο επειδή δε θα ήταν αρεστοί. Σχεδόν το σύνολο των διευθυντών που παύθηκαν υποβιβάστηκαν σε απλούς υπαλλήλους ή μετατέθηκαν αν και πολλοί από αυτούς είχαν είκοσι ή τριάντα και πλέον χρόνια προϋπηρεσία και βέβαια πτυχία ΑΕΙ, μεταπτυχιακά και πλούσιο βιογραφικό. Σαφώς έχετε παραβιάσει θεμελιώδεις συνταγματικές αρχές της ισονομίας και αξιοκρατίας στην κάλυψη θέσης ευθύνης, της ελεύθερης σταδιοδρομίας στις δημόσιες θέσεις κατά τον λόγο της προσωπικής αξίας και ικανότητας του κάθε υπαλλήλου. Αυτό είναι το κράτος δικαίου; Ποιες είναι οι απαντήσεις σας, κύριε Υπουργέ, σε όλα αυτά τα οποία επεσήμανε άλλωστε η μισή Κοινοβουλευτική Ομάδα του ΣΥΡΙΖΑ σε σχετική ερώτησή μας που υποβάλαμε στις 13-7-2020; Έχετε εμμέσως αναγάγει τη γενική γραμματέα ως μόνη διοικούσα την αντίστοιχη γραμματεία, αλλά κυρίως παντεπόπτη και ελέγχουσα τις συνθήκες κράτησης της ευταξίας των μέτρων ασφάλειας καταστημάτων κράτησης. Δηλαδή πώς; Αφού έχετε απονεκρώσει τον μοναδικό μηχανισμό καταπολέμησης της διαφθοράς και της ανομίας, το Σώμα Επιθεώρησης και Ελέγχου Καταστημάτων Κράτησης. Ποια ήταν η αιτιολογία για τον ενάμιση χρόνο που καθυστερείτε και μάλλον αδιαφορείτε να τον τοποθετήσετε; Ήταν δήθεν η πρόθεσή σας να προωθηθεί μια σχετική νομοθετική ρύθμιση για τον καθορισμό των προσόντων επιλογής προϊσταμένων του σώματος αυτού. Έλεος πια. Επί ενάμιση χρόνο ψάχνουμε στοιχεία για να δούμε ποια είναι τα προσόντα επιλογής του προϊσταμένου; Μάλλον στις προθέσεις σας είναι, όπως είπα, η αδρανοποίηση οποιουδήποτε ελεγκτικού ελέγχου στα καταστήματα κράτησης με προσχηματικές και κατ' επίφαση αιτιολογίες. Ποιος θα ελέγξει άραγε τις συμπεριφορές της παραβατικότητας, τις ωμές πράξεις βίας που τελούνται μέσα στις φυλακές από φύλακες και κρατούμενους μεταξύ τους; Τι έχετε να πείτε για την ιστορία του Δημάκη; Καταντήσατε τον άνθρωπο να κατέρχεται σε απεργία πείνας και σπάσατε το οποιοδήποτε ρεκόρ απάνθρωπης και τιμωρητικής πολιτικής. Ποιος θα ελέγξει τις συνθήκες ξυλοδαρμού του Δημητράκη προσφάτως στον Δομοκό, φοιτητή του Εθνικού Μετσόβιου Πολυτεχνείου που τιμωρητικά τον κρατάτε εκεί πέρα; Βρέθηκε ο άνθρωπος στην κόλαση των φυλακών αυτών και τόλμησε να υψώσει ανάστημα και να προστατεύσει κάποιους συναδέλφους του. Βρίσκεται ήδη στο νοσοκομείο. Και τι έγινε; Παραγγέλθηκε ΕΔΕ; Έγιναν οι σωστές πράξεις για να δούμε εν πάση περιπτώσει τι συνέβη; Τι γίνεται με τη μηνυτήρια αναφορά που κατέθεσαν προσφάτως τα τρία ηγετικά στελέχη του ΣΥΡΙΖΑ, η κ. Γεροβασίλη, ο παριστάμενος κ. Ξανθόπουλος και ο Παύλος Πολάκης κατά της Σοφίας Νικολάου και κατά παντός υπευθύνου; Ήσασταν κι εσείς, κύριε Σπίρτζη; Συγγνώμη. Είκοσι τρεις κατηγορίες για συμβάσεις προμήθειας υπηρεσιών των οποίων οι τιμές υπερέβαιναν κατά πολύ όχι μόνο τις τιμές με τις οποίες οι ομοειδείς υπηρεσίες των υπολοίπων δημοσίων φορέων, συμπεριλαμβανομένων και των καταστημάτων κράτησης, προμηθεύονταν αγαθά κατά την ίδια χρονική περίοδο σε αυτοτελείς συμβάσεις, αλλά ακόμα και τις εκάστοτε τιμές λιανικής πώλησης στην ελεύθερη αγορά. Υπερβήκατε κι αυτό ανενδοιάστως. Και μιλάμε για απολύμανση, μυοκτονίες, προμήθειες.
Κλείστε, κύριε Γκιόλα.
Τελειώνω, κύριε Πρόεδρε. Ούτε μισό λεπτό δεν θα χρειαστώ. Είναι 2.190.561 ευρώ το υπερπλεόνασμα που πρέπει να πληρώσει το δημόσιο για αυτά βάσει συγκριτικών πινάκων που υπάρχουν και είναι προσιτά στον καθένα. Θα τα ελέγξετε όλα αυτά ή μήπως είναι καλώς καμωμένα; Και ένα τελευταίο, μιας και βλέπω και τον παριστάμενο πρόεδρο της επιτροπής σωφρονισμού και αντεγκληματικής πολιτικής. Κύριε Πρόεδρε, έχουμε καθυστερήσει τα μάλα να συνεδριάσουμε. Πότε επιτέλους θα γίνει αυτό; Τελευταίο και έσχατο: Πάλι μια αήθεια, μια πράξη η οποία δεν τιμά τις επιτροπές και τον κοινοβουλευτισμό ήταν πως στην έκθεση που συγγράψατε δεν περιλήφθηκε αυτούσια και όπως γίνεται κατ' έθος πόρισμα το οποίο καταρτίστηκε από την Κοινοβουλευτική Ομάδα του ΣΥΡΙΖΑ. Ποιος ο λόγος; Τόσο πολύ δηλαδή πρέπει να αποκρύβουμε τις ενέργειές μας; Εμείς τι είμαστε; Σκιωδώς παριστάμενοι; Ευχαριστώ.
Αγαπητέ κύριε Γκιόλα, με απόφαση της τελευταίας Διάσκεψης των Προέδρων άρχισαν να συνεδριάζουν μετά από διακοπή λόγω της πανδημίας οι ειδικές μόνιμες κοινοβουλευτικές επιτροπές. Δεν ήταν θέμα του Προέδρου που δεν σας κάλεσε, ήταν απόφαση μετά από υγειονομική εισήγηση της Διάσκεψης των Προέδρων. Ακούω πως θα έχετε την ερχόμενη εβδομάδα. Προχωράμε με την συνάδελφο, κ. Σουλτάνα Ελευθεριάδου.
Ευχαριστώ, κύριε Πρόεδρε. Η πολιτική της κυβέρνησης ΣΥΡΙΖΑ για τις φυλακές στηρίχθηκε στο τρίπτυχο ασφάλεια - ανθρωπισμός - επανένταξη. Αντιθέτως, η πολιτική της Κυβέρνησης της Νέας Δημοκρατίας έχει έντονα τα χαρακτηριστικά του αυταρχισμού και της μονομέρειας. Το δόγμα «Νόμος και Τάξη» εφαρμόζεται χωρίς κανένα στρατηγικό σχέδιο, αλλά με όρους τηλεοπτικού σόου. Η δεξιά πολιτική περιλαμβάνει επιδείνωση των όρων κράτησης, περιστολή των δικαιωμάτων των κρατουμένων και εγκατάλειψη της κοινωνικής επανένταξης, με την υποβάθμιση της εκπαίδευσης και της απασχόλησης των κρατουμένων, τη γενική συρρίκνωση των αγροτικών φυλακών, το μπλοκάρισμα της κοινωφελούς εργασίας και του θεσμού της ημιελεύθερης διαβίωσης που προβλέπεται από το 1989. Στην εκπαίδευση έχετε σταματήσει όλους τους θεσμούς που εμπλέκονται με εξωστρέφεια, δεν έχετε κάνει κανένα καινούργιο σχολείο, είτε εκμάθησης ξένης γλώσσας είτε δεύτερης ευκαιρίας και κανένα πρόγραμμα του ΟΑΕΔ για εκμάθηση τέχνης. Ό,τι είχε προλάβει ο ΣΥΡΙΖΑ να τελειώσει το έχετε παντελώς υποβαθμίσει και ό,τι δεν είχε προλάβει, ό,τι βρισκόταν στα σκαριά το έχετε σταματήσει. Με τον ν.4760/202020 υποβαθμίζετε τελείως τις αγροτικές φυλακές. Ένας μεγάλος αριθμός κρατουμένων αποκλείστηκε από τη δυνατότητα να εκτίσει την ποινή του στις αγροτικές φυλακές. Αυτό βέβαια, έδειξε ήδη τα αποτελέσματά του. Ήδη οι τέσσερις αγροτικές φυλακές έχουν 45% πληρότητα, ενώ αντίστοιχα στα κλειστά καταστήματα κράτησης υπάρχει υπερπληθυσμός, με αποτέλεσμα να έχουν επανέλθει τα τριώροφα κρεβάτια και να κοιμούνται άνθρωποι στο πάτωμα. Οι συνθήκες, επομένως, διαβίωσης στα κλειστά καταστήματα επιδεινώνονται ως αποτέλεσμα της αδυναμίας να εκτίσουν τις ποινές τους σε αγροτικές φυλακές οι κρατούμενοι και απ' αυτό δεν επωφελούνται ούτε οι ίδιες οι αγροτικές φυλακές, οι οποίες διατηρούν γεωργικές και κτηνοτροφικές εκμεταλλεύσεις, αλλά κυρίως δεν υποβοηθάτε την επανένταξη των κρατουμένων στην κοινωνία και την επαγγελματική τους επανένταξη. Για το θεσμό της ημιελεύθερης διαβίωσης, ο οποίος προβλέπεται στα άρθρα 56 και 62 του σωφρονιστικού κώδικα και προβλέπεται φυσικά, όπως είπα και πριν, από το 1989, επί ΣΥΡΙΖΑ το 2017, συγκροτήθηκε επιτροπή στελεχών του Υπουργείου Δικαιοσύνης η οποία εκπόνησε ειδική μελέτη για την εφαρμογή του θεσμού στην κεντρική αποθήκη υλικού φυλακών του Κορυδαλλού. Παράλληλα, αναζητήθηκε και βρέθηκε κτήριο από το ΣΥΡΙΖΑ για να φιλοξενήσει τον θεσμό. Εξασφαλίστηκε πίστωση 72.000 ευρώ για επισκευή του κτηρίου, δημοπρατήθηκε το έργο από την Περιφέρεια Αττικής και συμβασιοποιήθηκε. Ταυτόχρονα, κλιμάκιο μετέβη στην Κύπρο, προκειμένου να ενημερωθεί και να εκπαιδευτεί πάνω στον συγκεκριμένο θεσμό. Και φυσικά, συντάχθηκε σχέδιο υπουργικής απόφασης, το οποίο παραδόθηκε στον Υπουργό Δικαιοσύνης κ. Τσιάρα κατά την κυβερνητική αλλαγή του 2019. Εσείς τι κάνατε; Απολύτως τίποτα. Σε ερώτηση που κατατέθηκε από την Κοινοβουλευτική Ομάδα του ΣΥΡΙΖΑ απαντήσατε τον Ιούλιο του 2020 ότι έχετε ενημερώσει και διαβιβάσει στη γραμματεία του Κεντρικού Επιστημονικού Συμβουλίου Φυλακών τη μελέτη αυτή και όλη την προεργασία που έκανε ο ΣΥΡΙΖΑ και περιμένετε τη διατύπωση γνώμης από αυτό. Θα θέλαμε μια ενημέρωση για το τι έχει γίνει. Θα αναφερθώ τώρα στην κοινωφελή εργασία. Ο θεσμός της κοινωφελούς εργασίας, όπως ξέρετε, υπάρχει στη χώρα μας από το 1991. Με τον Ποινικό Κώδικα που ψηφίστηκε επί ΣΥΡΙΖΑ προβλέφθηκε ότι οι ποινές φυλάκισης από τρία έως πέντε έτη εκτίονται πλέον και δεν αναστέλλεται η ποινή τους ούτε μετατρέπονται σε χρηματικές και ταυτόχρονα αναγκαία εξέλιξη αυτής της ρύθμισης ήταν ότι προβλέφθηκε ότι η κοινωφελής εργασία αποτελεί πλέον κύρια ποινή. Και εσείς τι κάνατε; Ήρθατε και ουσιαστικά καταργήσατε την κοινωφελή εργασία. Πλέον όσες ποινές εκτίονται με κοινωφελή εργασία εσείς τις κάνετε χρηματικές. Επομένως, όποιος έχει λεφτά πληρώνει. Όποιος δεν έχει χρήματα δεν πληρώνει. Δεν υπάρχει επιλογή της κοινωφελούς εργασίας, το οποίο φυσικά βοηθούσε και στην επανένταξη των τιμωρημένων, αλλά βοηθούσε και στην αντιμετώπιση του υπερπληθυσμού των φυλακών. Η αντίληψη της Νέας Δημοκρατίας, επομένως, για τις φυλακές είναι καθαρά τιμωρητική, σε καμμία περίπτωση σωφρονιστική. Άρα, καθετί που μπορούσε να οδηγήσει στον σωφρονισμό εσείς δεν το δέχεστε και προσπαθείτε να το αλλάξετε και για τους ποινικούς κρατούμενους και για τους πολιτικούς κρατούμενους και για οποιοδήποτε άλλο. Και κατά τα λοιπά τι κάνετε; Κάνετε δημόσιες σχέσεις και απευθείας αναθέσεις και έρχομαι στην κ. Νικολάου, στην οποία εύχομαι περαστικά. Ζητήσαμε τον Ιούλιο του 2020 αντίγραφο τίτλου σπουδών Διεθνών Οικονομικών Σχέσεων και Διεθνούς Ποινικού Δικαίου από Πανεπιστήμιο της Γαλλίας της κ. Νικολάου. Μας απαντήσατε στις 25 Αυγούστου του 2020 ότι έχετε κάνει όλες τις απαιτούμενες ενέργειες για να έρθει το πτυχίο και ότι βρίσκεστε στη διαδικασία μεταξύ προξενείου της Ελλάδος και της Γαλλίας, προκειμένου να χορηγηθούν τα απαραίτητα έγγραφα. Παρακαλούμε να μας προσκομίσετε το πτυχίο. Έχει περάσει ένας χρόνος σχεδόν. Εν τω μεταξύ, λοιπόν, και ενώ εσείς σε καμμία περίπτωση δεν έχετε ως στόχο την επανένταξη και την ορθή λειτουργία των σωφρονιστικών καταστημάτων προς όφελος και των κρατουμένων, αλλά και της ίδιας της κοινωνίας, η κ. Νικολάου έχει απασχολήσει την επικαιρότητα με απευθείας αναθέσεις. Είπε και ο συνάδελφος πριν ότι αναγκαστήκαμε ως Κοινοβουλευτική Ομάδα να καταθέσουμε μηνυτήρια αναφορά εναντίον της και σωρεία απευθείας αδιαφανών αναθέσεων σε εταιρείες, οι οποίες δεν έχουν καμμία σχέση με το αντικείμενο της ανάθεσης. Είναι δυστυχώς τόσο πυκνή η δραστηριότητα της κυβερνητικής σας αξιωματούχου, της εκλεκτής σας που δεν θα μπορούσα να αναφέρω μέσα σε λίγα λεπτά όλο το θεάρεστο έργο της. Αναφέρω, λοιπόν, ενδεικτικά: την απευθείας ανάθεση 500.000 ευρώ για υπηρεσίες καθαρισμού σε εταιρεία διοργάνωσης συνεδρίων, την απευθείας ανάθεση 232.000 ευρώ για αγορά μέσων ατομικής προστασίας σε εταιρεία που συστήθηκε στις 29 Μαρτίου του 2020 για να καταθέσει προσφορά μια μέρα μετά στις 30 Μαρτίου του 2020, την απευθείας ανάθεση 300.000 ευρώ για αγορά μέσων ατομικής προστασίας και για κάλυψη αναγκών των καταστημάτων κράτησης της χώρας σε εταιρεία εμπορίου τροφίμων και ποτών, την απευθείας ανάθεση 47.000 ευρώ για προμήθεια υγειονομικού υλικού για την κάλυψη αναγκών όλων των καταστημάτων κράτησης σε εταιρεία κατασκευής αμορτισέρ αυτοκινήτων, την απευθείας ανάθεση 229.000 ευρώ για προμήθεια μασκών σε εταιρεία εμπορίου εποχιακών ειδών διακόσμησης σπιτιού και καρναβαλικών στολών, την απευθείας ανάθεση 147.000 ευρώ για προμήθεια γαντιών νιτριλίου για τις ανάγκες των καταστημάτων κράτησης με τιμή μονάδας 17,5 ευρώ την ίδια περίοδο που άλλες υπηρεσίες του Υπουργείου του δικού σας προμηθεύονταν το ίδιο ακριβώς προϊόν με 8,85 ευρώ και τέλος, ενδεικτικά και πάλι την απευθείας ανάθεση 144.000 περίπου ευρώ για προμήθεια απορρυπαντικών πλυντηρίων και χλωρίνης σε φυλακές της χώρας σε εταιρεία η οποία ιδρύθηκε μόλις πριν τρεις μήνες. Δεν θα μιλήσω για τα ταξίδια της κ. Νικολάου στην Κω, τα ταξίδια αναψυχής για τα οποία δεν μας δώσατε επαρκείς απαντήσεις σε ερώτηση που καταθέσαμε πέρυσι και δεν θα μιλήσω για τα άτομα που προσέλαβε για την ιδιωτική της, την προσωπική της επικοινωνία και προβολή.
Για τους πολιτικούς κρατούμενους θα μας πείτε;
Από όσα είπα, κύριε Πλεύρη, εσείς κρατήσατε…
Κύριε Πλεύρη, σας παρακαλώ.
Είπατε ότι υπάρχουν πολιτικοί κρατούμενοι σε ελληνικές φυλακές. Ποιοι είναι αυτοί; Θα πείτε τα ονόματά τους;
Δεν σας ενοχλούν τα όσα είπα για τις απευθείας αναθέσεις της κ. Νικολάου;
Όταν θα έρθει η ώρα να μιλήσετε, θα ρωτήσετε ό,τι θέλετε.
Είστε δικηγόρος, κύριε Πλεύρη και Βουλευτής…
Και λέω ότι δεν υπάρχουν πολιτικοί κρατούμενοι…
…και πρέπει να διασφαλίζετε τα συμφέροντα του ελληνικού λαού…
Μην απαντάτε, κυρία συνάδελφε.
Ακούσατε τι διάβασα πριν;
Ποιος είναι ο πολιτικός κρατούμενος;
Κύριε Πλεύρη, σας είπε κανείς ότι μπορείτε να κάνετε ό,τι θέλετε μέσα στην Αίθουσα;
Σας ενδιαφέρει πού πάει το δημόσιο χρήμα και πώς γίνεται το πλιάτσικο από την Κυβέρνησή σας;
Όταν θα μιλήσετε, ρωτήστε ό,τι θέλετε. Κλείστε, κυρία συνάδελφε.
Συγνώμη, αλλά με διέκοψε χωρίς να έχει τον λόγο.
Ναι, αλλά έχετε υπερσυμπληρώσει τον χρόνο σας. Βλέπετε το ρολόι απέναντί σας.
Ωραία, να μην με διακόπτει ο κ. Πλεύρης και να σκεφτεί λίγο αυτά που είπα.
Ποιος είναι; Ο Κουφοντίνας;
Κύριε Πλεύρη, για τελευταία φορά σας κάνω παρατήρηση, πριν σηκωθώ. Τελεία! Κλείστε, κυρία συνάδελφε.
Κατόπιν των ανωτέρω, κύριε Υπουργέ προτίθεται η Κυβέρνηση τελικά να καταργήσει τις αγροτικές φυλακές; Έχουν υποστελεχωθεί και πολύ σύντομα θα υπάρχει πολύ σημαντικό πρόβλημα σε αντίθεση με τα κλειστά καταστήματα κράτησης. Σκοπεύετε να επαναφέρετε το θεσμό της κοινωφελούς εργασίας και να ενεργοποιήσετε το θεσμό της ημιελεύθερης διαβίωσης; Σε ποιες άλλες ενέργειες πρόκειται να προβείτε για την ενίσχυση των θεσμών εξωστρέφειας και εκπαίδευσης των κρατουμένων, ώστε να επιτευχθεί ο πρωταρχικός στόχος του σωφρονιστικού συστήματος, που είναι η επανένταξή τους; Ευχαριστώ.
Τον λόγο έχει ο κ. Λάππας. Σας δίνω και τη δευτερολογία σας, άρα έχετε τον λόγο για οκτώ λεπτά.
Ευχαριστώ, κύριε Πρόεδρε. Καλημέρα σε εσάς, τους Υπουργούς και τους αγαπητούς συναδέλφους και συναδέλφισσες. Κύριε Πρόεδρε, ξεκινάω με κάτι το οποίο είναι γνωστό σε όλο το νομικό κόσμο της χώρας εδώ και δεκαετίες. Ξέραμε από τα συνέδρια των δικηγορικών συλλόγων, ξέραμε από τις νομικές σχολές, ξέραμε από τις ενώσεις των δικαστών και εισαγγελέων, ξέραμε από την πρακτική στα ακροατήριά μας και το ξέρουν όλοι οι νομικοί σε όλη την Ελλάδα ότι για τις παθογένειες, τις ελλείψεις και αυτή την εικόνα αποστροφής και απέχθειας, που απέρρεε από τον τρόπο με τον οποίον ασκούνταν η σωφρονιστική πολιτική για δεκαετίες, η βασική αιτία ήταν στον τρόπο απονομής ποινικής δικαιοσύνης. Τα απόνερα του συστήματος ποινικής δικαιοσύνης μάλιστα κατέληγαν βρώμικα στο σωφρονιστικό σύστημα. Είχαμε εξοντωτικές ποινές για αδικήματα μικρής και μεσαίας παραβατικότητας. Μάλιστα η ελληνική πολιτεία κατά έναν περίεργο τρόπο - μοναδικό όχι μόνο στην Ευρώπη, αλλά στον κόσμο ολόκληρο - κακουργοποιούσε παραβατικές συμπεριφορές, με βάση πάντα την επικαιρότητα. Και τώρα ξανακινδυνεύει η χώρα να κυλήσει στην ίδια πρακτική. Ακούμε τον Υπουργό Δικαιοσύνης να βγαίνει δημόσια και να λέει ότι θα επαναφέρει την έννοια του απεχθούς εγκλήματος, μία έννοια που είναι εξωνομική πλέον. Δεν υπάρχει στο Ποινικό, Δικονομικό και στο ουσιαστικό Ποινικό Δίκαιο, διότι καταργήθηκε μαζί με την κατάργηση της θανατικής ποινής. Και έρχεται πάλι ένα δόγμα αυστηροποίησης, το οποίο θα οδηγήσει πάλι τη χώρα σε μια κόλαση, την κόλαση του Δάντη. Αυτή είναι η κόλαση του σωφρονιστικού συστήματος. Αυτό είναι το ένα που επισημαίνω. Το δεύτερο, κύριε Πρόεδρε, το απευθύνω κυρίως σε εσάς. Είστε έμπειρος και Πρόεδρος και Βουλευτής. Και σας λέω κάτι για το θέμα της μεταφοράς της σωφρονιστικής πολιτικής από το Υπουργείο Δικαιοσύνης στο Υπουργείο «ΠΡΟΠΟ». Ξέρετε, κύριε Πρόεδρε, εσείς καλύτερα από τον καθέναν - και από τους Υπουργούς - το άρθρο 47, παράγραφο 1 του Συντάγματος. Ο Υπουργός Δικαιοσύνης και ο Υπουργός Οικονομικών είναι οι μοναδικοί Υπουργοί - και τα Υπουργεία τους - που δεν μπορεί η ελληνική πολιτεία να τα καταργήσει. Όλα τα άλλα μπορεί να τα καταργήσει, και το Υπουργείο Εσωτερικών, το Υπουργείο «ΠΡΟΠΟ» κ.λπ., να τα συγχωνεύσει, να τα μετατρέψει. Άρα είναι δύο κορυφαίοι Υπουργοί, ο Υπουργός Οικονομικών και Δικαιοσύνης. Και φανταστείτε τώρα το εξής. Μεταφέρει τη σωφρονιστική πολιτική στο Υπουργείο «ΠΡΟΠΟ». Τους ρωτάω ευθέως. Όταν θα υπάρξει μια περίπτωση απονομής χάριτος, σύμφωνα με το άρθρο 47 του Συντάγματος, το οποίο ανήκει αποκλειστικά στην ευθύνη και αρμοδιότητα του Υπουργού να προτείνει στην Πρόεδρο της Δημοκρατίας αυτό το χαριστικό μέτρο - χάρισμα, μετατροπή, μετριασμό, άρση συνεπειών μιας ποινής - ποιος θα το ασκήσει; Ρωτάω δημόσια και περιμένω μία απάντηση από τους αρμόδιους Υπουργούς που είναι παρόντες: Θα την ασκήσει ο Υπουργός Δικαιοσύνης ή εσείς, κύριοι Υπουργοί, που δεν έχετε την αρμοδιότητα από το Σύνταγμα; Επίσης, ρωτάω το εξής, το οποίο ως ερώτημα έχει ήδη μεταφερθεί από τους Ευρωβουλευτές πολλών χωρών στο Ευρωπαϊκό Κοινοβούλιο: Είναι δυνατόν σε μία χώρα η σωφρονιστική πολιτική, η διαχείριση των φυλακών και των κρατουμένων να ανήκει στο Υπουργείο Προστασίας του Πολίτη και η κορυφαία πράξη και επιλογή σωφρονιστικού συστήματος, που είναι η πρόταση απονομής χάριτος, μετριασμού, άρσης των συνεπειών μιας ποινής με το άρθρο 47 του Συντάγματος, να ανήκει στον Υπουργό Δικαιοσύνης; Αυτή η διάσπαση είναι συνταγματικά ανεκτή; Κύριε Πρόεδρε, σας θυμίζω πριν από λίγες μέρες την τοποθέτηση του Κώστα Τζαβάρα, ενός έμπειρου νομικού και πολιτικού. Ακριβώς στο ίδιο πλαίσιο και στο ίδιο νόημα έκανε τις παρατηρήσεις του. Και νομίζω, αν θυμάμαι καλά, και η κ. Γιαννάκου, η οποία παρευρίσκεται στη Βουλή. Δεν ξέρω αν κάνω λάθος. Το λέω με μία επιφύλαξη. Τρίτον. Αυτό είναι το θέμα το οποίο αναπτύσσω τώρα, κύριε Πρόεδρε. Η Νέα Δημοκρατία ως αντιπολίτευση επένδυσε τα πάντα ως αντιπολιτικό πολιορκητικό κριό στο ζήτημα της ασφάλειας, και στα θέματα των καταστημάτων κράτησης στη σωφρονιστική πολιτική δηλαδή, αλλά και στην κοινωνία γενικότερα. Υπήρξε αποθέωση δημοσιευμάτων περί τρομερής εγκληματικότητας, ότι έχει γίνει η χώρα Σικάγο επί θητείας ΣΥΡΙΖΑ και μάλιστα με βάση τον νόμο Παρασκευόπουλου, για τον οποίο το '17 και το ‘18 ο κ. Μητσοτάκης έλεγε ότι θα τον καταργήσει, ο οποίος, όμως είχε καταργηθεί ήδη, γιατί είχε ισχύ μόνο για έναν χρόνο. Τέτοια ήταν τα αφηγήματα και η πυρπόληση του δημόσιου λόγου. Να μην πω για επιστημονικό λόγο, γιατί οι επιστήμονες της νομικής κοινότητας ξέρουν να διαλέγονται με ηρεμία, με ψυχραιμία, με νηφαλιότητα και ακρίβεια κυρίως, κύριε Πρόεδρε, κάτι που δεν χαρακτήρισε ποτέ τη Νέα Δημοκρατία από τη μέρα που εκλέχθηκε ο κ. Μητσοτάκης. Πρόταξε, λοιπόν, το θέμα της ασφάλειας, με αυτό τρομοκράτησε τον κόσμο. Τους είπε άπειρες ψευδολογίες για ένα τεράστιο και πολυπαραγοντικό θέμα όπως είναι η ασφάλεια και η εγκληματικότητα, ότι όταν θα έρθει να κυβερνήσει η Νέα Δημοκρατία θα επιτρέψει αυτομάτως στους Έλληνες πολίτες να κοιμούνται με ανοιχτά παράθυρα. Μάλιστα, έχω εδώ μπροστά μου και μια δήλωση του κ. Μητσοτάκη, η οποία με τρόμαξε τότε, το '18 και το '17. Έλεγε: «Θα λύσετε επιτέλους τα χέρια της Αστυνομίας;». Και ρωτούσε τον κ. Τσίπρα: «Είστε Πρωθυπουργός ή προβοκάτορας των εγκληματιών;». Αντιστρέφω το ερώτημα, κύριε Πρόεδρε, σήμερα προς τον κ. Μητσοτάκη και τους κυρίους Υπουργούς: Είστε κι εσείς προβοκάτορες ή Πρωθυπουργός και Υπουργοί; Όμως, δεν θέλω να το κάνω το ερώτημα. Το λέω κυρίως ρητορικά. Δεν θα έπρεπε. Γιατί ο κ. Χρυσοχοΐδης μέσα στη γενική ρητορική του χτες είπε κάτι σωστό, ότι καθόμαστε όλοι στο ίδιο κλαδί και αν το πριονίσουμε με τέτοια αφηγήματα και τέτοια επιχειρήματα, θα γκρεμιστεί, όχι μόνο το Υπουργείο και το κοινοβουλευτικό σύστημα, αλλά και ολόκληρη η χώρα ως δημοκρατία. Απλώς το λέω. Πάντως, κύριε Πρόεδρε, πρέπει να πάρουν απόφαση οι κύριοι Υπουργοί τι θα κάνουν στο θέμα της ασφάλειας, που είναι ένα τεράστιο ζήτημα, το οποίο εάν το αποκόψει οποιαδήποτε χώρα και αν το δει αποσπασματικά έξω από ζητήματα ελευθερίας και δικαιοσύνης, θα καταντήσει να είναι ένα αυταρχικό, αστυνομικού τύπου κράτος. Πρέπει, λοιπόν, να γίνει επιλογή στη χώρα μας τι θα κάνουμε και να το δούμε ως πολιτικό σύστημα και εμείς βοηθάμε. Και βοηθήσαμε και την Επιτροπή τη Σωφρονιστική, κύριε Πρόεδρε, με ένα εμπεριστατωμένο κείμενο πολλών σελίδων για το τι γίνεται στην Ευρώπη, τι γίνεται σε κάθε χώρα ευρωπαϊκή, ποια είναι τα αποτελέσματα, ποια είναι τα πορίσματα, για να δούμε επιτέλους τι είναι το καλύτερο να κάνουμε και σε επίπεδο κοινωνίας, αλλά και σε επίπεδο καταστημάτων κράτησης. Κυρίως οι Υπουργοί, που είναι οι εκπρόσωποι της Κυβέρνησης σήμερα, πρέπει να μας πουν: Έχουν πάρει απόφαση να κινηθεί η Κυβέρνηση σε μια συνεπή ευρωπαϊκή πορεία ή θα πορευτείτε με τις εμμονές και τις ιδεοληψίες γύρω από την ασφάλεια; Ποια ασφάλεια; Σήμερα - τα λένε οι εφημερίδες κάθε μέρα, εγώ δεν θέλω να τα παρακολουθώ - οι δρόμοι έχουν γίνει Σικάγο την εποχή της ποτοαπαγόρευσης. Κάθε εικοσιτετράωρο και μία δολοφονία, πυροβολισμοί, στα καταστήματα κράτησης άπειρες πράξεις βίας. Ποτέ δεν τις αποκαλύπτουν, βέβαια, τα «πετσομένα» ΜΜΕ. Ενώ επί ΣΥΡΙΖΑ κάθε μέρα πρωτοσέλιδα. Θυμάστε το «Μπαμ και κάτω» για τον νόμο Παρασκευόπουλου του '18 όταν είχε τελειώσει η ισχύ του στις αρχές του '16. Και ο κ. Μητσοτάκης και εσείς οι ίδιοι, κύριοι Υπουργοί, είχατε πει ότι το πρώτο που θα κάνατε μόλις έρθετε στην εξουσία θα ήταν να καταργήσετε τον νόμο Παρασκευόπουλου, που είχε καταργηθεί, γιατί ήταν ενιαύσια η χρονική του διάρκεια. Και να μην πω ότι οι αποσυμφορητικοί νόμοι έχουν μακρά παράδοση στη χώρα. Και δεν είναι μακρά παράδοση μόνο επειδή είναι ανάγκη του υπερπληθυσμού και τις καταδίκης της χώρας από το Ευρωπαϊκό Δικαστήριο. Είναι και γιατί υπάρχει και οδηγία προς ναυτιλομένους από το Ευρωπαϊκό Δικαστήριο, κύριε Πρόεδρε, από το ΕΔΔΑ, που λέει ότι δεν μπορεί κανένα κράτος δικαίου στην Ευρώπη να μην προβλέπει και περιορισμένο χρόνο φυλάκισης. Γιατί όσο μειώνεται ο χρόνος φυλάκισης τόσο ευκολότερη είναι η επανένταξη του κρατουμένου. Αντίθετα, όσο μακρύτερη είναι η ποινή κράτησης ενός φυλακισμένου τόσο περισσότερα είναι τα ποσοστά υποτροπής. Για παράδειγμα, στην Αμερική που έχουν πολύ περιορισμένη τη διαδικασία της υφ' όρων απόλυσης, έχουν υποτροπή εγκληματικότητας των αποφυλακισμένων 75%. Στην Ελλάδα είναι περίπου 50%. Ο μέσος όρος στην Ευρώπη είναι μικρότερος, 20% -35%. Εν πάση περιπτώσει, πρέπει να σας πω, κύριοι Υπουργοί, όσον αφορά το θέμα της ασφάλειας, κυρίως σε επίπεδο καταστημάτων κράτησης, εάν δεν δείτε τις αιτίες που πυροδοτούν το πρόβλημα, δεν θα το λύσετε ποτέ. Διότι δεν θα λύσετε μία ασθένεια τονίζοντας και επενδύοντας μόνο στο φάρμακο. Πρέπει να δείτε το νόσημα. Το νόσημα είναι η γενικότερη κατάσταση που επικρατεί στο σωφρονιστικό σύστημα. Στην τελευταία συνεδρίαση της επιτροπής ο Βουλευτής της Νέας Δημοκρατίας και εγκληματολόγος, ο κ. Τσιγκρής, έθεσε τα μεγάλα ερωτήματα.
Και μ' αυτό θα κλείσετε, κύριε Λάππα.
Ναι, κύριε Πρόεδρε. Και μάλιστα ο ΣΥΡΙΖΑ, για να δείτε ότι δεν έχουμε καμμία εμμονή, ψήφισε και την πρόταση του κ. Τσιγκρή που έλεγε: «Θέλουμε φυλακές τιμωρίας ή επανένταξης; Θέλουμε φυλακές εξόντωσης ή μιας δεύτερης ευκαιρίας;». Κι εδώ, κύριε Πρόεδρε, έλεγε: «Ανάλογα με την απάντηση που θα δώσουμε στα ερωτήματα αυτά, θα χαραχθεί και η πορεία της χώρας σχετικά με το σωφρονιστικό σύστημα» Κλείνω, κύριε Πρόεδρε, με μια ευχή. Ακούστε, κύριοι Υπουργοί, τα πορίσματα όλων των ενώσεων, των συλλογικοτήτων και των φορέων της νομικής κοινότητας. Έχουμε μεγάλη πείρα στα ποινικά ακροατήρια και γνωρίζουμε ότι το νόσημα θέλει θεραπεία. Είναι πολυπαραγοντικό το νόσημα, άρα θέλει από πολλές πλευρές να το δείτε. Δεν γίνεται να λέτε ότι με ενδιαφέρει μόνο η ασφάλεια και θα κάνω αυστηροποίηση των ποινών. Δεν αποδίδει. Δεν απέδωσε πουθενά. Δείτε την ευρωπαϊκή πραγματικότητα. Δείτε τη Σκανδιναβία που μέσα σε είκοσι χρόνια μείωσαν σταθερά τον αριθμό των καταστημάτων κράτησης κατά ποσοστό 70%.
Ελάτε, κύριε Λάππα.
Άρα, λοιπόν, κύριε Πρόεδρε, η ασφάλεια χωρίς δικαιοσύνη και χωρίς ελευθερία δεν θα επιτευχθεί ποτέ. Άρα, χρειάζεται επανένταξη και ανθρωπισμός, με ανθρωπιστικά κριτήρια. Δείτε τα θέματα και τα προβλήματα των κρατουμένων διότι μόνο αυτό οδηγεί σε λύσεις. Αλλιώς, πάμε στην κόλαση του Δάντη. Ευχαριστώ θερμά.
Κλείνουμε με τον κ. Μάρκου και την κ. Αγαθοπούλου. Μετά θα δώσω για ένα λεπτό τον λόγο στην κ. Ελευθεριάδου για να διευκρινίσει αυτό που της παρατήρησε ο κ. Πλεύρης και βεβαίως, εφόσον επιθυμεί, θα δώσω και ένα λεπτό στον κ. Πλεύρη. Κύριε Μάρκου, έχετε τον λόγο.
Κύριε Πρόεδρε, ελπίζω η παρέμβασή μου να μην ξυπνήσει τα παβλοφιανά, αταβιστικά αντανακλαστικά ακροδεξιάς αντίληψης σε αυτή την Αίθουσα, όπως νωρίτερα. Κύριοι Υπουργοί, απευθύνομαι προσωπικά σε εσάς, κύριε Οικονόμου και κύριε Χρυσοχοΐδη, και απευθύνομαι στη συνείδησή σας. Και σας ερωτώ: Πώς μπορείτε και κοιμάστε με ήσυχη συνείδηση, όταν με βάση τα στοιχεία του Ιανουαρίου 2021 έντεκα χιλιάδες τριακόσιοι εβδομήντα εννέα κρατούμενοι φιλοξενούνται σε δέκα χιλιάδες εκατόν εβδομήντα πέντε θέσεις, που σημαίνει 111% πληρότητα; Και σε μερικές, στους ενήλικους, το ποσοστό υπερβαίνει το 150% και φτάνει το 200%, όπως σε Βόλο, Τρίπολη, Ιωάννινα, Κομοτηνή, Κω. Κύριοι Υπουργοί, πώς μπορείτε και κοιμάστε με ήσυχη συνείδηση, όταν σε ορισμένες νέες φυλακές, όπως προελέχθη, οι υπεράριθμοι κρατούμενοι δεν διαθέτουν κλίνη, αλλά κοιμούνται στο πάτωμα, όπως σε Νιγρίτα, Τρίκαλα, Δομοκό, Χανιά, ενώ σε ορισμένες από τις παλιές έχουν τοποθετηθεί μετά από χρόνια τριώροφα κρεβάτια, όπως στην Αλικαρνασσό και στην Τρίπολη; Κύριοι Υπουργοί, πώς μπορείτε και κοιμάστε με ήσυχη συνείδηση όταν, σύμφωνα με στοιχεία που έχουν γίνει ήδη γνωστά, υπάρχουν ήδη καταγεγραμμένοι τρεις θάνατοι και εκατοντάδες κρούσματα σε φυλακές σε κρατουμένους και υπαλλήλους, όπως στο Διαβατά, τη Λάρισα, την Πάτρα, των οποίων ο αριθμός μάλιστα δεν είναι ακριβώς γνωστός γιατί δεν δημοσιοποιείται; Κύριοι Υπουργοί, πώς μπορείτε και κοιμάστε με ήσυχη συνείδηση όταν ο τρόπος που επιλέξατε να αντιμετωπίσετε την πανδημία περιορίστηκε στο διαμοίρασμα δημοσίου χρήματος με ύποπτες απευθείας αναθέσεις σε «ημετέρους» σε ανεπαρκές υγειονομικό υλικό και απολυμάνσεις και στη λήψη ανεπαρκέστατων μέτρων εντός των φυλακών που ουσιαστικά αφορούσαν τον περιορισμό των δικαιωμάτων τους σε άδειες, σε επισκεπτήρια, σε λήψη ρούχων, φαγητών κ.λπ.; Κύριοι Υπουργοί, πώς μπορείτε και κοιμάστε με ήσυχη συνείδηση όταν οι ίδιοι οι εργαζόμενοι, η ομοσπονδία τους, σας ζητούν τη λήψη μέτρων πρόληψης, όπως εμβολιασμούς - για τη γρίπη, όπως γινόταν πάντα - που θα έπρεπε να έχουν διενεργηθεί, διαχωρισμό των ασθενών σε ευπαθείς ομάδες, διενέργεια τεστ ανίχνευσης σε όλους, εργαζόμενους και κρατούμενους, σε εβδομαδιαία βάση, εφοδιασμό όλων των ιατρείων των φυλακών με τον αναγκαίο εξοπλισμό και μέσα προστασίας όπως προβλέπονται στην οικεία νομοθεσία, διενέργεια προσλήψεων ιατρικού και νοσηλευτικού προσωπικού; Είναι τραγική η κατάσταση. Επίσης σοβαρή εξέταση του ενδεχόμενου λήψης έκτακτων μέτρων αποσυμφόρησης, - ούτε που πέρασε από το μυαλό σας μέσα σε αυτά τους τραγικούς δεκαέξι μήνες της πανδημίας - και ανάθεση στην επιτροπή ειδικών λοιμωξιολόγων του σχεδιασμού και της αντιμετώπισης της πανδημίας στις φυλακές. Αντ' αυτών είναι δεδομένο ότι δεν έχουν ενταχθεί ακόμα στον σχεδιασμό και τον εμβολιασμό οι ευπαθείς ομάδες από το προσωπικό των φυλακών και των κρατουμένων, ακόμα και το υγειονομικό προσωπικό των φυλακών. Κύριοι Υπουργοί, πώς μπορείτε και κοιμάστε με ήσυχη συνείδηση όταν στη συνεδρίαση της επιτροπής στις 1-10-2019 εσείς οι ίδιοι, κύριε Οικονόμου, αναγνωρίσατε ρητά το οξύ πρόβλημα παροχής υπηρεσιών ιατροφαρμακευτικής περίθαλψης στους κρατουμένους; Υποσχεθήκατε την ανάληψη αναγκαίων νομοθετικών, διοικητικών πρωτοβουλιών για τη στελέχωση των καταστημάτων κράτησης με ιατρικό και νοσηλευτικό προσωπικό και για την κάλυψη της προκαλούμενης φαρμακευτική δαπάνης. Είπατε ότι εξετάζετε την παροχή οικονομικών κινήτρων ούτως ώστε να αυξηθούν οι κατ' επίσκεψη γιατροί και να αυξηθεί το ενδιαφέρον τους. Διαβεβαιώσατε ότι μελετάτε την αξιοποίηση των αγροτικών γιατρών και δηλώσατε ότι σχεδιάζετε στοχευμένες παρεμβάσεις για τη βελτίωση και υλοποίηση της φαρμακευτικής κάλυψης σε κρατούμενους που δεν έχουν ΑΜΚΑ. Δεν κάνατε τίποτα. Κύριοι Υπουργοί, πώς μπορείτε και κοιμάστε με ήσυχη συνείδηση όταν κατά την ίδια ως άνω συνεδρίαση της επιτροπής μας σας απαντήσαμε ότι η ένταξη των υγειονομικών φορέων των σωφρονιστικών καταστημάτων στο ΕΣΥ είναι ευεργετικό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα καθυστερήσω, κύριε Πρόεδρε. Ήδη εντάξαμε επί ΣΥΡΙΖΑ το κατάστημα των φυλακών. Και τουλάχιστον έχει μια στοιχειώδη επάρκεια γιατρών διότι έχει ενταχθεί στο ΕΣΥ και στελεχώνεται από γιατρούς του ΕΣΥ. Γιατί δεν προχωράτε και στα υπόλοιπα καταστήματα να ενταχθούν στο ΕΣΥ οι υγειονομικές υπηρεσίες και μάλιστα να γίνουν αυτόνομες οι διευθύνσεις και να μπορέσουν να λειτουργήσουν; Δεν κάνατε τίποτα. Τέλος, πώς μπορείτε να κοιμάστε με ήσυχη συνείδηση όταν δηλώσατε στην ίδια συνεδρίαση, κύριε Οικονόμου, για δήθεν προωθούμενη νομοθετική ρύθμιση για κίνητρα σε νοσηλευτές, σε γιατρούς, για την αποφυγή μαζικών αποχωρήσεων, για όρια κατώτατης αμοιβής; Αναφέρατε τιμές στο ειδικό κέντρο του Κορυδαλλού τα 700 ευρώ, στους κατ' επίσκεψη τα 500 ευρώ και στους νοσηλευτές 300 ευρώ. Δεν κάνατε τίποτα. Τέλος, κύριε Υπουργέ, κύριε Χρυσοχοΐδη, μέσα στις ευνοιοκρατίες και αναξιοκρατίες που ακούστηκαν, πριν έναν μήνα σας είπα στην Πάτρα ότι αλλάξατε διοίκηση και βάλατε διευθυντή και αρχιφύλακα που ελέγχεται από το πειθαρχικό συμβούλιο. Το σημειώσατε ευγενικά και είπατε ότι θα μου απαντήσετε. Δεν την έχω δει ακόμα την απάντησή σας. Για τον στρατηγικό σχεδιασμό που είχε κάνει ο ΣΥΡΙΖΑ για την περίοδο 2017-2020 με μία κουβέντα η γενική γραμματέας στην επιτροπή είπε ότι έχει πρόβλημα ασφάλειας και αγνοήθηκε. Νέος στρατηγικός σχεδιασμός! Έχοντας καλή πρόθεση απέναντί σας, δεν θεωρώ ότι είστε ασυνείδητοι. Θεωρώ, όμως, ότι ίσως ισχύει αυτό που λέει ένας σύγχρονος Αμερικανός συγγραφέας: «η καθαρή συνείδηση είναι σημάδι κακής μνήμης». Ελπίζω, στην καλύτερη περίπτωση για εσάς, να έχετε κακή μνήμη. Ευχαριστώ, κύριε Πρόεδρε.
Το λόγο έχει η τελευταία επερωτώσα Βουλευτής, κυρία Ειρήνη - Ελένη Αγαθοπούλου. Σας βάζω κι εσάς τον χρόνο της δευτερολογίας, γιατί σε τρία λεπτά τι να πείτε. Ορίστε, έχετε τον λόγο.
Σας ευχαριστώ πολύ, κύριε Πρόεδρε. Κύριοι Υπουργοί, ειπώθηκε και πριν ότι οι πολιτικές μας, οι δικές σας και οι δικές μας, όσον αφορά τα σωφρονιστικά ιδρύματα και τη σωφρονιστική πολιτική είναι εκ διαμέτρου αντίθετες. Η πολιτική του ΣΥΡΙΖΑ χαρακτηριζόταν από το τρίπτυχο «ασφάλεια - ανθρωπισμός - επανένταξη», ενώ η δική σας πολιτική χαρακτηρίζεται από το τρίπτυχο «μηδενική ανοχή - καταστολή - τιμωρητικότητα». Έτσι εξηγείται και η πλήρης αδιαφορία σας και αδράνεια της Κυβέρνησής σας για την εκπαιδευτική πολιτική εντός των φυλακών. Ξέρετε, η ίδρυση και η λειτουργία σχολείων στις φυλακές αποτελεί και πάντα αποτελούσε καθήκον της πολιτείας, ώστε να υπάρξει ομαλότερη επανένταξη των αποφυλακισμένων στην κοινωνία, που, τελικά, είναι και το ζητούμενο. Αποτελεί, λοιπόν, θεσμό σε πολλές ευρωπαϊκές χώρες και στην Ελλάδα ως μέσο καταπολέμησης του αναλφαβητισμού και του κοινωνικού αποκλεισμού η ίδρυση σχολείων εντός των φυλακών. Επιπλέον, η ύπαρξη αυτών των σχολείων απαιτεί σίγουρα σταθερό προσωπικό και δομές, ώστε να μην εξαρτάται η λειτουργία τους από τη βούληση της εκάστοτε κυβέρνησης. Σε αυτήν ακριβώς την κατεύθυνση κινούνταν ο ν.4521/2018 της κυβέρνησης ΣΥΡΙΖΑ, που προέβλεπε σε κατάστημα κράτησης την ίδρυση σχολικών μονάδων πρωτοβάθμιας και δευτεροβάθμιας εκπαίδευσης, αλλά και δημόσιων ΙΕΚ και τμημάτων εκμάθησης της ελληνικής γλώσσας για αλλοδαπούς, καθώς και τη θέση συμβούλων - συντονιστών εκπαίδευσης για την οργάνωση των εκπαιδευτικών προγραμμάτων. Μετά την αλλαγή της κυβέρνησης, μετά τον Ιούλιο του 2019, η εφαρμογή του νόμου αυτού παραπέμφθηκε στις καλένδες. Καμμία εκπαιδευτική δομή δεν ξεκίνησε τη λειτουργία της στο διάστημα που η Νέα Δημοκρατία είναι στην Κυβέρνηση. Αντίθετα, και αυτές οι οποίες υπήρχαν ήδη βρίσκονται σε διαρκή αγώνα επιβίωσης. Επιπλέον, μια σειρά από προγράμματα και δράσεις τεχνικής κατάρτισης, που είχαν σχεδιαστεί σε συνεργασία με τον ΟΑΕΔ και άλλους φορείς, δεν υποστηρίζονται και τα προγράμματα ελληνομάθειας, επίσης, που είχαν δρομολογηθεί για τους αλλοδαπούς κρατούμενους, δεν συνεχίζονται. Και φυσικά, όπως και το 2014 η κυβέρνησή σας είχε σταματήσει την ανέγερση σχολικού κτηρίου στο Κέντρο Κράτησης Δράμας - για να έρθει στη συνέχεια η κυβέρνηση του ΣΥΡΙΖΑ και να το ολοκληρώσει - , το ίδιο κάνατε και τώρα στη φυλακή των Χανίων, όπου σταματήσατε την ανέγερση κτηρίου που προοριζόταν για εκπαιδευτικές διαδικασίες. Η αντεκπαιδευτική σας πολιτική, όμως, δεν σταματά εδώ. Υπονομεύετε, για να μην πω «πετάξατε στον κάλαθο των αχρήστων», και άλλες παρεμβάσεις του ΣΥΡΙΖΑ για την εκπαίδευση των κρατουμένων, όπως τη δυνατότητα φοίτησής τους σε ανώτατα εκπαιδευτικά ιδρύματα με την ηλεκτρονική επιτήρηση. Εμβληματική η περίπτωση του κρατούμενου Βασίλη Δημάκη, στον οποίο, εκτός των άλλων, κάνατε επίδειξη δύναμης πριν έναν χρόνο οδηγώντας τον σε απεργία πείνας με κίνδυνο της ζωής του. Γιατί; Γιατί ήθελε να σπουδάσει. Και γιατί άλλο; Γιατί αντέδρασε για τις συνθήκες κράτησης και τις υγειονομικές συνθήκες εν μέσω πανδημίας και είπατε να τον τιμωρήστε γι' αυτό, γιατί διεκδίκησε τα δικαιώματά του. Αντί, λοιπόν, όπως αρμόζει σε μια σύγχρονη δημοκρατική πολιτεία να επιβραβεύετε έναν άνθρωπο που έκανε αγώνα, για να μορφωθεί, σε δύσκολες συνθήκες, που τελείωσε το σχολείο μέσα στις φυλακές και κατάφερε να περάσει μέσα από πανελλήνιες δεύτερος σε όλη την Ελλάδα σε πανεπιστημιακή σχολή, εσείς προχωρήσατε στην αυθαίρετη και τιμωρητική μεταγωγή του, στερώντας του το δικαίωμα στη μόρφωση και φυσικά στην ομαλή επανένταξη, όταν θα έρθει η ώρα. Τον μεταφέρατε βίαια και χωρίς κανένα νόμιμο λόγο στις φυλακές Γρεβενών από τον Κορυδαλλό, χωρίς καμμία δυνατότητα επαφής του με το πανεπιστήμιο και τη σχολή του. Αντί, λοιπόν, αυτός ο άνθρωπος να αξιοποιηθεί ως υπόδειγμα ενός ανθρώπου που αγωνίζεται, που διεκδικεί, σπουδάζει και βελτιώνει τις εξαιρετικά αντίξοες συνθήκες και στερούμενος την ελευθερία του, έγινε άλλο ένα θύμα της εκδικητικότητάς σας. Σε πείσμα, όμως, κύριοι Υπουργοί και κυρίες και κύριοι συνάδελφοι, των δικών σας καταστροφικών πολιτικών για το σωφρονιστικό μας σύστημα, πάντα θα υπάρχουν άνθρωποι με δίψα για μάθηση, διεκδικώντας καλύτερες συνθήκες επανένταξης και πάντα θα υπάρχουν «Δάσκαλοι» με δέλτα κεφαλαίο, που θα παλεύουν με κάθε μέσο να τους βοηθήσουν, όπως στις φυλακές Αυλώνας, που εν μέσω πανδημίας - το ξέρετε, φαντάζομαι - και ενώ όλα τα παιδιά στη χώρα έκαναν μαθήματα on line, τα παιδιά εκεί δεν είχαν αυτή τη δυνατότητα, αφού απαγορεύεται το ίντερνετ εντός των θαλάμων τους και γι' αυτό το λόγο στερούνταν εκπαίδευσης. Έτσι ο «Δάσκαλός» τους, με δέλτα κεφαλαίο, ο Πέτρος Δαμιανός, κίνησε γη και ουρανό για να δημιουργήσει ένα κλειστό κανάλι μετάδοσης μαθημάτων, για να μη χάσουν τα παιδιά μία ολόκληρη σχολική χρονιά και τα κατάφερε, κάτι για το οποίο, όμως, η πολιτεία θα έπρεπε να είχε μεριμνήσει. Και το ερώτημα είναι και κλείνω, κύριε Πρόεδρε. Πήρατε μαθήματα από αυτούς τους ανθρώπους, πήρατε μαθήματα από την πανδημία; Θα τα αξιοποιήσετε για τη βελτίωση των συνθηκών από εδώ και πέρα; Ξέρουμε, κυρίες και κύριοι συνάδελφοι, ότι οι κρατούμενοι και οι κρατούμενες στις φυλακές το μόνο που στερούνται είναι η ελευθερία τους. Ώρα, λοιπόν, να σταματήσετε να ξοδεύετε άσκοπα χρήμα από εδώ και από εκεί με απευθείας αναθέσεις, να στηρίξετε τις δομές υγείας εντός των φυλακών, να θωρακίσετε προσωπικό και κρατούμενους και να μεριμνήσετε για την εκπαίδευση σε όλα τα καταστήματα κράτησης. Γιατί το ξέρετε το ρητό που λέει «όπου ανοίγει ένα σχολείο, κλείνει μία φυλακή». Και νομίζω ότι είμαστε σύμφωνοι προς αυτή την κατεύθυνση, απλά μένει να το αποδείξει και η δική σας Κυβέρνηση. Σας ευχαριστώ πολύ.
Και εμείς ευχαριστούμε. Κυρία Ελευθεριάδου, μπορείτε να πάρετε τον λόγο για ένα λεπτό, για να δώσετε διευκρίνιση και εφόσον επιθυμεί και ο κ. Πλεύρης μετά. Ορίστε, έχετε τον λόγο.
Ευχαριστώ, κύριε Πρόεδρε. Κύριε Πλεύρη, είστε δικηγόρος και είμαι δικηγόρος, εκτός από Βουλευτές και γνωρίζουμε και οι δύο ότι υπάρχουν στις φυλακές και ποινικά κρατούμενοι και πολιτικά κρατούμενοι οι οποίοι βρίσκονται στις φυλακές με απόφαση πολιτικών δικαστηρίων και αναφέρομαι στην προσωποκράτηση άρθρα 1047 επόμενα Κώδικα Πολιτικής Δικονομίας και αυτή θα ήταν η μοναδική μου απάντηση - θα συνεχίσω, θα σας δώσω απάντηση και σ' αυτό που λέτε - εάν δεν ήμασταν σε αυτή την Αίθουσα. Νιώθω, όμως, ότι οφείλω να σας απαντήσω και πολιτικά. Και γνωρίζουμε, επίσης και οι δύο, με την έτερη ιδιότητά μας των Βουλευτών ότι υπάρχουν στις ελληνικές φυλακές πολλοί κρατούμενοι - και ξέρουμε ποιοι είναι αυτοί - οι οποίοι αυτοπροσδιορίζονται ως πολιτικοί κρατούμενοι, επικαλούμενοι πολιτικά κίνητρα. Σε καμμία περίπτωση ούτε εγώ ούτε ο ΣΥΡΙΖΑ δεν αποδεχόμαστε αυτόν τον χαρακτηρισμό, αλλά κάθε άνθρωπος έχει δικαίωμα να αυτοχαρακτηρίζεται. Εγώ, λοιπόν, σας λέω, και ελπίζω να σας καλύπτω, ότι εννοούσα τους πολιτικά κρατούμενους, οι οποίοι είναι κρατούμενοι με βάση απόφαση πολιτικού δικαστηρίου, αλλά νομίζω ότι σας έχω δώσει επαρκή απάντηση και σ' αυτό που εκτιμήσατε εσείς. Σε κάθε περίπτωση, λίγο σεβασμός όταν μιλάει κάποιος, δεν είναι κακό.
Αυτό είναι θέμα του Προεδρείου και σας προστάτεψα επαρκώς νομίζω.
Και επίσης, θα ήθελα να μου δώσετε και εσείς απάντηση για τις απευθείας αναθέσεις της κ. Νικολάου, σαν δικηγόρος και σαν πολιτικός.
Ευχαριστούμε. Ο κ. Πλεύρης θα σας απαντήσει για τον διαξιφισμό που είχατε, για τα υπόλοιπα όταν πάρει τον λόγο ως Κοινοβουλευτικός Εκπρόσωπος θα πει ό,τι νομίζει. Ορίστε, κύριε Πλεύρη έχετε τον λόγο.
Θα ήταν πολύ ευχάριστο, οι Βουλευτές αυτό που λέμε από το Βήμα να το υπερασπιζόμαστε. Πολιτικός κρατούμενος δεν υπάρχει ως όρος. Η προσωποκράτηση πουθενά δεν αναφέρεται ως πολιτικός κρατούμενος. Ποινικοί είναι οι κρατούμενοι, η προσωποκράτηση που λέτε δεν είναι πολιτικός κρατούμενος. Και αν εννοούσατε αυτό, όταν σας διέκοπτα και σας έλεγα ότι υπάρχουν πολιτικοί κρατούμενοι στις ελληνικές φυλακές και αν ο Κουφοντίνας είναι πολιτικός κρατούμενος, θα μου απαντούσατε από το Βήμα ότι δεν εννοούσατε αυτό. Για να καλύψετε, όμως, επειδή καταλάβατε και αφού κατεβήκατε και το συζητήσατε…
Μη διακόπτετε.
…τι πρόβλημα δημιουργεί στο κόμμα σας αυτό, γιατί το κόμμα σας πρέπει να σηκωθεί και να πει αν πιστεύει ότι είναι πολιτικοί κρατούμενοι. Δώσατε τη δική σας εξήγηση, όμως, για να μην απογοητεύσετε λέτε και πώς αυτοπροσδιορίζεται ο καθένας. Όχι, κυρία Ελευθεριάδου, δικαίωμα αυτοπροσδιορισμού υπάρχει σε όλα. Ο λόγος για τον οποίο εκτίεις την ποινή είναι ποινικός λόγος. Και απ' όλες τις ομιλίες εδώ φαίνεται ότι αφού δεν σας πήγε καλά το εγχείρημα του Κουφοντίνα, που τα υποτιθέμενα δικαιώματά του πέσανε και στο Συμβούλιο της Επικρατείας και στα ποινικά δικαστήρια, τώρα, υιοθετείτε τον Δημάκη, που πάλι αναφέρετε πράγματα που θα κριθούν στα δικαστήρια. Επιτέλους, πάρτε σαφή θέση. Πολιτικοί κρατούμενοι υπάρχουν στις ελληνικές φυλακές; Τους αναγνωρίζετε; Κύριε Σπίρτζη, είστε ο Κοινοβουλευτικός Εκπρόσωπος. Να σηκωθείτε και να πείτε ότι ο Κουφοντίνας είναι ένας ποινικός κρατούμενος. Αρκετά τον χαϊδέψατε!
Ακούστε, τώρα, πώς συνεχίζουμε. Θα πάρει τον λόγο και θα απαντήσει ο Υφυπουργός κ. Οικονόμου προς τον οποίο, κυρίως, λόγω αρμοδιότητας στρέφεται η επερώτησή σας. Ο Υπουργός θα παραμείνει στην Αίθουσα και θα σας ακούσει όλους, όπως μου είπε, και θα κρίνει εκείνος στο τέλος εάν θα πάρει τον λόγο ή όχι. Εκτιμώ ότι θα τον πάρει. Απλώς, θέλω τη συναίνεσή σας, επειδή όλες οι ερωτήσεις και όλες οι τοποθετήσεις που κάνατε ήταν για θέματα αρμοδιότητας του κ. Οικονόμου και παρόντος του Υπουργού, ο οποίος παίρνει τον μεγάλο χρόνο, με βάση τον Κανονισμό έχει μόνο δέκα λεπτά - σε δέκα λεπτά δεν μπορεί ν' απαντήσει ο άνθρωπος - να μου επιτρέψετε να του βάλω δεκαπέντε λεπτά, για να μπορέσει ν' απαντήσει. Κύριε Οικονόμου, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, δυνάμει των άρθρων 135, 136 και 138 του Κανονισμού της Βουλής, η Κυβέρνηση, και ειδικότερα η πολιτική ηγεσία του Υπουργείου Προστασίας του Πολίτη, καλείται να παράσχει πληροφορίες και διευκρινίσεις, σχετικά με τον προγραμματισμό και την υλοποίηση της αντεγκληματικής και σωφρονιστικής πολιτικής. Πρόκειται για μια διαδικασία που πραγματοποιείται σε μία χρονική στιγμή της θητείας της, όπου έχοντας συμπληρώσει σχεδόν δύο χρόνια από την ανάληψη της ευθύνης της διακυβέρνησης της χώρας έχει παρέλθει ικανός χρόνος ώστε να γίνει αντιληπτή η κυβερνητική στόχευση στον κρίσιμο τομέα του σωφρονισμού και να μπορούν να εξαχθούν τα πρώτα ολοκληρωμένα ασφαλή συμπεράσματα. Κι όμως, μελετώντας προσεκτικά το περιεχόμενο της υπό συζήτηση επίκαιρης επερώτησης, αυτή στερείται ουσιωδώς ακρίβειας, ορθότητας και πληρότητας παρά το γεγονός ότι αναφέρεται στο σύνολο της ασκηθείσας έως σήμερα αντεγκληματικής και σωφρονιστικής πολιτικής. Επανέρχεται σ' ερωτήματα, τα οποία πλειστάκις έχουν απαντηθεί, αναπαράγει ανακρίβειες που έχουν γραπτώς είτε προφορικώς σε τούτη την Αίθουσα αποκατασταθεί και επαναλαμβάνει αυθαίρετες διαπιστώσεις και χιλιοδιατυπωμένα μοτίβα, πλούσια πολιτικών ιδεοληψιών. Η σημερινή διαδικασία, όμως, του κοινοβουλευτικού ελέγχου συνιστά μια ευκαιρία ν' αναδειχθούν τα καίρια και τα ουσιώδη των κυβερνητικών επιλογών, επιλογές τις οποίες δεν επέλεξε να παρακολουθήσει η Αξιωματική Αντιπολίτευση, διαλέγοντας με χαρακτηριστική πολιτική επιπολαιότητα την πρόωρη εκτίμηση και τη δημόσια εκφορά συμπερασμάτων, τα οποία εν συνεχεία διαψεύστηκαν εκ των γεγονότων και μόνο. Τα παραδείγματα είναι αρκετά. Ωστόσο, τα χρονικά περιθώρια της διαδικασίας του κοινοβουλευτικού ελέγχου επιτάσσουν να επικεντρωθούμε στα κυριότερα σημεία που συνθέτουν τη θέση της Μείζονος Αντιπολίτευσης, όπως αυτή αποτυπώνεται στην υπό συζήτηση επίκαιρη επερώτηση. Δεν υπάρχει η παραμικρή αμφιβολία ότι ο υπερπληθυσμός που παρατηρείται διαχρονικά στα καταστήματα κράτησης αποτελεί μια παθογένεια του σωφρονιστικού μας συστήματος, η οποία απαιτεί τολμηρές και ολοκληρωμένες λύσεις. Οι θέσεις της Αξιωματικής Αντιπολίτευσης επικεντρώνονται σε λύσεις που δοκιμάστηκαν και απέτυχαν με βαριές επιπτώσεις στο επίπεδο δημόσιας ασφάλειας, αλλά και με μία εφήμερη εν τέλει, όπως αποδείχτηκε, αποκλιμάκωση του υπερπληθυσμού στα σωφρονιστικά καταστήματα. Η αποσυμφόρηση για εσάς ισούται με δυνατότητα πρόωρης αποφυλάκισης. Για τη σημερινή Κυβέρνηση η αποσυμφόρηση συνιστά έναν στόχο στον οποίο οδηγούμαστε καθημερινά πιο κοντά μέσα από ένα πλέγμα διαδοχικών πρωτοβουλιών. Κεντρικό ρόλο σε αυτό κατέχουν οι αποφάσεις που έχουν ληφθεί σχετικά με τη βελτίωση, τον εκσυγχρονισμό των υφιστάμενων καταστημάτων κράτησης και τη δημιουργία νέων τα οποία να ακολουθούν τα πιο σύγχρονα ευρωπαϊκά πρότυπα και καλές πρακτικές. Πέρα από τη μετεγκατάσταση του Κορυδαλλού στον Ασπρόπυργο, αλλά και το κατάστημα Δράμας του οποίου η έναρξη λειτουργίας επίκειται, προβαίνουμε σε όλες τις αναγκαίες ενέργειες με στόχο την ολοκλήρωση του γενικού καταστήματος κράτησης «Κρήτη ΙΙ» στις Κουρούνες Λασιθίου, τη μετεγκατάσταση του καταστήματος κράτησης Χαλκίδας, τη μετεγκατάσταση του καταστήματος κράτησης Ιωαννίνων, τη δημιουργία νέου καταστήματος κράτησης στη Μεγαλόπολη, καθώς και τη δημιουργία νέων θέσεων στα ήδη υπάρχοντα καταστήματα κράτησης Νιγρίτας και Χανίων. Ειδικότερα σε ότι αφορά το «Κρήτη ΙΙ» πρόκειται για ένα έργο το οποίο όντας παγωμένο από το 2017 αποστερούσε από εξακόσιες και πλέον θέσεις το σύνολο του σωφρονιστικού δίκτυο της χώρας. Από τον Σεπτέμβριο του 2019 μπήκε ήδη σε απόλυτη κυβερνητική προτεραιότητα η επιτάχυνση των διαδικασιών δημιουργίας νέων καταστημάτων προκειμένου να υπάρξει η επιθυμητή αποσυμφόρηση. Τον Νοέμβριο του 2020 επαναλειτούργησε το εργοτάξιο του «Κρήτη ΙΙ» μετά από πολυετή διακοπή. Τον Δεκέμβριο 2020 εξοφλήθηκαν εκκρεμότητες πληρωμών που είχαν οδηγήσει στην αναστολή των εργασιών και πλέον όπως διαπίστωσε προσωπικά μόλις πριν από μερικές εβδομάδες οι εργασίες εντατικοποιούνται με την ημερομηνία παραλαβής να έχει προσδιοριστεί για τον Ιούνιο του 2022. Σε ό,τι αφορά το νέο σωφρονιστικό κατάστημα Χαλκίδας βρισκόμαστε στο στάδιο πλέον όπου αναμένεται η εκκίνηση των εργασιών για τη διενέργεια δοκιμαστικών τομών σε ένα από τα υπό εξέταση ακίνητα, το οποίο βρίσκεται σε τμήμα του πρώην πεδίου βολής Χαλκίδας. Εξίσου σημαντικά είναι τα βήματα προς την υλοποίηση της μετεγκατάστασης του καταστήματος κράτησης Ιωαννίνων. Υπεβλήθη από την Επιτροπή Αξιολόγησης Καταλληλότητας ολοκληρωμένη πρόταση για κατάλληλο χώρο στην περιοχή του Κόντσικα του Δήμου Ιωαννιτών. Ο εν λόγω δήμος με απόφασή του έχει εξασφαλίσει την παραχώρηση μέσω δωρεάς της κατάλληλης έκτασης και σύντομα θα ολοκληρωθούν οι σχετικές διαδικασίες. Έχει, επίσης, υπογραφεί σχετική προγραμματική σύμβαση μεταξύ Γενικής Γραμματείας Αντεγκληματικής Πολιτικής και Υπουργείου Εθνικής Άμυνας όπου προβλέπεται η υλοποίηση των επόμενων βημάτων ώστε να πραγματοποιηθεί η εν λόγω μεταφορά του καταστήματος κράτησης Ιωαννίνων σε νέες εγκαταστάσεις που θα πληρούν τις πλέον σύγχρονες ευρωπαϊκές προδιαγραφές σωφρονισμού και καλές πρακτικές. Επίσης, πρωτοβουλίες ενίσχυσης της δυναμικότητας σωφρονιστικών καταστημάτων Νιγρίτας και Χανίων έχουν ήδη ληφθεί. Στη Νιγρίτα έχουν ήδη τεθεί σε λειτουργία δύο νέες πτέρυγες συνολικής χωρητικότητας εκατόν είκοσι θέσεων. Ανάλογες ενέργειες έχουν πραγματοποιηθεί και στο κατάστημα κράτησης Χανίων όπου έχουν προστεθεί εκατόν είκοσι νέες θέσεις, συμβάλλοντας με αυτόν τον τρόπο στην αραίωση των κρατουμένων στο σωφρονιστικό κατάστημα και γενικότερα στην αποκλιμάκωση του φαινομένου υπερπληθυσμού. Με άλλα λόγια, έχουμε ήδη προσθέσει διακόσιες σαράντα νέες θέσεις στα σωφρονιστικά καταστήματα. Αρκετά στελέχη της Μείζονος, αλλά και της Ελάσσονος Αντιπολίτευσης επιχείρησαν επανειλημμένως όλο αυτό το χρονικό διάστημα να συσχετίζουν την πανδημία του COVID -19 με την επιτακτική ανάγκη αποσυμφόρησης ασκώντας πίεση με τις τοποθετήσεις τους ώστε η Κυβέρνηση να συρθεί σε μία αποδεδειγμένα αποτυχημένη λύση όπως αυτή που είχε υιοθετήσει η προηγούμενη κυβέρνηση με το πρόσχημα αυτή τη φορά της προστασίας της υγείας κρατουμένων και εργαζομένων. Και ενώ ουδείς αμφιβάλλει για την αναγκαιότητα πρωτοβουλιών αποκλιμάκωσης του υπερπληθυσμό στα σωφρονιστικά καταστήματα, σας βεβαιώνω ότι θα υλοποιηθεί μέσα από το προαναφερθέν πλέγμα ενεργειών και όχι εις βάρος της δημόσιας ασφάλειας. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Οι κυβερνητικές παρεμβάσεις σε υποδομές δεν περιορίστηκαν μόνο στον σχεδιασμό και στην υλοποίηση της ανέγερσης νέων καταστημάτων κράτησης. Ιδιαίτερη μέριμνα δόθηκε στην αναγκαία προεργασία μέσω νομοθετικών πρωτοβουλιών που υιοθετήσαμε με στόχο τη δυνατότητα υλοποίησης πράξεων αναβάθμισης και εκσυγχρονισμού του ήδη υφιστάμενου δικτύου σωφρονιστικών καταστημάτων. Έτσι, με το άρθρο 84 του ν.4759/2020 του Υπουργείου Περιβάλλοντος και Ενέργειας νομιμοποιήθηκαν για πρώτη φορά είκοσι έξι αυθαίρετα καταστήματα κράτησης, προκειμένου να αντιμετωπιστούν τα προβλήματα πολλών δεκαετιών που υπάρχουν στις εγκαταστάσεις τους και να μπορούν να διενεργηθούν επισκευές, συντηρήσεις και τεχνικοί έλεγχοι. Επιπλέον, κατ' εφαρμογή του άρθρου 33 του ν.4786/2021, επιτεύχθηκε η μεταβίβαση της κυριότητας του συνόλου των ακινήτων ιδιοκτησίας του ΤΑΧΔΙΚ, στα οποία στεγάζονται τα καταστήματα κράτησης, καθώς και του συνόλου των οικοπέδων ιδιοκτησίας του εν λόγω ταμείου που προορίζονται για ανέγερση φυλακών, με στόχο την πλήρη κυριότητα, νομή και κατοχή τους από το Υπουργείο Προστασίας του Πολίτη. Βρισκόμαστε πλέον στο τελευταίο στάδιο, όπου η αρμόδια υπηρεσία του Υπουργείου Δικαιοσύνης θα προβεί στην έκδοση των σχετικών διαπιστωτικών πράξεων. Οι ενέργειές μας γύρω από τις κτηριακές υποδομές δεν περιορίζονται μόνο στην αναβάθμιση και βελτίωσή τους. Εστιάζουμε ιδιαίτερα στη δυνατότητα προσβασιμότητας αυτών από άτομα με κάποιας μορφής αναπηρία, είτε αυτά αφορούν κρατούμενους είτε επισκέπτες. Στο πλαίσιο του εθνικού σχεδίου για τα δικαιώματα των ατόμων με αναπηρία επιχειρούμε να βελτιώσουμε τις συνθήκες διαβίωσης των ατόμων με αναπηρία εντός καταστημάτων κράτησης, καθώς και την προσβασιμότητά τους από επισκέπτες ΑΜΕΑ. Παράλληλα, στοχεύουμε να ενισχυθεί και η επιχειρησιακή ετοιμότητα του συστήματος φύλαξης των εν λόγω ατόμων σε περιπτώσεις κρίσιμων συνθηκών. Έχει συσταθεί ήδη από τα τέλη του 2020 ομάδα εργασίας από τη Γενική Γραμματεία Αντεγκληματικής Πολιτικής, η οποία πλαισιώνεται από εξειδικευμένο επιστημονικό προσωπικό από το Κέντρο Μελετών Ασφαλείας. Έχει ήδη, κατόπιν επιτόπιων αυτοψιών, ολοκληρωθεί η εξέταση της υφιστάμενης κατάστασης υποδομών στα καταστήματα κράτησης ως προς το κριτήριο της προσβασιμότητας και της διασφάλισης του σεβασμού της ανθρώπινης αξιοπρέπειας, ενώ θα ακολουθήσει εξειδίκευση των έργων βελτίωσης προσβασιμότητας στις εν λόγω υποδομές. Πρόκειται για σοβαρές πρωτοβουλίες σεβασμού της ανθρώπινης αξιοπρέπειας που ούτε ως αυτονόητες ούτε ως δεδομένες θα πρέπει να αντιμετωπίζονται από ορισμένους εξ ημών που διαχειρίστηκαν τη σωφρονιστική πολιτική της προηγούμενης περιόδου. Η βελτίωση και ο εκσυγχρονισμός των υφισταμένων υποδομών χωρίς το αναγκαίο σε δυναμικότητα και κατάρτιση ανθρώπινο δυναμικό θα αποτελούσε μια προσπάθεια άνευ ουσιαστικού περιεχομένου. Και στο πεδίο του ανθρώπινου δυναμικού έχουν πραγματοποιηθεί πολύ σημαντικά βήματα. Η πρόοδος είναι ουσιαστική, λαμβανομένης υπ' όψιν της κατάστασης που επικρατούσε τον Ιούλιο του 2019, αλλά και των πρωτόγνωρων συνθηκών που επέβαλε η πανδημία έως σήμερα. Ας δούμε, λοιπόν, τι πράγματι παραδώσατε τον Ιούλιο του 2019: Παραδώσατε έναν διαγωνισμό - την περίφημη 6Κ/2018- ο οποίος έναν χρόνο μετά την προκήρυξή του δεν είχε ολοκληρωθεί. Και ενώ θα αναγνώριζε κανείς μέσα από αυτή την πρωτοβουλία το ειλικρινές ενδιαφέρον σας για την ενίσχυση του ανθρώπινου δυναμικού που υπηρετεί στα σωφρονιστικά καταστήματα, έρχεστε δύο μήνες μόλις μετά την προκήρυξη και με τον ν.4555/2018 και το άρθρο 278 και απογυμνώνετε τις υπηρεσίες, δίνοντας τη δυνατότητα στους πεντακόσιους ογδόντα τρεις πρώην δημοτικούς αστυνομικούς, οι οποίοι ήδη εργάζονταν σε αυτά ως προσωπικό φύλαξης και εξωτερικής φρούρησης - τριακόσιοι τριάντα επτά φύλαξης και διακόσιοι σαράντα έξι εξωτερικής φρούρησης - να μεταταχθούν εκ νέου μέσω κινητικότητας σε υπηρεσίες Δημοτικής Αστυνομίας. Με τον τρόπο αυτό προβήκατε σε στοχευμένη αποδυνάμωση των εν λόγω κλάδων νευραλγικής σημασίας για την εύρυθμη λειτουργία των σωφρονιστικών καταστημάτων. Το αποτέλεσμα αυτού; Επακολούθησε η μετάταξη διακοσίων σαράντα δύο υπαλλήλων στη Δημοτική Αστυνομία έως τον Ιούνιο του 2019. Από τους εναπομείναντες τριακόσιους σαράντα έναν μετατάχθηκαν εβδομήντα επτά ακόμη με τον δεύτερο κύκλο κινητικότητας του 2018 και πενήντα πέντε επιπλέον με τον πρώτο κύκλο κινητικότητας του 2019, αποδυναμώνοντας δραματικά τη δύναμη των υπηρεσιών Φύλαξης και Εξωτερικής Φρούρησης. Η εκροή προσωπικού εξαιτίας αυτής της συνειδητής κυβερνητικής επιλογής σας με βάση την ανωτέρω διάταξη εξακολουθεί να συνεχίζεται σταδιακά για τους εναπομείναντες πρώην δημοτικούς αστυνομικούς στα σωφρονιστικά καταστήματα. Συνεπώς, το όποιο ενδιαφέρον δήθεν επιδεικνύετε για ζητήματα στελέχωσης είναι καθαρά προσχηματικό, καθώς η πολιτική παρακαταθήκη που έχετε αφήσει και σας συνοδεύει ως Κυβέρνηση στο συγκεκριμένο θέμα είναι συνδεδεμένη με τη συνειδητή απογύμνωση και αποδυνάμωση των υπηρεσιών φύλαξης και εξωτερικής φρούρησης. Προσπαθήσαμε επανειλημμένως να γεφυρώσουμε το κενό που αφήσατε μέσω νομοθετικών πρωτοβουλιών. Επεξεργαστήκαμε νομοθετική πρωτοβουλία, η οποία ψηφίστηκε και επιτρέπει στο ΑΣΕΠ να διαβιβάζει πίνακες προσωρινά επιτυχόντων υποψηφίων της προκήρυξης 6Κ/2018 και αυτοί να προσλαμβάνονται με σύμβαση ιδιωτικού δικαίου ορισμένου χρόνου έως δώδεκα μήνες, διάστημα μέσα στο οποίο εκτιμάται ότι θα έχουν ολοκληρωθεί οι διαδικασίες της προκήρυξης 6Κ/2018. Στην παρούσα φάση, λοιπόν, θέλω να σας πληροφορήσω ότι βρισκόμαστε στο τελικό στάδιο διαβουλεύσεων με τα Υπουργεία Εσωτερικών και Οικονομικών για την έκδοση της απαραίτητης κοινής υπουργικής απόφασης, όπως ορίζει το σχετικό με το θέμα άρθρο 72 του ν.4795/2021. Ήδη εντός των επομένων ημερών θα έχει αποσταλεί ο σχετικός φάκελος με την ΚΥΑ στα εν λόγω συναρμόδια Υπουργεία. Σε ό,τι αφορά περαιτέρω πρωτοβουλίες ενίσχυσης του ανθρώπινου δυναμικού, θα ήθελα να σας πληροφορήσω ότι ήδη έχουν εκκινήσει οι διαδικασίες σε συνεργασία με το Ανώτατο Συμβούλιο Επιλογής Προσωπικού για την προκήρυξη τριακοσίων ογδόντα μίας θέσεων σε όλα τα καταστήματα κράτησης της χώρας, ενώ ειδικότερα για το κατάστημα Δράμας προκηρύχθηκαν ήδη οι πενήντα δύο θέσεις επιστημονικού και διοικητικού προσωπικού και θα ακολουθήσουν οι αναγκαίες υπόλοιπες έως την κάλυψη του συνόλου των διακοσίων πενήντα οκτώ θέσεων προσωπικού. Οι κυβερνητικές πρωτοβουλίες αναφορικά με ζητήματα στελεχιακού δυναμικού δεν περιορίζονται μόνο σε ενέργειες ενίσχυσής του. Κορυφαίας σπουδαιότητας χαρακτηρίζονται τα θέματα εκπαίδευσής του και διά βίου επιμόρφωσής του. Προχωράμε, λοιπόν, με γρήγορους ρυθμούς στα στάδια δημιουργίας σωφρονιστικής ακαδημίας. Θα λειτουργήσει σε ειδικά διαμορφωμένες εγκαταστάσεις εκπαίδευσης και διαμονής στο Σωφρονιστικό Κατάστημα Γυναικών Ελαιώνα Θηβών υπό την εποπτεία της Γενικής Διεύθυνσης Καταστημάτων Κράτησης και Διαχείρισης Κρίσεων. Οι αναγκαίες τεχνικές εργασίες και η προμήθεια του απαραίτητου μηχανογραφικού και γραφειακού εξοπλισμού έχουν ήδη ολοκληρωθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κυρία Πρόεδρε, θα ήθελα την ανοχή σας για λίγο. Στην ακαδημία θα λειτουργήσουν δύο σχολές: Σχολή Σωφρονιστικών Υπαλλήλων και Σχολή Υπαλλήλων Εξωτερικής Φρούρησης. Η ακαδημία θα περιλαμβάνει προγράμματα βασικής εισαγωγικής και διά βίου εκπαίδευσης, επιμόρφωσης και μετεκπαίδευσης. Για τον σκοπό αυτό θα αναπτυχθεί συνεργασία με τους αρμόδιους εκπαιδευτικούς και επιστημονικούς φορείς για την κατάρτιση του προγράμματος σπουδών και την οργάνωση σεμιναρίων, συνεδρίων και εργαστηρίων, με σκοπό την κατάλληλη περαιτέρω κατάρτιση του προσωπικού για την αναμόρφωση και τον εκσυγχρονισμό του σωφρονιστικού συστήματος. Στην κατεύθυνση αυτή, συγκροτήθηκε ομάδα εργασίας ήδη από τον Δεκέμβριο του 2020 για τη μελέτη, την επεξεργασία και την ανάπτυξη προγράμματος σπουδών της σωφρονιστικής ακαδημίας, λαμβανομένης υπ' όψιν μεταξύ άλλων και της υποβληθείσας πρότασης του προγράμματος σπουδών εισαγωγικής και συνεχιζόμενης εκπαίδευσης της Σωφρονιστικής Ακαδημίας της Αυστριακής Τεχνικής Βοήθειας, στην οποία αναφερθήκατε. Έχει ήδη υποβληθεί πρόταση προγράμματος εισαγωγικής εκπαίδευσης για τους υπαλλήλους των κλάδων δευτεροβάθμιας εκπαίδευσης φύλαξης και δευτεροβάθμιας εκπαίδευσης εξωτερικής φρούρησης που θα διοριστούν, σύμφωνα με τους οριστικούς πίνακες της προκήρυξης 6Κ/2018 του ΑΣΕΠ. Το έργο της ομάδας εργασίας συνεχίζεται, προκειμένου να ολοκληρωθούν οι σχετικές προτάσεις προγραμμάτων τόσο βασικής εκπαίδευσης όσο και μετεκπαίδευσης για το σύνολο του προσωπικού των καταστημάτων κράτησης της χώρας. Παράλληλα, στο πλαίσιο αναβάθμισης εκπαίδευσης και κατάρτισης σωφρονιστικού προσωπικού έχει υλοποιηθεί σημαντικός αριθμός στοχευμένων προγραμμάτων εκπαίδευσης. Σχετικό πίνακα με περισσότερα στοιχεία γι' αυτά καταθέτω στα Πρακτικά. [[Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, στο πλαίσιο του εθνικού σχεδίου δράσης για την αντιμετώπιση του φαινομένου της σεξουαλικής παρενόχλησης και κακοποίησης έχουν ήδη καταρτιστεί προτάσεις δράσεων, με στόχο την προώθηση των ίσων ευκαιριών σε εργασιακούς και λοιπούς χώρους για την πρόληψη και αντιμετώπιση του φαινομένου της σεξουαλικής παρενόχλησης και κακοποίησης. Ο σχεδιασμός, η ανάπτυξη και η υλοποίηση των κυβερνητικών πρωτοβουλιών στον τομέα της εκπαίδευσης δεν γνωρίζουν κανενός είδους διαχωρισμούς. Βασική προτεραιότητα της χαραχθείσας σωφρονιστικής πολιτικής αποτελεί η διαφύλαξη του δικαιώματος των κρατουμένων στην εκπαίδευση και η αναβάθμιση των παρεχόμενων υπηρεσιών σχετικών με αυτήν, με σκοπό την ενίσχυση των ατομικών και κοινωνικών δεξιοτήτων των κρατουμένων και την προετοιμασία της κοινωνικής τους επανένταξης μετά την αποφυλάκιση. Κατά την έναρξη του σχολικού έτους 2020-2021 καταγράφηκαν εκπαιδευτικές δομές στο «Ίδρυμα Αγωγής Ανηλίκων Αρρένων Βόλου», καθώς και σε είκοσι από τα τριάντα τέσσερα καταστήματα κράτησης, όπου δηλαδή καταγράφονται μαθητές και σπουδαστές κρατούμενοι. Οι δομές αυτές καταγράφονται ως εξής: τυπικής πρωτοβάθμιας ή δευτεροβάθμιας σε εννέα καταστήματα κράτησης, σχολεία δεύτερης ευκαιρίας σε δεκατρία καταστήματα κράτησης, δημόσια ινστιτούτα επαγγελματικής κατάρτισης σε τρία καταστήματα κράτησης. Παράλληλα, σημειώνεται και ο σημαντικός αριθμός κατ' ιδίαν διδακτέων των κρατουμένων σε σωφρονιστικά καταστήματα όπου δεν λειτουργούν δομές δευτεροβάθμιας εκπαίδευσης, καθώς και κρατουμένων φοιτητών σε πανεπιστημιακά ιδρύματα. Επίσης, έχουμε προβεί σε κάθε αναγκαία ενέργεια προς τις αρμόδιες υπηρεσίες του Υπουργείου Παιδείας και Θρησκευμάτων με στόχο τη συνέχιση της λειτουργίας των υπαρχουσών εκπαιδευτικών δομών, αλλά και τη δημιουργία νέων. Οι δράσεις αυτές πηγάζουν από την ειλικρινή πεποίθηση της Κυβέρνησης για την επιτακτική ανάγκη αναβάθμισης του μορφωτικού επιπέδου των κρατουμένων ως μέσου διευκόλυνσης της επανένταξής τους στο κοινωνικό σύνολο, αλλά και ως σημαντική παράμετρο αποφυγής υποτροπής τους και εκ νέου στέρησης της ελευθερίας τους. Κατά συνέπεια, όχι μόνο δεν τίθεται ζήτημα διακοπής των εκπαιδευτικών διαδικασιών, αλλά διατυπώσαμε έγκαιρα θετική γνώμη και προβήκαμε σε κάθε ενέργεια προς το συναρμόδιο Υπουργείο με στόχο να επανεκκινήσει το συντομότερο και με ασφάλεια η εκπαιδευτική διαδικασία στο σωφρονιστικό δίκτυο της χώρας. Επίσης, καταγράψαμε και ενημερώσαμε αρμοδίως για τους διαθέσιμους χώρους εκπαίδευσης σε καταστήματα κράτησης που δεν λειτουργούν δομές και δεν είχαν τοποθετηθεί σύμβουλοι - συντονιστές εκπαίδευσης στο πλαίσιο αναβάθμισης και επέκτασης των δομών εκπαίδευσης στα καταστήματα κράτησης, σε διαρκή στενή συνεργασία με τις αρμόδιες υπηρεσίες του Υπουργείου Παιδείας και Θρησκευμάτων. Σχετικά έγγραφα καταθέτω, επίσης, στα Πρακτικά, τα οποία αναδεικνύουν το σύνολο αυτών των πρωτοβουλιών. [[Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ιδιαίτερη μέριμνα έχει δοθεί στον προγραμματισμό, στην ανάπτυξη και στην υλοποίηση προγραμμάτων επιμόρφωσης, απασχόλησης και κατάρτισης που διεξάγονται για τους κρατούμενους. Ενδεικτικά θα ήθελα να αναφέρω ορισμένα καθ' ότι οι δράσεις αυτές αποτυπώνονται αναλυτικότερα σε ένα ακόμη έγγραφο που καταθέτω σήμερα στα Πρακτικά της Βουλής των Ελλήνων. [[Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στο πλαίσιο ανάδειξης αυτών των πρωτοβουλιών για την επιμόρφωση των κρατουμένων, ειδική μέριμνα επιδεικνύεται για τα προγράμματα Αγροτικής Επιμόρφωσής τους. Η σύμπραξη με τον «ΕΛΓΟ - ΔΗΜΗΤΡΑ» υπό τη μορφή μνημονίου συνεργασίας προβλέπει την επαγγελματική κατάρτιση των κρατουμένων στις σύγχρονες πρακτικές και τεχνικές καλλιέργειας. Έχει ήδη καταρτιστεί πρόγραμμα σπουδών για τους κρατούμενους των αγροτικών καταστημάτων κράτησης, στο οποίο περιλαμβάνονται θεωρητική εκπαίδευση και πρακτική ενότητα δώδεκα και εβδομήντα δύο ωρών αντίστοιχα. Μετά την επιτυχή ολοκλήρωση του συνόλου του προγράμματος, θα χορηγείται από τον «ΕΛΓΟ - ΔΗΜΗΤΡΑ» βεβαίωση εκπαίδευσης στη φυτική παραγωγή. Στόχος της συνεργασίας αυτής είναι η αποδοτικότερη αξιοποίηση των γεωργικών εκτάσεων και κτηρίων που βρίσκονται κοντά στα αγροτικά καταστήματα κράτησης, καθώς και η διερεύνηση της δυνατότητας δημιουργίας νέων αγροτικών συγκροτημάτων κράτησης, αλλά και η επαγγελματική κατάρτιση όσων κρατούνται σε αυτά. Το όλο εγχείρημα θα ξεκινήσει πιλοτικά από το Αγροτικό Κατάστημα Αγιάς Χανίων σε συνεργασία με το Ινστιτούτο Ελαίας Υποτροπικών Φυτών και Αμπέλου με στόχευση η πρωτοβουλία αυτή να επεκταθεί και σε άλλα αγροτικά καταστήματα κράτησης. Τέλος, θα ήθελα να κάνω μία ιδιαίτερη αναφορά σε μία δράση που αναπτύσσεται στο πλαίσιο στήριξης και επιμόρφωσης των κρατουμένων. Πρόκειται για την ένταξη της δράσης «Ακαδημία Γονέων» στο ευρωπαϊκό πρόγραμμα «ERASMUS» και την ενεργοποίηση αυτού ως χρηματοδοτούμενου έργου με την ονομασία «Νέστωρ», με φορέα - συντονιστή το Κέντρο Μελετών Ασφαλείας, διάρκειας τριών ετών. Σκοπός του είναι η ενίσχυση του πατρικού ρόλου γονέων κρατουμένων, δημιουργώντας ένα δίκτυο τριάντα σχολών γονέων σε είκοσι καταστήματα κράτησης. Στην παρούσα φάση υλοποίησης διανύουμε το στάδιο έρευνας για την αποτύπωση των αναγκών παρέμβασης και την ανάπτυξη του ανάλογου σχεδίου δράσης, καθορίζοντας τα καταστήματα κράτησης, καθώς και τους επιδιωκόμενους στόχους του εν λόγω εγχειρήματος. Αναμένεται ότι το στάδιο διερεύνησης αυτών των ζητημάτων θα έχει ολοκληρωθεί έως τα τέλη Αυγούστου του 2021. Η κυβερνητική μέριμνα για τους κρατούμενους δεν εξαντλείται στη στήριξή τους μόνο για το χρονικό διάστημα έκτισης ποινών στερητικό της ελευθερίας. Επεκτείνεται μέσα από ένα πλέγμα πρωτοβουλιών και δράσεων και κατά τη διάρκεια της αποφυλάκισής τους στο σχέδιο επανένταξης. Για την Κυβέρνηση, η αναβάθμιση του θεσμού της μετα - σωφρονιστικής μέριμνας αποτελεί προτεραιότητα και ως εκ τούτου οι πρωτοβουλίες σε νομοθετικό επίπεδο - και όχι μόνο - αποσκοπούν στην κατάλληλη στελέχωση, αλλά και στη διεύρυνση της Επανόδου που εκ της αποστολής αποτελεί το καθ' ύλην αρμόδιο όργανο για την ανάπτυξη της μετα - σωφρονιστικής μέριμνας τόσο εντός, όσο και εκτός των καταστημάτων κράτησης. Οι πρωτοβουλίες αυτές απαντούν στις περιορισμένες δυνατότητες που έχει παρατηρηθεί ότι διαθέτει η Επάνοδος σε σχέση με τη ζήτηση που παρουσιάζει ο κύκλος εργασιών της εν λόγω δομής. Και αυτό διότι ήδη οι περιορισμένες υπηρεσίες της Επανόδου, που δυνητικά μπορούν να έχουν σημαντικά οφέλη για την ένταξη των αποφυλακισμένων στην κοινωνία, περιορίζονται στην πρωτεύουσα όπου αυτή τη στιγμή βρίσκεται και η μοναδική δομή μετασωφρονιστικής μέριμνας σε λειτουργία. Παράλληλα, επιδιώκεται η αποτελεσματική δυνατότητα διασύνδεσης της εκπαίδευσης των κρατουμένων με την αγορά εργασίας. Όλα αυτά μας οδήγησαν στο συμπέρασμα ότι απαιτούνται νέες δομές άρτια στελεχωμένες, ώστε να μπορούν να υλοποιούν τις αναγκαίες δράσεις εξωστρέφειας. Για τον λόγο αυτό μέσα από τον ν.4760/2020 προβλέπεται η δυνατότητα ίδρυσης παραρτημάτων της Επανόδου στην έδρα κάθε σωφρονιστικού καταστήματος της χώρας. Στόχος τους η επαγγελματική κατάρτιση, η αποκατάσταση, η οικονομική συμπαράσταση, η προετοιμασία και προώθηση της εν γένει επανένταξης των κρατουμένων και αποφυλακιζομένων. Σχεδιάζουμε την οργάνωση και τη λειτουργία παραρτημάτων σε Θεσσαλονίκη, Χανιά, Πάτρα Κομοτηνή, Χαλκίδα και Βόλο, ενώ σύντομα θα εκδοθεί σχετική υπουργική απόφαση. Ήδη έχει παραχωρηθεί ακίνητο για πέντε έτη από την Περιφερειακή Ενότητα Μαγνησίας και Σποράδων για τον σκοπό αυτόν. Ανάλογες ενέργειες θα πραγματοποιηθούν για τις άλλες περιοχές όπου στεγάζεται η ίδρυση παραρτημάτων. Ταυτόχρονα αυξήσαμε σε είκοσι τρεις τις οργανικές θέσεις του προσωπικού της Επανόδου, ενώ ήδη προβαίνουμε στις αναγκαίες πρωτοβουλίες για την έναρξη στελέχωσής τους σε συνεργασία με τα Υπουργεία Εσωτερικών και Οικονομικών. Επιπλέον, έχει ήδη αρχίσει η λειτουργία γραφείων της Επανόδου στο Κατάστημα Κράτησης Κορυδαλλός 1 και εξετάζεται η σύσταση αντίστοιχων γραφείων στο σύνολο των καταστημάτων κράτησης της χώρας. Κύριε Πρόεδρε, κυρίες και κύριοι Βουλευτές, όλες αυτές οι πρωτοβουλίες, οι δράσεις που παρουσιάστηκαν συνοπτικά υπό τα στενά πλαίσια του κοινοβουλευτικού ελέγχου, δεν υλοποιήθηκαν εν κενώ. Βιώσαμε και εξακολουθούμε να βιώνουμε έως και σήμερα μία κατάσταση ιδιαίτερα δυναμική με ανατροπές, αναποδιές, με δεδομένα που διαρκώς μεταβάλλονται υπό συνθήκες πρωτοφανούς αβεβαιότητας η οποία εν μέρει δικαιολογεί ορισμένους που επιτακτικά ζητούν λύσεις εδώ και τώρα στις διαχρονικές παθογένειες που χαρακτηρίζουν το σωφρονιστικό σύστημα της χώρας. Η επέλαση της πανδημίας του θανατηφόρου ιού COVID -19 σε παγκόσμια κλίμακα ήταν ομολογουμένως σφοδρή. Καθήκον της πολιτείας όλο αυτό το χρονικό διάστημα παραμένει η διασφάλιση της δημόσιας υγείας, με ιδιαίτερη έμφαση σε όλους εκείνους που ανήκουν στις ευάλωτες πληθυσμιακές ομάδες. Σε αυτούς συγκαταλέγεται ο πληθυσμός που ζει και εργάζεται στα σωφρονιστικά καταστήματα της χώρας μας. Όλο αυτό το χρονικό διάστημα είχα την ευκαιρία να ενημερώσω γραπτώς και προφορικώς μέλη της Εθνικής Αντιπροσωπείας δεκάδες φορές για την πορεία της διαχείρισης της πανδημίας και το πλήθος των πρωτοβουλιών, των μέτρων και ενεργειών που λάβαμε κατά το πρώτο και δεύτερο κύμα της πανδημίας. Σε πείσμα όλων εκείνων που επέλεξαν την πολιτική εργαλειοποίηση ενός τόσο κρίσιμου ζητήματος, εμείς με υψηλό το αίσθημα του καθήκοντος καταρτίσαμε ένα ολοκληρωμένο σχέδιο για την πανδημία στο δίκτυο των καταστημάτων κράτησης της χώρας, το οποίο συνοψίζεται σε μέτρα υγειονομικής προστασίας, μέτρα αποφυγής συγχρωτισμού και επαφής με πιθανά κρούσματα, μέτρα πρόληψης υγειονομικού τύπου, προμήθεια και διανομή υγειονομικού υλικού, σχεδιασμός και συντονισμός ενεργειών πρόληψης, ενημέρωσης και αποφυγής διασποράς του ιού στα καταστήματα κράτησης. Η συνεργασία με υπηρεσίες του Υπουργείου Υγείας, με τον ΕΟΔΥ και τον Ερυθρό Σταυρό υπήρξε αδιάκοπη και εντατική. Έτσι, λοιπόν, από την αρχή της πανδημίας έως και τις 3 Ιουνίου 2021 έχουν πραγματοποιηθεί εξήντα έξι χιλιάδες ενενήντα τρεις διαγνωστικοί έλεγχοι αντισωμάτων εκ των οποίων είκοσι επτά χιλιάδες τετρακόσιοι πενήντα πέντε σε υπαλλήλους και τριάντα οκτώ χιλιάδες εξακόσιοι τριάντα οκτώ σε κρατουμένους. Οι υπάλληλοι παράλληλα σύμφωνα με τις πρόσφατες ισχύουσες διατάξεις θα διενεργούν αυτοδιαγνωστικό έλεγχο, self test. Ταυτόχρονα συνεχίστηκε η αδιάλειπτη διάθεση υλικού προστασίας και απολύμανσης στο σύνολο των κρατουμένων και εργαζομένων σε όλες τις δομές σωφρονισμού της χώρας. Ιδιαίτερα υψηλής κοινωνικής αξίας και συμβολισμού υπήρξε η δωρεά της Ένωσης Ελλήνων εφοπλιστών στην κρίσιμη μάχη κατά της πανδημίας. Πιστή στο διαχρονικά υψηλό αίσθημα κοινωνικής ευθύνης και αλληλεγγύης προς τις ευάλωτες πληθυσμιακές ομάδες που τη χαρακτηρίζει, εξασφάλισε τη δωρεάν αντικατάσταση ειδών ιματισμού και κοιτωνισμού για το σύνολο των κρατουμένων. Χάρη στα άμεσα αντανακλαστικά της και στην ευγενή στήριξή της καταφέραμε και τα αλλάξαμε όλα. Μέσα από αυτήν την πράξη αλληλεγγύης διατέθηκαν δωρεάν έντεκα χιλιάδες τετρακόσια ογδόντα εννέα στρώματα, έντεκα χιλιάδες τετρακόσιες ογδόντα εννέα κουβέρτες, έντεκα χιλιάδες πεντακόσια μαξιλάρια, έντεκα χιλιάδες πεντακόσιες λευκές πετσέτες μπάνιου, έντεκα χιλιάδες πεντακόσιες λευκές πετσέτες προσώπου, έντεκα χιλιάδες πεντακόσιες λευκές μαξιλαροθήκες, είκοσι τρεις λευκά σεντόνια. Η παροχή οδηγιών εφαρμογής διαρκώς επικαιροποιημένων ειδικών υγειονομικών πρωτοκόλλων ελέγχου και διαχείρισης ύποπτων περιστατικών ή τυχόν επιβεβαιωμένων κρουσμάτων ήταν διαρκής όπως και η λήψη μέτρων αποφυγής παρουσίας κρουσμάτων εντός των καταστημάτων κράτησης. Όπως, λοιπόν, προκύπτει από τα στοιχεία που έχετε στη διάθεσή σας και όσα σας ανέπτυξα αναφορικά με τη διαχείριση της πανδημίας στον χώρο του σωφρονισμού έχουμε καταβάλει όλο αυτό το χρονικό διάστημα κάθε ανθρωπίνως δυνατή προσπάθεια στην κατεύθυνση υγειονομικής προστασίας κρατουμένων και εργαζομένων στα σωφρονιστικά καταστήματα. Τα δεδομένα είναι ξεκάθαρα και διαψεύδουν όσους προέβλεπαν με χαρακτηριστική πολιτική ανευθυνότητα χιλιάδες κρούσματα, δεκάδες νεκρούς, που επένδυαν πολιτικά σε ένα εφιαλτικό σενάριο προπάντων για την υγεία και τη ζωή όσων ζουν και εργάζονται στις δομές σωφρονισμού της χώρας με μόνο σκοπό να παρασύρουν την Κυβέρνηση σε μία δοκιμασμένη και αποτυχημένη πολιτική επιλογή αυτή της αποσυμφόρησης σε μία αγωνιώδη προσπάθεια να εξασφαλίσουν εσωκομματικές ισορροπίες. Κυρίες και κύριοι Βουλευτές, η πανδημική αυτή πραγματικότητα που βιώνουμε όλοι δύσκολα περιγράφεται πλέον με λέξεις. Ένα είναι, όμως, το σίγουρο. Μια πανδημία που στοιχίζει στην υγεία και στη ζωή χιλιάδων πολιτών δεν μπορεί κανείς από στοιχειώδη πολιτική ευπρέπεια και τον ανάλογο σεβασμό στην ανθρώπινη ζωή να την αντιλαμβάνεται και να τη χαρακτηρίζει ως ευκαιρία για την προώθηση των πολιτικών του αντιλήψεων και θέσεων. Η πανδημία του κορωνοϊού για όλους εμάς αποτελεί έναν επιταχυντή εξελίξεων και πρωτοβουλιών πάνω σε χρόνια ζητήματα που εντοπίσαμε ότι απαιτούν λύσεις, όπως για παράδειγμα συνιστά η τεχνολογική ψηφιακή μετεξέλιξη στον χώρο των δομών σωφρονισμού και στον τρόπο λειτουργίας αυτού. Έτσι, λοιπόν, κατά τη διάρκεια της υγειονομικής κρίσης δώσαμε ιδιαίτερη έμφαση στο θεσμό της τηλεκπαίδευσης. Η χρήση της εντατικοποιήθηκε. Υλοποιήθηκαν όλες οι αναγκαίες διαδικασίες για την απόκτηση του αναγκαίου εξοπλισμού ώστε να καταστεί απρόσκοπτη η πρόσβαση των κρατουμένων στη διδακτική διαδικασία και να διασφαλιστεί στον μέγιστο δυνατό βαθμό η συνέχιση των σπουδών τους. Ανάλογης φροντίδας έτυχε και ο θεσμός του ηλεκτρονικού επισκεπτηρίου. Προβήκαμε σε όλες εκείνες τις ενέργειες για την ταχύτατη επέκταση και εφαρμογή του θεσμού αυτού στο σύνολο των σωφρονιστικών καταστημάτων κατανοώντας την αξία της αδιάκοπης και ανεμπόδιστη επαφής με το κοινωνικό σύνολο, ειδικά κάτω από τις δυσμενείς συνθήκες που δημιούργησε η πανδημία του COVID -19. Δημιουργήσαμε σε συνεργασία με τον Ελληνικό Ερυθρό Σταυρό τηλεφωνική γραμμή ψυχολογικής υποστήριξης σωφρονιστικών υπαλλήλων και εξωτερικών φρουρών καθώς και οδηγό ψυχικής διαχείρισης COVID -19 για τους κρατούμενους σε συνεργασία με το «Αιγινήτειο» νοσοκομείο ο οποίος αποτέλεσε χρήσιμο εργαλείο ενημέρωσης των κρατουμένων. Τα καταστήματα κράτησης παρά τις δυσοίωνες προβλέψεις ορισμένων έμειναν όρθια έως σήμερα μέσα από σχέδιο, μεθοδικότητα, σκληρή δουλειά και πείσμα όλων μας, μα προπάντων όσων εργάζονται σε αυτά, καθώς και χάρη στην κατανόηση και το πνεύμα συνεργασίας τις κρίσιμες στιγμές όσων ζούσαν εκεί, όπως επίσης και των οικογενειών αυτών. Όλοι εκείνοι, λοιπόν, που επιχείρησαν και συνεχίζουν έως σήμερα να επιλέγουν την πολιτικοποίηση μιας υγειονομικής κρίσης ειδικά στον εξαιρετικά ευαίσθητο χώρο των καταστημάτων κράτησης ένα οφείλουν να θυμούνται. Όταν συγκρούεσαι με την ίδια την πραγματικότητα τελικά θα βγεις ηττημένος. Οι κυβερνητικές πρωτοβουλίες στον τομέα της παροχής υπηρεσιών υγειονομικής περίθαλψης για τους κρατούμενους στα σωφρονιστικά καταστήματα για την προστασία ενάντια στην εξάπλωση της πανδημίας αλλά και άλλες ευρύτερης στόχευσης παραμένουν διαρκώς στο επίκεντρο των προτεραιοτήτων της ηγεσίας του Υπουργείου Προστασίας του Πολίτη. Κινούνται σε τρεις βασικούς άξονες. Πρώτον, ενίσχυση του υγειονομικού προσωπικού που στελεχώνει τα καταστήματα κράτησης. Δεύτερον, σχεδιασμός, ανάπτυξη και υλοποίηση με συναρμόδια υπουργεία και φορείς προγραμμάτων και δράσεων στην κατεύθυνση της πληρέστερης υγειονομικής κάλυψης όσων διαβιούν εντός των δομών σωφρονισμού. Τρίτον, προγραμματισμός και προμήθεια του αναγκαίου σύγχρονου ιατρικού εξοπλισμού για τη διεύρυνση των παρεχόμενων ιατρικών και νοσηλευτικών υπηρεσιών εντός των καταστημάτων κράτησης. Στην κατεύθυνση αυτή, ήδη από τον Ιούνιο του 2020 έχει εξοπλιστεί το Ειδικό Κέντρο Υγείας Κρατουμένων Κορυδαλλού με σύγχρονο ιατρικό εξοπλισμό, σε συνεργασία με την Υγειονομική Περιφέρεια Πειραιώς και Αιγαίου, ο οποίος περιλαμβάνει μεταξύ άλλων σύγχρονο βιοχημικό αναλυτή, καθώς και καρδιογράφημα. Το προσεχές διάστημα προγραμματίζεται να υλοποιηθεί η εγκατάσταση μηχανημάτων υπερήχου, καθώς και οφθαλμολογικού εξοπλισμού. Ιδιαίτερη αναφορά αξίζει η εντατική προσπάθεια που καταβάλλεται για την επέκταση του συστήματος τηλεϊατρικής, με προτεραιότητα στις δομές της νησιωτικής Ελλάδας. Προχωράμε με γρήγορους ρυθμούς τις αναγκαίες ενέργειες για την έναρξη λειτουργίας του συστήματος τηλεϊατρικής στο Κατάστημα Κράτησης Κω, αλλά και τη δημιουργία νέων σταθμών τηλεϊατρικής για το συγκρότημα Κορυδαλλού και το Ειδικό Κατάστημα Κράτησης Νέων Βόλου και τη διασύνδεση αυτών στο Εθνικό Δίκτυο Τηλεϊατρικής, πάντοτε σε στενή και διαρκή συνεργασία με τα Υπουργεία Ψηφιακής Διακυβέρνησης και Υγείας. Προωθούμε και αναπτύσσουμε συνεργασίες με φορείς όπως την Ελληνική Εταιρεία Μελέτης Ήπατος και το Σύλλογο Ασθενών «Προμηθέας» για το σχεδιασμό και εφαρμογή ιατρικού πρωτοκόλλου εκρίζωσης ιογενών νοσημάτων - εφαρμόζεται ήδη στις δομές Τρικάλων και Λάρισας και σχεδιάζεται να επεκταθεί περαιτέρω - , τον Ελληνικό Ερυθρό Σταυρό μέσα από ένα πρόγραμμα εκπαίδευσης κρατουμένων και εργαζομένων για παροχή πρώτων βοηθειών, διάρκειας τριών ετών για όλες τις δομές σωφρονισμού, την Επιστημονική Μαστολογική Εταιρεία Ίασης Στήριξης και άλλους εθελοντικούς φορείς για την πραγματοποίηση εξετάσεων μεταξύ άλλων για τον καρκίνο του μαστού, καθώς και οφθαλμολογικές, οπτομετρικές, ενδοκρινολογικές, καθώς και ελαστογραφίας ήπατος για χρόνια πάσχοντες από ηπατίτιδα b και c. Έτσι το πλέγμα των δράσεων υγειονομικής στήριξης επεκτείνεται και στο μείζον ζήτημα καταπολέμησης των εξαρτήσεων από ναρκωτικές ουσίες. Σε συνεργασία με το Κέντρο Θεραπείας Εξαρτημένων Ατόμων και τον Οργανισμό Κατά των Ναρκωτικών, εφαρμόζονται προγράμματα σε είκοσι τέσσερα καταστήματα κράτησης, ενώ σχεδιάζεται η επέκτασή τους στο σύνολο των καταστημάτων κράτησης. Σημαντική δράση επίσης, συνιστά το πρόγραμμα «Health Without Barriers», που υλοποιείται σε πέντε καταστήματα κράτησης, σε συνεργασία με το Σύλλογο Ασθενών Ήπατος Ελλάδος «Προμηθέας» και Οροθετικών Ελλάδας «Θετική Φωνή». Σκοπός της πολύ σημαντικής δράσης ιδιαίτερου συμβολισμού είναι η ανάδειξη της αξίας του δικαιώματος των κρατουμένων στην υγεία, η εξασφάλιση απρόσκοπτης πρόσβασης αυτών σε διάγνωση και θεραπεία, η εξάλειψη του στίγματος με λοιμώδη νοσήματα και η εκπαίδευση, ευαισθητοποίηση κρατουμένων, αλλά και εργαζομένων για την καταπολέμηση των φαινομένων στίγματος και αποκλεισμών για ζητήματα υγείας. Τέλος, θα ήθελα να επισημάνω ότι οι προσπάθειες που αφορούν την αναγκαία στελέχωση των καταστημάτων κράτησης, με το αντίστοιχο ιατρικό και νοσηλευτικό προσωπικό συνεχίζονται όλο αυτό το χρονικό διάστημα. Ολοκληρώθηκαν όλες οι απαραίτητες ενέργειες για την πρόσληψη και τη στελέχωση των δομών σωφρονισμού με κατ' επίσκεψη ιατρούς διαφόρων ειδικοτήτων. Κατόπιν σχετικών προσκλήσεων εκδήλωσης ενδιαφέροντος από τα καταστήματα κράτησης, εκδήλωσαν ενδιαφέρον τριάντα οκτώ ιατροί. Θα ακολουθήσουν όλες οι προβλεπόμενες από τον νόμο ενέργειες για την ολοκλήρωση αυτής της διαδικασίας. Έχοντας περιηγηθεί ανάμεσα σε μερικές από τις πλέον σημαντικές κυβερνητικές δράσεις στο πλαίσιο της αντεγκληματικής και σωφρονιστικής πολιτικής, καθίσταται σαφές ακόμη και στον πλέον δύσπιστο ότι η Κυβέρνηση διαθέτει συγκροτημένο και προσεκτικά δομημένο πρόγραμμα για τον χώρο του σωφρονισμού. Υλοποιούμε καθημερινά ένα ολοκληρωμένο σχέδιο δράσης, «Action Plan», με ξεκάθαρη στοχοθεσία. Παράλληλα, έχει συγκροτηθεί ομάδα εργασίας προκειμένου να επεξεργαστεί το νέο στρατηγικό σχέδιο για την τριετία 2021-2023, το οποίο θα αποτυπώνει τους στρατηγικούς στόχους και τις προτεραιότητες του σωφρονιστικού συστήματος για την περίοδο αυτή. Οι νέοι στρατηγικοί στόχοι θα εδράζονται στους εξής πυλώνες: διοικητική αναδιοργάνωση, ασφάλεια, υποδομές, στελέχωση, εκπαίδευση, επιμόρφωση κατάρτιση υπαλλήλων, εκπαίδευση, επιμόρφωση, κατάρτιση, κρατουμένων, δράσεις πολιτισμού, κοινωνική επανένταξη κρατουμένων, επέκταση της χρήσης εναλλακτικών της κράτησης μέτρων. Πρωτοβουλίες έχουν αναληφθεί και για την αναθεώρηση του σωφρονιστικού κώδικα. Κρίθηκε επιτακτική η ανάγκη για μια τέτοια δράση, ώστε ο νέος κώδικας να ανταποκρίνεται αρτιότερα στα σύγχρονα ευρωπαϊκά πρότυπα, στις διεθνείς συμβάσεις στις κατευθύνσεις και στις καλές πρακτικές των διεθνών οργανισμών. Για τον λόγο αυτό συγκροτήθηκε μικτή ομάδα εργασίας συναρμόδιων Υπουργείων Προστασίας του Πολίτη και Δικαιοσύνης, η οποία θα προβεί στη σύνταξη της ανάλογης εισηγητικής έκθεσης, η αποδοχή της οποίας θα σηματοδοτήσει την εκκίνηση των απαιτούμενων διαδικασιών για τη νομοθετική πρωτοβουλία. Η δράση της εν λόγω ομάδας εργασίας έχει προγραμματιστεί να εκκινήσει άμεσα. Με τις ανάγκες του σωφρονιστικού συστήματος της χώρας να πολλαπλασιάζονται και με γνώμονα την αποτελεσματικότερη υλοποίηση του προαναφερθέντος στρατηγικού σχεδιασμού για το '21- '23 λάβαμε έγκαιρα τις αναγκαίες πρωτοβουλίες που θα οδηγήσουν σε μία ολοκληρωμένη σε δομή και στελέχωση κεντρική υπηρεσία, η οποία να είναι σε θέση να επιτελεί την αποστολή της διασφαλίζοντας καθημερινά την εύρυθμη λειτουργία του δικτύου των σωφρονιστικών δομών της χώρας. Ταυτόχρονα συλλογικά όργανα, όπως το Σώμα Επιθεώρησης και Ελέγχου Καταστημάτων Κράτησης ενισχύονται σε επίπεδο αρμοδιοτήτων, αλλά και επάνδρωσης λειτουργώντας ως ένας σύγχρονος ελεγκτικός και εποπτικός μηχανισμός που θα συνεπικουρεί αποτελεσματικά το δύσκολο έργο της πολιτείας στη διασφάλιση της εύρυθμης λειτουργίας των σωφρονιστικών καταστημάτων της χώρας σύμφωνα με τις αυξημένες απαιτήσεις ενός σύγχρονου ευρωπαϊκού σωφρονιστικού συστήματος. Μάλιστα προ ημερών ολοκληρώθηκε η ακρόαση από την αρμόδια ειδική μόνιμη επιτροπή της Βουλής, η οποία διατύπωσε θετική γνώμη για το διορισμό της προϊσταμένης και του αναπληρωτή αυτής στο εν λόγω όργανο. Κυρίες και κύριοι, ολοκληρώνοντας λοιπόν την αρχική μου τοποθέτηση ευελπιστώ ότι η πληρότητα του περιεχομένου αυτής, καθώς και το πλήθος των στοιχείων που κατέθεσα στα Πρακτικά θα αποτελέσουν χρήσιμη πηγή περαιτέρω πληροφόρησης. Ελπίζω να αποτελέσει εργαλείο επισημάνσεων, προτάσεων ή ακόμη και κριτικής. Αυτή άλλωστε, όπως έχω επισημάνει και στο παρελθόν, είναι αναγκαία και πάντοτε καλοδεχούμενη όταν διεξάγεται στη βάση στοιχείων, πολιτικών θέσεων και πάντοτε με όρους κοινοβουλευτικής ευπρέπειας. Σας ευχαριστώ.
Και εγώ σας ευχαριστώ πολύ, κύριε Υπουργέ. Προχωράμε τώρα στους Κοινοβουλευτικούς Εκπροσώπους. Τον λόγο έχει ο κ. Σπίρτζης από τον ΣΥΡΙΖΑ, Βουλευτής Α΄ Περιφέρειας Ανατολικής Αττικής.
Ευχαριστώ, κυρία Πρόεδρε. Κατ' αρχάς, να μεταβιβάσετε τα ειλικρινή περαστικά μας και τις ευχές μας στην κ. Νικολάου. Δεν είναι προσχηματικό ούτε τυπικό, είναι ειλικρινείς οι ευχές για περαστικά. Δεύτερον, κύριε Πλεύρη, πήρα την απάντηση από την κ. Ελευθεριάδου. Δεν υπάρχουν πολιτικοί κρατούμενοι. Υπάρχουν, όμως, πολιτικά δικαστήρια σήμερα στην Ελλάδα, αλλά είσαστε σε πολύ καλό δρόμο και θα το εξηγήσω στη συνέχεια αν συνεχίσετε έτσι. Και αν κάποιον βαραίνει το αν στη χώρα μας υπήρχαν πολιτικοί κρατούμενοι είναι η δική σας παράταξη. Μην ψάχνετε να βρείτε αντίβαρο σε αυτό, έχετε βαριά κληρονομιά σε αυτό. Πάρτε αλλιώς την πολιτική σας, διότι αυτά που εφαρμόζετε τους τελευταίους αρκετούς μήνες που κυβερνάτε την χώρα είναι σε αυτή την κατεύθυνση. Κυρίες και κύριοι συνάδελφοι, οι συνάδελφοι και οι συναδέλφισσες Βουλευτές του ΣΥΡΙΖΑ ανέπτυξαν τις ολέθριες συνέπειες της κυβερνητικής πολιτικής στο κατ' ευφημισμό πλέον σωφρονιστικό σύστημα. Το σύστημα που έχουμε πλέον είναι ένα τιμωρητικό σύστημα, προβλέπει μία άλλη λογική από αυτήν που όχι ο ΣΥΡΙΖΑ, αλλά ο ευρωπαϊκός πολιτισμός και οι διεθνείς συμβάσεις ορίζουν σε σχέση με την ασφάλεια, με τον ανθρωπισμό, με την επανένταξη των πολιτών που είναι μέσα στα σωφρονιστικά καταστήματα. Ανέπτυξαν τα ζητήματα του υπερπληθυσμού. Απάντησε ο Υπουργός ότι θα χτιστούν νέες φυλακές. Απάντησαν και έθεσαν τα ζητήματα της μηδενικής πρόληψης για την πανδημία, δυστυχώς. Για το προσωπικό και την αναξιοκρατία που υπάρχει δεν πήραμε, κύριε Οικονόμου, κάποια απάντηση. Με ποιο τρόπο αλλάξατε τους υπεύθυνους στα σωφρονιστικά καταστήματα; Με ποια κριτήρια; Και βέβαια γνωρίζουμε, γιατί συναντιόμαστε με τα συνδικαλιστικά όργανα και των σωφρονιστικών υπαλλήλων και των αστυνομικών και των εξωτερικών φρουρών, την εγκατάλειψη στην οποία έχετε αφήσει το προσωπικό και της Aστυνομίας και του σωφρονιστικού συστήματος, την πλήρη εγκατάλειψη και σε εξοπλισμό, σε όσα χρειάζονται εργαζόμενοι, που είναι σε κλειστές δομές και στην πρώτη γραμμή της μάχης, ιδιαίτερα τώρα στη μάχη της πανδημίας. Δεν τους καλύπτετε ούτε τα self test. Έτρεχαν κλιμάκια του ΕΟΔΥ, όταν είχαν αρρωστήσει οι μισοί κρατούμενοι στα καταστήματα και όλοι οι σωφρονιστικοί υπάλληλοι και στη Δράμα και στην Πάτρα και παντού. Και βέβαια υπάρχει υποστελέχωση. Και εδώ θέλω να κάνω μία αναφορά, γιατί ο κ. Οικονόμου μας κατηγόρησε κιόλας ότι πήραμε τα στελέχη, λέει, της Δημοτικής Αστυνομίας και τα πήγαμε στη θέση τους, στους δήμους. Κύριε Οικονόμου, πάλι κυβέρνηση της Νέας Δημοκρατίας με Υπουργό Δημόσιας Διοίκησης, αν θυμάμαι καλά, τον κ. Μητσοτάκη που ήθελε να κλείσει τις δομές και να απολύσει δημόσιους λειτουργούς, κατήργησε τη Δημοτική Αστυνομία. Πήρατε τους ανθρώπους και τους πήγατε σαν πρόβατα σε σφαγή, από εκεί που έβλεπαν πού παρκάρει κάποιος πολίτης, να αντιμετωπίσουν και να φυλάξουν σωφρονιστικά καταστήματα. Και μας εγκαλείτε που ξαναϊδρύσαμε τη Δημοτική Αστυνομία; Ξανακαταργήστε την! Και γυρίστε τους πίσω με μηδενική εκπαίδευση. Αφήσαμε κενό; Προφανώς όχι. Απλά τι δεν κάναμε; Δεν αφήσαμε κανένα κενό, γιατί αυτές οι θέσεις καλύφθηκαν, πάνω από πεντακόσιες θέσεις αναπληρώθηκαν από οκτάμηνες συμβάσεις, από τους προσωρινούς καταλόγους της 6Κ - και το ξέρετε αυτό - δηλαδή από τους προσωρινούς καταλόγους του ΑΣΕΠ, όχι των στημένων διαγωνισμών που βγάζετε εσείς. Δεν πήραμε κάποια απάντηση για όλες αυτές τις καταγγελίες που έγιναν από τον κ. Οικονόμου, πραγματικά καμμία απάντηση. Ο κ. Χρυσοχοΐδης, ο κ. Υπουργός έχει υπηρετήσει και σε άλλα υπουργεία. Έχει εμπειρία από δημόσιες συμβάσεις, έχει εμπειρία από έκτακτες καταστάσεις συμβάντων, όταν χρειάζεται να κάνεις μια συντετμημένη διαδικασία, όπως ορίζει ο νόμος, για να θεραπεύσεις, είτε σε επίπεδο προμήθειας είτε σε επίπεδο έργου, κάποια έκτακτη ανάγκη. Ακούστε μερικές εταιρείες - εγώ αυτό θα πω μόνο και περιμένω το σχολιασμό σας - που συστήθηκαν για να καλύψουν αυτές τις ανάγκες. Είναι δεκατέσσερις εταιρείες. Η μία συστήθηκε χωρίς να διαθέτει γραφεία και υπαλλήλους, μόλις της ζητήθηκε προσφορά. Δεν είχε καμμία άλλη εμπορική δραστηριότητα. Η άλλη συστήθηκε μόλις δύο μήνες πριν από την ανάθεση. Επίσης, δεν διέθετε γραφεία και υπαλλήλους, δεν είχε οποιαδήποτε εμπορική δραστηριότητα μέχρι τη συγκεκριμένη ανάθεση από τη Γενική Γραμματεία Αντεγκληματικής Πολιτικής. Τέσσερις εταιρείες τροποποίησαν το καταστατικό τους λίγες ημέρες πριν από τις κατά περίπτωση αναθέσεις της Γενικής Γραμματείας, προκειμένου να περιλάβουν στους τελικούς σκοπούς τους το υπό ανάθεση αντικείμενο. Τέσσερις εταιρείες δεν είχαν οποιαδήποτε δραστηριότητα στον εν λόγω τομέα, καθώς ασχολούνταν κατά κύριο επάγγελμα με εντελώς άσχετα αντικείμενα, όπως η πώληση αμορτισέρ αυτοκινήτων, εποχικά και χριστουγεννιάτικα είδη, παντοπωλείο, οικιακό εξοπλισμό. Μία εταιρεία δεν είχε απολύτως προγενέστερη ή μεταγενέστερη συμμετοχή σε οποιαδήποτε διαδικασία προμηθειών του δημοσίου με ομοιογενή αγαθά. Τρεις εταιρείες εμφανίζονταν, κατά το ίδιο χρονικό διάστημα με τις αναθέσεις, να προσφέρουν είτε στις ιστοσελίδες τους είτε ως συμμετέχουσες σε άλλους διαγωνισμούς τα είδη σε πολύ χαμηλότερες τιμές. Και ρωτάμε, θα πάρουμε γι' αυτά μία απάντηση; Θα πάρουμε μία απάντηση γιατί θεσμοθετήσατε, με άλλοθι την πανδημία, ενώ προβλέπεται στην ευρωπαϊκή νομοθεσία, ενώ υπήρχε στην εθνική νομοθεσία που είχε εναρμονιστεί επί ΣΥΡΙΖΑ για τέτοιες καταστάσεις, γιατί κάνατε by pass, γιατί παρακάμψατε το Ελεγκτικό Συνέδριο, την ΕΑAΔHΣΥ, όλες τις ανεξάρτητες αρχές; Κύριε Οικονόμου, σε απάντηση που δώσατε στις 24 Αυγούστου 2020, επειδή η συζήτηση είναι για τα καταστήματα κράτησης, μας απαντήσατε για εβδομήντα ένα θανάτους κρατουμένων μέσα στα σωφρονιστικά καταστήματα, για τα περισσότερα από τα οποία - εσείς το έχετε απαντήσει σε εμάς - δεν δώσατε την αιτία, διότι δεν είχαν γίνει οι ιατροδικαστικές εκθέσεις, νεκροψίες, νεκροτομές. Ρωτάμε: Στους πόσους έχουν φτάσει σήμερα οι νεκροί μέσα στα σωφρονιστικά καταστήματα και για ποιους λόγους; Θα μας το πείτε; Μας κάνατε μία ανάλυση υπέροχη, κατά την άποψή σας, για το τι έχετε προγραμματίσει, τι σχέδια έχετε γύρω από τους γιατρούς και τα προγράμματα με διάφορα νοσοκομεία και δομές υγείας της χώρας. Φαντάζομαι ότι πρέπει να τα πείτε και στο Υπουργείο Υγείας μπας και κάνουν και εκεί κάτι. Αλλά, δεν προσλάβατε έναν γιατρό στα σωφρονιστικά καταστήματα. Έναν, έτσι για τα μάτια του κόσμου! Ούτε στο δημόσιο σύστημα υγείας αυτούς που έπρεπε. Και εδώ θα τα καταθέσουμε. Είναι συμπλοκές και τραυματισμοί τον τελευταίο καιρό μέσα σε σωφρονιστικά καταστήματα, που δείχνουν το τι γίνεται. Έχετε μία άλλη φιλοσοφία, μία άλλη κατεύθυνση από τη δική μας. Αλλά, για όνομα του θεού, κοιτάξτε τα αποτελέσματα. Δεν αναζητάτε τον σωφρονισμό και την επανένταξη. Παρ' ότι εγώ ήμουν στο Υπουργείο Υποδομών, καθίσαμε στις φυλακές Αυλώνα με τον Πέτρο, τον δάσκαλο των φυλακών, και κοιτούσαμε πώς θα μπορέσουμε να εμπλουτίσουμε το πρόγραμμα σπουδών, τις σπουδές των φυλακισμένων, των έγκλειστων. Να τους πάμε, παραδείγματος χάριν, τον σύγχρονο αρχιμάστορα του γεφυριού της Πλάκας για να γίνουν πετράδες, να κάνουν μαθήματα μουσικής, να βγουν στην κοινωνία αλλαγμένοι. Δεν είστε σε αυτή τη λογική, το καταλαβαίνω. Αλλά, μην αφήνετε και τους κρατουμένους να είναι σε μία άλλη λογική. Μπαίνουν οι άνθρωποι για ληστείες και βγαίνουν με «διδακτορικό» στις δολοφονίες και στο εμπόριο ναρκωτικών. Τα μέσα μαζικής ενημέρωσης, που απ' ό,τι γνωρίζετε δεν τα ελέγχουμε, οι αστυνομικοί - όλοι γνωρίζουμε αξιωματικούς της Aστυνομίας - όλοι όσοι έχουν σχέση είτε με την Ελληνική Αστυνομία είτε με τα σωφρονιστικά καταστήματα λένε ότι αυτά τα καταστήματα τα τελευταία χρόνια είναι γεμάτα ναρκωτικά, είναι γεμάτες ναρκωτικά οι φυλακές. Και ρωτάμε: Πόσοι έλεγχοι έγιναν; Γιατί σταματήσατε τους ελέγχους από την εξωτερική φρουρά; Γιατί; Λένε ότι τα περισσότερα συμβόλαια θανάτου οργανώνονται μέσα από τις φυλακές. Και ρωτάμε: Τι κάνουν οι υπηρεσίες σας, και της Ελληνικής Αστυνομίας και της ΕΥΠ; Καλά είναι; Τι έχετε κάνει με τους υπερκοριούς; Ένας της ΕΥΠ, ένας του στρατού, ένας της Αστυνομίας, που θα παρακολουθεί τα «VIBER», τα «WHAT'S UP» και δεν ξέρω και εγώ τι άλλο. Και αυτό outsourcing; Σε έναν κλειστό χώρο δεν μπορούν να παρακολουθούν ποιοι μιλάνε και με ποιους; Σοβαρά μιλάμε τώρα; Πάμε λίγο παρακάτω, για να δούμε πώς λειτουργεί η Νέα Δημοκρατία. Γι' αυτό σας είπα, κύριε Πλεύρη, ότι είστε σε πολύ καλό δρόμο στο να έχουμε πολιτικούς κρατούμενους, αν συνεχίσετε έτσι. Για τον νέο που ξυλοκοπήθηκε απρόκλητα στη Νέα Σμύρνη ξέρατε τα πάντα και είχαν non paper οι Βουλευτές σας. Ξέρατε πού πήγαινε, με ποιους έκανε παρέα, τι πολιτικές πεποιθήσεις είχε, τι πρωινό έτρωγε, τι βραδινό έτρωγε. Τα πάντα ξέρατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα την ανοχή σας, κυρία Πρόεδρε, όπως είχε και ο κύριος Υφυπουργός.
Παρακαλώ, κύριε Βουλευτά.
Τι γίνεται, λοιπόν, με τα προσωπικά δεδομένα συγκεκριμένων ανθρώπων και τι γίνεται με την επιτήρηση αυτών των ανθρώπων που σχετίζονται με το οργανωμένο έγκλημα; Κανονικά δεν θα έπρεπε να μιλάμε, κύριε Υπουργέ και κύριοι συνάδελφοι της Νέας Δημοκρατίας. Θα έπρεπε εδώ να παίζουμε τα βιντεάκια από όσα εσείς έχετε πει πριν και μετά τις εκλογές και για τις φυλακές και για την ασφάλεια του πολίτη. Θα διαβάσω μερικά από αυτά που είχαν ακουστεί από τον Κυριάκο Μητσοτάκη για να βγάλουμε μία άκρη τι γίνεται στη χώρα και αν μη τι άλλο να κάνετε την αυτοκριτική σας. Στις 17-2-2017 έλεγε: «Η οργανωμένη πολιτεία έχει την υποχρέωση να εγγυάται την ασφάλεια, την αξιοπρέπεια και τις ελευθερίες των πολιτών. Η νέα Κυβέρνηση της Νέας Δημοκρατίας δεν θα αποκαταστήσει μόνο την οικονομική κανονικότητα, θα αποκαταστήσει και το αίσθημα ασφάλειας και αυτοπεποίθησης των Ελλήνων πολιτών». Μετά τις εκλογές και στις προγραμματικές δηλώσεις: «Οι Έλληνες και οι Ελληνίδες θα αισθανθούν και πάλι ασφαλείς. Αργά, αλλά σταθερά, αποκαθίσταται ο νόμος και η τάξη. Λύσαμε τα χέρια της Αστυνομίας». Αυτό το έλεγαν και τα «παπαγαλάκια» που το παίζουν συνδικαλιστές. Όμως, αγαπητοί συνάδελφοι της Νέας Δημοκρατίας, και σ' αυτό έχετε μεγάλη πολιτική ευθύνη και εσείς κύριοι Υπουργοί, κύριε Χρυσοχοΐδη και κύριε Οικονόμου, γιατί η πορεία σας θα έπρεπε να υπαγορεύει προς το επιτελικό κράτος Μητσοτάκη φραγμούς σ' αυτόν τον κατήφορο. Επειδή διαβάζω και τις συνεντεύξεις σας. Θα έπρεπε να βάλει φραγμούς σ' αυτόν τον κατήφορο. Είναι φασίζουσα η αντίληψη αυτού του κατήφορου. Το επιτελικό κράτος Μητσοτάκη, λοιπόν, είτε από πολιτική σκοπιμότητα είτε από δογματισμό, ταύτισε την εγκληματικότητα και την καταπολέμησή της με την αντιμετώπιση των σύγχρονων κοινωνικών ζητημάτων και εκφράσεων. Έβαλε στο ίδιο κουτί, στην ίδια δεξαμενή προβλημάτων τη βαρύνουσα εγκληματικότητα με τις διαδηλώσεις, τους πρόσφυγες, τους μετανάστες και τις καταλήψεις που έκαναν με τις αντιδράσεις ενός μέρους της νέας γενιάς και τις ληστείες. Όλα μαζί, αχταρμά. Και μας εγκαλείτε κιόλας τώρα. Ταύτισε στην καλοστημένη επικοινωνιακή καμπάνια της τα επεισόδια που συνέβαιναν δεκαετίες σε δύο δρόμους των Εξαρχείων στην επέτειο του Πολυτεχνείου και άλλες μέρες με την ασφάλεια του πολίτη. Κι αντιμετώπισε τη διαφορετική αντίληψη όλου του προοδευτικού κόσμου, του ευρωπαϊκού πολιτισμού και του ΣΥΡΙΖΑ σε αυτά τα θέματα στο πλαίσιο μιας γκεμπελίστικης προπαγάνδας και τακτικής που έλεγε ότι ο ΣΥΡΙΖΑ ανέχεται την παραβατικότητα, ακόμα και την τρομοκρατία. Αυτό που ζήσαμε και σήμερα δηλαδή. Για όνομα του θεού! Βάλατε κι ενώσεις ειδικών φρουρών - να μην το διαβάσω τώρα, που οι λεβέντες ανακάλεσαν - να βρίζουν τον πρώην Πρωθυπουργό, εμένα και τον Γιάννη Ραγκούση για τον Κουφοντίνα. Αυτή, λοιπόν, η λαϊκίστικη ισοπεδωτική αντίληψη έχει και πολιτική σκοπιμότητα - και έχετε ευθύνη γι' αυτό - και στρατηγικό σχέδιο. Όπως είχε πει ο Κυριάκος Μητσοτάκης και στελέχη της Νέας Δημοκρατίας, δεν θέλατε να νικήσετε τον ΣΥΡΙΖΑ γι' αυτά που έκανε, αλλά γι' αυτά που πιστεύει. Κι εκεί είναι η βάση της φασίζουσας αντίληψης και της πολιτικής που τηρείτε όλον αυτόν τον καιρό. Δεν θα αναφερθώ στις τρεισήμισι χιλιάδες προσλήψεις ειδικών φρουρών με τις διαδικασίες που γνωρίζουμε όλοι και θα τις αναδείξουμε σε άλλο κοινοβουλευτικό έλεγχο. Δεν θα αναφερθώ στις πάρα πολλές υπηρεσίες που έχετε κάνει στη λογική της καταστολής. Δεν θα αναφερθώ στην υποστελέχωση των υπηρεσιών και των καταστημάτων σωφρονισμού και των υπηρεσιών καταπολέμησης του εγκλήματος, πώς παίρνετε κόσμο απ' τα αστυνομικά τμήματα απ' όλη την Ελλάδα για να στελεχώσετε τις μονάδες και τις υπηρεσίες καταστολής. Αλλά όταν παίρνετε τρεισήμισι χιλιάδες ειδικούς φρουρούς με αυτές τις διαδικασίες έξω από τις πανελλαδικές, έξω από το ΑΣΕΠ, έξω από επιτροπές που έχουν το τεκμήριο της ανεξαρτησίας στοιχειωδώς, όταν έχουμε ακόμη κλειστά τα πανεπιστήμια και τη μέρα που σε δώδεκα ώρες έχουμε δύο δολοφονίες και δύο απόπειρες απαγωγής ανήλικων κοριτσιών, την ίδια στιγμή βγαίνει ο ίδιος ο Πρωθυπουργός στο Υπουργικό Συμβούλιο και ανακοινώνει τη φοβερή προκήρυξη της πανεπιστημιακής αστυνομίας - η οποία δεν είναι τετρακόσια άτομα, είναι τετρακόσια, αν το διαβάσετε, συν εξακόσια, δηλαδή χίλια - πάλι με τις ίδιες διαδικασίες και με εκπληκτικά κριτήρια! Δηλαδή αυτός που θα πάει να υπηρετήσει την πανεπιστημιακή αστυνομία να μην έχει τατουάζ, είναι προσόν να έχει ύψος ένα μέτρο και εβδομήντα εκατοστά, να έχει υπηρετήσει στις ειδικές δυνάμεις και σε ειδικές μονάδες του στρατού. Αυτά θέλουμε για την πανεπιστημιακή αστυνομία; Αυτά θέλετε εσείς, εμείς δεν τη θέλουμε καθόλου.
…(δεν ακούστηκε)
Όχι, όχι. Για όνομα του θεού και της Παναγίας! Είναι προαπαιτούμενο να κάνετε την πανεπιστημιακή αστυνομία για να ανοίξετε τα ελληνικά πανεπιστήμια; Γιατί δεν τα ανοίγετε; Γιατί φοβάστε τη νεολαία; Γιατί θέλετε να χειραγωγήσετε και τη νεολαία και την ελληνική κοινωνία; Και την ίδια στιγμή αφού το κάνετε αυτό, έχετε αφήσει το οργανωμένο έγκλημα να δρα ανενόχλητο και εντός σωφρονιστικών καταστημάτων και εκτός σωφρονιστικών καταστημάτων. Δεν θα μιλήσω για τη δολοφονία του δημοσιογράφου Καραϊβάζ και για κάθε ριπή, για κάθε δολοφονία που διασύρει τη χώρα διεθνώς. Θα πω όμως ένα πράγμα. Το μόνο που έχετε σαν απολογισμό δύο χρόνων είναι ο φόβος και η ανασφάλεια του πολίτη για την ίδια του τη ζωή, για την άσκηση των δημοκρατικών του δικαιωμάτων και είναι και ο παντελής διασυρμός της χώρας μας κάθε εβδομάδα σε κάθε περιστατικό απρόκλητης αστυνομικής βίας, σε κάθε ριπή και σε κάθε δολοφονία. Κύριε Υπουργέ, ξέρω ότι θα μιλήσετε. Κάνατε μία πολύ σοβαρή καταγγελία σε μία σας συνέντευξη. Δεν θα μιλήσω για αυτά τα επικοινωνιακά που χρησιμοποιεί το επιτελικό κράτος Μητσοτάκη, ότι σας έδωσε εντολή να πιάσετε γρήγορα τους δράστες, η Αστυνομία να εξιχνιάσει, να συνεργαστούν τα διάφορα τμήματα της Αστυνομίας μεταξύ τους και όλα τα υπόλοιπα. Δώσατε όμως μία συνέντευξη και μιλήσατε - και κάτι θα ξέρετε - για τον κίνδυνο το οργανωμένο έγκλημα να επηρεάσει τη λειτουργία των θεσμών. Ποιων θεσμών; Ρωτάμε διότι η γνώμη μου είναι ότι εάν αφήσουμε σε αυτό το επίπεδο να υπάρχουν τέτοιες αιχμές για τους θεσμούς της χώρας, αυτό συμβάλλει περισσότερο στην καλλιέργεια φόβου και ανασφάλειας του πολίτη και στην υποβάθμιση της δημοκρατίας μας. Και όταν το λέει ο αρμόδιος Υπουργός, πρέπει να κατονομάζει κιόλας ποιοι θεσμοί, ποιοι υπηρετούν αυτούς τους θεσμούς και πού είναι. Είναι στο πολιτικό σύστημα, είναι στην Ελληνική Αστυνομία, είναι στη δικαιοσύνη, είναι στους ελεγκτικούς μηχανισμούς; Ποιοι είναι αυτοί οι θεσμοί και ποιοι υπηρετούν σε αυτούς; Και νομίζω ότι έχετε την παρρησία να το κάνετε. Κλείνοντας, θεωρώ ότι το μόνο οργανωμένο που υπάρχει τόσους μήνες με το επιτελικό κράτος Μητσοτάκη, το μόνο που έχετε αφήσει όρθιο για να είναι οργανωμένο, είναι το έγκλημα. Και παρακαλούμε να ανατρέψετε αυτήν την πολιτική σας και αυτή τη γραμμή. Ευχαριστώ πολύ.
Εγώ σας ευχαριστώ, κύριε συνάδελφε. Έχετε εξαντλήσει ήδη και την τριτολογία σας. Τον λόγο έχει ο κ. Πλεύρης, Βουλευτής Α΄ Αθηνών από τη Νέα Δημοκρατία.
Θα προσπαθήσω να απαντήσω σε διάφορα κεφάλαια τα οποία τέθηκαν, ξεκινώντας από την ευαισθησία που αναφέρετε οι περισσότεροι εδώ μέσα από τον ΣΥΡΙΖΑ, αναφορικά με τα σχολεία της δεύτερης ευκαιρίας. Όταν λέτε «σχολεία δεύτερης ευκαιρίας», θα κοιτάτε από αυτήν εδώ την πλευρά και θα κοιτάτε και την κ. Μαριέττα Γιαννάκου που βρίσκεται εδώ μέσα. Διότι το 2005 με κυβέρνηση Κώστα Καραμανλή, Υπουργό Δικαιοσύνης τον κ. Παπαληγούρα και Υπουργό Παιδείας την κ. Γιαννάκου έγιναν τα δύο σχολεία μέσα στις φυλακές Κορυδαλλού, γυναικείες και ανδρικές, και από τότε ξεκίνησε όλο το πρόγραμμα της δεύτερης ευκαιρίας. Κάθε παράταξη δείχνει την ευαισθησία της σε αυτά τα θέματα όχι λέγοντας και μιλώντας και ρητορεύοντας, αλλά με το τι κάνει τη στιγμή που βρίσκεται στη στιγμή εξουσίας, και τότε, πραγματικά, δείξαμε εμείς και βάλαμε τις βάσεις για τη δεύτερη ευκαιρία του σωφρονισμού. Αυτό, όμως, είναι τελείως διαφορετικό πράγμα από αυτό το οποίο ανέφερε πολύ καλός νομικός, ο κ. Ξανθόπουλος, αλλά και ο κ. Λάππας, σε ό,τι έχει να κάνει με το νόμο Παρασκευόπουλου και πώς εφαρμόστηκε ή γενικότερα για την υφ' όρον απόλυση. Δεν μπορεί αυτή τη στιγμή να είναι σοβαρή κουβέντα ότι επειδή υπάρχει πολύς κόσμος στις φυλακές, θα αποσυμφορούμε τις φυλακές χωρίς όρους. Τι ήταν αυτό που έκανε νόμος Παρασκευόπουλου σε αντίθεση με όλους τους άλλους νόμους αποσυμφόρησης; Ότι ενώ όλοι οι προηγούμενοι είχανε δύο κριτήρια, ένα ποσοτικό - δεν πηγαίναμε σε ποινές κάθειρξης άνω των δέκα ετών, δηλαδή στα βαριά κακουργήματα - και ένα ποιοτικό - εξαιρούσαμε αυτομάτως μια σειρά από αδικήματα που θεωρούσαμε ότι είχαν μια τέτοια απαξία και έπρεπε να πάνε στους κανονικούς όρους της υφ' όρον απόλυσης - , ο κ. Παρασκευόπουλος και εσείς, η κυβέρνηση ΣΥΡΙΖΑ, ο Αλέξης Τσίπρας - δική σας επιλογή ήταν - είπατε ότι άκριτα, χωρίς κανένα κριτήριο, ούτε ποσοτικό ούτε ποιοτικό, δίνετε τη δυνατότητα να βγουν κάποιοι νωρίτερα από τις φυλακές. Αυτό δεν λέγεται αποσυμφόρηση. Και ναι, πρέπει να το πούμε ευθέως. Αν έχουμε παραπάνω κόσμο που για κάποιο λόγο δεν πρέπει να βγει, γιατί δεν πληροί τις προϋποθέσεις, η απάντηση δεν είναι ότι θα τον βγάλουμε, απλά και μόνο για να λέμε ότι είμαστε στον αριθμό που πρέπει. Η απάντηση είναι ότι αν χρειαστεί, θα γίνουν παραπάνω πτέρυγες, αν χρειαστεί, θα γίνουν παραπάνω φύλακες. Είναι σωστό να υπάρχει υφ' όρον απόλυση, αλλά να πληρούνται οι όροι της υφ' όρον απόλυσης. Και όσο γι' αυτό που ανέφερε ο κ. Λάππας για το Ευρωπαϊκό Δικαστήριο Δικαιωμάτων του Ανθρώπου, δεν αναφέρεται προφανώς σε λόγους αποσυμφόρησης, αναφέρει ότι πραγματικά πρέπει πάντοτε και για όλα τα αδικήματα να υπάρχει δυνατότητα της επανεξέτασης με την υφ' όρον απόλυση. Αυτό υπάρχει και, κατά την άποψή μου, θα έπρεπε να αυστηροποιηθεί, διότι αυτήν τη στιγμή το μόνο που ελέγχεται στην υφ' όρον απόλυση είναι εάν και εφόσον η διαγωγή του κρατουμένου δεν είναι τέτοιας φύσεως που να αποτρέπει το να βγει από τη φυλακή. Θα έπρεπε να μπουν και άλλα κριτήρια, δηλαδή, να έχει μια θετική συμβολή, μια θετική διαγωγή, να είχε μια ευρύτερη διαδικασία το δικαστικό συμβούλιο να κρίνει. Διότι σήμερα έχουμε μια βιομηχανοποιημένη διαδικασία, που όταν συμπληρωθεί ένας συγκεκριμένος τρόπος, χωρίς κανένα άλλο κριτήριο, αποφυλακίζεται ο κόσμος. Αναφέρθηκε ο κ. Σπίρτζης στα θέματα των ερευνών που γίνονται στις ελληνικές φυλακές. Φυσικά και γίνονται έρευνες. Από το δεύτερο εξάμηνο του 2019, που αναλάβαμε την κυβέρνηση του τόπου, ως σήμερα, ως το Μάρτιο του 2021, σε ενάμιση χρόνο, έχουν γίνει δεκαέξι χιλιάδες έλεγχοι και έχουν κατασχεθεί, χαρακτηριστικά αναφέρω, τέσσερα κιλά χασίς, εξακόσια γραμμάρια ηρωίνης, διακόσια γραμμάρια κοκαΐνης. Προφανώς, δεν ξέρω μήπως ήταν, κατά τα λεγόμενα του πρώην συμβούλου του πρώην Πρωθυπουργού, τίποτα αριστεροί που ήθελαν να δοκιμάσουν τις συνέπειες της ηρωίνης και της κοκαΐνης. Και κάποια στιγμή να το πούμε ευθέως. Δεν είναι δυνατόν να βγαίνει άνθρωπος που έχει θεσμική θέση σε τηλεόραση και να λέει «επειδή ήμουν αριστερός, δοκίμασα ναρκωτικά με ασφαλή τρόπο». Να πούμε από αυτό το Βήμα ότι δεν υπάρχει ασφαλής τρόπος για να δοκιμάσεις ναρκωτικά και δεν πρέπει η νεολαία να ακούσει αυτόν τον άνθρωπο και να πει «θα πάω και εγώ να δοκιμάσω, για να δω τις συνέπειες». Περίμενα από τον ΣΥΡΙΖΑ ευθέως να βγει και να τοποθετηθεί. Ο τέως σύμβουλος του τέως Πρωθυπουργού γυρίζει και λέει ότι έκανε ηρωίνη και κοκαΐνη, για να δοκιμάσει ως αριστερός. Τι κάνετε εκεί στην Αριστερά; Δίνετε μήνυμα στον κόσμο ότι μπορεί να δοκιμάζει αυτές τις ουσίες, για να δει αν έχει τις συνέπειες; Περίμενα ανακοίνωση του ΣΥΡΙΖΑ να καταδικάσει και να πει «Δεν ισχύει αυτό. Μη δοκιμάσετε καθόλου και ποτέ ναρκωτικά.». Αυτά, όμως, έβγαλαν οι έρευνες: οκτακόσια μαχαίρια, πεντακόσιους λοστούς, χίλια οκτακόσια κινητά τηλέφωνα. Έγιναν δεκαέξι χιλιάδες έρευνες, κύριε Σπίρτζη, σε ενάμιση χρόνο. Για να δούμε τι έρευνες κάνατε εσείς σε αυτό το διάστημα. (RG) Έχετε αναλώσει μία κουβέντα κριτικής στο σωφρονιστικό σύστημα, στο κομμάτι των προμηθειών που έγιναν εν μέσω COVID και με μία στοχοποίηση στο πρόσωπο της κ. Νικολάου. Εκτός του ότι για όλα αυτά τα οποία έχουν γίνει έχουν δοθεί απαντήσεις, ότι ήταν με τις τρεις προσφορές, ότι επελέγη η χαμηλότερη προσφορά, δεν μπαίνετε πολλές φορές στην ουσία των πραγμάτων. Στο Ναύπλιο, στις φυλακές, βρέθηκαν τρεις χιλιάδες ποντίκια. Έγινε μυοκτονία. Αυτά τα ποντίκια υπήρχαν, δεν βρέθηκαν ξαφνικά. Τι κάνατε όλο αυτό το διάστημα, όσον αφορά την ευαισθησία σας απέναντι στις συνθήκες κράτησης των ανθρώπων; Έγιναν μυοκτονίες σε όλα τα σωφρονιστικά καταστήματα της χώρας και έγινε απεντόμωση, έγιναν όλες οι διαδικασίες για να υπάρχει υλικό και να προλάβουμε την πανδημία του COVID, και έχετε αναλωθεί σε μία «βατραχομυομαχία», - όπως θυμόμαστε το σατιρικό κείμενο των περίπου ομηρικών ετών, είναι μάλλον λίγο αργότερα, αλλά παραπέμπει σε μία κριτική της Ιλιάδας και της Οδύσσειας - κάθε ημέρα εδώ πέρα ερωτήσεις. Καταθέσατε μηνυτήρια αναφορά. Σημαίνει ότι είναι θέσφατο η μηνυτήριά σας αναφορά; Η μηνυτήριά σας αναφορά θα κριθεί. Ανεβαίνετε εδώ και λέτε: καταθέσαμε και μηνυτήρια αναφορά. Γράφετε μία σειρά από αναθέσεις που έγιναν με τρόπο που πήγε η χαμηλότερη προσφορά, μέσα στην πανδημία, για να υπάρχει η ταχύτητα να οργανωθούν γρήγορα οι φυλακές. Και δεν λέτε ότι στις φυλακές αυτές, αυτός ο κόσμος, ο πάρα πολύς, άντεξε μέχρι τώρα και λέμε να αντέξει στην πανδημία, ότι καταφέραμε με τα τεστ που λένε εδώ πέρα ότι γίνονταν να ελέγξουμε όλη αυτή την κατάσταση, αλλά και με τα μέτρα αντισηψίας που υπήρξαν. Έρχομαι στο κομμάτι - και θα είμαι σύντομος, κυρία Πρόεδρε, πολύ λίγο χρόνο παραπάνω θα χρειαστώ - για τους ειδικούς φρουρούς, που ειπώθηκε. Οι ειδικοί φρουροί πρώτα απ' όλα, για τα πανεπιστήμια, το βασικό κριτήριο είναι να έχουν πανεπιστημιακό πτυχίο. Όσα είπε ο κ. Σπίρτζης που ισχύουν για τους ειδικούς φρουρούς - που πρώτη προκήρυξη ήταν του ΠΑΣΟΚ - ό,τι ισχύει, ισχύει σε όλες τις προκηρύξεις που έγιναν και ειδικώς για την τελευταία που βγαίνει τώρα από τον κ. Χρυσοχοΐδη και τον κ. Οικονόμου, έρχεται ως βασικό στοιχείο το πανεπιστημιακό πτυχίο. Τα άλλα είναι ενδυναμωτικά. Και επειδή αναφέρεστε στο έγκλημα: Κυρίες και κύριοι συνάδελφοι, αυτή τη στιγμή δεν ξέρετε τι να υποστηρίξετε, ήσασταν αυτοί που είπατε ότι δεν θέλετε τους ειδικούς φρουρούς. Και μετά κατηγορήσατε ότι δεν έχουμε κάνει προσλήψεις στην Αστυνομία. Και έρχεστε και λέτε να γινόντουσαν οι προσλήψεις μέσω των πανελληνίων. Οι πανελλήνιες σημαίνει ότι στα τριάμισι με τέσσερα χρόνια θα είχατε κόσμο στον δρόμο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επελέγη μία διαδικασία που επελέγη διαχρονικά από διαφορετικές κυβερνήσεις, στελεχώθηκαν δυνατές ομάδες της Άμεσης Δράσης που η Άμεση Δράση είναι κατ' εξοχήν αυτή που έρχεται σε επαφή με τη μείωση του εγκλήματος, τα ποσοτικά νούμερα είναι πολύ χαμηλότερα από της δικής σας διακυβέρνησης και ειδικά και στην περιφέρειά μου, την οποία γνωρίζω, στο κέντρο της Αθήνας, είναι πάνω από 30% οι μειώσεις και στις ληστείες και στις κλοπές. Προφανώς υπάρχει ποιοτική αναβάθμιση του εγκλήματος, τουλάχιστον τα τελευταία δεκαπέντε χρόνια, και βλέπουμε φοβερά βίαιο έγκλημα, που, δυστυχώς, συνδέεται και με τον εύκολο τρόπο που αποφυλακίστηκε κόσμος και τον πιάνουμε τώρα ή με τις χαμηλότερες ποινές που φέρατε, που και αυτό ήταν πάλι μία έμμεση αποφυλάκιση. Γιατί κάποιος που είχε μία ποινή 20 ετών και μετά έπεσε στο δικαστήριο με τις αλλαγές οι οποίες έγιναν, βγήκε πιο γρήγορα, με τις ευεργετικές διατάξεις που υπήρχαν, οπότε, ναι, υπάρχει μία ποιοτική αναβάθμιση που πρέπει να την αντιμετωπίσουμε και αυτό στην πραγματικότητα κάνουμε, με έναν σχεδιασμό κάνουμε ενίσχυση της Ελληνικής Αστυνομίας και παράλληλα με έντονη παρουσία, με καλύτερο πλαίσιο στο κομμάτι των ποινών το οποίο θα έχουμε. Δεν μπορείτε, όμως, άλλο να προσβάλλετε τους ειδικούς φρουρούς.
Κύριε συνάδελφε, θα πρέπει να ολοκληρώσετε.
Ανεκπαίδευτους τους λέτε. Είναι οι ίδιοι, αυτοί έξω που βλέπουμε στη ΔΙΑΣ είναι ειδικοί φρουροί. Στη ΔΡΑΣΗ είναι ειδικοί φρουροί. Στη Νέα Σμύρνη υπήρχε και άνθρωπος τον οποίο τον έπιασαν και πήγαν να τον σκοτώσουν, ειδικός φρουρός. Οι συλλήψεις τις οποίες κάνουν είναι από τους ειδικούς φρουρούς. Στου Ρέντη ήταν ειδικοί φρουροί. Χάρη σε αυτούς τους ανθρώπους που είναι στον δρόμο, έχουμε καταφέρει να πετύχουμε πολύ μεγάλη νίκη κατά της εγκληματικότητας. Τέλος - και σας ευχαριστώ πολύ, κυρία Πρόεδρε - προσπαθήσατε να δώσετε τις απαντήσεις σας για τους πολιτικούς κρατουμένους. Τα ονόματα, μόνο, που αναφέρετε εδώ πέρα και το ενδιαφέρον των ατόμων που είχατε κατά καιρούς, είτε αυτός είναι ο Κουφοντίνας, πριν, τώρα δεν τον πολυλέτε αφού βγήκαν αποφάσεις, όπως ο Δημάκης, που αναφέρατε, αυτοπροσδιορίζονται, είναι αυτό που λέτε ότι αυτοπροσδιορίζονται ως πολιτικοί κρατούμενοι. Να τελειώνουμε με αυτό.
Υπάρχουν ατομικά δικαιώματα.
Βεβαίως, αλλά λέω ότι τυχαίως προσδιορίζονται ως πολιτικοί κρατούμενοι. Στις ελληνικές φυλακές υπάρχουν ποινικοί κρατούμενοι. Έχουν εγκληματήσει με βάση τον Ποινικό Κώδικα.
Κύριε συνάδελφε, παρακαλώ, ολοκληρώστε.
Όποιος θεωρεί τον εαυτό του πολιτικό κρατούμενο μπορεί να τον θεωρεί - ό,τι άλλο θέλει - αλλά δεν είναι δυνατόν οι Βουλευτές να υπονοούν ότι στις ελληνικές φυλακές αυτοί που βρίσκονται είναι για πολιτικούς λόγους. Και οι συγκεκριμένοι, των οποίων τα δικαιώματα πολλές φορές στηρίζετε, δυστυχώς, είναι οι χειρότεροι των ποινικών κρατουμένων που υπάρχουν.
Ευχαριστώ, κύριε συνάδελφε. Θα σας παρακαλέσω, να προσπαθούμε να κρατήσουμε τον χρόνο μας, γιατί ακολουθούν και επίκαιρες ερωτήσεις. Τον λόγο τώρα έχει κ. Καμίνης, Βουλευτής Επικρατείας του Κινήματος Αλλαγής.
Ευχαριστώ, κυρία Πρόεδρε. Μπήκα στον πειρασμό να αναφερθώ μόνο σε ένα θέμα, ακριβώς για να τονίσω το πόσο σημαντικό είναι και για να εκφράσω την απορία, γιατί υπάρχει μια απαράδεκτη σε αυτό το ζήτημα αδράνεια της πολιτείας. Το 2020 προστέθηκαν συνολικά τριάντα πέντε νέες αποφάσεις του Ευρωπαϊκού Δικαστηρίου Δικαιωμάτων του Ανθρώπου προς εκτέλεση από το ελληνικό κράτος και η συντριπτική πλειονότητα των αποφάσεων αυτών αφορά προσφυγές κρατουμένων για τις συνθήκες κράτησης στις φυλακές. Το ίδιο έτος, το 2020, καταβλήθηκαν από την Ελλάδα 2.131.000 ευρώ για αποζημιώσεις, ενώ το αντίστοιχο ποσό για το έτος 2019 ήταν κατά τι μικρότερο, 1.562.000 ευρώ. Συνολικά, κατέβαλε, τα δύο αυτά χρόνια, το ελληνικό κράτος 3.700.000 ευρώ. Και έρχεται εδώ ο κύριος Υφυπουργός και μας μιλάει για δωρεές με τις οποίες εφοδιάζονται οι ελληνικές φυλακές με πετσέτες και σεντόνια και ξεσκονόπανα, ενώ έρχεται ασυστόλως το κράτος και ξοδεύει αυτά τα εκατομμύρια. Το Νομικό Συμβούλιο σημειώνει ότι η Ελλάδα καταδικάζεται τα τελευταία χρόνια και καταβάλλει τα υπέρογκα αυτά ποσά, γιατί δεν έχει θεσπιστεί εθνικό ένδικο μέσο, το οποίο θα μπορούσαν ν' ασκήσουν οι κρατούμενοι και να αποφεύγεται έτσι η προσφυγή στο Ευρωπαϊκό Δικαστήριο και η καταβολή αποζημιώσεων. Πρόκειται για μία αδιαφορία της Κυβέρνησης μνημειώδη. Το Νομικό Συμβούλιο του Κράτους έχει καταθέσει σχέδιο διάταξης και αιτιολογική έκθεση. Τα μέλη της Ειδικής Μόνιμης Επιτροπής Παρακολούθησης των Αποφάσεων του Ευρωπαϊκού Δικαστηρίου, η δική μας επιτροπή, εδώ στη Βουλή, έχει καταθέσει σχετική πρόταση νόμου. Το ζήτημα το έχω θέσει και εγώ προσωπικά τον Σεπτέμβριο του 2020 σε ερώτησή μου. Το έθεσα εκ νέου τον Απρίλιο του 2021. Τίποτα. Η χώρα συνεχίζει και πληρώνει. Στη Γαλλία, όπου καταδικάστηκε η χώρα, μέσα στο επόμενο τρίμηνο είχε ψηφιστεί ο νόμος και από την Εθνοσυνέλευση και από τη Γερουσία. Η 30ή ετήσια έκθεση της επιτροπής για τα βασανιστήρια δημοσιεύτηκε πρόσφατα και αφορά την προηγούμενη κυβέρνηση. Αναφέρεται σε κάποια μικρή πρόοδο στο σωφρονιστικό σύστημα, αλλά επισημαίνει τα χρόνια προβλήματα, τον υπερπληθυσμό, τη διαρκή έλλειψη προσωπικού. Συστήνει στις ελληνικές αρχές να καταρτίσουν ένα στρατηγικό σχέδιο για το 2021 μέχρι το 2025, σε συνέχεια του προηγούμενου. Το σχέδιο αυτό το περιμένουμε, γιατί οι δεσμεύσεις των αρμόδιων πολιτικών προϊσταμένων ότι θα υλοποιήσουν το προηγούμενο σχέδιο - έτσι μας είχε διαβεβαιώσει η κ. Νικολάου στην πρώτη εμφάνιση ενώπιον της επιτροπής μας για το σωφρονιστικό - αποδείχθηκαν έωλες. Τι έχει γίνει σχετικά με τις συστάσεις της CPT, της Ευρωπαϊκής Επιτροπής κατά των Βασανιστηρίων; Ο υπερπληθυσμός έχει κάνει την επανεμφάνισή του από τα τέλη του 2018. Πλέον σε συνθήκες πανδημίας έως και τρεις κρατούμενοι διαβιούν σε κελιά κάτω των οκτώ τετραγωνικών μέτρων, ενώ έκαναν την επανεμφάνισή τους και τα κρεβάτια σε τριώροφη διάταξη σε κάποιες φυλακές. Είναι κοινή παραδοχή ότι ο υπερπληθυσμός δεν λύνεται με το χτίσιμο νέων φυλακών, το λέει η σχετική Λευκή Βίβλος του Συμβουλίου της Ευρώπης και το Συμβούλιο της Ευρώπης φυσικά εστιάζει στα εναλλακτικά της κράτησης μέτρα. Άλλη αβελτηρία κι εδώ. Η Κυβέρνηση σχεδόν μόλις ανήλθε στην εξουσία τον Αύγουστο του 2019 ανέστειλε την εφαρμογή του θεσμού της παροχής κοινωφελούς εργασίας. Δεν έχουν γίνει ενέργειες για την επέκταση της εφαρμογής του μέτρου της ηλεκτρονικής επιτήρησης. Αυστηροποιήσατε τις προϋποθέσεις χορήγησης τακτικών αδειών και τις προϋποθέσεις μεταγωγής σε αγροτική φυλακή. Οι αγροτικές φυλακές ερημώνουν και οι υπερπλήρεις κλειστές φυλακές δέχονται και άλλη πίεση. Αποδυναμώσατε το Κεντρικό Επιστημονικό Συμβούλιο. Δεν έχετε επενδύσει στην επιμόρφωση του προσωπικού και στην επαγγελματική κατάρτιση και στην εκπαίδευση των κρατουμένων. Ακόμα και τις σύντομες και λιτές δεσμεύσεις που αναλάβατε απέναντι στην Επιτροπή κατά των Βασανιστηρίων, ακόμα και σε αυτές δεν αναφέρεστε στο θέμα της κοινωνικής επανένταξης. Στις υποδομές έγιναν προπαρασκευαστικές πράξεις για τη μετεγκατάσταση του συγκροτήματος Κορυδαλλού. Στις 5 Σεπτεμβρίου 2019 σας είχα απευθύνει σχετική ερώτηση για την κατασκευή της νέας φυλακής και αναφερόμενος στο θέμα της αξιολόγησης ή της τροποποίησης του από το 2001 χωροταξικού πλαισίου των φυλακών ζήτησα αντίγραφο της μελέτης που υποτίθεται ότι είχε εκπονηθεί. Ουδέποτε χορηγήθηκε η μελέτη σε μένα ούτε στους άλλους Βουλευτές της αντιπολίτευσης οι οποίοι την ζήτησαν. Και η έτοιμη φυλακή Νικηφόρου Δράμας παραμένει ακόμα κλειστή. Για την υγεία: ειδικά κατά τη διάρκεια της πανδημίας, από τον Μάρτιο του 2020 έχουμε τονίσει την ανάγκη να ληφθούν μέτρα για την προστασία κρατουμένων και υπαλλήλων. Τότε, στο ξέσπασμα της πανδημίας, υπήρχαν μόνο επτά μόνιμοι γιατροί στις φυλακές της χώρας. Είχαμε τονίσει τότε την ανάγκη αποσυμφόρησης με πολύ συγκεκριμένα κριτήρια. Δεν εισακουστήκαμε. Τον Μάρτιο υπήρχαν τετρακόσιοι κρατούμενοι με κορωνοϊό και εκατόν σαράντα υπάλληλοι, τρεις θάνατοι κρατουμένων και ενός υπαλλήλου και ελάχιστοι εμβολιασμοί στον Κορυδαλλό. Για την ασφάλεια: τα τελευταία δύο χρόνια είχαμε αυτοκτονίες υπαλλήλων και κρατουμένων, ανθρωποκτονία κρατουμένου, θανάτους κρατουμένων. Έχετε κάνει τοποθέτηση διευθυντών και αρχιφυλάκων με αδιαφανή κριτήρια, χωρίς τη νόμιμη διαδικασία αξιολογήσεων και κρίσεων. Έχετε δημοσιεύσει δελτία Τύπου που εξαντλούνται σε ανακοινώσεις για εφόδους και αιφνιδιαστικούς ελέγχους. Αναρωτιέμαι, αυτά τα δελτία Τύπου τα οποία αποκαλύπτουν συνέχεια ότι οι κρατούμενοι έχουν μαχαίρια, ναρκωτικά και διάφορα άλλα, θεωρείτε ότι κατά κάποιον τρόπο επιβραβεύουν την πολιτική σας στα σωφρονιστικά καταστήματα; Είστε πια σχεδόν δύο χρόνια Κυβέρνηση! Δεν γίνονται έλεγχοι από το Σώμα Επιθεώρησης και Ελέγχου Καταστημάτων. Αποδομούνται ένας προς έναν οι στόχοι που θέσατε και οι δεσμεύσεις σας απέναντι στο Συμβούλιο της Ευρώπης. Και βλέπουμε τελευταία, με την έξαρση του οργανωμένου εγκλήματος, ότι οι φυλακές μας ουσιαστικά λειτουργούν ωσάν να ήταν σχολεία φυλακών. Δύο λόγια μόνο και τελειώνω, κυρία Πρόεδρε, για το λυπηρό ζήτημα των δημοτικών αστυνομικών. Επί υπουργίας του σημερινού Πρωθυπουργού αφαιρέθηκαν εν μία νυκτί οι δημοτικοί αστυνομικοί από όλους τους δήμους της χώρας και μεταφέρθηκαν στο Υπουργείο Προστασίας του Πολίτη. Εμένα προσωπικά με κορόιδευε. Η Αθήνα, με τα προβλήματα που έχει, έμεινε ξαφνικά χωρίς ούτε έναν δημοτικό αστυνομικό και παρέμεινε έτσι σε δύο χρόνια. Υποτίθεται ότι θα στελεχώνονταν τα αστυνομικά τμήματα με δημοτικούς αστυνομικούς οι οποίοι θα εκπαιδεύονταν κιόλας να αντιμετωπίζουν και το κοινό έγκλημα. Τίποτα από όλα αυτά δεν έγινε. Χρειάστηκε να πάω εγώ ο ίδιος μετά πια στον πρώτο Υπουργό Προστασίας του Πολίτη του ΣΥΡΙΖΑ, τον Γιάννη Πανούση, να του εκθέσω την κατάσταση, να του πω ότι εδώ πέρα το ξέρουμε πια ότι ούτε το Υπουργείο τούς θέλει ούτε αυτοί θέλουν να παραμείνουν στο Υπουργείο. Και κατορθώσαμε έτσι να φέρουμε πίσω στην Αθήνα μόλις το 1/3 των δημοτικών αστυνομικών. Σε αυτούς που είχαν πάει στα σωφρονιστικά καταστήματα πήγαιναν οι μανάδες τους και κλαίγονταν στους Υπουργούς και αποτέλεσμα ήταν όλο αυτό το φιάσκο με το θέμα της Δημοτικής Αστυνομίας, το οποίο η πρωτεύουσα το πλήρωσε πάρα πολύ ακριβά. Σας ευχαριστώ, κυρία Πρόεδρε, για την ανοχή σας.
Και εγώ σας ευχαριστώ, κύριε συνάδελφε. Τον λόγο τώρα έχει η κ. Κομνηνάκα, Βουλευτής Λέσβου από το ΚΚΕ. Ορίστε, κυρία Κομνηνάκα, έχετε τον λόγο.
Ευχαριστώ, κυρία Πρόεδρε. Η σημερινή συζήτηση για το σωφρονιστικό σύστημα γίνεται υπό το βάρος και μιας - κατά τη γνώμη μας - αποπροσανατολιστικής αντιπαράθεσης που έχει ανοίξει αυτές τις μέρες στον απόηχο των σκληρών εγκληματικών πράξεων που εκδηλώθηκαν το τελευταίο διάστημα. Και θεωρούμε ότι αυτή η συζήτηση λειτουργεί αποπροσανατολιστικά κυρίως γιατί κρύβει τις κοινωνικές αιτίες έξαρσης της εγκληματικότητας με την όλη συζήτηση να εξαντλείται στα ζητήματα αυστηροποίησης ή όχι των ποινών, αλλά και του τρόπου έκτισης αυτών, ενισχύοντας μια κατασταλτική λογική συνολικά της δικαιοσύνης, αλλά και αυτής της ίδιας της σωφρονιστικής νομοθεσίας. Δεν έλειψαν, μάλιστα, από τον δημόσιο διάλογο και αντιδραστικές ρατσιστικές αντιλήψεις που με παντελώς αντιεπιστημονικό τρόπο αποδίδουν φυλετικά χαρακτηριστικά στην εγκληματικότητα. Όσο όμως και αν επιχειρείτε να κρυφτεί ο πραγματικός ένοχος υπάρχει, αλήθεια, μεγαλύτερη απόδειξη της βαθιάς σήψης που αναδύεται από τα σπλάχνα του καπιταλιστικού συστήματος, όταν γίνονται στοιχείο της καθημερινότητας τα ξεκαθαρίσματα λογαριασμών που συνδέονται με παρασιτικά κοινωνικά φαινόμενα και όταν ακόμα οι ίδιοι ομολογείτε τη σύνδεση αυτών με διάφορους κρατικούς θεσμούς; Ο κυνισμός της φράσης δημοσιογράφου - γνωστού και ως κυβερνητικού προπαγανδιστή - που συνιστά ψυχραιμία στον κόσμο, γιατί οι μαφιόζοι ξέρουν από καλό σημάδι, αποκαλύπτει και το μέγεθος της εξοικείωσης. Την ίδια ώρα, ακόμα και η ίδια η δυνατότητα της πρόληψης και αντιμετώπισης των εγκληματικών πράξεων υπονομεύεται και από το γεγονός ότι συνεχώς ενισχύονται εκείνοι οι επιχειρησιακοί βραχίονες της Αστυνομίας που σχετίζονται με την καταστολή του εργατικού λαϊκού κινήματος - πρόσφατα και με τη δημιουργία των Τμημάτων της Αστυνομίας των Πανεπιστημίων - προσανατολισμό που ενίσχυσε, βέβαια, η σημερινή Κυβέρνηση, όμως διατηρήθηκε και από τις προηγούμενες κυβερνήσεις, ενώ αντίθετα υποβαθμίζεται ο ρόλος της στην αντιμετώπιση εγκληματικών πράξεων του κοινού Ποινικού Δικαίου και αυτών, βέβαια, του οργανωμένου εγκλήματος. Αυτή η κατασταλτική αντίληψη και για την ίδια τη λειτουργία του σωφρονιστικού συστήματος αποτυπώθηκε, βέβαια και με συμβολικό τρόπο, όπως κατ' επανάληψη έχει σημειωθεί, στην απόφαση της Κυβέρνησης για μεταφορά της αρμοδιότητας της σωφρονιστικής πολιτικής από το Υπουργείο Δικαιοσύνης στο Υπουργείο Προστασίας του Πολίτη. Κυρίως, όμως, βρίσκει πρακτική έκφραση στην ίδια τη μεταχείριση των κρατουμένων, που οδηγεί στη στέρηση των ατομικών τους δικαιωμάτων, αλλά και της προοπτικής της ουσιαστικής επανένταξής τους στην κοινωνία, δηλαδή μια αντίληψη όχι μόνο αντιδραστική, αλλά κυρίως αδιέξοδη, γιατί τελικά επιτείνει και ανακυκλώνει το πρόβλημα. Αυτή την αντίληψη εξέφρασαν και οι πρόσφατες αλλαγές στον Σωφρονιστικό Κώδικα με τον ν.4760/2020 που εισήγαγαν με οριζόντιο τρόπο περιορισμούς στην άσκηση του δικαιώματος άδειας των κρατουμένων, ενός θεσμού με αδιαμφισβήτητα ευεργετικά αποτελέσματα τόσο για τους κρατούμενους όσο και για τη λειτουργία του σωφρονιστικού συστήματος, όπως και η δυνατότητα μεταγωγής στις αγροτικές φυλακές με κριτήρια που αντιβαίνουν σε κάθε επιστημονική τεκμηρίωση και που κυρίως αποτελούν τη μεγαλύτερη παραδοχή της αποτυχίας του σωφρονιστικού συστήματος, όταν συνδέονται με τη βαρύτητα της εγκληματικής πράξης ή με οριζόντιους περιορισμούς δικαιώματα που θα έπρεπε να αποδίδονται με κριτήριο την εξατομικευμένη κρίση της εξέλιξης της συμπεριφοράς του κρατουμένου μέσα στη φυλακή, το διάστημα, δηλαδή, κατά το οποίο το κράτος οφείλει να μεριμνά για τον σωφρονισμό και την ομαλή επανένταξή του στην κοινωνία. Ασκείτε κριτική στα προβληματικά μέτρα της οριζόντιας αποσυμφόρησης των φυλακών, με τα οποία και το ΚΚΕ διαφώνησε όλες τις φορές που ήρθαν τέτοιες ρυθμίσεις στη Βουλή, αλλά δεν λέτε ότι στην ίδια λογική πατάνε κι αυτά τα οριζόντια μέτρα περιορισμού των ατομικών δικαιωμάτων των κρατουμένων. Όμως, πώς κάτι τέτοιο μπορεί πράγματι να γίνει τελικά, δηλαδή η εξατομικευμένη κρίση με βάση τη συμπεριφορά του κρατουμένου, όταν οι χρόνιες ασφυκτικές συνθήκες υπερπληθυσμού των φυλακών δεν επιτρέπουν καν την αξιοπρεπή διαβίωση των κρατουμένων, πόσω μάλλον την εξασφάλιση της αναγκαίας, έστω και στοιχειώδους, δημιουργικής απασχόλησής τους, της εκπαίδευσης, της επαγγελματικής τους κατάρτισης, στοιχεία απαραίτητα για να μπορούμε πράγματι να μιλάμε έστω για μια ελπίδα σωφρονισμού των ανθρώπων που «αποθηκεύονται» τελικά στις φυλακές; Πώς, δηλαδή, να μη μετατρέπονται οι φυλακές σε «αποθήκες» ψυχών στην καλύτερη περίπτωση, αν όχι σε «εκκολαπτήρια» του εγκλήματος, όταν διατηρείται η μεγάλη έλλειψη του επιστημονικού προσωπικού που είναι απαραίτητο, όπως κοινωνικών λειτουργών, ψυχολόγων, εκπαιδευτικού προσωπικού, ακόμα και προσωπικού φύλαξης, τη στιγμή που κλείνετε σε όλες τις πτώσεις την ασφάλεια στις φυλακές ως φάρμακο διά πάσαν νόσον, ζητήματα τα οποία το ΚΚΕ έχει επανειλημμένα επαναφέρει με ερωτήσεις και παρεμβάσεις στη Βουλή, τα οποία όμως παραμένουν αναπάντητα; Πώς, δηλαδή, να μη μετατρέπονται οι φυλακές σε «αποθήκες», όταν απουσιάζουν οι μόνιμες εκπαιδευτικές, πολιτιστικές και αθλητικές δραστηριότητες μέσα στις φυλακές και όταν όχι μόνο δεν δίνονται κίνητρα για την έναρξη ή συνέχιση της φοίτησης των κρατουμένων σε όλες τις βαθμίδες της εκπαίδευσης, αλλά τελικά αντιμετωπίζονται και τιμωρητικά όσοι διεκδικούν να εξασφαλίσουν την πρόσβασή τους στην εκπαίδευση; Οι συνθήκες της πανδημίας ανέδειξαν πως ιδίως σε συνθήκες έντονου συγχρωτισμού η προστασία της υγείας των κρατουμένων, αλλά και των εργαζομένων σε αυτές δεν μπορεί να γίνεται χωρίς το μόνιμο εξειδικευμένο ιατρικό προσωπικό που θα είναι σε θέση να επιλαμβάνεται άμεσα της ιατρικής φροντίδας των κρατουμένων που χρήζουν, βέβαια, βοήθειας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Βέβαια, δεν μπορεί και να επαφίεται στις διάφορες εθελοντικές προσφορές σίτισης - φιλεύσπλαχνη χορηγία των εφοπλιστών που μας ανέλυε επί ώρα ο κύριος Υπουργός - και σε κλινοσκεπάσματα και άλλα. Πώς λοιπόν, θα μπορούσε να εξασφαλίζεται στοιχειωδώς η υγεία των κρατουμένων, όταν σήμερα στα τριάντα τέσσερα καταστήματα κράτησης σε όλη τη χώρα εργάζονται μόλις εξήντα επτά μόνιμοι νοσηλευτές και επτά μόνιμοι γιατροί; Και, βέβαια, ακόμα και η αναγκαία κατασκευή και συντήρηση νέων σύγχρονων κτηρίων των φυλακών γίνεται «κλείνοντας το μάτι» σε επιχειρηματικά συμφέροντα σε μια λογική ιδιωτικοποίησης μέσω των ΣΔΙΤ, που δεν είναι βέβαια ο μόνος ευαίσθητος τομέας του δημοσίου στον οποίο αξιοποιούνται τέτοιες μορφές. Όμως, απέναντι σε όλα αυτά εκφράστηκε όψιμα και το ενδιαφέρον του ΣΥΡΙΖΑ που ανακαλύπτει σήμερα ως καινούργια τα εκρηκτικά ζητήματα υποστελέχωσης και ελλείψεων, ιδίως σε ό,τι αφορά το εξειδικευμένο επιστημονικό προσωπικό. Δεν είναι, εξάλλου, τυχαίο ότι τόσο ο ΣΥΡΙΖΑ όσο και το Κίνημα Αλλαγής αναγορεύουν σε δήθεν τομή για το σωφρονιστικό σύστημα τον θεσμό της κοινωφελούς εργασίας, όταν και πριν τη σημερινή αναστολή ήταν ουσιαστικά προβληματικός, ενώ είναι ηλίου φαεινότερο ότι αυτή αξιοποιείται τελικά όχι για να συμβάλει στη διαπαιδαγώγηση και επανένταξη των κρατουμένων, αλλά για να γεμίσει κενά, κύρια στην τοπική αυτοδιοίκηση, με δωρεάν και χωρίς δικαιώματα εργατικό δυναμικό. Συμβαίνει, όμως, κυρίως, γιατί διαχρονικά η αντεγκληματική πολιτική των αστικών κυβερνήσεων, τόσο της Νέας Δημοκρατίας όσο και του ΣΥΡΙΖΑ και του ΠΑΣΟΚ παλιότερα, περιορίζεται σκόπιμα στην ένταση της καταστολής και της ποινικής μεταχείρισης, απαξιώνοντας την αδιάρρηκτη ενότητα που πρέπει να τηρείται στο τρίπτυχο πρόληψη - σωφρονισμός και επανένταξη, όπως τονίζει συνέχεια το ΚΚΕ. Όταν τους αφήνετε στο έλεος της ανεργίας των ίδιων ή και πιο οξυμένων κοινωνικών προβλημάτων, πώς θα λειτουργήσει τελικά η επανένταξη και πώς δεν θα επανέλθουν πάλι στην εγκληματικότητα; Βέβαια, υπονομεύετε και αυτό που θα ήταν το πραγματικό ζητούμενο, την αποτροπή του εγκλήματος, όταν σκόπιμα συσκοτίζονται τα πραγματικά αίτιά του, οι κοινωνικές αιτίες που γεννά η ταξική εκμεταλλευτική κοινωνία, τις οποίες όχι μόνο δεν αντιμετωπίζετε, αλλά οξύνετε περαιτέρω με τη συνολική αντιλαϊκή πολιτική σας. Σας ευχαριστώ.
Ευχαριστώ. Τον λόγο τώρα έχει κ. Βασίλειος Βιλιάρδος, Βουλευτής Επικρατείας της Ελληνικής Λύσης. Ορίστε, κύριε συνάδελφε, έχετε τον λόγο.
Ευχαριστώ πολύ, κυρία Πρόεδρε. Απ' αυτόν πάντως που δήλωσε δημόσια πως δοκίμασε ναρκωτικά, κοκαΐνη ηρωίνη ή ό,τι άλλο και τον κατηγόρησε ο συνάδελφος της Νέας Δημοκρατίας, ο κ. Πλεύρης, η Κυβέρνησή του διά του Υπουργού Ανάπτυξης ζήτησε «συγγνώμη». Ας μην το ξεχνάμε αυτό ούτε την ψήφιση του νομοσχεδίου για την κάνναβη μόνο από τη Νέα Δημοκρατία, ενώ ελπίζουμε να μην επικαλεστεί και αυτός ο συνάδελφος τον Θουκυδίδη για να δικαιολογήσει τα αδικαιολόγητα. Στο θέμα μας τώρα, κυρίες και κύριοι συνάδελφοι, θα ξεκινήσω από το ότι ο τομέας δεν ανοίγει στο δικό μου γνωστικό πεδίο. Δυστυχώς, όμως, λείπει σε περιοδεία ο συνάδελφος που έχει γνώση του θέματος, ο κ. Μυλωνάκης, οπότε εγώ θα αρκεστώ σε ορισμένες μόνο επισημάνσεις. Πριν από όλα, μας έκαναν εντύπωση οι κατηγορίες του ΣΥΡΙΖΑ. Με κριτήριο ότι - όπως θα καταθέσουμε στα Πρακτικά - η Επιτροπή του Συμβουλίου της Ευρώπης που επισκέφθηκε φυλακές και αστυνομικά τμήματα στην Ελλάδα από τις 28 Μαρτίου έως τις 9 Απριλίου του 2019, επεσήμανε πως η μεταρρύθμιση του σωφρονιστικού συστήματος θα πρέπει να αποτελέσει επείγουσα προτεραιότητα για την Ελλάδα, στη δε σχετική έκθεσή της αναφέρει ότι αν και το Υπουργείο Δικαιοσύνης έχει λάβει μέτρα σε σχέση με την προηγούμενη επίσκεψή της το 2015, το ελληνικό σωφρονιστικό σύστημα παραμένει σε δεινή κατάσταση, ενώ τα μέτρα που λήφθηκαν για την αντιμετώπιση της κρίσης των φυλακών ήταν ανεπαρκή, οπότε το ελληνικό κράτος θα έπρεπε να αναλάβει μία πιο αποφασιστική δράση. Στα προβλήματα που κατέγραψε η Ευρωπαϊκή Επιτροπή συγκαταλεγόταν η κακομεταχείριση κρατουμένων που παραμένει συχνή πρακτική σε ολόκληρη την Ελλάδα, όπως επίσης το αναποτελεσματικό σύστημα διερεύνησης των καταγγελιών για κακομεταχείριση, επιπλέον ο υπερπληθυσμός ιδιαίτερα στις φυλακές Κορυδαλλού και Θεσσαλονίκης, αφού και οι δύο λειτουργούν σε ποσοστό άνω του 140% της χωρητικότητάς τους, η χρήση βρώμικων κλινοσκεπασμάτων και η ύπαρξη κελιών με μούχλα στις περισσότερες πτέρυγες των ανδρικών φυλακών Κορυδαλλού, καθώς επίσης στις φυλακές της Νιγρίτας. Περαιτέρω, οι συνθήκες κράτησης στα περισσότερα αστυνομικά τμήματα που επισκέφθηκαν, χαρακτηρίστηκαν ακατάλληλες, ενώ διαπιστώθηκαν όλο και πιο υψηλά επίπεδα βίας μεταξύ των κρατουμένων. Σε όλες τις φυλακές δε που πήγαν, άκουσαν καταγγελίες για απειλές συμμοριών σε μέλη του προσωπικού, ενώ ήταν διάχυτο το αίσθημα ανομίας με πολλούς κρατούμενους να είχαν στην κατοχή τους αυτοσχέδια μαχαίρια για αυτοπροστασία, επειδή το προσωπικό των φυλακών δεν μπορούσε να τους προστατεύσει. Επιπλέον, υπήρξαν αναφορές για χρόνια έλλειψη προσωπικού, καθώς επίσης ανησυχίες για τις σοβαρές ελλείψεις στις υπηρεσίες υγειονομικής περίθαλψης. Εκείνη την εποχή, βέβαια, κυβερνούσε ο ΣΥΡΙΖΑ, οπότε δεν καταλαβαίνουμε το νόημα των κατηγοριών του εναντίον της Νέας Δημοκρατίας, παρά το ότι φυσικά είναι σωστές, με την έννοια πως τα ίδια έκανε και ο ΣΥΡΙΖΑ. Η ίδια επιτροπή, πάντως, τον Μάρτιο του 2011, η CPT έκανε μία δημόσια δήλωση για την κατάσταση των καταστημάτων κράτησης στην Ελλάδα, επισημαίνοντας πως έχει παρατηρηθεί μία σταθερή επιδείνωση των συνθηκών διαβίωσης και μεταχείρισης των κρατουμένων κατά την τελευταία δεκαετία, όπως θα καταθέσουμε επίσης στα Πρακτικά, μαζί με μία σοβαρή εντεκασέλιδη ανάλυση που αφορά το θέμα. Συμπερασματικά, λοιπόν, η Ελλάδα, όπως σε πολλές άλλες περιπτώσεις, από την οικονομία έως την εξωτερική πολιτική, βαδίζει σταθερά από το κακό στο χειρότερο, με ευθύνη και των τριών μνημονιακών κυβερνήσεων που σήμερα στην ουσία συγκυβερνούν άτυπα, όπως τεκμηριώσαμε πρόσφατα. Στην ουσία συμφωνούν σε όλα τα βασικά θέματα, από τα μνημόνια και την υποθήκευση της Ελλάδας για ενενήντα εννέα χρόνια έως το σκοπιανό, την κάνναβη και το Ελληνικό. Οπότε αυτού του είδους οι συγκρούσεις είναι απλά θέατρο για τα μάτια του κόσμου. Συνεχίζοντας, κάτι ανάλογο με το σωφρονιστικό σύστημα συμβαίνει και με την εγκληματικότητα, αφού ήδη από το 2018 έχει καταγγελθεί πώς το 69% των πολιτών ζούσε με τον φόβο του εγκλήματος, όπως θα καταθέσουμε επίσης στα Πρακτικά, γεγονός που έχει επιδεινωθεί σήμερα προφανώς επειδή ούτε η παρούσα Κυβέρνηση κάνει σωστά τη δουλειά της. Όσον αφορά τη Νέα Δημοκρατία, εξ όσων τουλάχιστον γνωρίζουμε, ο ν.4760/2020 δεν άλλαξε στην ουσία τίποτα, ενώ έχουμε επισημάνει πολλές φορές πως δεν αρκεί να νομοθετεί μία κυβέρνηση, αφού το σημαντικότερο είναι η εφαρμογή των νόμων. Ειδικά όσον αφορά το πολύ σοβαρό θέμα των ΑΜΕΑ που είχε τεθεί κατά τη συζήτηση του νομοσχεδίου με την παρέμβαση της ΕΣΑΜΕΑ για το σωφρονιστικό σύστημα, που θα καταθέσουμε στα Πρακτικά, δεν φαίνεται να έγινε καμμία σημαντική αλλαγή. Επαναλαμβάνοντας πως δεν υπάρχουν ούτε τα απαραίτητα για να μεταφερθούν αυτοί οι άνθρωποι και να βοηθηθούν, έστω από συγκρατούμενούς τους. Σε σχέση με τις απευθείας αναθέσεις από τη Γενική Γραμματεία ο συνάδελφος είχε αναφέρει κατά τη συζήτηση του νομοσχεδίου μεταξύ άλλων το παράδειγμα των απεντομώσεων φυλακών από μία εταιρεία που τις συμπεριέλαβε στο καταστατικό της μία ημέρα μετά τη σύμβαση εισπράττοντας στις 19 Μαρτίου του 2020 το ποσόν των 145.161 ευρώ, στις 23 Μαρτίου του 2020 με μία νέα σύμβαση 118.500 ευρώ και στις 23 Απριλίου για τρίτη φορά 145.000 ευρώ. Όλα αυτά συν ΦΠΑ, σχεδόν μισό εκατομμύριο δηλαδή μέσα σε ένα μόλις μήνα. Δεν είναι υπερβολικό για όλα να επικαλείται η Κυβέρνηση την πανδημία; Κλείνοντας, ελπίζουμε να μην ισχύει η κατασκευή φυλακών με ΣΔΙΤ που αναφέρεται στην επερώτηση, γνωρίζοντας πολύ καλά πως στα ΣΔΙΤ υπάρχουν ρήτρες κερδοφορίας των ιδιωτών πολύ υψηλές που τελικά κοστίζουν πολύ πιο ακριβά στους φορολογουμένους. Ελπίζουμε να μην ισχύουν ούτε τα περί ιδιωτικοποίησης των φυλακών έχοντας υπ' όψιν μας το θλιβερό παράδειγμα των Ηνωμένων Πολιτειών, όπου με διάφορους τρόπους γίνεται προσπάθεια να παραμένουν οι κρατούμενοι όσο το δυνατόν περισσότερο στις φυλακές για να κερδίζουν οι ιδιώτες τα χρήματα που τους παρέχει το κράτος ανά φυλακισμένο. Κάτι ανάλογο γίνεται και στα γηροκομεία. Σε κάθε περίπτωση η εφαρμογή του νέου πτωχευτικού νόμου - έκτρωμα, οι πλειστηριασμοί, οι εγκληματικές πολιτικές των εισπρακτικών, η ανεργία και όλα τα υπόλοιπα θα εντείνουν το πρόβλημα του κατ' επίφασιν σωφρονιστικού συστήματος της χώρας μας, όπως άλλωστε η παράνομη μετανάστευση, με κριτήριο αυτά που συμβαίνουν σε άλλες χώρες, με χειρότερη τη Σουηδία, ένα κράτος που από το ασφαλέστερο στην Ευρώπη είναι σήμερα το δεύτερο πιο επικίνδυνο μετά την Κροατία, όπως θα καταθέσουμε στα Πρακτικά. Ελπίζουμε αυτό να μην συμβεί στην Ελλάδα, αλλά το φοβόμαστε πολύ. Τέλος, έχουμε μία ερώτηση προς τον Υπουργό: Τι σημαίνει ακριβώς η επίσκεψή του στον εισαγγελέα και η παράδοση του φακέλου που μεταξύ άλλων περιείχε πολλές περιπτώσεις εγκληματιών οι οποίοι αντί να είναι στη φυλακή κυκλοφορούν ελεύθερα, για παράδειγμα για λόγους υγείας; Μήπως πως το οργανωμένο έγκλημα έχει υπερβεί πλέον τα όρια και έχει βρει τρόπους να ασκεί σοβαρή επιρροή σε θεσμούς της πολιτείας; Σε ποιους θεσμούς αλήθεια; Δεν πρέπει να μας τους αποκαλύψει; Ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο έχει η κ. Απατζίδη, Βουλευτής Α΄ Περιφέρειας Ανατολικής Αττικής του ΜέΡΑ25. (BS)
Σας ευχαριστώ πολύ, κυρία Πρόεδρε. Η πολιτική που ακολουθεί η σημερινή Κυβέρνηση στο σωφρονιστικό σύστημα δεν μπορεί παρά να ιδωθεί υπό το πρίσμα της γενικότερης αντίληψής της σε όλα τα θέματα. Γιατί ας μην γελιόμαστε το ζήτημα του σωφρονισμού της αντεγκληματικής πολιτικής και της δικαιοσύνης είναι βαθύτατα κοινωνικά ζητήματα κι ως τέτοια θα πρέπει να αντιμετωπίζονται. Αντί γι' αυτό τι βλέπουμε; Βλέπουμε την ίδια κατασταλτική, εκδικητική λογική που συνηθίζουν οι νεοφιλελευθέροι, που εξοστρακίζει οποιαδήποτε κοινωνιολογική ανάλυση και αναμασά τον ατομικισμό και την εκδίκηση ενώ μιλάτε και για πιθανό κέρδος, για τις ΣΔΙΤ φυλακές. Στην κοσμοθεωρία της Νέας Δημοκρατία ο σωφρονισμός και το σωφρονιστικό σύστημα χάνουν το νόημά τους. Αντί για βήμα απόδοσης δικαιοσύνης και επανακοινωνικοποίησης μετατρέπονται σε όχημα εκδίκησης και οριστικής καταρράκωσης των καταδικασμένων. Δεν θέλετε την επανένταξη, κύριε Υπουργέ. Θέλετε να τους κρατήσετε για πάντα στο περιθώριο. Η Νέα Δημοκρατία αντιλαμβάνεται εμμονικά το σωφρονιστικό ως θέμα δημόσιας ασφάλειας και μόνο. Με την απαραίτητη βέβαια, κατά συνήθη πρακτική της Κυβέρνησης, ευκαιρία για κερδοσκοπία και πλουτισμό ημετέρων. Η πρώτη πράξη της Κυβέρνησης ήταν η μεταφορά αρμοδιοτήτων για το σωφρονιστικό σύστημα και τη λειτουργία των φυλακών από το Υπουργείο Δικαιοσύνης σ' αυτό της Προστασίας του Πολίτη. Επίσης, ο διορισμός στη θέση της Γενικής Γραμματέως Αντεγκληματικής Πολιτικής, της ανεκδιήγητης κ. Νικολάου. Συμβολικά και ουσιαστικά ο ρόλος του σωφρονιστικού συστήματος μεταφέρεται από την προσπάθεια συνετισμού και επανακοινωνικοποίησης των παραβατών, καθώς επίσης κι απ' αυτόν της απόδοσης δικαιοσύνης, σε έναν τιμωρητικό εκδικητικό μηχανισμό παραδειγματισμού. Σ' αυτόν τον ρόλο βέβαια οφείλουμε να ομολογήσουμε πως η Κυβέρνηση απέτυχε κι αποτυγχάνει καθημερινά παταγωδώς. Ο ρόλος της κοινωνίας και του σωφρονιστικού συστήματος πρέπει να είναι η επανακοινωνικοποίηση των παραβατών και όχι η τιμωρία τους αυτή καθ' αυτή και ο αποκλεισμός τους από την κοινωνία. Στο πλαίσιο του σωφρονισμού έχουμε δει από σας μόνο πετσόκομμα και στέρηση δικαιωμάτων σε κρατούμενους. Έχουν να κάνουμε με πρόσβαση σε σπουδές, με άδειες, με δικαιώματα στην υγεία. Και γιατί όχι και στην ίδια τη ζωή; Ποια αλήθεια είναι η πρόβλεψη που είχατε για τους κρατούμενους την περίοδο της πανδημίας; Πώς λειτούργησε από εσάς αυτή την περίοδο το σωφρονιστικό σύστημα; Καμμία ουσιαστική πρόβλεψη για όλους αυτούς που για σας είναι ντροπή και είναι ανάξιοι κάθε πρόνοιας και κάθε δικαιώματος που όλα τα σύγχρονα κράτη τελικά παρέχουν. Δεν δείξατε βέβαια την ίδια ολιγωρία, άρνηση και ιδεολογική τύφλωση όσον αφορά την πρόθεση για κερδοσκοπία. Δώσανε και πήρανε οι απευθείας αναθέσεις σε όλη τη διάρκεια της πανδημίας από τη Γενική Γραμματεία Αντεγκληματικής Πολιτικής, την ίδια γραμματεία που αν δεν ασχολείται με τη στέρηση δικαιωμάτων των κρατουμένων και με την παραβίαση των νόμων, ασχολείται με το μοίρασμα δημοσίου χρήματος λες και είναι δικό της. Θα ήταν πραγματικά πολύ ωραίο να μπορούσαμε να συζητήσουμε για μεθόδους και τρόπους προκειμένου να έχουμε στη χώρα αληθινό σωφρονισμό. Ζητάμε μια πολιτική που θα ανταποκρίνεται αποτελεσματικά και στα τρία επίπεδα και στην πρόληψη και την καταστολή και την επανένταξη. Γιατί επιτυχημένη εγκληματική πολιτική είναι αυτή που προλαμβάνει, που δεν αφήνει τον ενδεχόμενο παραβάτη να προβεί σε αξιόποινες πράξεις. Και όταν λέμε ότι δεν αφήνει δεν αναφερόμαστε σε καμμία περίπτωση στην καταστολή και το φόβο της τιμωρίας μέσω της εφαρμογής του τυπικού κοινωνικού ελέγχου. Άλλο ζήτημα είναι η πρόληψη. Άλλο ζήτημα είναι η καταστολή κι άλλο είναι η επανένταξη. Παρ' όλα αυτά για σας φαίνεται πως μόνο η καταστολή μπορεί να έχει τα επιθυμητά αποτελέσματα και γι' αυτό βλέπουμε στην πολιτική σας μια αντίληψη σερίφη, λες και είμαστε στην άγρια δύση. Δεν βλέπετε πως δεν οδηγεί πουθενά αυτή η αντίληψη; Όσο και αν διακηρύσσετε το δόγμα «νόμος και τάξη» η πραγματικότητα σας διαψεύδει συνεχώς. Σας διαψεύδει γιατί ούτε αντεγκληματική πολιτική έχετε, ούτε σωφρονιστική. Ούτε σας ενδιαφέρει και να έχετε, στο κάτω κάτω. Αυτό είναι το ζητούμενο κι αυτό είναι το κακό της υπόθεσης. Κλείνοντας θα ήθελα να επισημάνω το εξής. Δεν αρκεί κανείς να γκρινιάζει για τα κακώς κείμενα και να μέμφεται τη στάση των άλλων ιδιαίτερα όταν έχει περάσει από θέσεις ευθύνης και τη διακυβέρνηση της χώρας. Δεν αρκεί να μην έχει κάνει κανείς τα χειρότερα από ό,τι τα βρήκε για να έχει το δικαίωμα να παριστάνει τον τιμητή. Είστε όλοι υπεύθυνοι. Ευχαριστώ πολύ.
Κι εγώ σας ευχαριστώ, κυρία συνάδελφε. Τον λόγο έχει τώρα ο πρώην Πρόεδρος του Κοινοβουλίου κ. Βούτσης.
Κυρία Πρόεδρε, κύριοι Υπουργοί, κυρίες και κύριοι συνάδελφοι, οι ερωτώντες Βουλευτές του ΣΥΡΙΖΑ με μεγάλη νομίζω πληρότητα έθεσαν τα ζητήματα, κάποια από τα οποία δεν απαντήθηκαν καθόλου από τον κ. Οικονόμου και κάποια απαντήθηκαν προφανώς με βάση μια επιμονή στην ακολουθούμενη πολιτική από πλευράς της Κυβέρνησης. Εκ των παρόντων ο κ. Καμίνης, έκανε μια έξοχη - λόγω και της εμπειρίας του, όχι μόνο ως δημάρχου, αλλά και ως συνηγόρου του πολίτη - αναγωγή σε σχέση και με τα ευρωπαϊκά δεδομένα και τα ζητήματα που έχουν σχέση με τη σύμβαση των ανθρωπίνων δικαιωμάτων. Επίσης, και άλλοι εκπρόσωποι κομμάτων, έθεσαν τα ζητήματα με πολύ σωστό τρόπο. Δεν μπορώ ανάμεσα σε αυτούς να συμπεριλάβω τον κ. Πλεύρη, όχι με την έννοια της πληρότητας της άποψής του αλλά της απόλυτης εμμονής και επιμονής πάνω στη γραμμή και στην άποψη την οποία ως Κυβέρνηση έχετε γι' αυτό το ζήτημα. Θα ξεκινήσω με δύο θέματα τα οποία θα πρέπει να ξεκαθαρίσουμε στη σημερινή συζήτηση και στα οποία δεν χωράει διαφορετική ερμηνεία. Είναι θέματα στα οποία όλοι έχουμε εμπειρία και δεν θα πρέπει να μείνουν σκοτεινά, διότι άκουσα για δεύτερη φορά να λέτε για χαμηλότερη εγκληματικότητα το 2019 και το 2020 σε σχέση με το παρελθόν, στη χαμηλή εγκληματικότητα. Και προχθές μας διαβάσατε μια λίστα σχετικά με κλοπές κ.λπ.. Θα χαιρετίζαμε πάρα πολύ αυτήν την εξέλιξη. - δεν αναφέρομαι στο μεγάλο οργανωμένο έγκλημα - αν δεν γνωρίζαμε όλες και όλοι ότι είμαστε στην πανδημία που ο κόσμος ήταν κλεισμένος σπίτι του. Με συγχωρείτε! Και λιγότερα ατυχήματα έγιναν και λιγότερα δυστυχήματα στους δρόμους λόγω των περιοριστικών μέτρων της πανδημίας. Να μην αναφερόμαστε, λοιπόν σε στοιχεία, σας επαναλαμβάνω, τα οποία δεν δίνουν μία ποιότητα σε αυτήν την συζήτηση. Νομίζω ότι αυτό θα πρέπει να ξεκαθαριστεί απολύτως. Δεύτερον, δεν διευκρινίστηκε απολύτως, ακόμα και από τον κ. Καμίνη που είχε την εμπειρία, αλλά δεν ήταν δικός του ρόλος να το ξεκαθαρίσει, το θέμα της δημοτικής αστυνομίας και της στελέχωσης των σωφρονιστικών καταστημάτων. Κατά τον κ. Οικονόμου - και εγώ δεν το αμφισβητώ - με έναν τρόπο υπήρξε αυτή η διαρροή και έμειναν τα κενά και αυτό το επέρριψε ως ευθύνη στην κυβέρνηση ΣΥΡΙΖΑ. Ποιος δεν θυμάται σε αυτήν την Αίθουσα ότι είχαν απολυθεί οι άνθρωποι; Εγώ τότε, το πρώτο εξάμηνο, ήμουν Υπουργός Εσωτερικών και Προστασίας του Πολίτη, με την πρωτοβουλία να είναι τέσσερα Υπουργεία σε ένα κέλυφος, με αναπληρωτή Υπουργό τον κ. Πανούση, που βεβαίως είχε και την πρώτη ευθύνη, αλλά τα γνωρίζω καλά. Μιλάτε για απολυμένους. Ο κ. Μητσοτάκης τότε με την κυβέρνηση Σαμαρά - Βενιζέλου, ανάμεσα στις λίστες που είχε δώσει με τους εκπαιδευτικούς, τις καθαρίστριες, είχε δώσει το σύνολο της Δημοτικής Αστυνομίας. Δεν θυμάμαι πόσοι ήταν. Ενδεχομένως, δύο χιλιάδες. Αυτούς τους απολυμένους στο πρώτο εξάμηνο, εν συνόλω - και το γνωρίζετε - τους επαναφέραμε στις υπηρεσίες τους. Δεν ήταν δυνατό να επανέλθουν στις υπηρεσίες τους ως δημοτικοί αστυνόμοι οι κυρίες και οι κύριοι οι οποίοι είχαν απολυθεί. Επειδή υπήρχε κατά 60% μείωση των ΚΑΠ δεν είχαν τη δυνατότητα οι δήμοι να ανταπεξέλθουν. Μπήκε ένα θέμα για το ποιοι θέλουν και ποιοι δεν θέλουν να αναστήσουν τη Δημοτική Αστυνομία. Και με αυτό τον τρόπο - από εκεί και πέρα ο κ. Καμίνης σωστά θέτει τα ζητήματα - , βρέθηκε η λύση την επιβίωσή τους, να πάνε στο Υπουργείο Προστασίας του Πολίτη. Προφανώς δεν είχαν την εκπαίδευση, αλλά κάποιοι ενσωματώθηκαν εκεί και για τους άλλους άρχισε μια κινητικότητα μεσούντων των μνημονίων προς το σωφρονιστικό σύστημα που είχε τις μεγαλύτερες ανάγκες και θεωρήθηκε συγγενές, όμορος χώρος που θα μπορούσαν να δουλέψουν. Να μην επιμείνω περισσότερο, τα είπε ο κ. Καμίνης. Άρα, προς θεού, θα βγει ο ΣΥΡΙΖΑ, η κυβέρνηση ΣΥΡΙΖΑ με σπασμένα τα πλευρά και σε αυτό το ζήτημα; Τους είχατε απολύσει να μην υπάρχουν καθόλου. Η Δημοτική Αστυνομία δεν υπήρξε από εκεί και ύστερα, ούτε είχατε επαναπροσλάβει στα μεγάλα κενά των οργανικών θέσεων που υπήρχαν στα σωφρονιστήρια. Μην χρησιμοποιείτε, λοιπόν, επιχειρήματα για τα οποία εδώ ήμασταν, εδώ είναι η ελληνική κοινωνία, εδώ είναι οι άνθρωποι που μας ακούνε τώρα, οι δημοτικοί αστυνόμοι. Είναι γνωστά. Βρείτε άλλα επιχειρήματα, βρείτε άλλα όπλα, ενδεχομένως να έχετε, να μας μεταπείσετε στην κριτική την αυστηρή, η οποία ασκείται. Έρχομαι στην ουσία της πολιτικής σας για την οποία έχουμε μιλήσει κατά καιρούς και στα επιμέρους νομοσχέδια, τα οποία έχουν έρθει εδώ. Κυρίες και κύριοι της Νέας Δημοκρατίας, έχετε μια σαφή πολιτική στην οποία μερικοί μάλιστα Υπουργοί σε συζητήσεις που έχουμε κάνει εδώ με απόλυτη σαφήνεια αναφέρονται. Ο κ. Πλεύρης εμμέσως πλην σαφώς αναφέρθηκε σε αυτό. Αποσυμφόρηση όχι, νέες φυλακές για όσους επιπλέον κρατούμενους προκύψουν σε αυτό το κοινωνικό σύνολο που και δημογραφικά μειώνεται. Αυτή είναι η πολιτική σας. Είναι σε κόντρα με όλες τις πολιτικές των κυβερνήσεων της Νέας Δημοκρατίας, του ΠΑΣΟΚ πολύ προ του ΣΥΡΙΖΑ. Δεν είναι εφεύρημα του ΣΥΡΙΖΑ και του Παρασκευόπουλου η άποψη της αποσυμφόρησης. Δείτε τη σειρά των νομοθετημάτων της τελευταίας τριακονταετίας, των αλλεπάλληλων νομοθετημάτων, δείτε αυτά που ειπώθηκαν προηγουμένως και από τη Βουλευτή του ΜέΡΑ25 και τον κ. Καμίνη το πώς το Ευρωπαϊκό Δίκαιο και η ευρωπαϊκή έννομη τάξη σπρώχνει προς την κατεύθυνση της αποσυμφόρησης βεβαίως μέσα από ρήτρες, μέσα από προϋποθέσεις, μέσα από προβλέψεις για την επανένταξη. Εσείς κινείστε απέναντι, αντίθετα, έξω από το κεκτημένο της Μεταπολίτευσης και σε αυτόν τον τομέα. Η μια πλευρά είναι αυτή, την οποία την έχετε σταθερά. Δεύτερη πλευρά την οποία έχετε σταθερά, το έχουμε πει τόσες φορές, είναι η πολιτική του «Εξάρχεια παντού», θα καταντήσει στο τέλος ανέκδοτο. Όσο ήμασταν μεν κυβέρνηση, ο κ. Μητσοτάκης που είχε ζητήσει πέντε φορές, αν δεν κάνω λάθος, να γίνει ερώτηση προς τον Πρωθυπουργό οι τρεις φορές ήταν για το ίδιο θέμα και επαναλαμβανόταν εδώ μία συζήτηση για το πώς τα Εξάρχεια και οι καταλήψεις αποτελούν το πλήγμα, αποτελούν το όνειδος, τη μη δημοκρατική λειτουργία, πρέπει να εκκαθαριστεί το ζήτημα γύρω από αυτό. Προφανώς παίχτηκε και ένα μεγάλο πολιτικό επικοινωνιακό παιχνίδι. Δεν είναι πολιτική δικιά σας, έχει έρθει απ' έξω. Τζουλιάνι, ξέρετε την πολιτική «σπασμένα τζάμια»; Έτσι είχε ονομαστεί η πολιτική του Τζουλιάνι, του δημάρχου της Νέας Υόρκης. Τι εννοούσαν τότε εκεί; Είναι αντίστοιχο, όπως εμείς λέμε εδώ ότι εσείς εννοείτε ότι είναι ένα τσιγάρο δρόμος από το να πέσει μια πέτρα σε μία διαδήλωση - κατακριτέο προφανώς - μέχρι την τρομοκρατία ότι αυτό διανύεται εύκολα και άρα αντιμετωπίζοντας τον μεν θα αντιμετωπίσουμε στο μέλλον και τους δε οι οποίοι θα εξελιχθούν έτσι, εντελώς λάθος προφανέστατα και δεν έχει επιβεβαιωθεί κιόλας. Ο Τζουλιάνι, λοιπόν, ο οποίος ήταν ο πρωτομάστορας αυτών των ιδεών, γι' αυτό λέγανε ήταν η πολιτική των σπασμένων τζαμιών, ήταν εάν έσπαγαν τίποτα μαύροι ή Πορτορικανοί και άλλοι στην Νέα Υόρκη ένα τζάμι σε μια διαδήλωση, σε μη διαδήλωση ή για να βρούνε την πρέζα τους ή οτιδήποτε αυτό ήταν τεκμήριο που έφτανε μέχρι τις ακραίες κακουργηματικές πράξεις. Από εκεί βγήκε η στρατηγική του νόμου και της τάξης και της καμμίας ανοχής, η στρατηγική της καμμίας ανοχής βγήκε από εκεί. Όλη αυτή η στρατηγική - σας βλέπω στα μάτια - κατέρρευσε στη Νέα Υόρκη, στην Αμερική, σε όλο τον κόσμο. Αυτά γίνονταν πριν είκοσι χρόνια. Είναι για εγχειρίδια. Δεν έχουν σχέση με την πραγματικότητα. Και πρέπει να το γνωρίζετε, διότι είστε παλιοί στο Υπουργείο Προστασίας του Πολίτη. Αυτό είναι το δεύτερο. Η τρίτη εμμονή σας, η οποία δείχνει ακριβώς και τον τρόπο σε σχέση με τους ανθρώπους, είναι να μην αποδέχεστε, παρά μόνο θεωρητικά, ότι οι κρατούμενοι εκεί είναι κρατούμενοι μετά από δικαστικές αποφάσεις, από τους οποίους αφαιρείται η ελευθερία και μόνο και όχι τα υπόλοιπα δικαιώματα, αλλά να τους θεωρείτε υποδεέστερους πολίτες και να μην παίρνετε τα αναγκαία μέτρα, να υπονομεύετε τα μέτρα επανένταξης απολύτως. Και έρχομαι σε ένα καίριο ερώτημα, που αφορά εσάς τους δύο και προσωπικά και εννοώ με βάση την κυβερνητική σας θέση. Πώς αποδεχθήκατε αυτήν την - επιτρέψτε μου - πολιτική πατέντα και μέσα από ένα δικαιικό σύστημα προοδευτικό στην Ελλάδα - το έχω πει πολλές φορές - και μέσα από ένα σωφρονιστικό κώδικα, ο οποίος επίσης είναι σε σωστή κατεύθυνση και ο οποίος μάλιστα βγήκε από ομόφωνες αποφάσεις; Πώς δεχθήκατε να αναλάβετε αυτό τον ρόλο, δηλαδή να γίνει ένα υπουργείο μέσα στο υπουργείο σας; Γιατί περί αυτού πρόκειται, με εκατόν πενήντα οργανικές θέσεις. Και διαχειρίζεστε ζητήματα, τα οποία - επιτρέψτε μου να σας πω - είστε παντελώς άσχετοι, όχι ως επιστήμονες. Και ο κ. Τσιάρας είναι γιατρός, που είναι Υπουργός Δικαιοσύνης και θα είχε το σωφρονιστικό. Δεν εννοώ αυτό. Είστε παντελώς άσχετοι με την έννοια της δομής της υπηρεσίας σας, της κατεύθυνσης της αστυνόμευσης, της καταστολής. Έχει μια κατεύθυνση το Υπουργείο σας. Πως μπορείτε στο πλαίσιο αυτής της αντίληψης, να απαντήσετε εδώ; Και δεν είναι τυχαίο ότι δεν απαντήσατε ακόμα και στα γραπτά τα οποία διάβασε επί ώρες ο κ. Οικονόμου, στις ανάγκες για επιπλέον γιατρούς, για επιπλέον κοινωνικούς λειτουργούς, για επιπλέον κέντρα απεξάρτησης, για επιπλέον εκπαιδευτικές μονάδες, για επιπλέον μέτρα για την επανένταξη. Αυτό θα έπρεπε να είναι ο πυρήνας… [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Επιτρέψτε μου δύο τρία λεπτά ακόμα. Αυτός θα έπρεπε να είναι ο πυρήνας της απάντησής σας. Θα μπορούσατε να είστε και οι δύο στο Υπουργείο Δικαιοσύνης, Υπουργός και Αναπληρωτής. Γι' αυτό σας λέω ότι δεν είναι θέμα επαγγέλματος το οποίο κάνετε. Δεν μπορεί το Υπουργείο Προστασίας του Πολίτη - ή όπως αλλιώς επί της ουσίας, ας πούμε, περνάει στη συνείδηση του κόσμου - να κάνει αυτή την πολιτική. Δεν γίνεται. Κλείνετε δύο χρόνια, αποτιμήστε το. Πείτε το προς τον Πρωθυπουργό, όπως το είπατε πολύ γρήγορα για τη μεταναστευτική πολιτική, που σας είχαν φέρει και έγινε ιδιαίτερη δομή. Διότι το Υπουργείο Δικαιοσύνης έχει άλλες ισορροπίες. Ο κ. Πλεύρης το ξέρει άριστα. Έχει άλλη κουλτούρα αντιμετώπισης αυτών των θεμάτων, άλλη πολιτική διάσταση στα ζητήματα που πρέπει. Εσείς φέρνετε συνεχώς νομοσχέδια τα οποία περνάτε, σας τα περνάνε, όπως κόψιμο των αδειών, κόψιμο αγροτικών φυλακών, υπονόμευση της επανένταξης. Κι όλα αυτά προς τι; Για μια αυστηροποίηση. Ωραία! Και έρχομαι στην κατακλείδα. Θα πάμε στο οργανωμένο έγκλημα, σ' αυτό που γίνεται έξω στη χώρα μας. Άλλοι λένε ότι ξεκίνησε το 2017. Ξεκίνησε πολύ πιο πριν με τις αλλεπάλληλες δολοφονίες. Ποτέ δεν θα πω εγώ «ξεκαθάρισμα λογαριασμών». Είναι αντιδραστική νοοτροπία και ορολογία αυτή. Μιλάμε για ανθρώπους, για θύματα, για θύτες, για άλλους ανθρώπους οι οποίοι μπορεί να είναι παρόντες ή παρούσες μια οποιαδήποτε στιγμή που παίρνει σάρκα και οστά αυτός ο αιματοβαμμένος κύκλος και να έχουμε θύματα. Δεν πρόκειται περί αυτού. Το ξεκαθάρισμα λογαριασμών, που το γράφουν και διάφοροι δημοσιογράφοι, πρόθυμοι να παράγουν μια ιδεολογία γύρω από αυτά τα ζητήματα, ξέρετε πού καταλήγει; Στο «άφησέ τους, κάποια στιγμή θα τελειώσουν» και είναι λάθος, κύριε Πλεύρη και το ξέρετε. Κάποια στιγμή θα τελειώσουν. Πόσοι είναι; Σαράντα, πενήντα κάπου στη χώρα; Οι μεν θα φάνε τους δε, τελειώσαμε. Πώς διαπαιδαγωγούμε την κοινή γνώμη που αισθάνεται την ανασφάλεια στην οποία αναφέρθηκαν και ο κ. Σπίρτζης και άλλοι συνάδελφοι; Είναι κύκλος αίματος για μεγάλα συμφέροντα, για νύχτα, για τράφικινγκ, για τεράστια ποσά, για λέσχες, για πετρέλαια, για μία σειρά από μεγάλες κερδοφόρες καταστάσεις και προφανώς πρόκειται για μία πολυπλόκαμη - το λέω από Βήματος της Βουλής - και πολύχρονη διαδικασία. Επιτρέψτε μου να σας κοιτάξω στα μάτια, κύριε Οικονόμου και κύριε Χρυσοχοΐδη. Και ο μεν και ο δε είστε για είκοσι χρόνια, επιχειρησιακά ή πολιτικά, μέσα στην Αστυνομία σε κεντρικούς ρόλους. Δεν υπαινίσσομαι - δεν θα το έκανα ποτέ από Βήματος της Βουλής - ότι ξέρετε και τα πρόσωπα και τα πράγματα αυτού του κύκλου αίματος. Εννοώ, όμως, σαφώς ότι ξέρετε απολύτως το εύρος, τις διασυνδέσεις, την επικινδυνότητα, το βάθος, την επίδραση, την επιρροή στους θεσμούς, όπως είπατε, κύριε Χρυσοχοΐδη. Διότι εγώ το συνυπογράφω αυτό με τον κ. Σπίρτζη, που είπε ότι είναι σε εσάς το «μπαλάκι» να θέλετε να πείτε πώς επηρεάζουν. Δεν είναι απλό ξεκαθάρισμα ανάμεσα σε πρόσωπα και σε μικροομάδες. Έχουν σχέση προφανέστατα με μεγάλα ή πολύ μεγάλα συμφέροντα και με διακλαδώσεις που τραυματίζουν, υπονομεύουν, δηλητηριάζουν και δημιουργούν κλίμα αποσταθεροποίησης σε όλη την ελληνική κοινωνία και τη δημοκρατία. Το λέω από Βήματος της Βουλής. Σας κοιτάω στα μάτια. Ξέρετε πόσο βαθιά είναι η υπόθεση. Επίσης, ξέρετε ότι ο κ. Τσίπρας ως πρώην Πρωθυπουργός όταν του είχαν πάει την περίφημη έρευνα της ΕΥΠ που εξελισσόταν - μάζευαν στοιχεία από το '16, '17, '18, δεν ξέρω ακριβώς - έδωσε εντολή την ίδια στιγμή να πάνε όλα στον εισαγγελέα και να κινητοποιηθούν όλες οι υπηρεσίες, έτσι ώστε τα αποστήματα να αντιμετωπιστούν. Έχουν περάσει τέσσερα χρόνια. Τέσσερις τουλάχιστον είναι θύματα απ' αυτούς που είχαν φανερωθεί σε διαρροές στον Τύπο ότι ήταν στο πλαίσιο αυτής της έρευνας. Τι κάνετε; Τι κάνουμε; Τι κάνει το πολιτικό σύστημα; Είναι καίρια αυτά τα ερωτήματα. Σας τα λέω πολιτικά, τα λέω πολιτικά προς την Κυβέρνηση, το αντιλαμβάνεστε. Αλλά, είστε οι κατάλληλοι άνθρωποι με την έννοια που σας είπα, διότι είστε παρόντες στα τεκταινόμενα επί είκοσι χρόνια και πλέον σε όλες τις εξελίξεις στα θέματα ασφάλειας της χώρας, για να μπορέσετε από την πλευρά σας - διότι είναι και η δικαιοσύνη - να κινητοποιήσετε αυτές τις δυνάμεις για να αντιμετωπιστούν αυτά τα ζητήματα. Ευχαριστώ πολύ.
Και εγώ σας ευχαριστώ, κύριε Πρόεδρε. Τον λόγο τώρα έχει ο κύριος Υπουργός. Πόσο χρόνο θα χρειαστείτε, κύριε Υπουργέ;
Υποθέτω δεκαπέντε λεπτά.
Ορίστε, έχετε τον λόγο.
Ευχαριστώ, κυρία Πρόεδρε. Κυρίες και κύριοι Βουλευτές, νομίζω ότι διεξήχθη σήμερα ένας αρκετά ουσιώδης διάλογος σχετικά με το σωφρονιστικό σύστημα στη χώρα με αφορμή την ερώτηση των Βουλευτών του ΣΥΡΙΖΑ. Μετά και την παρουσίαση της σωφρονιστικής μας πολιτικής που έκανε ο κ. Οικονόμου, αλλά ταυτόχρονα κοιτώντας με «γυμνό μάτι» την πραγματικότητα των ελληνικών φυλακών σήμερα σε σχέση με το χθες, η διαφορά είναι τόσο μεγάλη που πραγματικά μπορεί κανείς να βγάλει πολύ σημαντικά συμπεράσματα πώς μια πολιτική, μια δουλειά που γίνεται κάθε μέρα και χτίζεται με άξονα την ασφάλεια των φυλακών, τα δικαιώματα των κρατουμένων, την ασφάλεια και τις συνθήκες εργασίας των εργαζομένων αποδίδει καρπούς. Θα ήθελα να πω στην Αντιπολίτευση για όλα αυτά που άκουσα, κυρίως για το θέμα της ένταξης, ότι για να κάνεις ένταξη πρέπει να έχεις φυλακές. Αν έχεις ιδρύματα διεύθυνσης του εγκλήματος δεν κάνεις ένταξη. Έχουμε ζήσει τα προηγούμενα χρόνια καταστάσεις με ανθρωποκτονίες, με φυλακές οι οποίες δεν λειτουργούσαν ως σωφρονιστικά καταστήματα, όπως ο Κορυδαλλός. Ας εκτιμήσουμε όλοι μαζί αυτά τα βήματα που έχουν γίνει, χωρίς να παραγνωρίζουμε μια σειρά από προβλήματα που εντοπίζουν και διεθνείς οργανισμοί σχετικά με τις συνθήκες, τις υποδομές και λοιπά. Ωστόσο, πέρα από την αναφορά στα σωφρονιστικά ιδρύματα και τη σωφρονιστική πολιτική, ακούστηκαν εδώ μέσα και απόψεις που αφορούσαν ευρύτερα τα ζητήματα της ασφάλειας, της αντεγκληματικής πολιτικής, ζητήματα των ημερών και πιστεύω ότι ήταν θετικό το ότι ακούστηκαν. Θέλω να ευχαριστήσω ειλικρινά τους Βουλευτές της Αντιπολίτευσης που βάλανε αυτά τα θέματα με αφορμή τη σημερινή ερώτηση. Πιστεύω ότι αυτή η συζήτηση για την ασφάλεια, την προστασία των πολιτών, χωρίς αστερίσκους, όπως γινόταν τα προηγούμενα χρόνια, είναι ένα βήμα μπροστά για τη δημοκρατία. Πριν από δύο - τρία χρόνια αυτό δεν ήταν κοινός τόπος. Είναι πραγματική κατάκτηση της δημοκρατίας ότι το Κοινοβούλιο ομονοεί στην αναγνώριση της ασφάλειας ως καθολικού δικαιώματος, ως βασικής προϋπόθεσης, ως αγαθού που το οργανωμένο κράτος είναι υποχρεωμένο να εξασφαλίζει στους πολίτες. Ανησυχεί, λοιπόν, ένα μέρος της Αίθουσας αυτής για την άνοδο της εγκληματικότητας. Επίσης, υπάρχει μια σύγχυση, θα έλεγα. Συνδέεται ευθέως το αυξημένο αίσθημα ανασφάλειας που καταγράφεται στις δημοσκοπήσεις με αυτή τη φερόμενη άνοδο της εγκληματικότητας. Επιπλέον, υπάρχει μια παρερμηνεία ότι η Κυβέρνηση απέτυχε διότι επενδύει - το ακούσαμε από τον Κοινοβουλευτικό Εκπρόσωπο του ΣΥΡΙΖΑ - στην πάταξη των κοινωνικών αγώνων και την καταστολή αντί να ασχολούμαστε με το έγκλημα. Ας τα πάρουμε λοιπόν ένα - ένα. Αύξηση της εγκληματικότητας δεν υπάρχει. Το ξαναλέω. Αύξηση της εγκληματικότητας δεν υπάρχει. Άκουσα τον κ. Βούτση που είπε για τον COVID - και είναι σωστό - αλλά παρά τον COVID έχουμε και φέτος πολύ μειωμένα στοιχεία εγκληματικότητας στις ανθρωποκτονίες, στις ληστείες, στις κλοπές, στα πιο σημαντικά αδικήματα. Καταθέτω τα στοιχεία στην Βουλή για ενημέρωσή σας. [[Στο σημείο αυτό ο Υπουργός Προστασίας του Πολίτη κ. Μιχαήλ Χρυσοχοΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγκληματικότητα είναι φυσικά οι ανθρωποκτονίες, οι ληστείες οικιών, οχημάτων, οι διαρρήξεις, η διακίνηση ναρκωτικών. Σε όλα αυτά στο πεντάμηνο του 2021 σε σχέση με το 2020 υπάρχει μια μείωση από 10% ως 40% αντιστοίχως, στην Αθήνα και στην επικράτεια. Τι υπήρξε, όμως, και πυροδότησε φόβο και ανησυχία; Υπήρξε η βαρβαρότητα στα Γλυκά Νερά και ο κύκλος αίματος των μπράβων. Στα Γλυκά Νερά έγινε κάτι σπάνιο, σχεδόν ανήκουστο για τα ήθη μας. Γι' αυτό σοκάρει, γι' αυτό συγκλονίζει. Στραγγάλισαν μάνα μπροστά στο μωρό της. Μάς εξοργίζει, μάς στοιχίζει, μάς ξεπερνά αλλά είναι μοναδικό. Όσο κι αν φοβίζει, όσο και αν ανησυχεί, είναι μοναδικό. Φυσικά τους δράστες τους ερευνά, τους ψάχνει και τους αναζητά μέσα από την έρευνα η Αστυνομία, με σύστημα, με πείσμα. Δεν μιλάμε, όμως, γι' αυτό τώρα εδώ. Άρα, το έγκλημα στα Γλυκά Νερά ενώ είναι πηγή ανησυχίας και αισθήματος ανασφάλειας, δεν μεταφράζεται αυτόματα σε άνοδο της εγκληματικότητας. Οι μπράβοι περιοδικά λύνουν τους λογαριασμούς τους, το 2007, το 2012, το 2017, το 2018, το 2021. Σας θυμίζω ότι το 2018 είχαμε επτά αλληλοεκτελέσεις μπράβων. Και δεν το λέω ούτε μοιρολατρικά ούτε σαν θεατής. Πρέπει να σταματήσουμε αυτήν την κλιμάκωση που είναι επικίνδυνη και ανησυχητική. Θα επανέλθω σ' αυτό. Πάντως είναι ξεκαθάρισμα. Δεν είναι γενικό φαινόμενο που αφορά τη ζωή ή την περιουσία του πολίτη. Συμπέρασμα με τα Γλυκά Νερά και με τους μπράβους δεν ανεβαίνει η εγκληματικότητα. Ανεβαίνει η εγκληματοφοβία, η ανησυχία των ανθρώπων, το αίσθημα ανασφάλειας. Δεν το υποτιμώ καθόλου, ίσα - ίσα το αντίθετο. Άλλο όμως εγκληματοφοβία και άλλο εγκληματικότητα. Οι δημοσκοπήσεις καταγράφουν αυτό το αίσθημα ανησυχίας με ακρίβεια. Το επικαλείστε και εσείς, το αποδέχομαι. Αν και ο ΣΥΡΙΖΑ αμφισβητεί σε άλλα τις δημοσκοπήσεις και κάνει προτάσεις - παραστάσεις στην Επιτροπής Θεσμών και Διαφάνειας. Άρα, ο ισχυρισμός αυτός δεν προκύπτει. Υπάρχει μία σύγχυση μεταξύ εγκληματοφοβίας και εγκληματικότητας. Και όπως σας απέδειξα η εγκληματικότητα μειώνεται, δεν αυξάνεται. Ενώ η εγκληματοφοβία αυξάνεται ακριβώς λόγω αυτών των ειδικών γεγονότων. Ας πάμε σε ένα άλλο ζήτημα, το άκουσα προηγουμένως. Υπάρχει μεγάλη ενασχόληση της αστυνομίας και της Κυβέρνησης με τις κοινωνικές συναθροίσεις και τις πορείες με αποτέλεσμα να ασχολείται πάρα πολύ με αυτές και ταυτόχρονα ασχολούμαστε πάρα πολύ με τις ομάδες προστασίας των πανεπιστημιακών ιδρυμάτων με αυτούς που πρόκειται να προσληφθούν και ένεκα του γεγονότος αυτού υπάρχει παραμέληση των γειτονιών, των πόλεων και της εγκληματικότητας. Κατ' αρχάς θέλω να σας πω για διόρθωση σε αυτού που ακούστηκε ότι αυτή τη φορά αυτοί που θα προσληφθούν ως ειδικοί φρουροί για την πανεπιστημιακή αστυνομία θα είναι πτυχιούχοι. Πιστεύω θα είναι πτυχιούχοι πάνω από 80%. Για πρώτη φορά λαμβάνεται ως κριτήριο δηλαδή με μοριοδότηση η κατοχή πτυχίου. Δεύτερον, φοβάμαι ότι με σπουδή εγκλωβίζονται ορισμένοι σε σύνθημα αμφιθεάτρου. Και να σας δώσω στοιχεία για να κρίνετε. Επειδή κάποια στιγμή πριν λίγο καιρό κατηγορούσατε την Κυβέρνηση για χούντα και ότι απαγορεύει τις συγκεντρώσεις, να σας πω ότι κάθε μήνα γίνονται επτακόσιες συγκεντρώσεις, είκοσι τρεις την ημέρα για την ακρίβεια. Να σας δώσω λοιπόν στοιχεία να μπορέσετε να βγάλετε και εδώ τα σωστά πολιτικά συμπεράσματα και κατ' επέκταση τα επιχειρησιακά. Στις εκατό εργατοώρες της Αστυνομίας σε ένα τυπικό μήνα με επτακόσιες συναθροίσεις το μήνα, οι 4,6 εργατοώρες αφιερώνονται στις συναθροίσεις. Οι 67,4 εργατοώρες αφιερώνονται στην αστυνόμευση και το έγκλημα, ενώ οι υπόλοιπες σε διοίκηση, φύλαξη στόχων κ.λπ.. Επαναλαμβάνω ότι οι 67,4 εργατοώρες είναι για περιπολίες όλη την ημέρα, σε εμφανή αστυνόμευση στις γειτονιές, σε καταδιώξεις και συλλήψεις κακοποιών και 4,6 ώρες για να περιφρουρηθεί το δικαίωμα της διαμαρτυρίας σε επτακόσιες συναθροίσεις το μήνα, κάτι περισσότερο από είκοσι τρεις συναθροίσεις την ημέρα, όπως σας είπα. Προκύπτει λοιπόν αβίαστα ότι ο πολιτικός συσχετισμός αυτός δεν μπορεί να τεκμηριωθεί. Καταρρίπτεται από την πραγματικότητα του αστυνομικού έργου. Παρεμπιπτόντως θέλω να σας πω για λόγους διαφάνειας ότι τα στοιχεία του αστυνομικού έργου δημοσιεύονται κάθε εβδομάδα αναλυτικά και καλό θα είναι να τα μελετάτε πριν καταλήξετε σε συμπεράσματα. Συνοψίζω λοιπόν, κυρίες και κύριοι Βουλευτές. Η εγκληματικότητα μειώνεται από 10% έως 40% ανά περίπτωση. Αυξάνεται μόνο σε παραχαράξεις, πλαστά χαρτονομίσματα, απάτες σε σπίτια λόγω πανδημίας. Η Αστυνομία ασχολείται με το 70% του χρόνου της και των δυνάμεών της με το έγκλημα, όχι με τα πανεπιστήμια και τις συναθροίσεις. Η εγκληματοφοβία αυξήθηκε για συγκεκριμένους λόγους συγκυριακούς. Αν θέλουμε λοιπόν σοβαρή συζήτηση για την ασφάλεια και την προστασία αυτή είναι η κατάσταση, αυτή είναι η βάση συζήτησης. Και έχουμε πολύ σοβαρά θέματα να λύσουμε και έρχομαι τώρα σε αυτά. Το πιο επικίνδυνο είναι το οργανωμένο έγκλημα. Δεν πρόκειται για πέντε συμμορίες μπράβων που αλληλοσκοτώνονται κατά διαστήματα. Σιγά, σιγά αυτή η κατηγορία εγκλήματος παίρνει χαρακτηριστικά οργάνωσης με ιεραρχία, σχεδιασμό και χρήμα. Και σε ορισμένους τομείς διεθνοποιείται, γεγονός που αυξάνει επιθετικά τους κινδύνους. Είναι ένα διεθνές πρόβλημα. Ασχολείται ο ΟΗΕ, ασχολείται συστηματικά η Ευρωπαϊκή Ένωση, ασχολείται συστηματικότερα η Ευρωπαϊκή Επιτροπή και ασχολείται ακόμα πιο εξειδικευμένα η Europol. Μην κάνετε, λοιπόν, πως δεν καταλαβαίνετε τι εννοώ για τους θεσμούς, τι κίνδυνοι υπάρχουν, λες και είστε κάποιοι που ήρθατε από το φεγγάρι, εμφανιστήκατε εδώ. Κυβερνούσατε επί πέντε χρόνια. Σχεδόν πέντε χρόνια κυβερνούσατε. Δεν ξέρω τι κάνατε όλα αυτά τα χρόνια για το ζήτημα το συγκεκριμένο. Δεν έχω δει να κάνετε κάτι, όπως δεν κάνατε τίποτα για την Αστυνομία. Δεν αγοράσατε ούτε ένα αυτοκίνητο. Δεν αγοράσατε ούτε ένα αλεξίσφαιρο γιλέκο και υπήρχαν δέκα έξι χιλιάδες αλεξίσφαιρα γιλέκα ληγμένα. Πολλά δεν έγιναν και καλούμαστε αυτήν τη στιγμή να ανασυντάξουμε και το κάνουμε. Μην παριστάνετε, λοιπόν, τους ανήξερους. Σας παρακαλώ πάρα πολύ. Είναι, λοιπόν, ένα διεθνές πρόβλημα. Και για να μην φτάσουμε ακριβώς να επηρεάζουν τους θεσμούς αυτά τα φαινόμενα, πρέπει να πάρουμε τώρα μέτρα. Γι' αυτό πήγα στον εισαγγελέα του Αρείου Πάγου με στοιχεία για την εξέλιξη και τη διάρθρωση του εγκλήματος. Χρειάζεται συντονισμός των υπηρεσιών. Χρειάζονται οριζόντιες συνεργασίες στο κράτος, για να σταματήσει αυτό το φαινόμενο. Η Αστυνομία έχει ήδη αναδιοργανώσει τα δικά της σχέδια. Δεν κοιτάμε τις δολοφονίες ως θεατές ούτε διαπιστώνουμε ως αναλυτές την περιοδικότητα του φαινομένου. Ανησυχούμε ιδιαίτερα, επιθυμούμε το συντονισμό, αλλά, παράλληλα, ανασυντάσσουμε τις δυνάμεις και ήδη έχουν αρχίσει ενέργειες με πολλές έρευνες, με συλλήψεις και προσαγωγές σε όλα τα σημεία εκείνα που φαίνεται ότι μπορεί να αναπτύσσονται τέτοιες δραστηριότητες. Τα πολλά λόγια περιττεύουν. Θα κριθούμε σύντομα από τα αποτελέσματα. Η πανδημία αναποδογύρισε την κοινωνία και υποχρέωσε την Αστυνομία να αστυνομεύει τους πολίτες. Έπρεπε να το κάνουμε με φθορά και κόπο. Βγαίνοντας από αυτόν τον εφιάλτη, θα έχουμε, όπως σε όλο τον κόσμο, νέα φαινόμενα να αντιμετωπίσουμε, μια νέα πραγματικότητα, νέες μορφές εγκληματικότητας και έξαρση κυρίως στις ψηφιακές μορφές. Ήδη για το σκοπό αυτό από τις αρχές Μαΐου και μέχρι τέλος Ιουνίου στην Αθήνα εκπαιδεύεται και προετοιμάζεται το σύνολο των επιχειρησιακών αστυνομικών μονάδων. Πάνω από επτά χιλιάδες ένστολοι εκπαιδεύονται σε μια σειρά από τέτοια ζητήματα που ανάγονται στην εκπαίδευση των νέων φαινομένων εγκληματικότητας, για τα οποία πρέπει να προετοιμαστούμε. Προνοούμε, έχουμε σχέδιο και προχωράμε. Τα στοιχεία μας επιβεβαιώνουν, αλλά δεν υπάρχει εύκολο έργο. Δεν στεκόμαστε στις επιτυχίες. Όσο η κανονικότητα θα επανέρχεται, τόσο θα έχουμε νέες προκλήσεις, θα έχουμε αυξημένες απαιτήσεις των πολιτών και δικαιολογημένες ενστάσεις στο κάθε παραπάτημα. Για την Κυβέρνηση η ασφάλεια των πολιτών δεν είναι ένα προεκλογικό αφήγημα ούτε ευκαιριακή δημαγωγία. Είναι θεμελιακό δικαίωμα των πολιτών και χωρίς αυτό κανονική ζωή δεν υπάρχει. Κυρίες και κύριοι Βουλευτές, μέχρι σήμερα για περισσότερες από έξι φορές, αν θυμάμαι καλά, η Αντιπολίτευση μας συγκάλεσε εδώ μέσα στη Βουλή για αστυνομοκρατία, αυθαιρεσία, περιορισμό συνταγματικών δικαιωμάτων, υπέρμετρη βία, κατάργηση των πανεπιστημιακών ελευθεριών. Κάθε φορά όλοι αυτοί οι ισχυρισμοί… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, θα ήθελα την ανοχή σας. Σας παρακαλώ θερμά. Κάθε φορά οι ισχυρισμοί κατέπεσαν στην πράξη, αποδείχθηκαν έωλα συνθήματα άλλων εποχών ή άτοπες γενικεύσεις μεμονωμένων περιστατικών. Δεν επεκτείνομαι, γιατί θέλω να χαιρετίσω και πάλι το γεγονός ότι στα δύο χρόνια της διακυβέρνησης είναι η πρώτη συζήτηση που κάνουμε εδώ ουσιωδώς για την εγκληματικότητα, έστω με αφορμή ερώτηση που αφορούσε το σωφρονιστικό σύστημα. Επιτέλους, αναγνωρίζετε ότι οι άνθρωποι που ανησυχούν για την ασφάλειά τους δεν είναι, όπως έλεγαν κάποιοι, οι «κυρ - Παντελήδες», δηλαδή οι μικροαστοί, οι συντηρητικοί, όπως άκαρδα και άστοχα χαρακτηρίζονταν από κάποιες πλευρές εδώ μέσα. Κυρίες και κύριοι της Αντιπολίτευσης, κάνατε όντως ένα βήμα μπροστά σήμερα, αλλά και πάλι δύο βήματα πίσω με την παρέμβασή σας. Δεν κάνει νόημα και δεν βγαίνει άκρη πολλές φορές με όσα λέτε και όσα ακούμε. Πριν από λίγους μήνες διαδηλώνατε εδώ στις γειτονιές της Αθήνας με πανό «Έξω οι μπάτσοι από τις γειτονιές». Τώρα ακριβώς τι λέτε; «Έξω οι κλέφτες από τις γειτονιές»; Αποφασίστε και πείτε μας. Μας ζητάτε να διαλύσουμε τη ΔΡΑΣΗ, μια υπηρεσία της Αστυνομίας, δηλαδή. Υποσχεθήκατε μάλιστα να τη διαλύσετε, όταν επανέλθετε στη διακυβέρνηση. Πολύ ωραία! Να πάτε, λοιπόν, στις εγκληματογόνες περιοχές της Αθήνας, της Αττικής, να πείτε αυτά τα πράγματα που λέτε εδώ στους πολίτες, που καθημερινά βλέπουν τη ΔΡΑΣΗ να περιπολεί και πολλές φορές να καταδιώκει και να συλλαμβάνει κακοποιούς. Επανέρχομαι στις γειτονιές με στοιχεία σύγκρισης πενταμήνου. Στο πεντάμηνο 2020 με 2021 στις ληστείες μείωση 35%, στις κλοπές μείωση 21%, στις κλοπές οχημάτων μείωση 10%. Και να σημειωθεί, προσέξτε, πως τα στοιχεία του 2020 ήταν, όπως πολύ σωστά είπε ο κύριος Πρόεδρος, μειωμένα, λόγω καθολικού αυστηρού lockdown Απριλίου και Μαΐου. Για το ίδιο διάστημα, στα Εξάρχεια, τα οποία όλοι γνωρίζουμε τι ήταν και πώς είναι σήμερα, μία φιλήσυχη γειτονιά, που την χαίρονται τα παιδιά των κατοίκων της περιοχής, στον Άγιο Παντελεήμονα, στον Κολωνό, στην Κυψέλη, στην Ομόνοια, στα Πατήσια, στο Σύνταγμα, στην Ακρόπολη: μείωση στις κλοπές 37% και στις ληστείες 17%. Δεν θα συνεχίσω. Όλα αυτά τα στοιχεία θα τα καταθέσω στη Βουλή περαιτέρω. Κυρίες και κύριοι Βουλευτές, εμείς τον κόσμο τον πονάμε. Κατανοούμε την ασφάλεια που φούντωσε στην πανδημία, σεβόμαστε το αλάφιασμα και τους φόβους που γεννιούνται στην ανθρώπινη ψυχή. Ναι, τα σεβόμαστε και φτιάχνουμε πολιτικές επάνω σε αυτά τα αισθήματα των ανθρώπων και τις πραγματικές τους ανάγκες. Δουλεύουμε να απαλύνουμε τους φόβους και να επουλώσουμε σιγά - σιγά τα τραύματα της πανδημίας και να γεννήσουμε ελπίδα. Πάντως, καριέρα στους φόβους και καλλιέργεια στην ανασφάλεια δεν κάνουμε. Και για να ολοκληρώσω, αλήθεια, κυρίες και κύριοι Βουλευτές του ΣΥΡΙΖΑ, είστε ακόμη περήφανοι για τον νόμο Παρασκευόπουλου; Ασχολούμαι σήμερα το πρωί με μία υπόθεση και θέλω να σας την πω, είναι πολύ ενδεικτική. Υπάρχει ένας Αλβανός κακοποιός και το «Αλβανός» δεν το λέω με τη ρατσιστική έννοια, λέω την εθνική του καταγωγή και τίποτε άλλο, για να προσδιορίσω πού αναφέρομαι. Υπάρχει λοιπόν ένα κακοποιός ο οποίος το 2015 φυλακίστηκε με κάτι λιγότερο από δεκαπέντε χρόνια φυλακή. Αυτός ο κακοποιός βγήκε από τη φυλακή, μπήκε τον Φεβρουάριο του 2015 και βγήκε από τη φυλακή 12 Αυγούστου του 2019, δηλαδή, τέσσερις ημέρες μετά τις εκλογές με τις ευεργετικές διατάξεις Παρασκευόπουλου. Στις 5 Αυγούστου, δηλαδή είκοσι ημέρες μετά, κάνει ληστεία με απόπειρα φόνου. Τον Φεβρουάριο του 2020 ο συγκεκριμένος καταδιώκεται από την Αστυνομία με μία άλλη δική του συμμορία και πυροβολεί για να σκοτώσει αστυνομικούς. Είναι καταζητούμενος αυτή τη στιγμή για απόπειρα φόνου με ληστεία. Ξέρετε πόσες τέτοιες περιπτώσεις είναι; Μόνο στη Διεύθυνση ΥΔΕΖΙ εδώ στην Αττική και μόνο στο τμήμα κλοπών και διαρρήξεων, που αφορά τους κλέφτες και τους διαρρήκτες, είναι εκατόν δεκαεπτά περιπτώσεις την τελευταία διετία - εννοώ έως ότου έληξε ο νόμος Παρασκευόπουλου - και όλοι αυτοί είναι έξω. Και όλοι αυτοί επαναλαμβάνουν τα άγρια εγκλήματα εναντίον της ελληνικής κοινωνίας και εναντίον των πολιτών. Κάποια στιγμή, νομίζω, αν σας πονάει η «ανακύκλωση» της εγκληματικότητας, αν σας ενδιαφέρει η μάχη για την εγκληματικότητα, αν συμφωνείτε ότι χρειάζεται εγρήγορση για το οργανωμένο έγκλημα, είμαστε εδώ. Είμαι εδώ, η Κυβέρνηση είναι εδώ, υπάρχει χώρος συνεννόησης. Τα υπόλοιπα που μας λέτε είναι έπεα πτερόεντα, ασυγχώρητες επιπολαιότητες και μηδενικής κοινωνικής ευαισθησίας. Ευχαριστώ πολύ.
Και εγώ σας ευχαριστώ πολύ, κύριε Υπουργέ. (AS)
Κυρία Πρόεδρε, λαμβάνω τον λόγο για μισό λεπτό. Δεν θα σας απασχολήσω για πολύ, αλλά επειδή είστε στο Βήμα, κύριε Χρυσοχοΐδη. Δεν θ' αναφερθώ σε αυτό που είπατε, ότι επί ΣΥΡΙΖΑ δεν έγινε κάτι γι' αυτά τα ζητήματα που αντιμετωπίζουμε τόσα χρόνια - μιλάω για το οργανωμένο έγκλημα - διότι από Βήματος είπα ότι το 2016 και το 2017 ο ίδιος ο Πρωθυπουργός είπε να προχωρήσει και προχώρησε η τεράστια έρευνα της ΕΥΠ που πιάνει τα πάντα, άσχετα αν δεν έχει τελεσιδικήσει ακόμα. Άρα, μην θεωρήσουμε…αλλά αυτό αφήστε το είναι στο πλαίσιο της αντιπαράθεσης. Θα ήθελα να κάνω μία ερώτηση μόνο: Την ίδια ώρα που σας λένε - και αναφέρθηκαν και τα στοιχεία και τα ανέφεραν και τα σωματεία των αστυνόμων - ότι είναι απολύτως υποστελεχωμένα τα αστυνομικά τμήματα των γειτονιών - έχουν από 45% μέχρι 70% πληρότητα στις οργανικές θέσεις και δεν μπορούν να κάνουν τη δουλειά τους - , ισχυρίζεστε πραγματικά ότι θα πρέπει να προσληφθούν χίλιοι αστυνόμοι για ΑΕΙ; Όχι για τα ΑΕΙ εν συνόλω. Προσέξτε, έχει διευκρινίσει η Υπουργός Παιδείας εδώ ότι η απόφαση της Κυβέρνησης είναι για τρία ΑΕΙ: ΕΚΠΑ, Πάντειο, νομίζω, και ΑΠΘ. Για τρία ΑΕΙ θα προσληφθούν χίλιοι για να κάνουν τι μέσα σε αυτά τα ΑΕΙ, την ίδια ώρα που τα αστυνομικά τμήματα είναι άδεια στη γειτονιά; Πραγματικά μας προκαλεί κατάπληξη. Και είναι σίγουρο ότι έχετε κάνει μία επιχειρησιακή διερεύνηση. Δεν το βγάλατε το νούμερο έτσι. Ήθελα ευθέως και δημόσια να σας θέσω το ερώτημα. Σας ευχαριστώ.
Απολύτως, θα λάβετε την απάντηση. Κατ' αρχάς, σχετικά με τα αστυνομικά τμήματα που αναφέρατε και τις ελλείψεις, θέλω να σας πω λοιπόν το εξής. Για τον Κεντρικό Τομέα της Αθήνας - είναι εδώ ο δήμαρχος - δηλαδή Κολωνός, Κυψέλη, ΄Αγιος Παντελεήμονας, όλο το ιστορικό κέντρο, από τη μέρα που αναλάβαμε έχουμε προσθέσει τετρακόσια άτομα πεζές περιπολίες και περιπολίες με σκούτερ, έχουμε προσθέσει σε κάθε πλατεία ένστολους και ενόπλους, οι οποίοι είναι σε εικοσιτετράωρη βάση, έχουμε καθαρίσει τους περισσότερους δρόμους του ιστορικού κέντρου της Αθήνας και τις γειτονιές από τα ναρκωτικά και τώρα έχουν απομείνει οι άνθρωποι εκεί, αυτοί οι δυστυχισμένοι άνθρωποι για τους οποίους δεν μπορεί να κάνει κάτι Αστυνομία. Συνεπώς, σε αυτό το οποίο επικαλείστε - και εγώ επικαλούμαι και τα στοιχεία που σας έδωσα προηγουμένως και τα στοιχεία είναι αδιάψευστα και δημόσια - έχει γίνει μία καταπληκτική δουλειά. Διπλασιάστηκε, επίσης, η δύναμη των περιπολιών της ΔΙΑΣ, με αποτέλεσμα για πρώτη φορά οι άνθρωποι στις περιοχές αυτές να βλέπουν Αστυνομία και να αισθάνονται ασφαλείς. Θα σας απαντήσω, όμως, και σε αυτό που ζητήσατε. Θα καλυφθούν αυτή τη στιγμή δύο πανεπιστήμια, δύο μεγάλοι πανεπιστημιακοί χώροι, οι οποίοι διαθέτουν campus. Και στα campus, κύριε Βούτση, διακινούνται ναρκωτικά, γίνονται κλοπές, υπάρχει πολλές φορές βία, υπάρχουν φαινόμενα, δηλαδή, του κοινού Ποινικού Δικαίου. Δεν έχουν να κάνουν απλά με το πανεπιστήμιο. Υπάρχει η φοιτητική εστία εδώ στο πανεπιστήμιο Αθηνών που έγιναν πολλές επιχειρήσεις τους τελευταίους μήνες με ναρκωτικά, κλοπές και μια σειρά άλλα. Άρα, λοιπόν, υπάρχει ανάγκη, από τη στιγμή που δεν υπάρχει νομιμότητα και σ' αυτούς τους μεγάλους χώρους, της πανεπιστημιακής αστυνομίας και ανάγκη της παρουσίας του νόμου. Διότι η δημοκρατία υπάρχει και στα πανεπιστήμια, δεν βγαίνει έξω από τα πανεπιστήμια. Στο πανεπιστήμιο, δηλαδή, λειτουργεί και εκεί η δημοκρατία, λειτουργεί κι εκεί το κράτος δικαίου, λειτουργούν κι εκεί οι θεσμοί. Και αυτόν τον ρόλο έρχεται να παίξει και να υπηρετήσει η πανεπιστημιακή αστυνομία. Ευχαριστώ πάρα πολύ.
Ευχαριστώ, κύριε Υπουργέ. Κύριε Σπίρτζη, νομίζω θα σας δώσω τον λόγο, μόλις έχετε - που δεν έχετε - δευτερολογία, αλλά θα σας δώσω τον λόγο για δύο λεπτά. Τον λόγο έχει ο κ. Ξανθόπουλος αυστηρά για πέντε λεπτά, γιατί πρέπει να ξεκινήσουμε τη συζήτηση των επικαίρων ερωτήσεων και ήδη έχουμε καθυστερήσει τη διαδικασία. (ΕΡ)
Ναι, θα μιλήσω αυστηρά για πέντε λεπτά γιατί έχετε απόλυτο δίκιο, κυρία Πρόεδρε. Έχω την εδραία πεποίθηση ότι έγινε μια πάρα πολύ ουσιαστική συζήτηση και τόσο με τις απαντήσεις όσο και με τις παραλείψεις των απαντήσεων μπορούμε να καταλήξουμε όλοι μας και πρωτίστως ο ελληνικός λαός σε κάποια ασφαλή συμπεράσματα. Κατά πρώτον, είναι ενδεικτικό ότι ο κ. Οικονόμου, ο οποίος σήκωσε το κύριο βάρος της απάντησης, απάντησε στον μισό περίπου χρόνο της πολύ εκτεταμένης ομιλίας του για την ανάγκη δημιουργίας νέων σωφρονιστικών καταστημάτων, νέων καταστημάτων κράτησης. Ένα ερώτημα: Το Ειδικό Πλαίσιο Χωροταξικού Σχεδιασμού και Αειφόρου Ανάπτυξης Καταστημάτων Κράτησης αναμορφώθηκε; Εάν δεν αναμορφώθηκε και αν δεν το αναμορφώσετε, όλα αυτά που λέτε είναι δηλώσεις και μόνο δηλώσεις. Εάν δεν γίνει, δηλαδή, μία θεσμική και σε βάθος προεργασία, δεν μπορεί να χωροθετούμε νέα καταστήματα κράτησης, μολονότι αυτή είναι η διαπρύσια διάθεσή σας και το λέτε μονίμως σε όλους τους τόνους. Δεύτερον, κρατώ χαρακτηριστικά ότι στην απάντησή του κ. Οικονόμου, αλλά και ο κ. Χρυσοχοΐδης δεν ανέφεραν για τις περίφημες αναθέσεις της κ. Νικολάου και αυτό βοηθάει να βγάλουμε τα συμπεράσματά μας. Τρίτον, επανέρχεστε στην ιστορία του ν.4322 που έχει περάσει στην καθομιλουμένη ως νόμος Παρασκευόπουλου. Κατ' αρχάς, πρέπει να πούμε ότι αποσυμφορητικές νέες διατάξεις έχουν όλα τα δικαιικά συστήματα και εδώ στην Ελλάδα είχαμε και πριν από τον ν.4322 της κυβέρνησης του ΣΥΡΙΖΑ. Ποια είναι η ειδοποιός διαφορά; Μέχρι τότε απασχολούσαν τον νόμο περιπτώσεις χαμηλής παραβατικότητας, ενώ είναι γνωστό ότι άνω του 85% οι άνθρωποι που κρατούνται στις φυλακές είναι για κακουργηματικές πράξεις και επομένως ήταν ατελέσφορη. Κατ' αρχάς, να πούμε ότι για την υφ' όρον απόλυση που σχολίασε ο συνάδελφος ο κ. Πλεύρης συντρέχουν δύο προϋποθέσεις, ο ελάχιστος χρόνος αλλά και η καλή διαγωγή. Δεν είναι, δηλαδή, μια αυτοματοποιημένη διαδικασία. Μεσολαβεί δικαστική κρίση. Δεύτερον ο ν.4322 του Παρασκευόπουλου έθεσε κριτήρια αναλογικότητας, έθεσε κριτήρια ουσιαστικής κρίσης, συμπεριφοράς του κρατουμένου και μεσολαβούσε δικαστική απόφαση, δηλαδή συνεδρίαζε ένα δικαστήριο και έλεγε «Αποφυλακίζεται ο Ξανθόπουλος. Δεν αποφυλακίζεται ο Ανθόπουλος». Δεν είναι μια αυτοματοποιημένη διαδικασία, όπως θέλετε να την παρουσιάσετε. Και βεβαίως, δεν επεκτεινόταν στους ισοβίτες. Θέλω να πω, στον ελάχιστο χρόνο που μου απομένει, για το κομμάτι της διαφαινόμενης ιδιωτικοποίησης του σωφρονιστικού συστήματος που είναι ο σκληρός πυρήνας του κράτους. Στην εσκεμμένη ατροφία του κοινωνικού κράτους αντιστοιχεί η υπερτροφία του ποινικού κράτους. Στις Ηνωμένες Πολιτείες, λοιπόν, που ξεκίνησε αυτός ο θεσμός, οι σωφρονιστικές πιστώσεις της χώρας αυξάνονται κατά 95% την ίδια στιγμή που ο προϋπολογισμός στην υγεία παραμένει στάσιμος, ο προϋπολογισμός στην παιδεία μειώνεται κατά 2% και ο προϋπολογισμός της κοινωνικής προστασίας μειώνεται κατά 41%. Η μαζικοποίηση των εγκλεισμών στις φυλακές βοηθάει στην φρενήρη ανάπτυξη της ιδιωτικής βιομηχανίας φυλάκισης. Στις ΗΠΑ στα τέλη του εικοστού αιώνα δεκαεπτά ιδιωτικές εταιρείας διαχειρίζονται περίπου εκατόν σαράντα καταστήματα κράτησης με τον τζίρο να εκτιμάται περίπου στα 4 δισεκατομμύρια. Υπάρχουν μελέτες σε δέκα δυτικά κράτη που ανέδειξαν τη στενή και θετική σχέση ανάμεσα στην υποβάθμιση της αγοράς εργασίας και την αύξηση του αριθμού των φυλακισμένων, ενώ αντίθετα δεν υπάρχει καμμία αποδεδειγμένη σχέση μεταξύ των ποσοστών εγκληματικότητας και των ποσοστών φυλάκισης. Τέλος, κυρία Πρόεδρε, ως Βουλευτής Δράμας θέλω να κάνω μία ευθεία ερώτηση. Διότι δεν έμεινα ικανοποιημένος, κύριε Οικονόμου, από τη γενική διατύπωση της προκήρυξης των φυλακών του Καταστήματος Κράτησης Νικηφόρου. Πότε εκτιμάτε ότι θα γίνει η προκήρυξη των διακοσίων θέσεων; Οι πενήντα ειδικές θέσεις έγιναν όντως, συμφωνούμε. Εκκρεμούν περί τις διακόσιες και θα ήθελα μία ρητή δήλωση τι εκτιμάτε σχετικά με αυτό το κομμάτι. Σας ευχαριστώ, κυρία Πρόεδρε.
Και εγώ σας ευχαριστώ, κύριε συνάδελφε. Τον λόγο έχει ο κ. Καλαματιανός για ένα λεπτό. Από το έδρανό σας, σας ευχαριστώ πολύ.
Ευχαριστώ, κυρία Πρόεδρε. Θα είμαι πολύ σύντομος. Κύριε Υπουργέ, σας ακούσαμε με μεγάλη προσοχή να αναφέρετε και να μας εκθέτετε μία ιδανική εικόνα για το κέντρο της Αθήνας, για το πώς νιώθουν ασφάλεια οι πολίτες και λοιπά. Δυστυχώς, όμως, θα πρέπει να πείσετε τόσο εμάς που σας λέμε για όλα αυτά όσο και τους κατοίκους που νιώθουν ανασφάλεια και το δηλώνουν - δείτε τις μετρήσεις - αλλά κυρίως πρέπει να πείσετε τα δικά σας στελέχη. Δεν ξέρω αν ακούσατε σήμερα τον κ. Μπογδάνο σε τοποθέτησή του, ο οποίος είπε: «Το αρμόδιο Υπουργείο», Προστασίας του Πολίτη, δηλαδή, «πρέπει να ανεβάσει στροφές, αλλιώς κινδυνεύουμε ο προγραμματικός μας λόγος να μην υλοποιηθεί και να αποδειχθούμε ασυνεπείς». Και συνέχισε λέγοντας: «δεν μπορούμε να λέμε άλλα πριν από τις εκλογές και άλλα μετά. Η κατάσταση σε ιστορικές γειτονιές της Αθήνας έχει φτάσει στο μη περαιτέρω». Και μάλιστα, αν ακούσετε και το ηχητικό, θα δείτε ότι μέσα ομολογεί ότι η κατάσταση σήμερα είναι χειρότερη από προηγουμένως. Δεν πρέπει να πείσετε μόνο εμάς, μόνο τους κατοίκους, αλλά και τα δικά σας στελέχη. Κύριε Υπουργέ, προσλάβατε χιλιάδες σε μονάδες καταστολής, χιλιάδες ειδικούς φρουρούς, συνοριοφύλακες, κάνατε ένα «υπερ - Υπουργείο», τη Γενική Γραμματεία Αντεγκληματικής Πολιτικής, τέσσερις νέες οργανικές μονάδες, εκατόν τριάντα οργανικές θέσεις για τη Γενική Γραμματεία και δεν προσλαμβάνετε, δεν μπορείτε καν να υλοποιήσετε την πρόσληψη των σωφρονιστικών υπαλλήλων και των εξωτερικών φρουρών με την προκήρυξη 6Κ. Οι προτεραιότητές σας είναι δεδομένες και είναι σε λάθος κατεύθυνση. Ευχαριστώ.
Και εγώ σας ευχαριστώ, κύριε συνάδελφε. Τον λόγο έχει για τρία λεπτά ο Κοινοβουλευτικός Εκπρόσωπος του ΣΥΡΙΖΑ, ο κ. Σπίρτζης. Από το έδρανό σας, κύριε Σπίρτζη, για να μην καθυστερούμε.
Θα μιλήσω από πάνω για να βλέπω τον κ. Πλεύρη. Όντως, κύριε Υπουργέ, έγινε μία ουσιαστική συζήτηση, αλλά δεν ειπώθηκαν όλες οι αλήθειες και γι' αυτό πήρα τον λόγο για να δευτερολογήσω, για να δώσουμε και εμείς μερικές απαντήσεις. Κατ' αρχάς, τα εύκολα: Είπατε ότι δεν αγοράσαμε ένα αυτοκίνητο. Το σύνολο των προμηθειών που έχετε κάνει - με ελάχιστες εξαιρέσεις - είναι διαγωνισμοί που έγιναν επί ΣΥΡΙΖΑ, που είχαν δεσμευτεί χρήματα επί ΣΥΡΙΖΑ, που ξεκίνησαν επί ΣΥΡΙΖΑ και ολοκληρώθηκαν επί ημερών Νέας Δημοκρατίας. Γιατί δεν τα λέτε αυτά; Τα είπε και ο Γενικός σας Γραμματέας, που ήταν αρχηγός της Αστυνομίας και αναρωτιόμασταν μήπως ήταν άλλο πρόσωπο. Άλλο πρόσωπο θα ήταν! Δηλαδή, όταν γίνεται κάποιος γενικός γραμματέας, αλλάζει από αρχηγός της Αστυνομίας. Αυτά είναι τα εύκολα. Και βέβαια, αυτοί οι διαγωνισμοί ήταν δημόσιοι, διεθνείς, διαφανείς διαγωνισμοί και όχι απευθείας αναθέσεις που συνεχίζει η Κυβέρνηση, το επιτελικό κράτος με πρόχειρους διαγωνισμούς, με πλήρη αδιαφάνεια και με παράκαμψη όλων των ελεγκτικών αρχών και των ανεξάρτητων αρχών διαφάνειας. Πάμε, όμως, σε διάφορα άλλα που ειπώθηκαν ουσιαστικά. Κύριε Πλεύρη, κανένας έλεγχος δεν έγινε στα σωφρονιστικά καταστήματα από τους εξωτερικούς φρουρούς. Οι έλεγχοι που λέτε έγιναν από τους σωφρονιστικούς υπαλλήλους. Προβλεπόταν, όμως, να γίνονται έκτακτοι έλεγχοι - καταλαβαίνετε τους λόγους - από εξωτερικούς φρουρούς. Ούτε διοικήσεις δεν είχατε εκεί, τώρα βάλατε. Ούτε ένας έλεγχος και γι' αυτό έχουν γεμίσει με ναρκωτικά και άλλα αντικείμενα που βρίσκετε. Γιατί το σταματήσατε αυτό; Και γιατί άλλαξαν χωρίς κανένα κριτήριο οι επικεφαλής μέσα στις φυλακές; Δεύτερον, δεν πήραμε καμμία απάντηση για τις προμήθειες της Γενικής Γραμματείας Αντεγκληματικής Πολιτικής. Τρίτον, διαγωνισμός ειδικών φρουρών: Στην πρώτη σελίδα - στην πρώτη σελίδα, κοιτάξτε το! - δεν έχει ως κριτήριο να έχεις πτυχίο ΑΕΙ ούτε πτυχίο ΤΕΙ. Λυκείου έχει. Και μετά έχει όλα τα υπόλοιπα για τα τατουάζ και τα λοιπά. Ας δούμε τι λέτε τώρα εσείς, δηλαδή, στη διακήρυξη που βγάλατε. Κατ' αρχάς θα «κόβατε» τον κ. Χαρδαλιά αν έκανε αίτηση. Για να καταλάβετε τι προκηρύξεις βγάλετε, θα τον «κόβατε» τον κ. Χαρδαλιά, δεν θα μπορούσατε να τον πάρετε στην πανεπιστημιακή αστυνομία. Δεύτερον, εσείς δεν έχετε τελειώσει ελληνικό ΑΕΙ; Γνωρίζετε πολλούς συναδέλφους σας σε ελληνικό ΑΕΙ που θα πήγαιναν να υπηρετήσουν σε τέτοιο θεσμό μέσα στο ΑΕΙ, να παρακολουθούν και να χειραφετούν τους Έλληνες φοιτητές; Ποιος είναι αυτός ο ρόλος; Αυτός που είπε ο κ. Χρυσοχοΐδης, για τα ναρκωτικά; Αν υπήρχαν ναρκωτικά σε campus, θα έμπαινε η Ελληνική Αστυνομία σήμερα, χθες, προχθές, όποτε ήθελε, για να τους πιάσει, κάτι που έχει γίνει κιόλας. Αυτός είναι ο ρόλος ή να χειραφετήσει το φοιτητικό κίνημα; Γνωρίζετε τι θα γίνει, κάτι που σας λένε όλοι, και οι αστυνομικοί.
Να χειραγωγήσει, όχι να χειραφετήσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κι επειδή κι εσείς έχετε σπουδάσει σε ελληνικό ΑΕΙ, κανένας ή ελάχιστοι απόφοιτοι ελληνικού ΑΕΙ θα πάνε να κάνουν αίτηση εκεί με τα δέκα μόρια που τους δίνετε.
Να χειραγωγήσει ναι, συγγνώμη.
Κύριε συνάδελφε, πρέπει να ολοκληρώσετε.
Τελειώνω, κυρία Πρόεδρε. Θέλω δύο λεπτά ακόμα.
Όχι, δύο λεπτά, αλλά ένα.
Τέλος, ας δούμε ποιοι λένε ότι σήμερα είναι καλή η κατάσταση στα σωφρονιστικά καταστήματα. Η Κυβέρνηση και ο κ. Φουρθιώτης. Πραγματικά μετά τους ύμνους για τη Λευκή Βίβλο στο κανάλι του, στην εκπομπή του, μετά το φιάσκο με τη φύλαξή του κ.λπ., βγαίνει τώρα και δίνει συνέντευξη μέσα από τη φυλακή λέγοντας ύμνους για τον κύριο Υφυπουργό και την κ. Νικολάου για την κατάσταση στον Κορυδαλλό, αλλά και ότι δεν θέλει να βγει. Το έχετε ξαναδεί εσείς αυτό; Και ρωτάμε από το Βήμα της Βουλής, ποιες είναι οι σχέσεις της Κυβέρνησης με τον κ. Φουρθιώτη, γιατί αυτό είναι σοβαρό. [[Χειροκροτήματα από την πτέρυγα του ΣΥΡΙΖΑ]] Δεν υπάρχει, δηλαδή, περίπτωση αφού βάλατε κάποιον άνθρωπο μέσα στη φυλακή, να βγαίνει και να λέει ύμνους και να λέει κιόλας ότι δεν θέλει να βγει. Τέλος, όπως είπε ο Υπουργός, οι δολοφονίες του οργανωμένου εγκλήματος δεν αφορούν τη ζωή των πολιτών. Κύριε Υπουργέ, αυτές οι δολοφονίες γίνονται μέσα στον κόσμο, δίπλα σε παιδάκια. Στη Ζάκυνθο τραυματίστηκαν δύο άνθρωποι ανυποψίαστοι. Στην Αγίου Μελετίου τραυματίστηκε, επίσης, πολίτης που απλά περνούσε από εκεί. Όσον αφορά το αποτέλεσμα όλων αυτών, έρχομαι σε κάτι που λέει μόνο ο κ. Πορτοσάλτε, ότι το οργανωμένο έγκλημα, όπως λέει, ξέρει καλό σημάδι και να μην έχουν ανασφάλεια οι πολίτες. Μόνο ο κ. Πορτοσάλτε και η συγκεκριμένη δημοσιογραφία μπορεί να πει κάτι τέτοιο. Το αποτέλεσμα είναι η απομείωση της δημοκρατίας μας. Σύμφωνα με το «Ευρωβαρόμετρο», δεκαπέντε μονάδες αυξήθηκε η έλλειψη της εμπιστοσύνης στους αστυνομικούς. Άλλο άρθρο λέει: «Δημοσκόπηση σοκ: Η δημοκρατία στο απόσπασμα», «Οι Έλληνες δυσαρεστημένοι από τη λειτουργία τους: 83% πιστεύει πως τα ΜΜΕ παρέχουν πληροφορίες με βάση πολιτικές ή επιχειρηματικές πιέσεις», επίσης «Ευρωβαρόμετρο». Ολοκληρώνω με μία φράση για να έχουμε απόλυτα ξεκαθαρισμένη τη θέση μας. Εμείς θα είμαστε αρωγοί σε οποιαδήποτε προσπάθεια αντιμετώπισης του εγκλήματος. Θα είμαστε αρωγοί σε οποιαδήποτε προσπάθεια στήριξης των αστυνομικών ως εργαζομένων και ως πολιτών στην υπηρεσία της δημοκρατίας και των πολιτών. Όμως, δεν πρόκειται να είμαστε αρωγοί ούτε στην πάταξη των δημοκρατικών και ατομικών δικαιωμάτων, που έχει προχωρήσει η Κυβέρνηση της Νέας Δημοκρατίας, ούτε στις προβοκατόρικες ενέργειες που σας δίνουν άλλοθι, ούτε σε μια «γκεμπελίστικη» πολιτική που θέλει να ταυτίσει την Αντιπολίτευση με την ανοχή είτε στην τρομοκρατία είτε στους παραβατικούς. Σας ευχαριστώ πολύ.
Κι εγώ σας ευχαριστώ, κύριε συνάδελφε. Την επόμενη φορά, κύριε Σπίρτζη, θα είμαι πολύ αυστηρή μαζί σας! Ορίστε, κύριε Υπουργέ, έχετε τον λόγο.
Ευχαριστώ πολύ, κυρία Πρόεδρε. Θα πω μόνο δυο κουβέντες. Τελικά δεν μπορείτε να αποφύγετε τον «φίλο» σας τον λαϊκισμό. Είναι τόσο στενός και ιστορικός σας «φίλος»! Είναι καλό ως πολιτικό σύστημα να κάνουμε μια προσπάθεια εδώ μέσα, όσο μπορούμε, ώστε σιγά σιγά να τον αποβάλουμε. Κάτι μου είπατε για παιδάκια κ.λπ.. Σας θυμίζω, λοιπόν, ότι ο Γρίβας, ένας «μπράβος», σκοτώθηκε μπροστά στο παιδί του, μπροστά στο σχολείο του. Σας παρακαλώ πάρα πολύ να μην αναφέρετε τέτοια παραδείγματα. Υπάρχει ένα ζήτημα το οποίο είναι πάρα πολύ σημαντικό και το ανέδειξα προηγουμένως. Αν θέλετε να συμβάλετε, ελάτε να συνεννοηθούμε, να ακούσουμε τις προτάσεις σας, τις απόψεις σας, τις ιδέες σας και να προάγουμε τις πολιτικές μας.
Προχωρήστε την έρευνα, κύριε Υπουργέ.
Η έρευνα, κύριε Πρόεδρε, βρίσκεται πλέον στα δικαστήρια. Έχει φύγει από τα χέρια της Κυβέρνησης και είναι στα δικαστήρια. Οι εισαγγελείς και οι ανακριτές κάνουν τη δουλειά τους και είμαι βέβαιος για αυτό. Θα συμβάλουμε σε ό,τι χρειαστεί, προκειμένου να διαλευκάνουμε αυτήν την υπόθεση που είναι τόσο δυσώδης με τη έννοια της διαφθοράς, πέρα από όλα τα άλλα τα αδικήματα. Δεύτερον, σε ό,τι αφορά τα ζητήματα που σχετίζονται με τα πανεπιστήμια, κοιτάξτε, επιτέλους ας μιλάμε στους πολίτες με τη γλώσσα την οποία μιλούν και οι ίδιοι, γιατί εμάς δεν μας καταλαβαίνουν έτσι όπως μιλάμε. Λέτε να πάει η Αστυνομία να χειραφετήσει - εννοούσατε «να χειραγωγήσει» - τους φοιτητές. Μα, σήμερα δεν χρειάζεται να το κάνεις αυτό. Υπάρχουν τόσα τεχνολογικά μέσα να το κάνει κανείς από πολύ μακριά, από χιλιάδες χιλιόμετρα μακριά, που αν ήθελες να χειραγωγήσεις ή να παρακολουθήσεις, θα το έκανες. Δεν είναι γι' αυτόν τον λόγο, λοιπόν. Είναι για την καταπολέμηση του εγκλήματος. Βεβαίως, η Αστυνομία σήμερα μπαίνει μέσα σε διάφορους χώρους. Ωστόσο, χρειάζεται επιτέλους να εμπεδωθεί η ασφάλεια, η τάξη, ο νόμος και η δημοκρατία κυρίως, σε έναν χώρο ο οποίος τα τελευταία περίπου πενήντα χρόνια ακριβώς πάσχει σ' αυτό το ζήτημα. Θα είμαστε εκεί, λοιπόν. Θέλουμε και εκεί τις απόψεις σας, αλλά να ξέρετε ότι η Κυβέρνηση δεν πρόκειται να υποχωρήσει από την πολιτική της αυτή, γιατί τη θεωρεί πάρα πολύ σημαντική. Ευχαριστώ, κυρία Πρόεδρε.
Κι εγώ σας ευχαριστώ, κύριε Υπουργέ. Θα κλείσει τη συζήτηση ο Υφυπουργός Προστασίας του Πολίτη κ. Ελευθέριος Οικονόμου. Ορίστε, κύριε Υφυπουργέ, έχετε τον λόγο για πέντε λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, προκαλεί εντύπωση η ιδεοληπτική εμμονή του ΣΥΡΙΖΑ, αλλά και των άλλων κομμάτων, σύμφωνα με την οποία η μεταφορά των αρμοδιοτήτων της επίβλεψης των καταστημάτων κράτησης από το Υπουργείο Δικαιοσύνης στο Υπουργείο Προστασίας του Πολίτη σημαίνει αυτόματα, σύμφωνα με την τοποθέτηση στην ερώτησή σας, «χωροφυλακίστικη» μεταχείριση, αυστηροποίηση των ποινών, περιστολή αδειών, εγκατάλειψη της κοινωνικής επανένταξης, παραμέριση της εκπαίδευσης, αδιαφάνεια, αναξιοκρατία, αδιαφορία και εν γένει αντιευρωπαϊκή συμπεριφορά τύπου Όρμπαν στην Ουγγαρία. Θέλω να σημειώσω στο σημείο αυτό ότι δεν είναι αποδεκτό να θεωρείται από την πλευρά της Αξιωματικής Αντιπολίτευσης το Υπουργείο Δικαιοσύνης ως ένα κατά τεκμήριο δημοκρατικό Υπουργείο και το Υπουργείο Προστασίας του Πολίτη ως ένα κατά τεκμήριο αυταρχικό και αντιδημοκρατικό Υπουργείο, το Υπουργείο που έχει ως αποστολή την προστασία της ζωής και της περιουσίας των πολιτών. Το Σύνταγμα, οι νόμοι και η δημοκρατική πολιτεία εγγυώνται τα δικαιώματα των κρατουμένων και την κοινωνική διαδικασία σωφρονισμού και επανένταξης. Είναι, πράγματι, αδιανόητο να χαρακτηρίζεται η μεταφορά των αρμοδιοτήτων και ουσιαστικά της Γενικής Γραμματείας Αντεγκληματικής Πολιτικής ως αυταρχισμός και αύξηση της καταστολής. Όλα τα Υπουργεία, το σύνολο της κυβερνητικής πολιτικής, υπηρετούν τη δημοκρατία, τα ανθρώπινα δικαιώματα, τον ελληνικό και ευρωπαϊκό πολιτισμό. Ταυτόχρονα, το Υπουργείο Προστασίας του Πολίτη δεν μπορεί να λογίζεται ως Υπουργείο Αστυνομίας. Υπηρετεί ένα πολύ ευρύτερο πλέγμα αρμοδιοτήτων που ξεκινά από την αστυνόμευση και την εσωτερική ασφάλεια, καλύπτει όλο το εύρος των υπηρεσιών πολιτικής προστασίας και διαχειρίζεται και τη λειτουργία των καταστημάτων κράτησης. Αναφέρεστε ταυτόχρονα σε κάποιο δόγμα «Νόμος και Τάξη» για τα σωφρονιστικά καταστήματα. Θα μου επιτρέψετε να δηλώσω ότι ένα τέτοιο δόγμα είναι άσχετο με τα καταστήματα κράτησης. Εκεί κρατούνται πρόσωπα που έχουν επιδείξει έκνομη συμπεριφορά και τους έχει επιβληθεί στερητική της ελευθερίας ποινή. Από την άλλη, στα καταστήματα κράτησης η έννοια της τάξης μεταφράζεται σε ισοτιμία των κρατουμένων, ίσα δικαιώματα, ασφάλεια των κρατουμένων από βία, απειλές και εκμετάλλευση από συγκρατούμενούς τους. Ο έλεγχος και η τάξη στα καταστήματα κράτησης είναι ισονομία και δικαίωμα ισότητας των κρατουμένων, ενώ αταξία σημαίνει βία και bullying των ισχυρότερων στους πιο ποικιλοτρόπως εκτεθειμένους ή μειονεκτούντες. Η ανάληψη των νέων ευθυνών για το Υπουργείο Προστασίας του Πολίτη συνοδεύτηκε από υπευθυνότητα, συγκρότηση, παρρησία και ενεργητικότητα σε σχέση με τον εκσυγχρονισμό και την αναβάθμιση της λειτουργικότητας των καταστημάτων κράτησης, αλλά και της περαιτέρω βελτίωσης της σωφρονιστικής πολιτικής. Δεν υπήρξε μια εύκολη υπόθεση ή μετάβαση, αφού, πέραν της σωρείας γραφειοκρατικών ζητημάτων και σοβαρών εκκρεμοτήτων που άφησε στο πεδίο η διακυβέρνηση ΣΥΡΙΖΑ, υπήρξε η δοκιμασία του COVID -19 που κυριολεκτικά ανέτρεψε τα δεδομένα και τις προτεραιότητες. Εξάλλου προκειμένου να καλυφθούν οι απαιτήσεις, λειτουργικές και άλλες, των καταστημάτων κράτησης, προέκυψε η ανάγκη για αναβαθμισμένη συγκρότηση της αρμόδιας Γενικής Γραμματείας Αντεγκληματικής Πολιτικής. Προβλέπεται στη διάρθρωσή της τεχνικός τομέας, οικονομικός τομέας και μια σειρά από τμήματα που εξυπηρετούν συγκεκριμένες αρμοδιότητες. Δεν γίνεται κατανοητό, λοιπόν, γιατί στην ερώτησή σας υπάρχει αρνητικό κλίμα για την αναβάθμιση αυτή. Ο εκσυγχρονισμός και η δημιουργία νέων δεδομένων και προδιαγραφών στα καταστήματα κράτησης όλης της χώρας αποτελεί προτεραιότητα για το Υπουργείο Προστασίας του Πολίτη. Η πολιτική εμπάθειας που παρατηρείται από την Αξιωματική Αντιπολίτευση για τη γενική γραμματεία, αλλά και για το πρόσωπο της γραμματέως κ. Νικολάου, μοιάζει παντελώς αδικαιολόγητη. Κατόπιν της απόφασης Βουλευτών της Αξιωματικής Αντιπολίτευσης να καταθέσουν μηνυτήρια αναφορά στη δικαιοσύνη, καθώς σεβόμαστε τη διάκριση των εξουσιών η οποία αποτελεί συνταγματική επιταγή και θεμέλιο λίθο της έννομης τάξης μας, περιττεύει οποιαδήποτε περαιτέρω αναφορά στο περιεχόμενο των όσων καταλογίζονται. Οφείλουμε πρωτίστως να σεβαστούμε και να διαφυλάξουμε το τεκμήριο της αθωότητας που απολαμβάνει συνταγματικά κάθε πολίτης σε αντίστοιχη διαδικασία. Δεν θα πρέπει να προκαταβάλουμε το αποτέλεσμα μιας διαδικασίας, υιοθετώντας αυθαίρετα συμπεράσματα ενώ η διαδικασία βρίσκεται σε εξέλιξη. Σας διαβεβαιώνω ότι θα παρακολουθούμε με πολλή προσοχή και σεβασμό την εξέλιξη αυτής της διαδικασίας, η οποία είμαστε βέβαιοι ότι στο τέλος θα δικαιώσει τους χειρισμούς που πραγματοποιήθηκαν αποκαθιστώντας το δίκαιο. Σε ό,τι αφορά τη σύμπραξη δημόσιου - ιδιωτικού τομέα στον χώρο καταστημάτων κράτησης, θέλω να είμαι απολύτως ξεκάθαρος στο σημείο αυτό: ΣΔΙΤ για την κατασκευή σωφρονιστικών δομών, όπως και αυτή του Ασπρόπυργου σε πρώτο πλάνο, σε καμμία περίπτωση δεν σημαίνει ιδιωτικά καταστήματα κράτησης. Η ευθύνη του δημόσιου και του κρατικού τομέα για τη λειτουργία και την ασφάλεια των καταστημάτων κράτησης θα παραμείνει απόλυτη. Δεν υφίσταται άλλωστε κανενός τύπου δήλωση ή εξαγγελία αντίθετη σε αυτό σε επίπεδο Πρωθυπουργού ή Κυβέρνησης. Θα πρέπει να αντιμετωπιστούν οι εμμονικοί εφιάλτες του ΣΥΡΙΖΑ και της Αριστεράς σχετικά με την επίκληση της πραγματικότητας. Στο πεδίο απολογισμού έργου της παρούσης θητείας της Κυβέρνησης, όταν αυτή ολοκληρωθεί, θα περιγράψουμε μια πραγματικότητα για το ελληνικό σωφρονιστικό σύστημα σαφώς πιο αναβαθμισμένη και λειτουργική από αυτή που παραλάβαμε. Για τον σκοπό αυτόν θα χρησιμοποιηθεί κάθε πόρος, κάθε μέσο, κάθε σύγχρονη αντίληψη στην άντληση και διαχείριση κεφαλαίων προκειμένου να υπάρξει το μέγιστο και πλέον άρτιο αποτέλεσμα. Μεσσιανισμός δεν είναι τα ΣΔΙΤ, αλλά η εμμονή στην προβληματική πραγματικότητα ως προς την κατάσταση των καταστημάτων κράτησης που άφησε πίσω της η διακηρυκτικά ευαίσθητη στα θέματα κράτησης και σωφρονισμού διακυβέρνηση ΣΥΡΙΖΑ. Θέλω, όμως, κλείνοντας τη σημερινή συζήτηση να τονίσω κάποια ζητήματα ζητώντας και από τους Βουλευτές της Αξιωματικής Αντιπολίτευσης που συνυπέγραψαν την επερώτηση να τα λάβουν σοβαρά υπ' όψιν. Στα θέματα σωφρονιστικής πολιτικής και την κατάσταση πραγμάτων στα καταστήματα κράτησης θα πρέπει να βρεθούμε πιο κοντά. Δεν μπορεί από την πλευρά του ΣΥΡΙΖΑ, αλλά και των άλλων κομμάτων, να αντιμετωπίζεται η εύρυθμη λειτουργία των καταστημάτων κράτησης ως αναχρονισμός. Δεν μπορεί να υιοθετούνται θέσεις και δογματισμός κάποιων θεωρητικών για κάποιου είδους αυτοδιαχειριζόμενες φυλακές με ανοιχτά κελιά. Αυτοδιαχειριζόμενες φυλακές υπάρχουν σε χώρες της Νοτιοανατολικής Ασίας και της Λατινικής Αμερικής, για παράδειγμα, αλλά γνωρίζουμε όλοι μας πολύ καλά τι σημαίνουν και τι σηματοδοτούν αυτές οι φυλακές. Κυρίες και κύριοι Βουλευτές, απέχουν πολύ αυτά τα μοντέλα σωφρονισμού από το ευρωπαϊκό και ανθρωπιστικό πρότυπο. Αναβάθμιση και εκσυγχρονισμός του σωφρονιστικού μας συστήματος δεν μπορεί να είναι ένας νέος νόμος Παρασκευόπουλου που θα ανοίγει διάπλατα την πόρτα της εξόδου σε βαρείς και αμετανόητους παραβατικούς. Ως λύση για τα όποια προβλήματα υπερπληθυσμού στα καταστήματα κράτησης δεν μπορεί να προβάλλεται μονίμως από την πλευρά σας η αποσυμφόρηση. Είναι ευθύνη μας να προστατέψουμε θεσμικά και ουσιαστικά τη νομιμότητα και την ασφάλεια της κοινωνίας των πολιτών, τη ζωή και την περιουσία τους. Και από την άλλη είναι ευθύνη μας να συγκροτήσουμε ένα φιλελεύθερο και όχι μεσαιωνικό σύστημα σωφρονισμού. Αυτή θα πρέπει να είναι η κοινή μας στόχευση, η επιδιωκόμενη στρατηγική μας, όχι στη βάση του στενά εννοούμενου κομματικού συμφέροντος και αντιπαράθεσης για τη δημιουργία εντυπώσεων. Η κατάσταση πραγμάτων στα καταστήματα κράτησης είναι ένα αποτύπωμα του πολιτισμού μας και στην Ελλάδα δεν την εκφράζει ένα αυταρχικό καθεστώς και μονομερώς τιμωρητικό σωφρονιστικό σύστημα. Όχι μόνον εξαιτίας του αρχέγονου πολιτισμού της που συνέδεσε την ελευθερία με την αλήθεια και την ηθική αλλά και διότι το νέο κράτος των Ελλήνων, που προσμετρά μόλις δύο αιώνες, χαρακτηρίστηκε από πνεύμα φιλελεύθερο από τα πρώτα του Συντάγματα και την κωδικοποίηση της νομοθεσίας του από την ίδρυσή του. Κυρίες και κύριοι Βουλευτές, δεν πρέπει να είμαστε δύο κόσμοι στα θέματα σωφρονισμού όπως κάποιοι στην Αντιπολίτευση πιστεύουν. Φιλελεύθεροι και Ιακωβίνοι, αποδεχόμαστε για το δίκαιο την ίδια παράδοση, αυτή που ξεκινά από τον ορθό λόγο του Καντ και τη θεώρηση περί δικαίου του Σπινόζα. Μας ενώνει η πτώση της Βαστίλης, η επαναστατική αυτή διαδικασία του πλήθους στη Γαλλία που οδήγησε την Ευρώπη από τον αυταρχισμό στη δημοκρατία. Δεν θα συμφωνήσουμε σε όλα, αλλά μπορούμε να συγκλίνουμε σε πολλά. Το κυριότερο είναι ότι η κατάσταση του σωφρονιστικού μας συστήματος δεν μπορεί να αλλάζει από κυβέρνηση σε κυβέρνηση, τουλάχιστον σε μια χώρα του ευρωπαϊκού πυρήνα. Άρα, ο δρόμος της συναίνεσης και της συνεννόησης είναι τελικά μονόδρομος για όλες τις πτέρυγες του Κοινοβουλίου. Θέλω να σας διαβεβαιώσω κλείνοντας ότι τα γραφεία και τα επιτελεία μας στο Υπουργείο Προστασίας του Πολίτη και από τη δική σας κυβερνητική εμπειρία, κυρίες και κύριοι του ΣΥΡΙΖΑ, γνωρίζετε ότι δεν είναι γεμάτα από Ιαβέρηδες. Είναι ανοιχτά για συζήτηση κάθε πρότασης, προβληματισμού και πρωτοβουλίας που θέλετε να αναλάβετε. Σας ευχαριστώ.
Κι εγώ σας ευχαριστώ, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 15/13/23-2-2021 επίκαιρης επερώτησης που κατετέθη από τους Βουλευτές του Συνασπισμού Ριζοσπαστικής Αριστεράς - Προοδευτική Συμμαχία προς τον Υπουργό Προστασίας του Πολίτη, σχετικά με την «Ολέθρια κυβερνητική πολιτική στο σωφρονιστικό σύστημα».
Κυρίες και κύριοι συνάδελφοι εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ
Κυρίες και κύριοι συνάδελφοι, με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι την Παρασκευή 4 Ιουνίου 2021 οι επίκαιρες ερωτήσεις που θα συζητηθούν είναι οι εξής: η υπ' αριθμόν 4512/24-2-2021, η υπ' αριθμόν 815/31-5-2021, οι υπ' αριθμόν 828/31-5-2021 και 829/31-5-2021 και οι υπ' αριθμόν 823/31-5-2021 και 827/31-5-2021. Θα απαντήσουν αντίστοιχα στην μεν πρώτη που ανέγνωσα, ο Υφυπουργός κ. Βεσυρόπουλος, στη συνέχεια η κ. Μακρή από πλευράς Υπουργείου Παιδείας, η κ. Δόμνα - Μαρία Μιχαηλίδου από το Υπουργείο Εργασίας και Κοινωνικών Υποθέσεων και ο κ. Ταγαράς από το Υπουργείο Περιβάλλοντος και Ενέργειας. Ξεκινάμε με την πρώτη με αριθμό 4512/24-2-2021 ερώτηση του κύκλου των αναφορών - ερωτήσεων, του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποιοι είναι οι όροι της ιδιωτικοποίησης της πρώην αμερικανικής βάσης στις Γούρνες Ηρακλείου Κρήτης;». Σας παρακαλώ να τηρηθούν οι χρόνοι. Είναι Παρασκευή, άργησε και η επερώτηση να τελειώσει. Παρακαλώ θερμά τόσο τους συναδέλφους Βουλευτές όσο και τους Υπουργούς να είναι εντός του λελογισμένου χρόνου. Κύριε Μαμουλάκη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ επανερχόμαστε σε ένα ζήτημα το οποίο νομίζω ότι χρήζει μιας ειδικής προσέγγισης, δεδομένου ότι αναφερόμαστε σε μία πολύ σημαντική περιοχή, ένα εξαιρετικό ακίνητο για την Περιφερειακή Ενότητα του Ηρακλείου, για τον Νομό Ηρακλείου, ένα ακίνητο επιφάνειας τριακοσίων εξηντα πέντε στρεμμάτων με έντονη γειτνίαση σε οικιστικά σύνολα, με μια απόσταση δεκατριών χιλιομέτρων από το αεροδρόμιο της πόλης, δεκαέξι χιλιομέτρων από την ίδια την πόλη και φυσικά με μια έντονη γειτνίαση και με την τουριστική περιοχή της Χερσονήσου. Σε ένα λοιπόν κομβικό και κεντροβαρές σημείο, υπάρχει το ακίνητο αυτό, επιφανείας τρακοσίων εξήντα και πλέον στρεμμάτων, για το οποίο ξεκίνησε μια διαδικασία πρόσκλησης εκδήλωσης ενδιαφέροντος από πλευράς του ΤΑΙΠΕΔ, ώστε να βρεθεί επενδυτής για να αξιοποιήσει την εν λόγω περιοχή. Μπαίνουμε τώρα στην ουσία. Νομίζω ότι με αυτόν τον τρόπο της τοποθέτησής μου κατέδειξα ότι πρόκειται για μια εξαιρετική περίπτωση ακινήτου. Το γνωρίζει άλλωστε και η τοπική κοινωνία. Έχουμε το ΕΣΧΑΔΑ, ένα ειδικό σχέδιο χωρικής ανάπτυξης δημοσίου ακινήτου. Το ΕΣΧΑΔΑ για εμάς τους μηχανικούς πολλές φορές ονομάζεται και ως ευαγγέλιο, διότι βάσει αυτών των κατευθύνσεων που δίνει αυτό το ειδικό χωρικό σχέδιο για τα δημόσια ιδιαίτερης εμβέλειας και βεληνεκούς ακίνητα είναι και το προαπαιτούμενο για να μπορεί να γίνει οποιαδήποτε δράση είτε επενδυτική είτε αξιοποίηση του δημόσιου χώρου. Αυτό λοιπόν, το ΕΣΧΑΔΑ δεν έχει ολοκληρωθεί και την ίδια χρονική στιγμή προχωράει η Κυβέρνηση διά του ΤΑΙΠΕΔ στον διαγωνισμό. Αυτή είναι μια επισήμανση, παρατήρηση, ότι δεν είναι και τόσο λογικό το ότι χωρίς να έχουν προκύψει οι όροι και οι χρήσεις γης, που είναι το σημαντικότερο όλων στο εν λόγω ακίνητο, προχωρά και η πρόσκληση. Παρά ταύτα για εμάς - και εδώ θέλω να προσεγγίσω και να επικεντρωθώ - κύριε Υπουργέ, είναι δύο τα βασικά και θεμελιώδη ερωτήματα: Πρώτον, ποια κριτήρια, ποια προσέγγιση θα χρησιμοποιηθεί για την αποτίμηση της αξίας της εταιρείας που θα συστηθεί από το ΤΑΙΠΕΔ και στην οποία θα εισφέρει την κυριότητα του ακινήτου; Άρα, λοιπόν, κριτήρια - είναι το ερώτημα που θέτουμε εμείς - και η προσέγγιση αυτή καθαυτή. Και το δεύτερο βασικό ερώτημα είναι αν έχει προβεί το ΤΑΙΠΕΔ σε έλεγχο ενδεχόμενων επιβαρύνσεων στην ευρύτερη περιοχή από τις χρήσεις γης του ακινήτου. Στην περίπτωση που υφίστανται επιβαρύνσεις, αν έχει εξεταστεί το ενδεχόμενο ανταποδοτικών ωφελειών προς την τοπική κοινωνία. Διότι είναι καθοριστικής σημασίας για εμάς η ανταποδοτικότητα, ιδιαιτέρως δε σε αυτήν τη συγκεκριμένη περιοχή, σε αυτήν τη συγκεκριμένη επιφάνεια που τόσο γειτνιάζει με τα οικιστικά σύνολα. Ευχαριστώ, κύριε Πρόεδρε.
Ευχαριστώ. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, νομίζω ότι σε επίπεδο εισαγωγής είναι χρήσιμο να αναφερθούμε στην ιστορική διαδρομή αυτής της υπόθεσης. Όπως γνωρίζετε, το συγκεκριμένο ακίνητο της πρώην αμερικανικής βάσης στις Γούρνες Ηρακλείου, μεταβιβάστηκε από το ελληνικό δημόσιο κατά πλήρη κυριότητα, νομή και κατοχή στο ΤΑΙΠΕΔ και παρέμεινε στην κυριότητά του, με βάση τον νόμο που εσείς φέρατε το 2016. Ήταν ο ν.4389, ο γνωστός νόμος για το υπερταμείο. Στη συνέχεια, με το άρθρο 67 του ν.4557/2018 ένα τμήμα του συγκεκριμένου ακινήτου έκτασης τριακοσίων εβδομήντα δύο στρεμμάτων μεταβιβάστηκε στην ΕΤΑΔ, που αποτελεί θυγατρική του υπερταμείου. Σε ό,τι αφορά τώρα το υπόλοιπο μέρος του ακινήτου συνολικής έκτασης τριακοσίων σαράντα πέντε στρεμμάτων ο στόχος ήταν και είναι οι επενδυτικές πρωτοβουλίες που θα υλοποιηθούν στο ακίνητο να ενισχύσουν την απασχόληση και να κρατήσουν την περιοχή πόλο έλξης συμβάλλοντας στην οικονομική και τουριστική ανάπτυξη. Γι' αυτό άλλωστε και προωθήθηκε από την Κυβέρνηση της Νέας Δημοκρατίας το προεδρικό διάταγμα που εγκρίνει το Ειδικό Σχέδιο Χωρικής Ανάπτυξης Δημοσίου Ακινήτου, το ΕΣΧΑΔΑ. Αυτό το σχέδιο κρίθηκε νόμιμο και εγκρίθηκε με απόφαση του Συμβουλίου της Επικρατείας. Να υπενθυμίσω, επίσης, ότι η όλη διαδικασία διαβούλευσης ολοκληρώθηκε με τις θετικές γνωμοδοτήσεις του δημοτικού συμβουλίου του Δήμου Χερσονήσου και του Περιφερειακού Συμβουλίου Κρήτης, κάτι που αποδεικνύει την ισχυρή βούληση της τοπικής κοινωνίας για την αξιοποίηση του ακινήτου. Το επόμενο διάστημα θα πραγματοποιηθεί η υπογραφή του προεδρικού διατάγματος και η δημοσίευσή του σε ΦΕΚ. Είναι δεδομένο ότι έχει γίνει ο απαιτούμενος έλεγχος και έχουν εξεταστεί ενδελεχώς όλα τα ζητήματα για τις ενδεχόμενες επιβαρύνσεις από τις χρήσεις γης του ακινήτου τόσο στο πλαίσιο της μελέτης και της σχετικής δημόσιας διαβούλευσης όσο και κατά την επεξεργασία του σχεδίου προεδρικού διατάγματος από το Συμβούλιο της Επικρατείας. Με βάση άλλωστε όλα αυτά το ΤΑΙΠΕΔ από τις 16 Φεβρουαρίου με την πρόσκληση υποβολής προσφοράς για την αξιοποίηση τμήματος της πρώην αμερικανικής βάσης στις Γούρνες Ηρακλείου του Δήμου Χερσονήσου της Περιφερειακής Ενότητας Ηρακλείου προκήρυξε διεθνή πλειοδοτικό διαγωνισμό. Στη δευτερολογία μου θα απαντήσω και στα άλλα ερωτήματα που έχετε θέσει. Σας ευχαριστώ, κύριε Πρόεδρε.
Και εμείς σας ευχαριστούμε, κύριε Υπουργέ και για τον χρόνο. Ορίστε, κύριε Μαμουλάκη, έχετε τον λόγο για τη δευτερολογία σας για τρία λεπτά.
Ευχαριστώ, κύριε Πρόεδρε. Αναφέρατε την ΕΤΑΔ, κύριε Υπουργέ και δράττομαι της ευκαιρίας να επισημάνω και εδώ μέσα στο ελληνικό Κοινοβούλιο την απαράδεκτη στάση της διοίκησης της ΕΤΑΔ, αποικιοκρατικού χαρακτήρα θα την χαρακτήριζα, όπου ουσιαστικά με αυτόν τον τρόπο συμπεριφέρθηκε στις τοπικές κοινωνίες, στην Περιφέρεια Κρήτης, στον οικείο δήμο. Είναι αδιανόητο αυτό το τελεσίγραφο το οποίο εδόθη προ ολίγων εβδομάδων με έναν σε πολιτικό επίπεδο θα έλεγα άθλιο χειρισμό να συνεχίζεται. Αυτό το λέω εν τη ρύμη του λόγου και δραττόμενος της ευκαιρίας που προαναφέρατε. Τώρα πάω στην ουσία του ζητήματος. Πράγματι υπάρχει μια διαδικασία υποέγκρισης του Ειδικού Σχεδίου Χωρικής Ανάπτυξης αυτού του δημοσίου ακινήτου. Όμως δεν έχει ολοκληρωθεί η έγκριση αυτή και την ίδια ώρα ωριμάζουν συνθήκες για τις χρήσεις γης. Αυτό που ζητάμε να αποκρυσταλλωθεί και να γίνει γνωστό στην τοπική κοινωνία, δεδομένου ότι έχουμε δύο κατηγορίες χρήσης γης, έχουμε τον τουρισμό από τη μία πλευρά με αναψυχή και τις λοιπές δράσεις, πάλι χαρακτήρα αντίστοιχου εμπορικού, θα έλεγα, είναι το ποιες είναι οι κατευθύνσεις. Πώς θα προχωρήσουν; Και για να βάλουμε τα θέματα και σε μια καλύτερη σειρά, επειδή αναφέρατε και τον ν.3986/2011 της σύστασης του ΤΑΙΠΕΔ, υπάρχει και το άρθρο 13, ξέρετε κύριε Υπουργέ, το οποίο αναφέρει ξεκάθαρα ότι το χρονοδιάγραμμα πρέπει να ορίζεται για την έγκριση του ΕΣΧΑΔΑ, το οποίο χρονοδιάγραμμα ακόμα είναι σε εξέλιξη, καθώς και η διαγωνιστική διαδικασία. Άρα, λοιπόν, με ποια κριτήρια γίνεται η αποτίμηση του ακινήτου; Η αποτίμηση, για τους γνωρίζοντες, γίνεται με τους εξής κανόνες και τις εξής νόρμες: οι χρήσεις γης καθορίζουν σε κομβικό βαθμό την αξία του ακινήτου. Είναι διαφορετικά να δώσεις χρήσεις γης ακραιφνώς εμπορικού χαρακτήρα και διαφορετικά οικιστικού. Και εδώ, λοιπόν, έχουμε μια δημιουργική ασάφεια από την πλευρά σας. Δεδομένου ότι ο διαγωνισμός είναι εν εξελίξει χρήσεις γης δεν έχουμε. Και αυτό είναι μια παραδοξότητα που οφείλω να την επισημάνω και πραγματικά ζητάω και μια απάντηση γύρω από το ζήτημα αυτό. Ποια είναι η κατεύθυνση που ως Υπουργείο δίδεται; Ποιες είναι οι πληροφορίες που διαθέτετε, για να γνωρίζει και η τοπική κοινωνία; Άλλωστε μια κομβική αξίωση της τοπικής κοινωνίας είναι τα ανταποδοτικά οφέλη που αναμένει από αυτήν την επένδυση, μια επένδυση που σας είπα ότι και ελέω της γειτνιάσεως με το οικιστικά σύνολα έχει και επιβαρύνσεις. Το ζήσαμε και πέρυσι το φθινόπωρο με τα έντονα πλημμυρικά φαινόμενα, τα οποία έπληξαν και τη συγκεκριμένη περιοχή και τις γύρω φυσικά οικιστικές περιφέρειες και επιφάνειες. Άρα, εδώ τίθεται ένα πολύ πολύ κομβικό θέμα. Το ερώτημα είναι αυτό. Ποιες διαδικασίες ακολουθεί ο πλειοδότης; Γιατί προφανώς θα μου απαντήσετε ότι είναι ένας πλειοδοτικός διαγωνισμός. Πολύ ωραία. Ποια είναι η αρχική αποτίμηση του ακινήτου λοιπόν; Με ποια κριτήρια προχωράτε; Προφανώς το οικονομικό συμφέρον της πολιτείας και του δημοσίου έχει ένα κομβικό και πρωταρχικό χαρακτήρα. Πολύ ωραία. Ποια είναι η τιμή βάσης, πώς ξεκινάμε; Χωρίς χρήσεις γης δεν μπορεί να γίνει αποτίμηση. Και τώρα εν κατακλείδι - γιατί θέλω να σεβαστώ το χρόνο, κύριε Πρόεδρε, παρ' όλο που εξοικονομήθη από τον κύριο Υπουργό προηγουμένως - θέλω να θίξω το εξής, που νομίζω ότι για μας είναι πολύ σημαντικό, πάρα πολύ σημαντικό. Τέσσερα βασικά ζητήματα διέπουν τη λογική μας και την πολιτική μας κατεύθυνση. Πρώτον, το οικονομικό συμφέρον από πλευράς δημοσίου για τη συγκεκριμένη διαγωνιστική διαδικασία. Δεύτερον, την αναγκαιότητα, κύριε Υπουργέ, να διαθέτει πράσινο πρόσημο η συγκεκριμένη επένδυση. Άλλωστε έχουμε αποδείξει στην πράξη ότι είμαστε φιλικοί απέναντι σε επενδύσεις, αρκεί όμως να θωρακίζεται το δημόσιο συμφέρον, πράγμα το οποίο σε πολλές εκφάνσεις του πολιτικού βίου και της πολιτικής σας δράσης αυτά τα δύο χρόνια δεν διεφάνη. Τρίτο ζήτημα κομβικό, να λαμβάνει υπ' όψιν τις ανάγκες της εκάστοτε τοπικής κοινωνίας. Γι' αυτό δίνουμε και έμφαση στα ανταποδοτικά οφέλη. Και φυσικά πάνω σε αυτό τον άξονα να εξισορροπεί τις επιπτώσεις, τις επιβαρύνσεις με την ανταποδοτικότητα. Ευχαριστώ, κύριε Πρόεδρε.
Κι εμείς ευχαριστούμε, κύριε Μαμουλάκη. Κύριε Υπουργέ, έχετε τον λόγο για τη δική σας απάντηση.
Κύριε συνάδελφε, όπως σας είπα και στην πρωτολογία μου, έχει γίνει απαιτούμενος έλεγχος, όχι μόνο κατά τη μελέτη, αλλά και τη σύνταξη του προεδρικού διατάγματος. Από εκεί και πέρα, μετά την έκδοση του προαναφερόμενου προεδρικού διατάγματος και στο πλαίσιο έκδοσης της κοινής υπουργικής απόφασης χωροθέτησης του επενδυτικού σχεδίου, σύμφωνα πάντα με τον ν.3986 του 2011, θα εγκριθούν και οι περιβαλλοντικοί όροι των έργων εντός του ακινήτου. Εκεί θα καταγραφούν τα αντισταθμιστικά μέτρα, που προτείνονται από τον φορέα του έργου, με σκοπό την ενίσχυση, ανάδειξη και αναβάθμιση του φυσικού περιβάλλοντος, την ενίσχυση της κοινωνικής συνοχής και τη μεγιστοποίηση των θετικών αναπτυξιακών ωφελειών του έργου στην άμεση και ενδεχομένως ευρύτερη περιοχή του έργου. Σε ό,τι αφορά στην αποτίμηση, πριν από την κατακύρωση του διαγωνισμού, θα διενεργηθεί αποτίμηση του ακινήτου από ανεξάρτητο εκτιμητή, όπως προβλέπει ο νόμος. Στη συνέχεια το ΤΑΙΠΕΔ θα συστήσει εταιρεία ειδικού σκοπού, στην οποία θα εισφέρει κατά κυριότητα το ακίνητο ως μοναδικό περιουσιακό στοιχείο και στη συνέχεια θα μεταβιβάσει στον πλειοδότη του διαγωνισμού το σύνολο του μετοχικού κεφαλαίου της εταιρείας. Όλες αυτές οι διαδικασίες είναι προγραμματισμένες, προβλέπονται από το νόμο και θα δρομολογηθούν. Πρόκειται για ένα μεγάλο επενδυτικό σχέδιο που θα προσδώσει ισχυρή προστιθέμενη αξία στην περιοχή. Το σχέδιο αυτό περιλαμβάνει μαρίνα, εμπορικά κέντρα, αθλητικές εγκαταστάσεις, ξενοδοχειακά καταλύματα, καζίνο, μίνι γήπεδο γκολφ, συνεδριακό και εκθεσιακό κέντρο, ενυδρείο, αλλά και εγκαταστάσεις που θα χρησιμοποιηθούν από τοπικούς φορείς και την αυτοδιοίκηση για σκοπούς έρευνας, εκπαίδευσης και κοινής ωφέλειας. Η χώρα, κύριε συνάδελφε, αλλάζει από την προσέλκυση και ανάπτυξη μεγάλων επενδυτικών πρωτοβουλιών και αυτό πιστεύω ότι είναι κάτι που όλοι πλέον αντιλαμβάνονται, ακόμη και όσοι κατά το παρελθόν είχαν αυταπάτες ή ιδεοληψίες. Ευχαριστώ.
Ευχαριστούμε και εμείς τον Υπουργό, τον κ. Βεσυρόπουλο. Κυρίες και κύριοι συνάδελφοι, η Διαρκής Επιτροπή Δημόσιας Διοίκησης, Δημόσιας Τάξης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης «Κύρωση της από 30-5-2021 πράξης νομοθετικού περιεχομένου “Θέσπιση, περιεχόμενο και διαδικασία έκδοσης Ψηφιακού Πιστοποιητικού COVID -19” (Α΄ 87) και ειδικότερες εγγυήσεις για την προστασία των δεδομένων προσωπικού χαρακτήρα». Διακόπτουμε για λίγα λεπτά χωρίς να μετακινηθούμε από τη θέση μας. Λόγω του γεγονότος ότι υπάρχει ιδιαίτερα αυξημένη κίνηση στον δρόμο, περιμένουμε από λεπτό σε λεπτό την κ. Μιχαηλίδου, προκειμένου να απαντήσει στις επόμενες ερωτήσεις.
Κυρίες και κύριοι συνάδελφοι συνεχίζεται η συνεδρίαση. Προχωράμε στην πρώτη με αριθμό 828/31-5-2021 επίκαιρη ερώτηση πρώτου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Νικόλαου Ηγουμενίδη προς τον Υπουργό Εργασίας και Κοινωνικών Υποθέσεων, με θέμα: «Ανανέωση συμβάσεων των εργαζομένων στις κοινωνικές δομές της Περιφέρειας Κρήτης». Στις ερωτήσεις που έπονται θα απαντήσει, όπως προανήγγειλα, η Υφυπουργός Κοινωνικών Υποθέσεων, η κ. Μαρία - Δόμνα Μιχαηλίδου. Κύριε Ηγουμενίδη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κυρία Υπουργέ, όπως κι εσείς γνωρίζετε πολύ καλά, οι δομές κοινωνικής πρόνοιας έχουν μια τεράστια προσφορά και συμβολή στο τείχος της κοινωνικής προστασίας, που τόσο απαραίτητο είναι σήμερα. Ο ρόλος τους αυτός και αυτή η προσφορά και η συμβολή είναι αδιαμφισβήτητες. Γι' αυτόν τον λόγο, η κοινωνία μας οφείλει με κάθε τρόπο να προστατεύει, να ενισχύει και να θωρακίζει αυτές τις δομές και η κεντρική πολιτεία ακριβώς σ' αυτή την κατεύθυνση να συμβάλει και να βοηθάει τις δομές με το απαραίτητο προσωπικό, με μόνιμους εργαζόμενους, με όλο τον εξοπλισμό και τα μέσα. Η εικόνα, βεβαίως, σε όλη την Ελλάδα είναι παρεμφερής και αν έχετε τα στοιχεία θα ήταν καλό να μας δώσετε και την εικόνα απ' όλη την Ελλάδα. Στις δομές της Κρήτης που εδώ περιορίζεται η ερώτησή μου εξυπηρετούνται ηλικιωμένοι, εξυπηρετούνται άτομα που αντιμετωπίζουν προβλήματα υγείας, νοητικά ή κινητικά, εξυπηρετούνται άνθρωποι που ζουν μόνοι τους, άτομα με αναπηρία. Δηλαδή, εξυπηρετούνται άνθρωποι που σ' αυτά τα τελευταία για τον α ή β λόγο δίσεκτα χρόνια έχουν ανάγκη από αυτό το ισχυρό τείχος προστασίας και πραγματικά οι δομές αυτές συνέβαλαν σε αυτό. Όπως σας είπα, η εικόνα των δομών στην Κρήτη είναι παρόμοια με την υπόλοιπη Ελλάδα και θα ήθελα, αν τα έχετε, τα στοιχεία και της υπόλοιπης Ελλάδας. Στις δομές της Κρήτης εξήντα τέσσερις θέσεις εργαζομένων με ατομικές συμβάσεις είτε επικουρικού προσωπικού ουσιαστικά λήγουν ή έχουν λήξει ήδη αυτό το διάστημα. Μέχρι στιγμής δεν φαίνεται από το Υπουργείο καμμία διάθεση, καμμία κίνηση, καμμία μέριμνα για την ανανέωσή τους. Πρόκειται για εργαζόμενους σε ειδικότητες της λειτουργία των δομών απαραίτητες, όπως μάγειροι, βοηθοί μαγείρων, τραπεζοκόμοι, εργαζόμενοι στην καθαριότητα και εργαζόμενοι στη φύλαξη. Το ερώτημα προς εσάς, κυρία Υπουργέ, είναι αν προτίθεστε να προχωρήσετε στην ανανέωση αυτών των συμβάσεων και την πλήρωση των κενών θέσεων για την εύρυθμη λειτουργία και τη συνέχιση της εύρυθμης λειτουργίας αυτών των δομών χωρίς την εμπλοκή ιδιωτών εργολάβων. Ευχαριστώ.
Κι εμείς ευχαριστούμε τον κ. Ηγουμενίδη για τη συνέπεια στον χρόνο. Τον λόγο τώρα έχει η Υπουργός, η κ. Δόμνα Μιχαηλίδου για τρία λεπτά.
Ευχαριστώ, κύριε Πρόεδρε. Αξιότιμε κύριε Ηγουμενίδη, είναι πάντα βέβαια μια πολύ δυσάρεστη έκπληξη και εξέλιξη για κάθε συμπολίτη μας να βρεθεί έστω και για κάποιο χρονικό διάστημα έξω από την αγορά εργασίας. Ωστόσο, η συγκεκριμένη εξέλιξη γνωρίζετε ότι για τους εργαζομένους στο Κέντρο Κοινωνικής Πρόνοιας Κρήτης ήταν σε όλους γνωστή. Γνωρίζετε τόσο εσείς, όσο εμείς, όσο και οι ενδιαφερόμενοι συμπολίτες μας ότι οι συμβάσεις τους είχαν ημερομηνία λήξης και ότι δεν υπήρχε κανένα νομοθετικό πλαίσιο για την παράτασή τους είτε για την υπογραφή νέας ατομικής σύμβασης. Συγκεκριμένα, ο ν.4430/2016, που η δική σας κυβέρνηση ψήφισε, έδινε τη δυνατότητα σε κεντρικές και αποκεντρωμένες υπηρεσίες των Υπουργείων, αλλά και σε νομικά πρόσωπα δημοσίου και ιδιωτικού δικαίου που εποπτεύονται από τα Υπουργεία προκειμένου να καλυφθούν ανάγκες καθαριότητας, εστίασης, σίτισης και φύλαξης να συνάπτουν ατομικές συμβάσεις εργασίας ιδιωτικού δικαίου ορισμένου χρόνου εφόσον δεν επαρκεί το υπάρχον προσωπικό τους και συντρέχουν απρόβλεπτες ή επείγουσες περιστάσεις. Ο νόμος παρείχε αυτή τη δυνατότητα κατά παρέκκλιση κάθε άλλης γενικής και ειδικής διάταξης νόμου για περιορισμένο, όμως, χρονικό διάστημα. Άρα έληγε την 31η Δεκεμβρίου του 2019. Η διοίκηση, λοιπόν, του Κέντρου Κοινωνικής Πρόνοιας Περιφέρειας Κρήτης όχι μόνο έκανε χρήση της δυνατότητας που της παρείχε ο νόμος σας, ο ν.4430/2016, και προχώρησε μετά από προκήρυξη στη σύναψη είκοσι τεσσάρων ατομικών συμβάσεων ιδιωτικού δικαίου στους τομείς σίτισης, εστίασης και φύλαξης, αλλά έκανε το ίδιο πράγμα και για τα δύο γκρουπ. Για όλες αυτές τις συμβάσεις, όπως είπα και πριν, σύμφωνα με την εθνική νομοθεσία δεν υπήρχε δυνατότητα ανανέωσης ή μεταβολής σε αορίστου χρόνου και αυτό ήταν κάτι το οποίο νομοθετήθηκε το 2016 πολύ συγκεκριμένα, από την δική σας κυβέρνηση και το γνώριζαν τότε όλοι οι συνδαιτυμόνες, το Υπουργείο, το Κέντρο Κοινωνικής Πρόνοιας και βέβαια, οι εργαζόμενοι. Θέλω, επίσης, να αναφέρω ότι ευθύνες για το τι συνέβη φέρει και η τότε διοίκηση του Κέντρου η οποία γνώριζε πολύ καλά το συγκεκριμένο καθεστώς των συμβάσεων. Και ενώ θα μπορούσε να συμπεριλάβει πολύ συγκεκριμένες ειδικότητες μαγείρων, τραπεζοκόμων, καθώς και προσωπικό καθαριότητας και φύλαξης στο μόνιμο προσωπικό στο 7Κ - υπενθυμίζω ότι κι αυτό είχε βγει τον Δεκέμβριο του 2018- από τον Δεκέμβριο του 2018 δεν είχε γίνει τίποτα ως προς την συμπερίληψη των ειδικοτήτων αυτών. Κατόπιν, όμως, τούτου και εν όψει των αναγκών που προέκυψαν βάσει της πανδημίας, θέλω να υπενθυμίσω το εξής. Εμείς νομοθετήσαμε για το έκτακτο προσωπικό COVID αυτές τις πεντακόσιες θέσεις σε όλη την Ελλάδα, οι οποίες αύξαναν κατά ένα τρίτο το στελεχιακό δυναμικό των δομών μας, ακριβώς γιατί γνωρίζουμε ότι εν καιρώ πανδημίας δεν μπορούμε να αφήσουμε κανέναν ακάλυπτο και πρέπει όλοι οι ωφελούμενοι να λαμβάνουν τις υπηρεσίες που λάμβαναν μέχρι πρότινος, αλλά συγκεκριμένα αυτές που πρέπει να λαμβάνουν. Οπότε και εκεί δεν έγιναν πράγματα. Δηλαδή και εκεί δεν συμπεριλήφθηκαν αυτό που θα έπρεπε, οι ειδικότητες αυτές. Τώρα σε ό,τι αφορά το ερώτημά σας, ζητάτε την ανανέωση των ατομικών συμβάσεων προκειμένου να καλυφθούν οι κενές θέσεις. Όπως προσπάθησα να εξηγήσω, η σύναψη των εν λόγω συμβάσεων έγινε με τον όρο μη ανανέωσής τους. Το να ζητάμε τώρα ή να ζητάτε το αντίθετο είναι σαν να ζητάτε να παραβιάσουμε εμείς το νόμο του 2016 που εσείς ψηφίσατε. Οπότε σε ό,τι αφορά την εύρυθμη λειτουργία των δομών κοινωνικής πρόνοιας, αυτό που μπορούμε να υποστηρίξουμε είναι ότι οι συγκεκριμένες συμβάσεις που έχουν γίνει αυτή τη στιγμή από τη διοίκηση και η ανανέωσή τους κατά τον τρόπο που θα προσπαθήσω να εξηγήσω στην δευτερολογία μου. Ευχαριστώ πολύ.
Ευχαριστούμε την κυρία Υπουργό. Τον λόγο έχει ο κ. Ηγουμενίδης για την δευτερολογία του για τρία λεπτά.
Κυρία Υπουργέ, ευχαριστώ κατ' αρχάς για την απάντηση που δώσατε, αλλά θα ήθελα να ξεκαθαρίσω μερικά ζητήματα. Πρώτον, όντως ήταν γνωστή η λήξη των συμβάσεων. Και η ερώτηση δεν αναφέρεται στη διοίκηση των δομών κοινωνικής πρόνοιας της Κρήτης ούτε σε καμμία άλλη διοίκηση. Η ερώτηση είναι στην Κυβέρνηση. Η Κυβέρνηση γνωρίζοντας ότι λήγουν οι συμβάσεις, θέσεις θα ορφανεύσουν, θα χηρέψουν, και οι οριακά λειτουργούσες δομές θα μείνουν χωρίς προσωπικό και επομένως με τον κίνδυνο κατάρρευσης, τι έκανε; Η Κυβέρνηση εδώ ουσιαστικά παραπέμπει σε εργολάβους, κάνει προσκλήσεις ενδιαφέροντος σε εργολάβους. Οι εργολάβοι ουσιαστικά κινούνται στην εξασφάλιση του μέγιστου δυνατού κέρδους τους. Και σε αυτήν την κατεύθυνση πιέζουν βγάζοντας άγονες τις θέσεις και στην ίδια κατεύθυνση - αν το θέλετε - σας διευκολύνουν για απευθείας αναθέσεις. Ένα το κρατούμενο Δεύτερον, εγώ σας ρώτησα εάν σκοπεύετε να ανανεώσετε τις συμβάσεις χωρίς αυτό να σημαίνει ότι είναι η μόνη λύση. Μία λύση είναι η ανανέωση των συμβάσεων. Μία λύση είναι η προκήρυξη μόνιμου προσωπικού με μοριοδότηση θέσεων για τους ανθρώπους που ήδη δουλεύουν. Εν πάση περιπτώσει, εάν το θέλετε λύσεις υπάρχουν πολλές. Και για να έρθουμε συγκεκριμένα, όπως σας είπα είναι εξήντα τέσσερα άτομα και πραγματικά μένουν κενές θέσεις με κίνδυνο κατάρρευσης αυτών των δομών. Στο ΠΑΑΠΑΗΚ σήμερα 4 και αύριο 5 Ιουνίου λήγουν δύο συμβάσεις καθαριότητας και μέσα στον Αύγουστο λήγει άλλη μία. Ποιος θα καθαρίζει το κέντρο; Απλό είναι, σήμερα και αύριο λήγουν οι δύο συμβάσεις, τη Δευτέρα ποιος θα καθαρίσει το κέντρο; Στον Πόρο του Ηρακλείου μέσα στον Ιούνιο λήγουν τέσσερις συμβάσεις καθαριότητας, μία σύμβαση φύλαξης και μία μάγειρα. Τι θα κάνετε για αυτό; Στην Πόμπια Ηρακλείου έχουν λήξει δύο θέσεις μαγείρων, μία βοηθού μάγειρα, μέσα στον Ιούλιο λήγει μία σύμβαση καθαριότητας, μία σύμβαση φύλακα και άλλη μία σύμβαση φύλακα μέσα στον Σεπτέμβριο. Τι θα κάνετε για αυτό; Μπορώ να αναφέρω όλο τον κατάλογο των εξήντα τεσσάρων θέσεων. Και όπως σας είπα δεν είναι εάν σας είπε η διοίκηση γι' αυτήν ή την άλλη θέση. Τι κάνει η Κυβέρνηση; Πώς στηρίζετε αυτές τις δομές; Θα συμφωνούσα μαζί σας - εάν αυτή είναι η θέση σας - για μόνιμο προσωπικό. Πολύ ωραία, προκηρύξτε τις θέσεις τώρα! Θέλετε καινούργιες συμβάσεις; Κάντε καινούργιες συμβάσεις. Δώστε μοριοδότηση θέσεως για τους ανθρώπους που αφήνουν ένα κομμάτι της ψυχής τους κάθε μέρα σε αυτές τις δομές, για να λειτουργούν αυτές. Μην τις αφήνετε όμως στον αυτόματο πιλότο. Και εάν τέλος πάντων θέλετε να τις δώσετε σε ιδιώτες, εάν η τακτική σας είναι να τις εκχωρήσετε στους εργολάβους που πέρα απ' όλα τα άλλα είναι εργασιακές συνθήκες γαλέρας για τους εργαζόμενους, πείτε το καθαρά. Στην κρίση των εργαζόμενων που μας ακούν είναι και η δική σας και η δική μας θέση. Σας ευχαριστώ πολύ.
Και εμείς σας ευχαριστούμε. Τον λόγο έχει η κυρία Υπουργός για τη δευτερολογία της για τρία λεπτά.
Κύριε Ηγουμενίδη, είπα να ξεκινήσω ήρεμα, αλλά με χτυπάτε στο σημείο μου, σε αυτό της στελέχωσης. Κύριε Βουλευτά, ποτέ την τελευταία δεκαετία οι προνοιακές δομές δεν ήταν τόσο στελεχωμένες. Ποτέ την τελευταία δεκαετία οι κλειστές προνοιακές δομές του κράτους μας δεν ήταν τόσο στελεχωμένες. Και ξέρετε γιατί; Γιατί η δική μας η Κυβέρνηση δεν θέλει και δεν αφήνει - όχι μόνο δεν θέλει, δεν αφήνει - κανέναν πίσω. Και αυτό σε τρεις άξονες, έτσι; Νομοθετήσατε τον Δεκέμβριο μόνιμες θέσεις για τις προνοιακές δομές. Για επτά μήνες δεν έγινε τίποτα με την προηγούμενη κυβέρνηση, τίποτα. Μέσα σε ένα μήνα με το που αναλάβαμε το Υπουργείο αυτό, με το που ανέλαβα τη θέση της Υφυπουργού, από τον Ιούλιο μέχρι τον Αύγουστο είχαμε ήδη πάει στο ΑΣΕΠ. Προκηρύξαμε μέσα σε ένα μήνα τις θέσεις αυτές. Γιατί; Για δύο λόγους. Ο πρώτος λόγος είναι, γιατί δεν μπορούμε να αφήνουμε τις δομές μας ακάλυπτες. Πρέπει να έχουμε και πιστεύουμε στο μόνιμο προσωπικό, δη στις προνοιακές δομές. Γιατί; Γιατί αναπτύσσουν σχέσεις εμπιστοσύνης. Γιατί οι ωφελούμενοι, που είναι οι πλέον ευάλωτοι μέσα στις δομές αυτές, αναπτύσσουν αναγκαίες σχέσεις εμπιστοσύνης, οι οποίες πρέπει να έχουν μια διάρκεια. Και ο δεύτερος λόγος που το κάνουμε αυτό είναι ότι δεν δέχεται η δική μας η Κυβέρνηση να έχουμε ανθρώπους πέντε - επτά χρόνια να δουλεύουν ως συμβασιούχοι, όταν στην ουσία καλύπτουν μόνιμες ανάγκες. Μέσα σε ένα χρόνο κάναμε, λοιπόν, αυτό που σε τουλάχιστον επτά δεν πρόλαβε να κάνει ή δεν έκανε ή αδυνατούσε - ή δεν την ένοιαζε, στο τέλος - η προηγούμενη κυβέρνηση. Οπότε για στελέχωση δεν είναι δυνατόν να έρχεται και να μας εγκαλεί εδώ πέρα. Έχουμε κάνει ό,τι περνάει από το χέρι μας και το έχουμε εξαντλήσει. Συγκεκριμένα, στο Κέντρο Κοινωνικής Πρόνοιας Κρήτης πόσες θέσεις είναι αυτές; Εξήντα. Είναι εξήντα μόνιμες θέσεις κι έχουν ήδη βγει μέσω ΑΣΕΠ οι οριστικοί πίνακες. Σταματήσαμε εκεί; Όχι, δεν σταματήσαμε εκεί. Σας είπα ότι αυξήσαμε το προσωπικό, το ανθρώπινο δυναμικό, κατά 1/3, κατά 33% σε όλη την Ελλάδα. Και μέσα σε αυτές τις πεντακόσιες νέες θέσεις, που είναι τουλάχιστον για ενάμιση χρόνο, μέσα σε αυτές, βεβαίως, υπάρχουν και για το Κέντρο Κοινωνικής Πρόνοιας στην Κρήτη. Από τις πεντακόσιες οι σαράντα δύο είναι για την Κρήτη. Σταματήσαμε εκεί; Όχι, δεν σταματήσαμε ούτε εκεί, γιατί το Κέντρο Κοινωνικής Πρόνοιας Κρήτης έβγαλε και νέο επικουρικό προσωπικό. Πόσους; Σαράντα πέντε. Οπότε έχουμε τους εξήντα του ΑΣΕΠ, που είναι μόνιμοι, επειδή πιστεύουμε ότι πρέπει να καλύπτονται με μόνιμο προσωπικό οι ανάγκες των ωφελουμένων μας, σαράντα δύο έκτακτο προσωπικό COVID για τουλάχιστον ενάμιση χρόνο και σαράντα πέντε πλέον έκτακτο επικουρικό προσωπικό. Επομένως, έχουμε μια κυβέρνηση, η οποία έχει για πρώτη φορά μέσα την τελευταία δεκαετία λάβει στα σοβαρά το ζήτημα της στελέχωσης. Και σας το λέω με απόλυτη ευθύνη. Μέσα στην τελευταία δεκαετία - κι αυτό μου το λένε οι διοικήσεις, αλλά αυτό μου το λένε και οι ίδιοι οι εργαζόμενοι - ποτέ οι προνοιακές δομές μας δεν ήταν τόσο στελεχωμένες. Πιστεύουμε βαθιά στη σωστή στελέχωση των δομών μας. Δεν αφήνουμε κανέναν πίσω. Και είναι ευθύνη μας, την οποία, όμως, υλοποιούμε εμπράκτως, να βοηθήσουμε τους ωφελούμενους και βέβαια, τους εργαζόμενους στις δομές μας. Ευχαριστώ.
Συνεχίζουμε με τη δεύτερη με αριθμό 829/31-5-2021 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικίας σε βάρος των τυφλών συνταξιούχων». Κύριε Κεγκέρογλου, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κυρία Υπουργέ, με το άρθρο 21 του Συντάγματος προβλέπεται ότι άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της χώρας. Μια σειρά μέτρα, πράγματι, έχει θεσμοθετήσει η χώρα μας, η οποία είχε ενσωματώσει και στο Εθνικό Δίκαιο διεθνείς συμβάσεις και υποχρεώσεις, που πραγματικά υποστηρίζουν την αυτόνομη διαβίωση. Υπάρχει μια κοινή υπουργική απόφαση από το 1973 κιόλας, που αφορά επίδομα για τους ασκούμενους δικηγόρους προς αντιμετώπιση των κατά την άσκηση της δικηγορίας τους υποχρεώσεων και προβλημάτων που δημιουργούνται εκ της τυφλότητας αυτών, όπως αναφέρεται χαρακτηριστικά, το οποίο καταβαλλόταν κανονικά μέχρι μια εγκύκλιο που εξέδωσε ο γενικός γραμματέας Κοινωνικής Αλληλεγγύης τον Απρίλιο του 2020, η οποία τροποποιούσε το ύψος του επιδόματος. Προσέφυγαν οι τυφλοί δικηγόροι στον Συνήγορο του Πολίτη, ο οποίος εξέδωσε πόρισμα προς τον ΟΠΕΚΑ και καταθέτει την απόφασή του, την ερμηνεία του, ότι το έγγραφο του γενικού γραμματέα αντίκειται τόσο στις ρητές διατάξεις της ΚΥΑ, που προανέφερα, από το 1973, όσο και στο άρθρο 3 του νόμου του 1979 και στο σύστημα των σκοπών και των σταθμίσεων στις οποίες έχει προβεί ο κοινός νομοθέτης για τη στήριξη των τυφλών. Επειδή, εκτός από το πόρισμα του Συνηγόρου του Πολίτη, ο ΟΠΕΚΑ στις προσωπικές προσφυγές που κάνει ένας - ένας ανταποκρίνεται και δικαιώνει τους δικηγόρους τυφλούς, εκδίδοντας αποφάσεις - και έχω εδώ, τουλάχιστον, τέσσερις αποφάσεις που θα καταθέσω στα Πρακτικά - αυτό το οποίο θέλουμε, είναι, εάν αποδεχθείτε το πόρισμα και με δεδομένο ότι ο ΟΠΕΚΑ ήδη έχει εκδώσει τέσσερις αποφάσεις στην κατεύθυνση αυτή, δικαιώνοντας τους ανθρώπους, να υπάρξει μία απόσυρση του εγγράφου του γενικού γραμματέα ή τροποποίησή του, ούτως ώστε η διοίκηση συμμορφούμενη με την απόφαση του Συνηγόρου και την πραγματικότητα, μέσω αυτής της διαδικασίας να δικαιώνονται, αλλά να υπάρξει καθολική διαδικασία δικαίωσής τους. Ευχαριστώ, κύριε Πρόεδρε.
Κυρία Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αξιότιμε κύριε Βουλευτά, το ερώτημα που μας απευθύνετε, τέθηκε από τη συνάδελφό σας, κ. Μαρία Απατζίδη, του ΜέΡΑ25 εδώ στο Κοινοβούλιο, τον Απρίλιο του 2020 στην οποία και απαντήσαμε ως οφείλαμε. Το ίδιο ερώτημα τέθηκε και από συναδέλφους σας της Αξιωματικής Αντιπολίτευσης με τη μορφή αναφοράς προς τον Υπουργό Επικρατείας κ. Γεραπετρίτη και τον τότε Υπουργό Εργασίας κ. Βρούτση. Παρ' όλο, βέβαια, που μέχρι σήμερα δεν έχει αλλάξει κάτι σε σχέση με το περιεχόμενο των απαντήσεων του Υπουργείου μας, σας ευχαριστώ για το ερώτημά σας, διότι μου δίνετε την ευκαιρία να διευκρινίσω ορισμένα πράγματα που συμβαίνει πολλές φορές να προκαλούν σύγχυση. Να ξεκινήσω κατ' αρχάς λέγοντας ότι ο εξορθολογισμός της επιδοματικής πολιτικής σε ένα κράτος δικαίου, δεν συνιστά εκδικητική πράξη, όπως κάποιοι αφήνουν να εννοηθεί. Εξορθολογισμός δεν σημαίνει περικοπές και μάλιστα, αδικαιολόγητες. Σημαίνει αποκατάσταση της νομιμότητας, η οποία - οφείλουμε να το παραδεχθούμε - πολλές φορές καταστρατηγείται και πολλές φορές, όχι σκόπιμα, αλλά εξαιτίας του κατακερματισμού των δημοσίων υπηρεσιών, που δεν επιτρέπουν ουσιαστικούς και αποτελεσματικούς ελέγχους, ώστε ο πολίτης να λαμβάνει από το κράτος ακριβώς αυτό που δικαιούται. Τίποτε περισσότερο, αλλά και ακόμη πιο σημαντικά, τίποτε λιγότερο. Τη δυνατότητα αυτή σήμερα μας τη δίνει η τεχνολογία, την οποία οφείλουμε να αξιοποιήσουμε με γνώμονα πάντα το δημόσιο συμφέρον. Αυτό ακριβώς έπραξε και ο ΟΠΕΚΑ ο οποίος, ως Ενιαίος Φορέας Διαχείρισης Προνοιακών Παροχών και Παροχών Κοινωνικής Αλληλεγγύης προχώρησε σε συνεργασία με την ΗΔΙΚΑ τον Φεβρουάριο του 2020, όπως γνωρίζετε, στη διασταύρωση του ηλεκτρονικού μητρώου δικών του δικαιούχων με το ηλεκτρονικό μητρώο συνταξιούχων σε διάφορους φορείς κοινωνικής ασφάλισης. Ο έλεγχος, λοιπόν, που διενεργήθηκε έδειξε ότι σε σύνολο δεκαέξι χιλιάδων δικαιούχων του επιδόματος αναπηρίας όρασης, οι εκατόν ογδόντα εννέα ήταν συνταξιούχοι, οι οποίοι λάμβαναν ταυτόχρονα επίδομα τυφλότητας, ύψους 697 ευρώ, την ώρα που όλοι οι υπόλοιποι συμπολίτες τους με αναπηρία λάμβαναν επίδομα 362 ευρώ τον μήνα. Επίσης, οι εκατόν ογδόντα εννέα αυτοί συμπολίτες μας, πριν συνταξιοδοτηθούν ασκούσαν, ως επί το πλείστον, το επάγγελμα του δικηγόρου και κάποιοι μπορεί να ήταν επιστήμονες, οι οποίοι ασκούσαν την επιστημονική τους γνώση ως επάγγελμα. Κατόπιν, λοιπόν, αυτού η διοίκηση του ΟΠΕΚΑ έπραξε το αυτονόητο. Ποιο είναι αυτό; Προχώρησε στην εφαρμογή του ισχύοντος νομοθετικού πλαισίου, το οποίο, σας θυμίζω, ότι παραμένει ίδιο εδώ και χρόνια. Δεν κάναμε καμμία αλλαγή στο νομοθετικό πλαίσιο και αποφάσισε την τροποποίηση του επιδόματος τυφλότητας, σύμφωνα με τα όρια που θέτει η σχετική νομοθεσία για όλους τους υπόλοιπους δικαιούχους. Δεν υπήρξε καμμία ειδική κατηγορία η οποία να προβλεπόταν σε κανέναν ειδικότερο νόμο. Αναγνωρίζοντας, ωστόσο, ότι δεν υπήρχε σκοπιμότητα, δεν έδωσαν στην απόφαση αυτή αναδρομική ισχύ. Αυτά για την ιστορία! [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Επιτρέψτε μου, κύριε Πρόεδρε, τελειώνω σε ένα λεπτό. Έρχομαι τώρα στις απαραίτητες για την αποκατάσταση της αλήθειας διευκρινίσεις. Η τροποποίηση του επιδόματος έγινε διότι οι εκατόν ογδόντα εννέα συμπολίτες μας είναι συνταξιούχοι. Δεν αφορά στους τυφλούς δικηγόρους ούτε στους τυφλούς επιστήμονες, οι οποίοι εργάζονται και παίρνουν το 100% του επιδόματος. Οι συνταξιούχοι συμπολίτες μας με άλλη αναπηρία έπαιρναν το μισό, όπως και αυτοί. Έχει ενδιαφέρον, επίσης, να γνωρίζετε ότι μέσα από την ίδια ηλεκτρονική διασταύρωση προέκυψαν και ογδόντα εννέα περιπτώσεις συμπολιτών μας, οι οποίοι έπαιρναν επίδομα παραπληγίας - τετραπληγίας από φορέα κοινωνικής ασφάλισης. Ωστόσο, ο περαιτέρω έλεγχος έδειξε ότι τα συγκεκριμένα επιδόματα δεν αφορούσαν σύνταξη ή συνταξιοδοτική παροχή, οπότε σε αυτούς επιστράφηκαν τα χρήματα της προσωρινής κράτησης και εξακολούθησαν να παίρνουν το επίδομα ως είχε. Αυτά νομίζω για την πρωτολογία μου. Έχουμε να πούμε αρκετά και στη δευτερολογία. Σας ευχαριστώ.
Ευχαριστούμε την κυρία Υπουργό. Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Τον Απρίλιο του 2020, σας είχαμε απευθύνει κι εμείς ερώτηση. Δεν είναι, όμως, αληθές ότι από τον Απρίλιο του 2020 δεν έχει αλλάξει κάτι. Δεν είναι δηλαδή το πόρισμα του Συνηγόρου του Πολίτη κάτι; Δεν λέει για εσάς τίποτα; Θα καταθέσω, λοιπόν το πόρισμα του Συνηγόρου του Πολίτη που ήρθε τον Οκτώβριο του 2020. Το πόρισμα, λοιπόν, αυτό λέει ότι κακώς κόβεται το επίδομα αν φαίνεται για άλλου λόγους, που έχουν να κάνουν με τον τρόπο που νομοθετεί η πολιτεία για τη στήριξη τους, ο ανάπηρος ως συνταξιοδοτούμενος, αλλά ασκεί το επάγγελμα. Άρα έχουμε το πόρισμα του Συνηγόρου του Πολίτη, το οποίο είναι μετά τον Απρίλιο του 2020. Κάπου ένιωσα ότι με μαλώνατε, ότι αφού έχει απαντηθεί τον Απρίλιο του 2020, γιατί επανέρχεστε. Επανέρχομαι, λοιπόν, γιατί υπάρχει το πόρισμα του Συνηγόρου του Πολίτη. Σεβασμός σε αυτό. Και παρακαλώ, αν υπάρξει αντίθετη άποψη από το πόρισμα του Συνηγόρου του Πολίτη, να την εκθέσετε την αντίθετη άποψη. Θα καταθέσω μία, δύο, τρεις, τέσσερις, πέντε αποφάσεις του ΟΠΕΚΑ. Ο ΟΠΕΚΑ δεν ανήκει σ' εσάς; Σε εσάς ανήκει. Ο ΟΠΕΚΑ, λοιπόν, δικαιώνει συνταξιούχους τυφλούς που δέχεται το πόρισμα του Συνηγόρου του Πολίτη και ακυρώνει για τη συγκεκριμένη κάθε μια περίπτωση την απόφαση του Γραμματέα. Θα τα καταθέσω αυτά στα Πρακτικά - δεν τα δίνω στη δημοσιότητα, γιατί έχει ονόματα και προσωπικά δεδομένα - για να τα λάβετε υπ' όψιν σας. Επομένως, ο ίδιος ο ΟΠΕΚΑ παίρνει αποφάσεις, οι οποίες είναι στην κατεύθυνση συμμόρφωσης της διοίκησης με το πόρισμα του Συνηγόρου του Πολίτη. Δεν καταλαβαίνω γιατί εσείς είπατε ότι δεν έχει αλλάξει κάτι. Δεν είναι σωστό το ενημερωτικό που σας έδωσε η υπηρεσία. Είναι σωστά όσα είπατε βεβαίως για τους κανόνες που πρέπει να ισχύουν - και ισχύουν - για το θεσμικό πλαίσιο. Εδώ, όμως, μιλάμε για την εφαρμογή. Για την εφαρμογή δεν είναι η σωστή ενημέρωση αυτή. Εδώ, λοιπόν, έρχεται ο ΟΠΕΚΑ και δικαιώνει τους ανθρώπους έναν, έναν. Νομίζω ότι αυτό που οφείλουμε να κάνουμε - το λέω στον πληθυντικό - είναι να αναδιαμορφώσουμε την εγκύκλιο του γενικού γραμματέα, η οποία θα πρέπει να περιοριστεί σε αυτό, το οποίο είπατε. Δεν περιορίζεται σε αυτό. Είναι γενική, άδικη και παράνομη. Ευχαριστώ, κύριε Πρόεδρε.
Κι εμείς ευχαριστούμε τον κ. Κεγκέρογλου. Κυρία Υπουργέ, έχετε τον λόγο για τη δευτερολογία σας για τρία λεπτά.
Κύριε Κεγκέρογλου, φοβάμαι ότι με την ερμηνεία που δίνετε στην επίμαχη κοινή υπουργική απόφαση δημιουργείται πραγματικά ένας πόλος ανισότητας μεταξύ εργαζομένων και συνταξιούχων τυφλών επιστημόνων που εξακολουθούν να εργάζονται. Αυτή δεν ήταν σε καμμία των περιπτώσεων η πρόθεση του νομοθέτη. Με αυτό θέλω να πω ότι - και ας υπενθυμίσω και πώς έχει - οι τυφλοί συμπολίτες μας με αναπηρία τύφλωσης βγαίνουν στη σύνταξη μετά από δεκαπέντε χρόνια. Μετά από δεκαπέντε χρόνια, όταν βγαίνουν στη σύνταξη, είναι η κύρια ιδιότητά τους αυτή του συνταξιούχου. Οπότε, και σε αντίθεση με τους υπόλοιπους συμπολίτες μας, μπορούν να παίρνουν το 100% της σύνταξης τους και, σε αντίθεση με τους υπόλοιπους συμπολίτες μας, να δουλεύουν και να παίρνουν και το 100% της εργασίας τους. Στους υπόλοιπους συμπολίτες μας χωρίς αυτήν την αναπηρία, γνωρίζετε ότι ο νομοθέτης δεν αφήνει να εισπράττουν το 100% της σύνταξής τους. Οπότε οι συμπολίτες μας οι οποίοι ασκούν το επάγγελμα του δικηγόρου και έχουν βγει στη σύνταξη μετά από δεκαπέντε χρόνια, γιατί πολύ σωστά ο νομοθέτης καταλαβαίνει ότι είναι διαφορετικές οι συγκυρίες και διαφορετική η εργασιακή καθημερινότητα κάποιου ανθρώπου με τύφλωση, γι' αυτόν τον λόγο του βγάζει τη σύνταξη στα δεκαπέντε χρόνια εργασίας και επιπλέον, ακριβώς επειδή η καθημερινότητά του και ο εργασιακός του βίος είναι ακόμα πιο δύσκολος, του δίνει τη δυνατότητα να πάρει το 100% της σύνταξής του. Όμως, ο νόμος δεν προβλέπει πουθενά ότι αυτός ο συνταξιούχος είναι κάτι διαφορετικό από οποιονδήποτε άλλο συνταξιούχο με αναπηρία, οπότε αυτό που θα πάρει αυτός ο συνταξιούχος, δεδομένου του ότι δεν υπάρχει και δεν έχουμε βγάλει κάποια ειδικότερη νομοθεσία, θα είναι αυτό που παίρνουν και οι υπόλοιποι συνταξιούχοι με αναπηρία, το οποίο είναι το επίδομα των 392 ευρώ. Αυτό θα πάρει. Έτσι λέει ο νόμος και δεν υπάρχει κάποια ειδικότερη πρόβλεψη ως προς αυτό. Τώρα ως προς το πόρισμα του Συνηγόρου του Πολίτη, βεβαίως και σε κάθε περίπτωση είμαστε διατεθειμένοι να ανταποκριθούμε στην πρόσκληση του Συνηγόρου ώστε να συζητήσουμε, αλλά και να εξηγήσουμε την τοποθέτησή μας επί του θέματος και να ακούσουμε και τις δικές του απόψεις. Αναφέρω, όπως είπατε κι εσείς, ότι για τις σχετικές αποφάσεις του ΟΠΕΚΑ με τις οποίες γίνονται δεκτές ενδικοφανείς προσφυγές τυφλών επιστημόνων και δικηγόρων, από όσο γνωρίζω, η διοίκηση του ΟΠΕΚΑ έχει ζητήσει την επανεξέτασή τους η οποία είναι εν εξελίξει, οπότε περιμένουμε και το σχετικό πόρισμα. Ευχαριστώ.
Κι εμείς ευχαριστούμε, κυρία Υπουργέ. Προχωράμε στη δεύτερη αναφορά με 2112/24-3-2021 του κύκλου αναφορών κι ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Τη δυσμενή κατάσταση που επικρατεί στο Παράρτημα Ατόμων με Αναπηρία Λασιθίου λόγω ελλείψεων σε ιατρικό και νοσηλευτικό προσωπικό και τις δύσκολες συνθήκες που καλούνται οι εργαζόμενοι να αντιμετωπίσουν εν μέσω πανδημίας COVID -19». Κύριε Κεγκέρογλου, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κυρία Υπουργέ, πρέπει να σας εκφράσω την απορία μου για όλα όσα είπατε. Με υπερβαίνει, ειλικρινά, η τοποθέτηση την οποία κάνατε, ότι γράφετε σε ένα σημείωμα το πόρισμα του Συνηγόρου του Πολίτη με το οποίο έχουμε υποχρέωση να συμμορφωνόμαστε όταν μας υποδεικνύει ακριβώς πού είναι η παρανομία της διοίκησης. Και όταν η διοίκηση συμμορφώνεται, λέτε ότι εσείς θα την αναγκάσετε να ξεσυμμορφωθεί. Με υπερβαίνει αυτό! Συμμορφώνεται ο ΟΠΕΚΑ με τον Συνήγορο του Πολίτη, βγάζει μια δίκαιη και σωστή απόφαση σύμφωνα με τον νόμο και λέτε εσείς «Όχι. Επειδή εγώ έχω διαφορετική άποψη, θα την ανατρέψω την απόφαση του ΟΠΕΚΑ». Με υπερβαίνουν όλα αυτά ειλικρινά! Και δεν ξέρω αν έχει νόημα να συζητάμε σε μια βάση πολιτικού διαλόγου που πρέπει να λύνει θέματα και όχι να συσσωρεύει προβλήματα. Τι να πω; Έχουμε μία αναφορά από το Λασίθι για το παράρτημα ΑΜΕΑ του κέντρου κοινωνικής πρόνοιας. Τα κέντρα κοινωνικής πρόνοιας έχουν ζωή από το 2013 και μετά. Δεν έχουν ζωή ούτε δέκα χρόνια. Το λέω επειδή άκουσα τη συζήτηση προηγουμένως. Υπάρχουν άνθρωποι οι οποίοι είναι με την πρώτη σύμβαση των επικουρικών από το 2014 που με συνεχείς ανανεώσεις εργάζονται μέχρι σήμερα. Από το 2014 οι επικουρικοί που πήραμε τότε για την στελέχωση των κέντρων κοινωνικής πρόνοιας εργάζονται μέχρι σήμερα. Αυτοί οι άνθρωποι, λοιπόν, που έχουν εμπλουτιστεί με άλλους συμβασιούχους, που έχουν εμπλουτιστεί με άλλες ειδικότητες, χρειάζονται και την καλύτερη διαχείριση προκειμένου να αντιμετωπίζουμε τα προβλήματα. Έχουμε ένα θέμα στελέχωσης. Ήδη είπατε ότι έχουν βγει προκηρύξεις και θα το φροντίσετε. Αυτό είναι πάρα πολύ βασικό και μακάρι να προχωρήσει. Επίσης, έχουμε κι ένα θέμα διαχείρισης του ανθρώπινου δυναμικού. Εδώ το έγγραφο για το οποίο έκανα την αναφορά βάζει θέμα διαχείρισης του ανθρώπινου δυναμικού, ότι εκτός του ότι είναι λίγο ο κόσμος, δεν υπάρχει και η ορθολογική αξιοποίησή του για να αντιμετωπιστούν τα προβλήματα. Εγώ δεν γνωρίζω ποια είναι η πραγματικότητα, δεν έχω κάνει επίσκεψη, δεν έχω κάνει τον ντετέκτιβ, αλλά θεωρώ ότι εσείς που λάβατε υπ' όψιν σας την αναφορά την οποία σας κατέθεσα θα έχετε προβεί στις απαραίτητες ενέργειες, ούτως ώστε να ενημερώσει η διοίκηση, να δούμε εάν έχει ανάγκη από στελεχιακό δυναμικό το παράρτημα ΑΜΕΑ Λασιθίου, το οποίο είναι κλειστή δομή. Έχουμε μέσα έναν αριθμό που κυμαίνεται κάθε φορά, ογδόντα ένας ήταν την περίοδο που γράφτηκε αυτό το υπόμνημα. Είναι κλειστή δομή και πρέπει, πράγματι, με τον καλύτερο τρόπο να διαχειριζόμαστε το ανθρώπινο δυναμικό, για να αντιμετωπίζονται τα προβλήματα. Θα ήθελα, λοιπόν, να μας πείτε τι προτίθεστε να κάνετε για την αντιμετώπιση των προβλημάτων που θέτει αυτή η διαμαρτυρία. Ευχαριστώ.
Ορίστε, κυρία Υπουργέ, τον λόγο σε εσάς για την πρωτολογία σας για τρία λεπτά.
Κύριε Κεγκέρογλου, μην αποπροσανατολίζετε! Σας παρακαλώ πολύ, μην αποπροσανατολίζετε, για να μην πω κάτι πιο ισχυρό, έτσι; Ο Συνήγορος δεν έστειλε στο Υπουργείο Εργασίας και Κοινωνικών Υποθέσεων καμμία απόφαση. Καμμία απόφαση! Άρα, δεν τίθεται καν ζήτημα ότι δεν τη λαμβάνουμε υπ' όψιν ως και οφείλουμε. Δεν έστειλε κάτι τέτοιο. Ο Συνήγορος ζήτησε τις απόψεις μας, τις οποίες βεβαίως και θα εκθέσουμε και ακριβώς γι' αυτό και ο ΟΠΕΚΑ ζήτησε επανεξέταση, διότι εμείς συνεργαζόμαστε και ακούμε όλες τις ανεξάρτητες αρχές. Δεν μας έστειλε καμμία απόφαση. Ζήτησε τη δική μας απόφαση, έστειλε τη δική του άποψη και πάνω σε αυτά μας κάλεσε και βεβαίως, έχουμε να μιλήσουμε γι' αυτό. Τώρα, ως προς την επιστολή διαμαρτυρίας του νοσηλευτικού προσωπικού του παραρτήματος ΑΜΕΑ Λασιθίου, διάβασα με προσοχή την επιστολή διαμαρτυρίας που υπογράφουν εννιά εργαζόμενοι στο παράρτημα ΑΜΕΑ Λασιθίου. Είναι, βέβαια, μια έντονα συναισθηματικά φορτισμένη επιστολή, με την οποία οι εν λόγω εργαζόμενοι - στην πλειοψηφία τους νοσηλευτές, βέβαια - καταγγέλλουν την ανάρμοστη και προσβλητική συμπεριφορά εκ μέρους συναδέλφων τους, τη μεροληπτική στάση του σωματείου εργαζομένων που έχει μετατραπεί - λένε - σε «σωματείο των ολίγων» και είναι και τα μέλη του διοικητικού συμβουλίου του κέντρου κοινωνικής πρόνοιας που συντάσσονται - λένε - με ό,τι αυτοί καταγγέλλουν. Γιατί συμβαίνει όλο αυτό; Δεν τολμούν - λένε - να διεκδικήσουν τα αυτονόητα, δηλαδή προσωπικό. Διαβάζοντας, λοιπόν, την επιστολή αυτή, συνειδητοποιεί κανείς ότι μια συνωμοσία εξυφαίνεται στο εσωτερικό του Κέντρου Κοινωνικής Πρόνοιας Περιφέρειας Κρήτης, με σκοπό τη διάλυση του νοσηλευτικού τμήματος στο παράρτημα ΑΜΕΑ Λασιθίου. Είναι, όμως, πράγματι έτσι; Να δούμε λίγο τα στοιχεία τα οποία έχει το Υπουργείο μας; Με το ξέσπασμα της πανδημίας μια από τις πρώτες ενέργειες που κάναμε ήταν, βεβαίως, να ενισχύσουμε, όπως είπα και πριν, το στελεχιακό δυναμικό και αυτό με δύο ουσιαστικούς τρόπους: Πρώτον, βγάλαμε την περίφημη προκήρυξη 7Κ για το μόνιμο προσωπικό. Και αυτό γιατί; Γιατί το μόνιμο προσωπικό χρειάζεται στις δομές μας. Χρειαζόμαστε μόνιμο προσωπικό στις δομές μας, γιατί οι ανάγκες είναι μόνιμες, δεν μπορούν να καλύπτονται από επικουρικό προσωπικό το οποίο ανανεώνει τις συμβάσεις του για πέντε ή επτά χρόνια. Δεν το θέλουμε αυτό για το προσωπικό μας. Όμως, επίσης, το μόνιμο προσωπικό καλύπτει μόνιμες ανάγκες σχέσεων μεταξύ ωφελούμενων και εργαζομένων. Τώρα, ειδικότερα, βγάλαμε και έκτακτο προσωπικό, όπως σας είπα και πριν, το έκτακτο προσωπικό COVID Των πεντακοσίων ατόμων. Πάνω από τα σαράντα έχουν έρθει στο Κέντρο Κοινωνικής Πρόνοιας Περιφέρειας Κρήτης. Τώρα, συγκεκριμένα για αυτό που σας είπα: Πάνω από σαράντα, σαράντα δύο συνολικά θέσεις εκ των οποίων οι εννέα είναι στο παράρτημα Λασιθίου με ακριβώς σκοπό την ενίσχυση του νοσηλευτικού προσωπικού. Πιο συγκεκριμένα, προκηρύχθηκαν μία θέση ΤΕ νοσηλευτικής, τέσσερις θέσεις βοηθών νοσοκόμων, τρεις θέσεις υγειονομικού προσωπικού και μία θέση βοηθητικού προσωπικού εστίασης. Έχει ενδιαφέρον να τονίσω στο σημείο αυτό ότι από αυτές τις θέσεις αυτή που προοριζόταν για άτομο ειδικότητας τεχνολογικής εκπαίδευσης νοσηλευτικής παρέμεινε κενή λόγω έλλειψης ενδιαφέροντος. Το γεγονός γίνεται ακόμα πιο ενδιαφέρον, αν λάβουμε υπ' όψιν μας ότι η ίδια θέση επαναπροκηρύχθηκε στις 19-5, στις 30-10-2020 χωρίς αποτέλεσμα. Παρ' όλα αυτά, η διοίκηση του κέντρου επέμεινε και την επαναπροκήρυξε στις 11 Μαΐου 2021 μαζί με μία θέση βοηθών νοσοκόμων. Όμως και οι δύο θέσεις έμειναν κενές λόγω έλλειψης ενδιαφέροντος. Η τελευταία προσπάθεια γίνεται με την προκήρυξη στις 26-5, πριν λίγες μέρες, μαζί με δύο θέσεις βοηθών νοσοκόμων. Η προθεσμία υποβολής αιτήσεων έληξε στις 31 Μαΐου και απ' ό,τι φαίνεται, έχουν υποβληθεί, δυστυχώς, μόνο δύο αιτήσεις για τις θέσεις των βοηθών νοσοκόμων, ενώ η θέση της νοσηλευτικής τεχνικής εκπαίδευσης παραμένει και πάλι κενή. Αναφέρομαι, λοιπόν, στις ενέργειες της διοίκησης, για τις οποίες εύκολα κανείς μπορεί να διαπιστώσει ότι έχουν γίνει, για να επισημάνω ότι η καταγγελία περί προσπάθειας διάλυσης του νοσηλευτικού τμήματος στο παράρτημα Λασιθίου είναι ανυπόστατη. Σας μίλησα για έξι προκηρύξεις. Δεν μπορεί, λοιπόν, να λέμε ότι κανείς δεν προσπαθεί να φέρει νοσηλευτικό προσωπικό, όταν η διοίκηση έχει κάνει πάνω από έξι προκηρύξεις για θέσεις που εμείς έχουμε βγάλει για νοσηλευτικό προσωπικό. Τουναντίον, λοιπόν, γίνεται προσπάθεια να αξιοποιηθούν όλες οι δυνατότητες που δίνει το νομοθετικό πλαίσιο λειτουργίας των παραρτημάτων του κέντρου για την αρτιότερη δυνατή στελέχωσή του. Όμως, σε ορισμένες περιπτώσεις βλέπουμε ότι όντως υπάρχουν δυσκολίες. Ωστόσο, υπάρχει και συνέχεια. Στο αμέσως επόμενο χρονικό διάστημα αναμένεται να αναλάβουν υπηρεσία επιπλέον σαράντα πέντε μόνιμοι υπάλληλοι στο κέντρο κοινωνικής πρόνοιας. Πρόκειται για τα κομμάτια αυτά που αφορούν στο Κέντρο Κοινωνικής Πρόνοιας Περιφέρειας Κρήτης από την προκήρυξη 7Κ που βγάλαμε για τον ΑΣΕΠ και η οποία αφορά τριακόσιες δεκαεπτά νέες μόνιμες οργανικές θέσεις συνολικά. Για την ιστορία, αναφέρω ότι η πλήρωση των οργανικών θέσεων, τις οποίες είχε συστήσει η προηγούμενη κυβέρνηση επτά μήνες πριν τις εκλογές του Ιουνίου, ήταν από την πρώτη στιγμή στις προτεραιότητες της Κυβέρνησής μας και έναν μήνα μετά την ανάληψη του Υπουργείου αυτού, πήγαμε στον ΑΣΕΠ, προκηρύξαμε τις θέσεις, έχουν οριστεί και οι τελικοί πίνακες και οι άνθρωποι εντός ολίγου καιρού θα είναι μέσα στις δομές μας. Σας ευχαριστώ.
Κι εμείς ευχαριστούμε. Ορίστε, κύριε Κεγκέρογλου, έχετε τον λόγο για τρία λεπτά για να δευτερολογήσετε.
Ευχαριστώ, κύριε Πρόεδρε. Κυρία Υπουργέ, το 2013-2014, για το οποίο έχω μια άμεση γνώση, όλες οι διαδικασίες υπόκειντο στους περιορισμούς του δεύτερου μνημονίου, γεγονός που σημαίνει ότι πολλές φορές η προκήρυξη επικουρικών και συμβασιούχων ήταν μονόδρομος. Άρα, λοιπόν, μη μου συγκρίνετε την περίοδο εκείνη με αυτό το οποίο συμβαίνει μετά το 2018, όπου τουλάχιστον δεν έχουμε τους φοβερούς και τρομερούς περιορισμούς που υπήρχαν τότε. Δεν υπάρχει καμμία σχέση! Αν μας πείτε ότι κακώς πήραμε τότε τους επικουρικούς, σας ενημερώνω ότι με τον έναν ή τον άλλον τρόπο ακόμα εργάζονται και καλύπτουν ανάγκες αυτοί οι ίδιοι. Δεν αναφέρομαι σε όλους, αλλά ένα ποσοστό. Και καλά κάνουν και εργάζονται, γιατί αλλιώς δεν θα υπήρχε προσωπικό. Επίσης, καλώς προχωράτε πλέον σε μόνιμες προκηρύξεις, διότι από τη στιγμή που υπάρχει αυτή η δυνατότητα, λόγω του ότι απελευθερώθηκε ο συγκεκριμένος τομέας από τους περιορισμούς που υπήρξαν, η ανάγκη στελέχωσης με μόνιμο προσωπικό δίνει απάντηση και σε έναν μακροχρόνιο προγραμματισμό που μπορείς να κάνεις, αλλά και με τη μεγαλύτερη αποτελεσματικότητα που μπορείς να έχεις από τα κέντρα κοινωνικής πρόνοιας και τις επιμέρους μονάδες που αυτά διαθέτουν, ιδιαίτερα από τις κλειστές μονάδες φροντίδας, όπως είναι το «Θεραπευτήριο Χρόνιων Παθήσεων» στον Άγιο Νικόλαο Λασιθίου. Χρειάζεται πραγματικά το απαραίτητο προσωπικό. Σε μια ανοιχτή δομή τα πράγματα είναι διαφορετικά. Όμως, στην κλειστή δομή οι ανάγκες είναι ανελαστικές και αν δεν υπάρχει το απαραίτητο προσωπικό, οι εκατό άνθρωποι που είναι μέσα και χρειάζονται περίθαλψη, φροντίδα και περιποίηση θα μείνουν πραγματικά χωρίς αυτές, γεγονός που δημιουργεί μεγάλα προβλήματα. Γι' αυτό, λοιπόν, είναι πολύ σημαντικό να δείτε, δίνοντας βεβαίως προτεραιότητα σε αυτό το προσωπικό, αλλά χωρίς να παραγνωρίζονται και οι ανάγκες που υπάρχουν και για άλλους τομείς, το πώς θα καλυφθεί με μόνιμο προσωπικό. Όμως, θα πρέπει να δείτε τι θα γίνει όταν για διάφορους λόγους, κάτι που δεν γνωρίζω, δεν καλύπτονται αυτές οι θέσεις. Μάλιστα, θα έλεγα ότι είναι αυτό είναι και αντιφατικό, εξαιτίας του ενδιαφέροντος που υπάρχει από πολλούς για να βρουν δουλειά. Δεν ξέρω αν θεωρούν ότι είναι τόσο σκληρή η δουλειά στην κλειστή μονάδα χρονίων παθήσεων του Νομού Λασιθίου που δεν πάνε να κάνουν αίτηση. Δεν ξέρω, μπορεί να συμβαίνει και κάτι άλλο διαφορετικό. Σε κάθε περίπτωση, πάντως, αν αυτές οι ανάγκες δεν καλύπτονται από την προκήρυξη, θα πρέπει να καλυφθούν με κάποιον διαφορετικό τρόπο. Δεν μπορεί να μένει υποστελεχωμένη η μονάδα. Άρα, λοιπόν, εγώ με αφορμή τη διαμαρτυρία, θέτω ένα θέμα. Δεν γνωρίζω τα επιμέρους - σας το είπα από την αρχή - και δεν μπορώ και να τα ξέρω γιατί δεν μπορώ να κάνω τον έλεγχο. Θέτω αυτό το θέμα. Είναι ευρύτερο. Διαπιστώνω ότι κάτι κινείται, αλλά δεν είναι το θέμα του κάτι κινείται. Πρέπει να γίνει ολοκληρωμένη δουλειά. Πρέπει να υπάρξει αποτέλεσμα. Πρέπει, βεβαίως, να αντιμετωπιστούν και τα προβλήματα που έθεσαν οι συνάδελφοι και στη σημερινή, αλλά και σε άλλη ερώτηση. Ας επιλέξει η Κυβέρνηση. Θέλει η Κυβέρνηση να γίνει με συμβάσεις έργου; Ας γίνει με συμβάσεις έργου. Θέλει με συμβάσεις εργασίας; Ας γίνει με συμβάσεις εργασίας, αλλά όχι να μένουμε στη συζήτηση για την επιλογή και να μην υπάρχουν οι αντίστοιχες υπηρεσίες, από την καθαριότητα και τη σίτιση, μέχρι και τη νοσηλευτική, χωρίς το απαραίτητο προσωπικό, χωρίς τους απαραίτητους ανθρώπους που θα παράσχουν υπηρεσίες. Κλείνω, λέγοντας κάτι για το προηγούμενο θέμα. Εντάξει, σας τα κατέθεσα τα χαρτιά. Τώρα, αν ο ΟΠΕΚΑ χωρίς πόρισμα του Συνηγόρου του Πολίτη δικαιώνει τους ανθρώπους, ακόμα καλύτερα γιατί την υπηρεσία αυτή του ΟΠΕΚΑ που λαμβάνει υπ' όψιν της τον νόμο και όχι τις εγκυκλίους, οι οποίες, όπως ξέρετε, δεν έχουν καμμία νομική ισχύ, καθώς πρέπει να ερμηνεύουν τον νόμο και όχι να τον αλλάζουν και να τον τροποποιούν. Το ξέρετε. Δώστε, λοιπόν, μία λύση. Εγώ δεν θέλω συζήτηση περαιτέρω. Εγώ σας λέω να επανεξετάσετε αυτήν την εγκύκλιο, σύμφωνα με τον νόμο. Αυτό σας λέω και αυτό σας ζητάω, διότι εδώ συμβαίνουν άλλα πράγματα. Ευχαριστώ.
Ορίστε, κυρία Υπουργέ, έχετε τον λόγο για τη δευτερολογία σας για τρία λεπτά.
Ευχαριστώ, κύριε Πρόεδρε. Κύριε Κεγκέρογλου, βεβαίως εξετάζουμε και ανταποκρινόμαστε στο κάλεσμα του Συνηγόρου του Πολίτη. Λέω ξανά για «κάλεσμα» και όχι «απόφαση». Ας μην αποπροσανατολίζουμε. Είναι κάλεσμα και όχι απόφαση. Βεβαίως, θα ήταν αλλιώς αν ήταν απόφαση και ήταν δεσμευτική ως προς το να την υιοθετήσουμε. Οπότε επειδή γνωρίζουμε την εθνική νομοθεσία, θα συζητήσουμε επί του αντικειμένου με τον Συνήγορο, για να δούμε ποιο είναι - για να είμαστε και ειλικρινείς - το σωστό και ποιο είναι το λάθος και αν έχουμε δίκιο ή όχι που εμμένουμε στη θέση μας. Όσον αφορά το κομμάτι του στελεχιακού δυναμικού στις δομές μας, στις προνοιακές δομές και δη στις προνοιακές δομές της Κρήτης, σε καμμία των περιπτώσεων δεν έχω ούτε την ανάγκη ότι την πρόθεση να επιφέρω ευθύνες για το τι γινόταν στην προηγούμενη δεκαετία. Γνωρίζουμε τους περιορισμούς που υπήρχαν τότε από την κυβέρνηση, αλλά και τη συγκυβέρνηση η οποία ήταν την προηγούμενη δεκαετία. Βέβαια, σέβομαι και τη δική σας θέση ως αρμόδιος Υπουργός που ήσασταν την περίοδο εκείνη. Όμως, επίσης γνωρίζουμε και την κληρονομιά που μας άφησε η κυβέρνηση των ΣΥΡΙΖΑ - ΑΝΕΛ. Η κληρονομιά αυτή που μας άφησε η κυβέρνηση ΣΥΡΙΖΑ - ΑΝΕΛ ονομάζεται «ενισχυμένη εποπτεία». Οπότε, με αυτήν την κληρονομιά ΣΥΡΙΖΑ - ΑΝΕΛ της ενισχυμένης εποπτείας, ούτε εμείς μπορούμε να κάνουμε τις προσλήψεις που θα θέλαμε έτσι ώστε να διασφαλίσουμε στο υψηλότερο δυνατό επίπεδο που μπορούμε την ελαστικότητα που θέλουμε για την αγορά εργασίας στον δημόσιο τομέα και δη στις προνοιακές δομές. Όμως, δεδομένων των προβλημάτων, αν θέλετε, που υπάρχουν μέσα σε αυτό, έχουμε κάνει ό,τι περνάει από το χέρι μας και πραγματικά με αίσθημα ευθύνης σας λέω ότι την τελευταία δεκαετία ποτέ δεν ήταν τόσο στελεχωμένες οι δομές μας. Ποτέ! Και το έχουμε κάνει οργανωμένα και βήμα - βήμα και έχουμε χρησιμοποιήσει, όπως είπατε κι εσείς, κάθε δυνατό χρηματοδοτικό εργαλείο και κάθε δυνατό μηχανισμό για να τα καταφέρουμε αυτά. Ποιοι είναι αυτοί όλοι οι μηχανισμοί; Είναι ο ΑΣΕΠ. Είναι η περίφημη προκήρυξη 7Κ, με την οποία καταφέραμε και βγάλαμε μόνιμους υπαλλήλους. Είναι τριακόσιες δεκαεπτά θέσεις σε όλα τα προνοιακά ιδρύματα σε όλη την Ελλάδα, γιατί πιστεύουμε ότι οι εργαζόμενοι αυτοί πρέπει να έχουν μόνιμη θέση εργασίας. Αναπτύσσουν πολύ κοντινές σχέσεις με τους ωφελούμενους και δεν μπορούν να φεύγουν κάθε χρόνο ή κάθε τρία χρόνια ή κάθε πέντε χρόνια. Όταν ορφανά παιδιά ή ηλικιωμένοι άνθρωποι ή ΑΜΕΑ αναπτύσσουν σχέσεις εμπιστοσύνης με εργαζόμενους σε κοινωνικές δομές, σε προνοιακές δομές, είναι καθήκον μας να διασφαλίσουμε τη σταθερότητα της σχέσης αυτής. Και αυτό εμείς το κάναμε με την προκήρυξη 7Κ και τους τελικούς πίνακες πλέον που έχουμε για τους εργαζόμενους σε όλες τις δομές. Ένας άλλος μηχανισμός, μία άλλη ευκαιρία που είχαμε ήταν το έκτακτο προσωπικό. Καταφέραμε αυτό που σας είπα, να αυξήσουμε δηλαδή κατά 1/3 το προσωπικό στις δομές αυτές για τουλάχιστον ενάμιση χρόνο, γιατί δεν έπρεπε να μείνει κανένας πίσω και ειδικά στην περίοδο της πανδημίας. Όλα τα εργαλεία τα βάζουμε μαζί. Τι κάναμε τώρα; Ζητήσαμε από τις διοικήσεις σε όλα τα κέντρα κοινωνικής πρόνοιας, αλλά και το Κέντρο Αποκατάστασης και Εκπαίδευσης Τυφλών, το Εθνικό Ίδρυμα Κωφών, το «Παπάφειο» στη Θεσσαλονίκη, το κέντρο ΑΜΕΑ στη Λαμία, στην Ευρυτανία να χαρτογραφήσουν τις ανάγκες τους, έτσι ώστε σε συνεργασία με το Υπουργείο Εσωτερικών και το Υπουργείο Οικονομικών να βγάλουμε και άλλες μόνιμες θέσεις. Έτσι, πρώτον, υλοποιήσαμε την ήδη ψηφισμένη, αλλά ποτέ υλοποιημένη πρόσληψη νέων μόνιμων υπαλλήλων. Πλέον υπάρχουν αυτοί οι υπάλληλοι στους τελικούς πίνακες του ΑΣΕΠ. Δεύτερον, αυξήσαμε στην πιο δύσκολη περίοδο τους εργαζόμενους στις δομές κατά ένα τρίτο, για να μην μείνει κανένας πίσω και μάλιστα να μην μείνει πίσω την πιο δύσκολη οικονομικά περίοδο. Τρίτον, χαρτογραφούμε τις ανάγκες, έτσι ώστε να βγάλουμε και νέες θέσεις γιατί πιστεύουμε στην ανάγκη μονιμότητας των ανθρώπων αυτών, έτσι ώστε οι σχέσεις με τους ωφελούμενους να είναι αυτές που οφείλουμε ως κράτος να παρέχουμε. Σας ευχαριστώ πολύ.
Και εμείς ευχαριστούμε, κυρία Υπουργέ, και για την πληρότητα των απαντήσεων και στις τρεις ερωτήσεις. Συνεχίζουμε με την τρίτη με αριθμό 815/31-5-2021 επίκαιρη ερώτηση του πρώτου κύκλου, της Βουλευτού Β΄ Θεσσαλονίκης κ. Κωνσταντίνας Αδάμου προς την Υπουργό Παιδείας και Θρησκευμάτων με θέμα: «Πίνακες αναπληρωτών εκπαιδευτικών». Στην ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή. Κυρία Αδάμου, έχετε τον λόγο για την πρωτολογία σας, για δύο λεπτά.
Σας ευχαριστώ, κύριε Πρόεδρε. Κυρία Υφυπουργέ, άλλο ένα σχολικό έτος φτάνει σιγά σιγά στο τέλος του με όλα τα προβλήματα βέβαια που δεν έχουν αντιμετωπιστεί και σε λίγους μήνες ένα καινούργιο σχολικό έτος θα ξεκινήσει έχοντας βέβαια όλα τα συνήθη κενά των εκπαιδευτικών για ακόμη μία φορά. Σύμφωνα με την προκήρυξη 3ΕΑ/2019 του ΑΣΕΠ σχετικά με τη διαδικασία κατάταξης με σειρά προτεραιότητας κατά κλάδο και ειδικότητα υποψηφίων εκπαιδευτικών πρωτοβάθμιας και δευτεροβάθμιας ειδικής αγωγής και εκπαίδευσης κατηγορίας ΠΕ, οι σχετικοί πίνακες κατάταξης θα ισχύσουν για τα τρία σχολικά έτη που θα ακολουθήσουν τη λήξη του σχολικού έτους κατά το οποίο θα λάβει χώρα η δημοσίευση των τελικών αξιολογικών πινάκων της Εφημερίδας της Κυβερνήσεως. Επιπλέον, κατά τη διάρκεια ισχύος τους οι τελικοί αξιολογικοί πίνακες κατάταξης δεν δύνανται να τροφοδοτούνται, να επικαιροποιούνται με νέα στοιχεία, παρά μόνο μετά το πέρας αυτής της τριετίας που ανέφερα. Εδώ, λοιπόν, είναι που τίθεται το θέμα πολιτικής βούλησης στο εν λόγω θέμα, καθώς αποτέλεσμα των προαναφερθέντων είναι χιλιάδες εκπαιδευτικοί να μπαίνουν σε μία διαρκή και μακροχρόνια κατάσταση ανεργίας διότι τους στερείται κατ' αυτόν τον τρόπο το δικαίωμα να συμμετέχουν στη διαδικασία για την κάλυψη των απαραίτητων θέσεων την αμέσως επόμενη σχολική χρονιά. Πρακτικά το μήνυμά σας προς τους εκπαιδευτικούς είναι ότι εφόσον δεν πληρούν τις προδιαγραφές που ζητάει το Υπουργείο σας τη δεδομένη χρονική στιγμή θα πρέπει αναγκαστικά να ζήσουν σε ένα καθεστώς ανεργίας για τα επόμενα τρία χρόνια, αδιαφορώντας πλήρως για τις ανάγκες των ίδιων και των οικογενειών τους, αλλά επίσης αδιαφορώντας και για τον κόπο που έχουν καταβάλει όλα αυτά τα χρόνια για να αποκτήσουν τα εν λόγω εφόδια. Αυτό συνιστά αδικαιολόγητη αδικία προς τους νέους και τις νέες υποψήφιους αναπληρωτές εκπαιδευτικούς ειδικής αγωγής της πρωτοβάθμιας και δευτεροβάθμιας εκπαίδευσης και τους καταδικάζει σε τριετή ανεργία. Σας ρωτώ, κυρία Υφυπουργέ: Σκοπεύετε να αναθεωρήσετε τη διαδικασία επιλογής των εκπαιδευτικών ανοίγοντας τους πίνακες σε ετήσια βάση για την πλήρη κάλυψη των κενών στον χώρο της εκπαίδευσης; Δεύτερον, σκοπεύετε ακόμη και αν δεν καταργηθεί το τριετές κλείσιμο των πινάκων, να επιτρέψετε τουλάχιστον την τροφοδότηση - επικαιροποίηση κάποιων στοιχείων όσων επιθυμούν για να εξασφαλιστεί ο ισότιμος και αξιοκρατικός χαρακτήρας της διαδικασίας προς όλους τους υποψηφίους εκπαιδευτικούς;
Κυρίες και κύριοι συνάδελφοι, έχω την τιμή να ανακοινώσω ότι ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 4-6-2021, ποινική δικογραφία που αφορά στους διατελέσαντες Υφυπουργούς: πρώτον, Υφυπουργό στον Πρωθυπουργό Στυλιανό Πέτσα και δεύτερον, Οικονομικών Θεόδωρο Σκυλακάκη. Κυρία Μακρή, έχετε τον λόγο για τη δική σας πρωτολογία.
Ευχαριστώ πάρα πολύ, κύριε Πρόεδρε. Κυρία συνάδελφε, ξέρετε κι εσείς πως οι διορισμοί των μόνιμων εκπαιδευτικών είναι ένα από τα τρία συστατικά της εκπαιδευτικής και οικονομικής πολιτικής του Υπουργείου Παιδείας και Θρησκευμάτων για την πρωτοβάθμια, τη δευτεροβάθμια εκπαίδευση και την ειδική αγωγή κι αυτά έχουν εκτενώς αναλυθεί από την Υπουργό κ. Κεραμέως. Τα άλλα δυο στοιχεία, εκτός από τους διορισμούς, είναι η ποιοτική αναβάθμιση του δημοσίου σχολείου με την υλοποίηση εμβληματικών δράσεων. Ενδεικτικά: δίχρονη προσχολική αγωγή, εργαστήρια δεξιοτήτων, ενισχυτική διδασκαλία στη δευτεροβάθμια εκπαίδευση, υποστηρικτικές δομές εκπαίδευσης, ένταξη ευάλωτων κοινωνικών ομάδων και προσφυγόπαιδων στην εκπαιδευτική διαδικασία εξειδικευμένη και εξατομικευμένη υποστήριξη για την ένταξη των μαθητών με αναπηρία, υποστήριξη σχολείων από ψυχολόγους και κοινωνικούς λειτουργούς, εξ αποστάσεως επιμόρφωση των εκπαιδευτικών μας. Τρίτον, η ψηφιακή αναβάθμιση του δημόσιου σχολείου αλλά και του σχολικού δικτύου. Μέσα σε λίγους μήνες εντάχθηκαν περίπου ενάμιση εκατομμύριο εκπαιδευτικοί και μαθητές από την πρωτοβάθμια και τη δευτεροβάθμια εκπαίδευση και τη διά βίου μάθηση στην εξ αποστάσεως εκπαίδευση καταρρίπτοντας στερεότυπα, γκρεμίζοντας στεγανά και μετασχηματίζοντας την εκπαιδευτική διαδικασία. Για μας στο Υπουργείο Παιδείας και Θρησκευμάτων οι μόνιμοι διορισμοί που είναι κυρίαρχο στοιχείο του προγραμματισμού μας αποτελούν μια καινοτομία για τα εκπαιδευτικά δεδομένα την τελευταία δεκαετία. Για το τρέχον έτος έχουν προβλεφθεί πιστώσεις για τον διορισμό δέκα χιλιάδων πεντακοσίων μόνιμων εκπαιδευτικών για τη γενική πρωτοβάθμια και δευτεροβάθμια εκπαίδευση, ενισχύοντας έτσι με ανθρώπινο δυναμικό το δημόσιο σχολείο, στηρίζοντας τη μαθησιακή διαδικασία και ταυτόχρονα παρέχοντας στους εκπαιδευτικούς μας σταθερότητα προοπτική και δυνατότητα επαγγελματικής ανέλιξης. Οι μόνιμοι διορισμοί καλύπτουν σημαντικές ανάγκες του εκπαιδευτικού μας συστήματος και έρχονται να προστεθούν στους τεσσερισήμισι χιλιάδες μόνιμους διορισμούς για την ειδική αγωγή και την εκπαίδευση που υλοποιήθηκαν το 2020, που είναι η πρώτη στην ιστορία της χώρας σ' αυτόν τον ευαίσθητο τομέα της εκπαίδευσης. Ο στόχος μας είναι να ικανοποιήσουμε ταυτόχρονα δύο συντρέχουσες ανάγκες: να δημιουργήσουμε αίσθημα ασφάλειας και εργασιακής ικανοποίησης στους εκπαιδευτικούς μας λόγω και της δυναμικής φύσης της εκπαίδευσης και φυσικά να μην αφήσουμε ακάλυπτους τους μαθητές μας. Γι' αυτόν, λοιπόν, τον λόγο ο στόχος μας είναι να πραγματοποιήσουμε διορισμούς και να τοποθετήσουμε τους εκπαιδευτικούς μας όσο το δυνατόν συντομότερα, πριν από την έναρξη του σχολικού έτους, για την πληρέστερη στελέχωση των σχολικών μονάδων. Θα σας αναπτύξω στη δευτερολογία μου τεχνικές λεπτομέρειες του συστήματος διορισμού των εκπαιδευτικών των μελών του ειδικού επιστημονικού προσωπικού και ειδικού βοηθητικού προσωπικού. Κλείνοντας την πρωτολογία, θα ήθελα να επισημάνω πως παρά τις προφορικές, παρά τις προφανείς αντιξοότητες που έχει επιφέρει η υγειονομική κρίση και δυστυχώς έχει επηρεάσει την εκπαίδευση στη χώρα μας, ο στόχος της πολιτικής ηγεσίας του Υπουργείου Παιδείας είναι η υλοποίηση των μεταρρυθμίσεων στην παιδεία, όπως επίσης και των επενδύσεων σε αυτή. Περισσότερα στη δευτερολογία μου για να μην αναγκαστώ να διακόψω και να μην παραβιάσω τον χρονικό περιορισμό. Ευχαριστώ, κύριε Πρόεδρε.
Σας ευχαριστούμε, κυρία Υπουργέ και για τη συνέπεια στον χρόνο. Τον λόγο έχει η κ. Αδάμου για τη δευτερολογία της για τρία λεπτά.
Ευχαριστώ, κυρία Υφυπουργέ. Η αλήθεια είναι πως δεν απαντήσατε στο ερώτημά μου το οποίο είναι πολύ συγκεκριμένο. Πλέξατε, βέβαια, ένα πολύ όμορφο εγκώμιο για το Υπουργείο το οποίο διοικείτε. Θα μου επιτρέψετε να έχω και εγώ όπως και οι περισσότεροι εκπαιδευτικοί της χώρας μας τελείως διαφορετική άποψη για την αντιμετώπιση της πανδημίας και για τη διαχείριση της πανδημίας στις αίθουσες της διδασκαλίας, στις σχολικές μας αίθουσες. Από την απάντησή σας καταλαβαίνουμε ότι μάλλον θα συνεχίσει η απόφαση του νόμου που προανέφερα. Οπότε είναι πολιτική επιλογή και απόφαση να τοποθετείτε σε καθεστώς χρόνιας ανεργίας χιλιάδες εκπαιδευτικούς. Θα έλεγα ότι αυτή η πολιτική σας απόφαση το λιγότερο αμφισβητήσιμη ηθικά είναι και απολύτως ενάντια στον ουσιαστικό ρόλο και καθήκον που οφείλει να έχει η εκάστοτε κυβέρνηση απέναντι στους πολίτες της κοινωνίας που εκπροσωπεί. Στόχος όλων μας ως εκπρόσωποι του ελληνικού Κοινοβούλιο πρέπει να είναι η εξασφάλιση της ευημερίας και η εξυπηρέτηση των συμφερόντων των πολιτών. Είναι ακόμη πιο προβληματικό το γεγονός ότι συνεχίζετε και προχωράτε σε μία τέτοια απόφαση, ενώ ακόμη και υπό φυσιολογικές συνθήκες, εννοώ προ COVID -19, τα σχολεία ανοίγουν κάθε χρόνο με πολλά κενά θέσεων εκπαιδευτικών, τα οποία εν τέλει φτάνει να καλύπτονται τον Ιανουάριο ή και τον Φεβρουάριο της εν λόγω σχολικής χρονιάς, πόσο μάλλον τώρα με την πανδημία. Οπότε είναι επιτακτική η ανάγκη για πρόσληψη περισσότερων αναπληρωτών εκπαιδευτικών. Η ερώτησή μου ήταν επί της διαδικασίας αυτής. Η επιλογή λοιπόν αυτή του Υπουργείου σας έχει ως αποτέλεσμα την υποβάθμιση του εκπαιδευτικού συστήματος της χώρας μας, εξαιτίας του ανθρώπινου δυναμικού το οποίο θα χαθεί. Σκεφτείτε το. Χιλιάδες αναπληρωτές εκπαιδευτικοί - και πλέον μιλάμε για ανθρώπους που είναι συνήθως πάνω από τριάντα ετών, δεν είναι νέα παιδιά που μόλις έχουν αποφοιτήσει, οι οποίοι έχουν πάρα πολλές φορές υποχρεώσεις ή και οικογένειες - θα αναγκαστούν να αναζητήσουν μία διαφορετική επαγγελματική σταδιοδρομία ή και κάποιο επάγγελμα περιστασιακό, προκειμένου να καλύψουν τα έξοδα διαβίωσής τους. Διότι δεν γίνεται, γνωρίζοντας ότι θα παραμείνουν άνεργοι την επόμενη τριετία να μείνουν με σταυρωμένα τα χέρια. Επίσης, τους ωθείτε μέσω αυτής της απόφασής σας, εμμέσως πλην σαφώς, στην παράνομη μαύρη αγορά εργασίας. Επιπλέον, η αξιολόγηση και κατάταξη των εκπαιδευτικών στους πίνακες βασίζεται σε ακαδημαϊκά προσόντα, αλλά και σε κοινωνικά κριτήρια. Πολύ ορθώς πράττετε και εσείς και το ΑΣΕΠ, εννοείται. Αυτό όμως σημαίνει ότι ενώ βασίζετε κριτήρια που όπως είπα είναι ακαδημαϊκά και κοινωνικά και αντιλαμβανόμαστε πόσο μεταβλητά είναι, προβαίνετε σε μια αυτοαναίρεση της αξιοπιστίας των κριτηρίων, που εσείς καθορίσατε και προχωράτε ή δεν αλλάζετε την αντίστοιχη ρύθμιση, η οποία απαγορεύει την τροφοδότηση των πινάκων με νέα στοιχεία για όλο αυτό το χρονικό διάστημα. Εμποδίζετε, δηλαδή, τους εκπαιδευτικούς της ειδικής αγωγής να ανανεώσουν την αίτησή τους και να διεκδικήσουν τη θέση που αξιοκρατικά ενδεχομένως να δικαιούνται. Θα ήθελα λοιπόν να σας πληροφορήσω ότι οι νέοι και οι νέες αυτοί έχουν κοπιάσει και νοητικά, αλλά έχουν κοπιάσει και εργασιακά και οικονομικά για να αποπληρώσουν αυτά τα μεταπτυχιακά, γιατί ο συγκεκριμένος μεταπτυχιακός τίτλος σπουδών, δυστυχώς τα περισσότερα ακόμη και σε δημόσια πανεπιστήμια είναι επί πληρωμή. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Έτσι λοιπόν, μπορεί να έχουν αποκτήσει ένα μεταπτυχιακό δίπλωμα, διδακτορικό δίπλωμα ή κάποιο πτυχίο ξένων γλωσσών ή ακόμη και να έχουν αποκτήσει ένα νέο μέλος της οικογένειας...
Μην αλλάζετε θέμα, κυρία Αδάμου. Ολοκληρώστε, παρακαλώ.
Μισό λεπτό, κύριε Πρόεδρε. Δεν αλλάζω θέμα.
Ακούω για μεταπτυχιακά και διδακτορικά.
Είναι τα προσόντα τα οποία ζητάει ο ΑΣΕΠ για την προκήρυξη των θέσεων. Είναι ακριβώς το θέμα που ανέφερα από την αρχή.
Κλείστε, παρακαλώ.
Εσείς, λοιπόν, στερείτε αυτό το δικαίωμα και τους καταδικάζετε σε χρόνια ανεργία, τη στιγμή μάλιστα που κάθε χρόνο υπάρχουν ελλείψεις αναπληρωτών από τα σχολεία μας. Τέλος, η εν λόγω πρόβλεψη του νόμου για τριετές κλείδωμα των πινάκων κατάταξης είναι απολύτως οριακή σε σχέση με το άρθρο 22 του Συντάγματος, το οποίο ορίζει ότι η εργασία αποτελεί δικαίωμα και προστατεύεται από το κράτος που μεριμνά για τη δημιουργία συνθηκών απασχόλησης όλων των πολιτών. Αυτή η αδικαιολόγητη και άνιση μεταχείριση αποτελεί κατάφωρη αδικία για τους υποψήφιους αναπληρωτές εκπαιδευτικούς ειδικής αγωγής. Και σας ρωτώ ξανά λοιπόν, επειδή είναι ξεκάθαρα θέμα πολιτικής και ηθικής βούλησης και άπτεται πολιτικής απόφασης, αν προτίθεστε να ανοίξετε τους πίνακες κατάταξης ανά έτος και όχι ανά τριετία, δηλαδή σε ετήσια βάση για τη ρεαλιστική και πλήρη κάλυψη των κενών στο χώρο της εκπαίδευσης για μία εκπαίδευση που όλοι χρειαζόμαστε στην Ελλάδα. Ευχαριστώ, κύριε Πρόεδρε.
Κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρία συνάδελφε, είμαι σίγουρη ότι ακούσατε με προσοχή τη πρωτολογία μου, στην οποία σας είπα ότι τεχνικές λεπτομέρειες για τον διορισμό από τον ΑΣΕΠ θα τις αναφέρω στη δευτερολογία μου. Παρακαλώ προσέξτε τις, γιατί όταν θα σας τις αναφέρω θα διαπιστώσετε ότι αυτά που εισηγείστε, δηλαδή ανά πάσα στιγμή να μπορεί κανείς να υποβάλει τα πρόσθετα προσόντα του, ουσιαστικά θα οδηγούσε σε μια αδυναμία από τον ΑΣΕΠ να επικυρώσει τα αποτελέσματα και να εξετάσει τις ενστάσεις, δηλαδή σε πλήρη αδυναμία διορισμού εκπαιδευτικών. Σας λέω λοιπόν με τη μεγαλύτερη δυνατή συντομία ότι σύμφωνα με τις διατάξεις του ν.4589/2019 για το σύστημα διορισμού και προσλήψεων εκπαιδευτικών, μελών ειδικού επιστημονικού προσωπικού και ειδικού βοηθητικού προσωπικού της πρωτοβάθμιας και δευτεροβάθμιας εκπαίδευσης τέθηκε σε εφαρμογή το νέο νομοθετικό πλαίσιο μόνιμων διορισμών και προσλήψεων αναπληρωτών και ωρομισθίων εκπαιδευτικών της πρωτοβάθμιας, δευτεροβάθμιας εκπαίδευσης, της ειδικής αγωγής και εκπαίδευσης μέσω του Ανώτατου Συμβουλίου Επιλογής Προσωπικού. Θα συμφωνήσουμε όλοι ότι έχει αδιάβλητες διαδικασίες. Στις διατάξεις των άρθρων 54, 55 και 56 ορίζονται η διαδικασία προκήρυξης και διενέργειας κάθε δύο σχολικά έτη. Επιμένετε να λέτε και στην γραπτή αναφορά σας σε επίκαιρη ερώτησή σας και στην τοποθέτησή σας την προφορική για τρία χρόνια. Κάθε δύο σχολικά έτη, λοιπόν, κατάταξη με σειρά προτεραιότητας κατά κλάδο και ειδικότητα των υποψηφίων για την πλήρωση των κενών θέσεων εκπαιδευτικών πρωτοβάθμιας και δευτεροβάθμιας εκπαίδευσης, των μελών ειδικού επιστημονικού προσωπικού και ειδικού βοηθητικού προσωπικού κατόπιν αιτήματος του Υπουργείου Παιδείας και Θρησκευμάτων. Επίσης, καθορίζεται ο τρόπος υποβολής των αιτήσεων υποψηφιότητας σύμφωνα με την προκήρυξη του ΑΣΕΠ και τρίτον, η κατάταξη των υποψηφίων για διορισμό ή πρόσληψη στους αξιολογικούς πίνακες κατάταξης. Αυτοί οι αξιολογικοί πίνακες ισχύουν έως την λήξη του δεύτερου σχολικού έτους που έπεται της λήξης αυτού του σχολικού έτους κατά το οποίο έλαβε χώρα η δημοσίευση τους στην Εφημερίδα της Κυβερνήσεως. Σύμφωνα με τον νόμο για όσο ισχύουν οι αξιολογικοί πίνακες κατάταξης οι τελευταίοι δεν τροφοδοτούνται με νέα στοιχεία. Οι εκπαιδευτικοί, όμως, που θεωρούν ότι δεν αξιολογήθηκαν σωστά τα δικαιολογητικά τους έχουν δικαίωμα υποβολής ένστασης στον ΑΣΕΠ. Μετά τον έλεγχο των ενστάσεων από τον ΑΣΕΠ καταρτίζονται οι τελικοί αξιολογικοί πίνακες, καθώς επίσης και ο τελικός επικουρικός αξιολογικός πίνακας και δημοσιεύονται στην Εφημερίδα της Κυβέρνησης. Υπό το ανωτέρω πρίσμα, λοιπόν, των νομοθετικών διατάξεων είναι σαφές ότι η όλη διαδικασία κατάταξης στους αξιολογικούς πίνακες με σειρά προτεραιότητας των υποψηφίων εκπαιδευτικών διενεργείται από τον ΑΣΕΠ. Το άνοιγμα κατ' έτος των εν λόγω πινάκων για την κατάθεση νέων δικαιολογητικών και στοιχείων από την πλευρά των εκπαιδευτικών δεν προβλέπεται από την ισχύουσα νομοθεσία και θα σας πω γιατί. Γιατί η υποβολή νέων στοιχείων στην ουσία θα συνεπάγεται την εκκίνηση νέας διαδικασίας κατάταξης και λόγω του μεγάλου αριθμού των αιτούντων θα ήταν αδύνατον να ολοκληρωθεί εγκαίρως η διαδικασία αυτή,, η διαδικασία της κατάταξης και μάλιστα πριν από την έναρξη λειτουργίας των σχολικών μονάδων του επόμενου σχολικού έτους. Επιπροσθέτως, θα ήταν αδύνατον να αναμορφωθούν οι ήδη εκδοθέντες πίνακες με την προσθήκη από τους εκπαιδευτικούς νέων δικαιολογητικών, εφόσον όλη η διαδικασία υπόκειται στον έλεγχο του ΑΣΕΠ, το οποίο είναι αρμόδιο για τη διαδικασία και εν τέλει αναμορφώνει τους πίνακες μετά το πέρας των ενστάσεων. Η πολυπλοκότητα των κριτηρίων και των αντίστοιχων δικαιολογητικών που ορίζει ο νέος νόμος για τη διαδικασία κατάταξης των υποψηφίων σε πίνακες βάσει προτεραιότητας με αρμόδιο φορέα το ΑΣΕΠ επιβάλλουν τη διασφάλιση του απαιτούμενου χρόνου για τον έλεγχο των όποιων επικαλούμενων από τους υποψηφίους κριτηρίων και δικαιολογητικών, για τη διαδικασία εξέτασης των ενστάσεων των υποψηφίων από το ΑΣΕΠ. Κατά συνέπεια η διατήρηση των αξιολογικών πινάκων ισχύει για το χρονικό διάστημα δύο ετών επαναλαμβάνω και όχι τριών ετών, όπως εσείς επιμένετε να ρωτάτε. Γιατί η τριετία καταργήθηκε ήδη με το άρθρο 64 του ν.4622/20, όπως ισχύει τώρα, τροποποιούμενο με το άρθρο 56 του ν.4589/19, ή μάλλον που τροποποίησε το άρθρο 19. Προβλέφθηκε από τον νομοθέτη αυτή η διετία για να διασφαλίζεται η ακεραιότητα και η διαφάνεια της όλης διαδικασίας. Καθίσταται, λοιπόν, σαφές ότι η διαφάνεια στις προσλήψεις στο δημόσιο είναι αλληλένδετη με την αξιοκρατία, την οποία η διοίκηση οφείλει και να τηρεί και να διασφαλίζει και προς πληρέστερη ενημέρωσή σας σας αναφέρω ότι οι οριστικοί αξιολογικοί πίνακες κατάταξης της ειδικής αγωγής και εκπαίδευσης προκηρύξεις 3ΕΑ/19, 4ΕΑ/19, 5ΕΑ/19 ισχύουν μέχρι και το σχολικό έτος '21- '22, γιατί κρίθηκαν οι ενστάσεις από τον ΑΣΕΠ και εκδόθηκαν οι αναμορφωμένοι αξιολογικοί πίνακες διοριστέων. Και σε ότι αφορά στους οριστικούς αξιολογικούς πίνακες γενικής εκπαίδευσης, δηλαδή οι προκηρύξεις 1ΓΕ/19, 2ΓΕ/19, 1ΓΤ/20, 2ΓΤ/20 δεν έχουν αναμορφωθεί, διότι μέχρι αυτήν τη στιγμή εκκρεμεί η διαδικασία εξέτασης των ενστάσεων από το ΑΣΕΠ. Ευχαριστώ πολύ, κύριε Πρόεδρε.
Και εμείς ευχαριστούμε, κυρία Υπουργέ. Στις επόμενες δύο και τελευταίες ερωτήσεις θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Ταγαράς. Προχωράμε στην πρώτη με αριθμό 823/31-5-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Εν κρυπτώ και πάνω σε απορριφθέν έργο η εγκατάσταση ανεμογεννητριών δίπλα στους οικισμούς Αετός & Νυμφαίο στη Φλώρινα εντός δασικής έκτασης». Κύριε Αρσένη, έχετε τον λόγο για δύο λεπτά για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, πραγματικά συνεχίζουμε να εκπλησσόμαστε από τις εξελίξεις στο κομμάτι των αιολικών. Είχαμε στην Εύβοια την παραβίαση του χωροταξικού των ΑΠΕ, εξαιτίας της υπέρβασης της φέρουσας ικανότητας, στα Κύθηρα άδεια παραγωγού εντός της ζώνης οικισμών, εντός της ζώνης απαγόρευσης από το χωροταξικό, δηλαδή και στα τρία, στη ζώνη οικισμών, παραδοσιακών οικισμών και αρχαιολογικών χώρων. Και τώρα βλέπουμε στην Αερορράχη, δίπλα στον Αετό, δίπλα στο Νυμφαίο, στο Αμύνταιο, αιολικό να μπαίνει σε ένα πολύ σημαντικό δάσος, σε αλπική ζώνη στο δάσος δρυός που είναι προστατευόμενο, δίπλα σε περιοχή διπλά προστατευόμενη, δύο χιλιόμετρα από περιοχή διπλά προστατευόμενη από την Ευρωπαϊκή Ένωση, διπλή «NATURA» και για τα πουλιά ειδικά, στο διάδρομο μετανάστευσης επαπειλούμενων ειδών, των αργυροπελεκάνων. Ο νόμος του 2011 ορίζει ρητά ότι όταν υπάρχουν επιπτώσεις στην περιοχή, στα προστατευτέα αντικείμενα της περιοχής «NATURA», θα πρέπει να υπάρχει ειδική οικολογική αξιολόγηση και δέουσα εκτίμηση, αξιολόγηση. Και παρ' όλο που η ΑΕΠΟ δόθηκε το 2013 ούτε το ένα ούτε το άλλο πραγματοποιήθηκαν, παράνομα, ευρωπαϊκά παράνομα και κατά παράβαση της ευρωπαϊκής και εθνικής νομοθεσίας. Γι' αυτό σας ζητάμε να δεσμευτείτε ότι θα καταργηθεί η αδειοδότηση, θα σταματήσει αυτό το έργο, θα παύσει αυτή η διαρκής παράβαση της ευρωπαϊκής και εθνικής νομοθεσίας όσον αφορά τα αιολικά πάρκα.
Κύριε Υπουργέ, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε συνάδελφε, σε ό,τι αφορά το πρώτο ερώτημά σας και ειδικότερα το θέμα που αφορά στην κατοχύρωση του εθνικού σχεδίου δράσης για την καφέ αρκούδα, θέλω να σας ενημερώσω ότι εκπονήθηκε σχέδιο μέσω του ευρωπαϊκού έργου «LIFE IP -4 NATURA», το οποίο συντονίζεται από το Υπουργείο Περιβάλλοντος και Ενέργειας. Το σχέδιο υπουργικής απόφασης έχει ήδη προωθηθεί για γνωμοδότηση στην Επιτροπή «Φύση 2000» και η θεσμοθέτησή του αναμένεται μέσα στους επόμενους δύο μήνες. Σε κάθε περίπτωση γίνεται ανεξάρτητα αν είναι εντός προστατευόμενης περιοχής. Στη συγκεκριμένη περίπτωση δεν εμπίπτει εντός προστατευόμενης περιοχής «NATURA», εντός περιοχής που έχει κηρυχθεί εθνικός δρυμός, αισθητικό δάσος, διατηρητέο μνημείο, καταφύγιο άγριας ζωής, όπως αναφέρει η Γενική Διεύθυνση Δασών της Αποκεντρωμένης Διοίκησης Ηπείρου και Δυτικής Μακεδονίας. Σε ό,τι αφορά το θέμα στο οποίο αναφερθήκατε, στην περιφέρεια, όπως γνωρίζετε και γνωρίζουμε όλοι μας, λειτουργεί το σημαντικότερο ηλεκτροπαραγωγικό κέντρο της χώρας. Οι Νομοί Κοζάνης και Φλώρινας μπορούν να χαρακτηριστούν ως εθνικό ενεργειακό κέντρο με ενεργειακή αυτοτέλεια. Έχουμε τη μετάβαση από το λιγνίτη στην ευρύτερη περιοχή σε φιλικότερη προς το περιβάλλον παραγωγή ενέργειας. Είναι μια μετάβαση σε μια φιλικότερη προς το περιβάλλον πορεία. Ως προς το «ΑΙΟΛΙΚΟ ΠΑΡΚΟ ΑΕΡΟΡΡΑΧΗ», στη θέση Αερορράχη, διαπιστώθηκε ότι εκτός από την έγκριση περιβαλλοντικών όρων - όπως μας απαντάει η Αποκεντρωμένη Διοίκηση, διότι λόγω του ότι υπάγεται στην κατηγορία από πλευράς περιβαλλοντικής αδειοδότησης Α2, η αρμόδια για την περιβαλλοντική αδειοδότηση είναι η Αποκεντρωμένη Διοίκηση - έχει χορηγηθεί η υπ' αριθμόν 46982 από τις 28-4-2021 άδεια εγκατάστασης από την Αποκεντρωμένη Διοίκηση Ηπείρου. Η άδεια της «ΑΙΟΛΙΚΟ ΠΑΡΚΟ ΑΕΡΡΟΡΑΧΗ», όπως και η γειτονική «GR ΑΙΟΛΙΚΟ ΠΑΡΚΟ ΦΛΩΡΙΝΑ 10 ΕΕ» - γιατί θέσατε δύο θέματα - χωροθετούνται στο ίδιο γήπεδο της απορριφθείσας αίτησης «EDF EN GREECE ΑΕ & ΣΙΑ ΦΛΩΡΙΝΑ» και επισημαίνεται ότι για την πρώτη έχει υποβληθεί από τις 16-11-2020 Μελέτη Περιβαλλοντικών Επιπτώσεων. Το έργο της εταιρείας «ΑΙΟΛΙΚΟ ΠΑΡΚΟ ΑΕΡΡΟΡΑΧΗ» διαθέτει απόφαση έγκρισης περιβαλλοντικών όρων και άδειας εγκατάστασης. Η Δημοτική Ενότητα Αετού βρίσκεται στο 31,33 της επιτρεπόμενης φέρουσας ικανότητας. Αρμοδιότητες, όπως είπα και πριν, έχουν για τη χορήγηση η Διεύθυνση Περιβάλλοντος και Χωροταξίας της Δυτικής Μακεδονίας και όλες, σύμφωνα με την ενημέρωση που έχω, οι εμπλεκόμενες υπηρεσίες και φορείς γνωμοδότησαν θετικά. Θετικά έχουν γνωμοδοτήσει όλες οι συναρμόδιες υπηρεσίες. Κατά τη διαδικασία δημόσιας διαβούλευσης επί της ΜΠΕ δεν διατυπώθηκαν αρνητικές απόψεις. Η τελική γνωμοδοτική απόφαση του περιφερειακού συμβουλίου ήταν ομόφωνα θετική. Έγιναν δύο τροποποιήσεις στην πορεία από την αρχική έγκριση, αλλά και αυτές προχώρησαν και κρίθηκαν. Επίσης, ζητήθηκε από την εταιρεία από τις 26-3-2021 η επιστολή των μη κυβερνητικών οργανώσεων. Η υπηρεσία έκρινε σκόπιμο να ζητήσει εκπόνηση ειδικής οικολογικής αξιολόγησης. Το αναφέρω αυτό, διότι ανεξάρτητα αν είναι εντός, η εγγύτητα με την προστατευόμενη περιοχή επιβάλλει να γίνει και ειδική μελέτη οικολογικής αξιολόγησης, συνοδευόμενη και από ειδική ορνιθολογική μελέτη. Η εταιρεία από τις 27-4-2021 με το έγγραφό της ανταποκρίθηκε θετικά και ήδη εξελίσσεται η διαδικασία διαβούλευσης - αναφέρομαι στη δεύτερη περίπτωση - και συλλογής γνωμοδοτήσεων. Άρα, για τη δεύτερη περίπτωση είναι σε εκκρεμότητα να κριθεί. Θα ληφθούν υπ' όψιν και η μελέτη η οποία θα γίνει, αλλά και οι προτάσεις - γνώμες όλων των φορέων και θα αξιολογηθεί ως προς το αποτέλεσμά της. Σε ό,τι αφορά τη μη κυβερνητική οργάνωση, όλες οι καταγγελίες, την 1-2-2021 και την 8-4-2021, είναι μεταγενέστερες των αδειών της υπηρεσίας, συμπεριλαμβανομένης και της έκτακτης κάρπωσης. Το «ΑΙΟΛΙΚΟ ΠΑΡΚΟ ΑΕΡΡΟΡΑΧΗ Α.Ε.» είχε ολοκληρώσει τη διαδικασία αδειοδότησης και βρισκόταν στο στάδιο εκτέλεσης εργασιών, ενώ το «ΑΙΟΛΙΚΟ ΠΑΡΚΟ ΦΛΩΡΙΝΑ» ανεκόπη κατά τη φάση της αδειοδοτικής διαδικασίας στο στάδιο των γνωμοδοτήσεων, όπως ανέφερα και πριν. Η απάντηση, λοιπόν, και στο διά ταύτα, σε αυτά τα οποία είπατε, είναι ότι για το μεν πρώτο, ξεκίνησε νωρίς, έγιναν τροποποιήσεις, οι εγκρίσεις ήταν θετικές και σε πολλές περιπτώσεις ομόφωνες. Έγιναν δύο τροποποιήσεις εντός του ίδιου περιγράμματος της έκτασης που ήταν αρχική και εξελίσσονται οι εργασίες. Για το δε δεύτερο, έχει σταματήσει μετά από την προσφυγή των μη κυβερνητικών οργανώσεων. Αυτά κατ' αρχάς. Θα επανέλθω συμπληρωματικά στη δευτερολογία του. Ευχαριστώ, κύριε Πρόεδρε.
Ευχαριστούμε, κύριε Υπουργέ. Έχετε τον λόγο, κύριε Αρσένη, για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, τελικά έχω μπερδευτεί. Για την Κυβέρνησή σας είναι ουσιώδεις οι γνωμοδοτήσεις ή όχι; Εσείς λέτε «ναι», αλλά διαβάζουμε στο «Energypress» για τη συνάντηση του κ. Αμυρά με τους συντονιστές των αποκεντρωμένων διοικήσεων όπου τους δίνει την εντολή να μην λαμβάνουν υπ' όψιν τις γνωμοδοτήσεις τοπικής αυτοδιοίκησης και περιφέρειας, αλλά να προχωράνε στις εγκρίσεις των έργων. Το είχα θέσει και στον ίδιο στην προηγούμενη επίκαιρη και δεν απάντησε. Σε κάθε περίπτωση, ομόφωνα το περιφερειακό συμβούλιο στις 18 Μαΐου ψήφισε την άμεση διακοπή των έργων για αυτό το αιολικό. Μιλήσαμε για τους αργυροπελεκάνους, αλλά δεν μιλήσαμε για την αρκούδα και τον λύκο. Απαντήσατε στη γραπτή ερώτηση της επίκαιρης ότι σε δύο μήνες θεσμοθετείται το σχέδιο δράσης για την αρκούδα. Είναι πολύ σημαντικό. Όμως, για να θυμηθούμε τι λέει. Λέει το σχέδιο δράσης, που είναι ευρωπαϊκή υποχρέωση της Ελλάδας, για τον κίνδυνο αλλοίωσης και απώλειας, κατακερματισμού του βιοτόπου της καφέ αρκούδας λόγω της κατασκευής ανεμογεννητριών. Μιλάει και για την ηχητική όχληση στην αρκούδα από τα μεγάλα αιολικά πάρκα στη φάση κατασκευής και λειτουργίας. Αλήθεια, πώς εσείς λαμβάνετε υπ' όψιν αυτό που θεσμοθετείται θεωρητικά σε δύο μήνες και το έχετε στα χέρια σας εδώ και πολλούς μήνες; Πώς το λαμβάνετε υπ' όψιν; Θα το λάβετε υπ' όψιν σε δύο μήνες; Τώρα όχι; Δεν έχουν εξεταστεί οι σωρευτικές επιπτώσεις στα υπόλοιπα αιολικά. Όπως απαντήσατε και ο ίδιος στα σημεία της γραπτής μου ερώτησης, είχαμε αιολικό που απορρίφθηκε στην ίδια τοποθεσία και τώρα έρχονται στη θέση του δύο - είναι το ίδιο, δηλαδή, κομμένο στα δύο - κι αυτό εγκρίνεται και προχωράει. Τι άλλο θα δούμε στο θέμα των αιολικών! Είναι σαν να μην υπάρχουν νόμοι, κύριε Υπουργέ! Είναι σαν να μην υπάρχει το χωροταξικό, ναι αυτό που λέτε ότι θα βελτιώσετε. Ε, λοιπόν, η κακή του πτυχή φαίνεται σαν να μην υπάρχει τελικά για τις υπηρεσίες σας. Επίσης, τι τέλος πάντων γίνεται στη ΡΑΕ; Η άδεια εγκατάστασης, που ήταν αυτό που έδωσε το «πράσινο» φως για να ξεκινήσουν οι εργασίες, δεν δημοσιοποιήθηκε ποτέ στον χάρτη της ΡΑΕ, αυτόν δηλαδή που συμβουλεύονται οι πολίτες για να ξέρουν τι γίνεται στον τόπο τους. Τι θα γίνει άλλο στο κομμάτι των αιολικών; Ποιος άλλος νόμος θα παραβιαστεί;
Ευχαριστούμε τον κ. Αρσένη. Κύριε Υφυπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε συνάδελφε, υπάρχουν και νόμοι, υπάρχουν και διατάξεις, υπάρχει και έλεγχος, υπάρχουν και όλοι οι ενδιαφερόμενοι φορείς, οι τοπικές κοινωνίες που εκφράζονται για κάθε έργο στη διαδικασία ιδιαίτερα της περιβαλλοντικής αδειοδότησης. Ρωτήσατε πριν αν οι γνωμοδοτήσεις των φορέων είναι δεσμευτικές. Αν ήταν δεσμευτικές, δεν θα λέγονταν γνωμοδοτήσεις, αγαπητέ συνάδελφε. Λαμβάνονται, όμως, υπ' όψιν όλες οι παρατηρήσεις, όλων των φορέων, όλες οι γνωμοδοτήσεις του κοινού, ομάδων, που έχουν σχέση ή που καταθέτουν απόψεις. Όλα αξιολογούνται και τελικώς παίρνονται οι αποφάσεις. Δεν δίνονται χωρίς όρους, χωρίς προϋποθέσεις. Αυτά δίνονται, όπου τελικά εγκρίνονται, και με όρους και με προϋποθέσεις. Είπα ότι η περιοχή για την οποία συζητάμε είναι έξω από την ειδική περιοχή σύμφωνα και με το έγγραφο του οικείου δασαρχείου. Είναι δύο χιλιόμετρα απόσταση. Όμως, να σας πω κάτι. Μιλάμε για αιολικά πάρκα και για φωτοβολταϊκά πάρκα, για ανανεώσιμες πηγές ενέργειας. Δεν λέω να φτάσουμε στην άκρη, αλλά μην τα μηδενίσουμε κιόλας. Πάμε να φύγουμε από μοντέλα παραγωγής ενέργειας που πράγματι και αποδεδειγμένα και διαχρονικά καταστρέφουν το περιβάλλον. Γίνεται απολιγνιτοποίηση σε πολλές περιοχές σαν και αυτή που συζητάμε. Δηλαδή, να παραμείνουμε καλύτερα εκεί που είμαστε τώρα; Χρειάζονται τα έργα αυτά και χρειάζονται να μπουν στη σωστή θέση - θα συμφωνήσω μαζί σας - αλλά μην τα πυροβολούμε όμως γενικώς. Να ξέρετε ότι την ίδια ευαισθησία που έχετε κι εσείς την έχουμε και εμείς και αυτοί που αξιολογούν και ελέγχουν καταλήγουν στο καλύτερο αποτέλεσμα. Προστατευόμενες περιοχές και εντός αυτών δεν σημαίνει ότι απαγορεύονται τα πάντα για να προστατευθούν. Προστασία δεν σημαίνει πλήρης απαγόρευση παντού. Το 1/3 στην πατρίδα μας είναι προστατευόμενες περιοχές. Αν απαγορεύαμε τα πάντα μέσα εκεί, τι θα γινόταν; Υπάρχουν βεβαίως περιοχές που είναι απολύτου προστασίας. Εκεί βεβαίως απαγορεύεται οποιαδήποτε δραστηριότητα. Αλλά υπάρχουν και άλλες περιοχές που υπό όρους και προϋποθέσεις επιτρέπονται δραστηριότητες και αιολικά πάρκα σαν και αυτά τα οποία συζητάμε. Άρα, θέλω να σας πω πως σε ό,τι αφορά το πρώτο θέμα που αφορά στην αδειοδότηση για τη θέση Αερορράχη, είπα και πριν όταν ξεκίνησε - γιατί πάνε χρόνια που έχει ξεκινήσει αυτή η εγκατάσταση - πως ο δήμος ήταν θετικός και όλες οι γνώμες θετικές και εξελίχθηκε για να κατασκευαστεί. Οι δε δύο τροποποιήσεις που αναφέρατε μέχρι πρόσφατα ήταν εντός του ιδίου περιγράμματος. Το εάν άλλαξαν τα γεωμετρικά χαρακτηριστικά των ανεμογεννητριών αλλά με την ίδια τελική ισχύ, είναι λόγω του εκσυγχρονισμού και της εξέλιξης των ίδιων των αιολικών πάρκων. Δεν θέλω να πω περισσότερα σε ό,τι αφορά την Αερορράχη. Στο δε κομμάτι της Φλώρινας ανέφερα και πριν ότι είναι σε εκκρεμότητα, εξελίσσεται η αξιολόγηση και οι φορείς εκφράζουν τις θέσεις τους. Όλα θα αξιολογηθούν και να είστε βέβαιος πως ό,τι χρειαστεί στο τέλος για την προστασία του τοπίου και της περιοχής μέσα από τους όρους που θα περιλαμβάνονται, να το θεωρείτε δεδομένο. Ευχαριστώ, κύριε Πρόεδρε.
Ευχαριστούμε, κύριε Υπουργέ. Και ολοκληρώνουμε τη σημερινή διαδικασία με την τελευταία για σήμερα επίκαιρη ερώτηση. Είναι η δεύτερη με αριθμό 827/31-5-2021 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: « Ιωάννινα, ο υγρότοπος Τσαμαρά αποκρύπτεται στα χαρτιά για να τσιμεντωθεί». Τον λόγο έχει ο κ. Αρσένης για την πρωτολογία του.
Ευχαριστώ πολύ, κύριε Πρόεδρε. Κύριε Υπουργέ, αναφέραμε τη βιοποικιλότητα και τα αιολικά και ότι πρέπει να κάνουμε κάτι για να σωθούμε από την κλιματική αλλαγή. Τα αιολικά κινούνται προς τα εκεί λέτε. Αλήθεια, το πρώτο που έχουμε να κάνουμε είναι η προστασία της βιοποικιλότητας. Γι' αυτό ο ΟΗΕ κήρυξε τη δεκαετία που διανύουμε, την τόσο κρίσιμη για την αντιμετώπιση της κλιματικής κατάρρευσης, ως δεκαετία της αποκατάστασης των οικοσυστημάτων, όχι της διάνοιξης δρόμων σε προστατευόμενες περιοχές. Αλλά να πάμε και ένα ακόμη βήμα παραπέρα. Εάν είναι φιλοπεριβαλλοντικά τα έργα ΑΠΕ, θα πρέπει να αποτελούν πρότυπες περιβαλλοντικές εφαρμογές, όχι να γίνονται κατά παράβαση της εθνικής και ευρωπαϊκής νομοθεσίας. Πιο συγκεκριμένα για τον υγρότοπο Τσαμαρά. Είναι ένας πολύ σημαντικός υγρότοπος που έχει καταγραφεί και βρίσκεται στον κατάλογο υγροτόπων που πρόσφατα το Ελληνικό Κέντρο Βιοτόπων - Υγροτόπων σε συνεργασία με το Τμήμα Βιοποικιλότητας και Προστατευόμενων κατάρτισε περιοχών του ΥΠΕΝ, του Υπουργείου σας, και όμως είναι άφαντος στη μελέτη και στους περιβαλλοντικούς όρους για το οδικό δίκτυο που προχωράει στα Γιάννενα, του Υπουργείου Μεταφορών και Συγκοινωνιών, στο οποίο καταθέσαμε επίσης επίκαιρη και δήλωσε αναρμόδιο να απαντήσει, παρ' όλο που οι ερωτήσεις ήταν στα θέματά του. Το ζήτημα εδώ είναι ότι ενώ αυτή τη στιγμή βρίσκεται η υπόθεση στο Συμβούλιο Επικρατείας, προχωράνε οι απαλλοτριώσεις σε έναν υγρότοπο μεγάλης σημασίας, υπερτοπικής σημασίας, έναν υγροβιότοπο σημαντικό και για τους γειτονεύοντες υγροβιότοπους και για το οικοσύστημα των Ιωαννίνων. Και αυτή τη στιγμή σας καλούμε να κάνετε το αυτονόητο, να προστατεύσετε έναν σημαντικό υγροβιότοπο της χώρας από την τσιμεντοποίηση από το ίδιο το κράτος για τη δημιουργία αυτού του κόμβου και βέβαια να μας πείτε ποια ήταν η θέση σας στο Υπουργικό Συμβούλιο όταν συζητιόταν το εν λόγω έργο. Ευχαριστώ πολύ.
Και εμείς ευχαριστούμε. Τον λόγο έχει ο κύριος Υπουργός για την πρωτολογία του.
Ευχαριστώ, κύριε Πρόεδρε. Κύριε συνάδελφε, σε ό,τι αφορά το δακτύλιο της πόλης των Ιωαννίνων όπου αναφερθήκατε, από τον κόμβο του Πανηπειρωτικού Σταδίου ως στον κόμβο Βογιάνου, με συνολικό μήκος τεσσάρων χιλιάδων τριακοσίων εξήντα μέτρων, στο μεγαλύτερο μέρος ταυτίζεται με ήδη διανοιγμένους δρόμους των ρυμοτομικών σχεδίων Ιωαννίνων, Ανατολής και Παμβώτιδας. Θέλω να σας πω ότι σε ό,τι αφορά την περιβαλλοντική αδειοδότηση του έργου - και θα μπω κατ' ευθείαν στην ουσία της απάντησης - , υπήρξαν γνωμοδοτήσεις και απόψεις, όπως είπα και στην προηγούμενη ερώτησή σας, από φορείς και κοινό και οργανώσεις: Θέλω να σας πω ότι κατ' αρχάς η απόφαση του δημοτικού συμβουλίου των Ιωαννιτών ελήφθη υπ' όψιν με την παραλαβή της Μελέτης Περιβαλλοντικών Επιπτώσεων. Ο φορέας διαχείρισης της λίμνης Παμβώτιδας έχει εκφράσει θετική γνωμοδότηση για την κατασκευή του έργου. Είναι η υπ' αριθμόν 16/12-3-2019. Υπάρχει θετική γνωμοδότηση της Εφορείας Αρχαιοτήτων. Δεν γνωμοδοτεί το Δασαρχείο Ιωαννίνων επί του θέματος, διότι οι εκτάσεις από τις οποίες περνάει δεν υπόκεινται στις διατάξεις της δασικής νομοθεσίας. Γνωμοδοτεί επί της ΜΠΕ και η περιφερειακή διεύθυνση ότι δεν υφίσταται θέμα σε ό,τι αφορά δασικές διατάξεις. Υπάρχει η εισήγηση της Διεύθυνσης Περιβάλλοντος και Χωρικού Σχεδιασμού Ηπείρου προς το Περιφερειακό Συμβούλιο Περιβαλλοντικής Αδειοδότησης με θετική γνωμοδότηση για την υλοποίηση του έργου. Υπάρχει το έγγραφο της Διεύθυνσης Υδάτων Ηπείρου με θετική γνωμοδότηση υπό όρους για την υλοποίηση του έργου. Υπάρχει απόφαση του Περιφερειακού Συμβουλίου Περιφερειακής Αδειοδότησης με ομόφωνα θετική γνωμοδότηση για την υλοποίηση του έργου στις 28-5-2019. Και πάνω απ' όλα, επειδή αναφέρθηκα σε αδειοδοτήσεις, υπάρχει η υπ' αριθμόν 7/15-9-2017 απόφαση της Επιτροπής Περιβάλλοντος και Ανάπτυξης Περιφέρειας Ηπείρου με ομόφωνα θετική γνωμοδότηση, με όρους και προϋποθέσεις για την υλοποίηση του έργου. Υπάρχει η υπ' αριθμόν 462/2017 απόφαση του Δημοτικού Συμβουλίου του Δήμου Ιωαννιτών με θετική γνωμοδότηση για την υλοποίηση του έργου. Διάβασα πολλές γνωμοδοτήσεις. Είναι θετικές και κάποιες υπό όρους αλλά θετικές. Και σε ό,τι αφορά την περιοχή στην οποία αναφέρεστε, δεν αναφέρεται συγκεκριμένα σε ό,τι αφορά την προστασία του είδους του τρίτωνα. Όμως, εμπεριέχεται μαζί με άλλους υγροτόπους και η περιοχή την οποία συζητάτε. Έχω εδώ τους χάρτες και θα σας παραπέμψω στην Απόφαση Έγκρισης Περιβαλλοντικών Όρων, που δείχνει τη θέση του έργου, δείχνει τα όρια της προστατευόμενης περιοχής, δείχνει τους υγροτόπους και τους οικοτόπους όπου αναπτύσσεται ο μακεδονικός τρίτωνας. Ο πιο κοντινός απ' όλους σε σχέση με το έργο είναι στα δύο χιλιόμετρα. Και μέσα σ' αυτούς αποτυπώνεται και η θέση της περιοχής που αναφέρετε. Άρα, έχει ληφθεί υπ' όψιν και σε καμμία περίπτωση δεν υπάρχει κενό στην αξιολόγηση της μελέτης και τελικώς, ελήφθη υπ' όψιν από όλους τους φορείς που ανέφερα, για να μπορέσουν να φτάσουν στην έγκριση και κατασκευή του έργου. Θα συνεχίσω, όμως, στη δευτερολογία μου. Ευχαριστώ, κύριε Πρόεδρε.
Ευχαριστούμε, κύριε Υπουργέ. Κύριε Αρσένη, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, κατ' αρχάς να πούμε ότι αυτήν τη στιγμή στην Αερορράχη έχουν ανέβει οι πολίτες απέναντι στις μπουλντόζες, καθώς μετά από έγγραφο του Υπουργείου σας, από τον κ. Δημόπουλο ο οποίος στην ουσία λέει ότι ειδική οικολογική εκτίμηση δεν απαιτείται, το δικαστήριο αποφάσισε ότι μπορεί να προχωρήσει το έργο χωρίς ασφαλιστικά μέτρα. Πάμε, όμως, στο ζήτημά μας. Είπατε ότι είναι θετικές γνωμοδοτήσεις. Αλήθεια, αν ήταν αρνητικές θα σας επηρέαζε; Γιατί, παραδείγματος χάριν, στο αιολικό της Σαμοθράκης είναι όλες αρνητικές. Και ενώ είχαμε τον προκάτοχό σας, τον κ. Οικονόμου, να λέει ότι αυτό σημαίνει ότι θα απορριφθεί, ήρθε ο κ. Αμυράς και μας είπε ότι δεν δεσμεύουν οι αρνητικές γνωμοδοτήσεις. Σας δεσμεύουν μόνο οι θετικές; Δεύτερον, επειδή λέτε για τις θετικές και είπατε ότι μερικές έχουν αστερίσκους, ξέρετε τι αφορούν οι αστερίσκοι; Τον υγρότοπο του Σαμαρά. Τι λέει η γνωμοδότηση του φορέα διαχείρισης της λίμνης Παμβώτιδας; Ότι θα πρέπει να εξεταστούν άλλες, εναλλακτικές λύσεις χάραξης των κρίσιμων τελευταίων πεντακοσίων μέτρων της οδού για το υπόλοιπο έργο στη λίμνη, αλλά αυτά τα πεντακόσια τελευταία μέτρα όπου είναι ο υγρότοπος του Σαμαρά θα επιφέρουν μη αναστρέψιμη καταστροφή του υγροτόπου. Κατά τη μελέτη του φορέα διαχείρισης της λίμνης Παμβώτιδας, σε συνεργασία με το τμήμα βιολογικών εφαρμογών και τεχνολογιών του Πανεπιστημίου Ιωαννίνων, διαπιστώθηκε ότι ο υγρότοπος του Σαμαρά που δεν έχει συμπεριληφθεί στη μελέτη, θα μπορούσε να έχει ευεργετική επίδραση στις δράσεις υποκατάστασης υποβαθμισμένων υγροτόπων, καθώς και της δημιουργίας νέων, στην πληθυσμιακή κατάσταση των ειδών των αμφιβίων, καθώς και στη συνολική κατάσταση της βιοποικιλότητας των αντίστοιχων περιοχών. Αυτά όσον αφορά τις γνωμοδοτήσεις. Να θυμίσουμε όμως εδώ πέρα ότι εγκρίνατε τη μελέτη περιβαλλοντικών επιπτώσεων, που ακόμη και η προηγούμενη κυβέρνηση είχε απορρίψει μετά από απόφαση του Συνηγόρου του Πολίτη. Και εσείς την εγκρίνατε ως έχει, σαν καινούργια, το οποίο από μόνο του πραγματικά χρήζει απάντησης. Θα θέλαμε πραγματικά, όσο προλαβαίνουμε, να σώσουμε αυτόν τον υγρότοπο ο οποίος με βάση τους επιστήμονες είναι ιδιαίτερα σημαντικός, τόσο για τον τρίτωνα όσο και για άλλα είδη που φιλοξενεί, όσο και για τους γύρω υγροτόπους. Είναι κάτι το οποίο αξίζει στα Γιάννενα, που αν μη τι άλλο, με την τελευταία οικιστική ανάπτυξη και την ανάπτυξη των τελευταίων χρόνων έχουν χάσει πολλούς τέτοιους μικρούς υδροβιότοπους. Αυτός είναι ένας κατοχυρωμένος υδροβιότοπος στους επιστημονικούς καταλόγους και πρέπει να προστατευθεί.
Κύριε Υπουργέ, έχετε τον λόγο για να κλείσετε και τη διαδικασία.
Ευχαριστώ, κύριε Πρόεδρε. Κύριε συνάδελφε, είπατε κάτι πριν, επειδή ανέφερα ότι ήταν θετικές οι γνωμοδοτήσεις για το συγκεκριμένο έργο. Όλες οι αξιολογήσεις, θετικές και αρνητικές, αξιολογούνται γιατί είναι γνωμοδοτήσεις. Είναι άλλο όμως το κλίμα να είναι όλοι θετικοί - νομίζω ότι και εσείς το κατανοείτε - και άλλο να είναι όλοι αρνητικοί. Στη δεύτερη περίπτωση θέλει ακόμη περισσότερη προσοχή και έλεγχο στην αξιολόγηση και στην τελική απόφαση. Όμως, οι γνωμοδοτήσεις δεν είναι δεσμευτικές για κανέναν, γι' αυτό λέγονται γνωμοδοτήσεις, αλλά ακούγονται από όλους και οφείλουν όλοι να τις λαμβάνουν υπ' όψιν, γιατί μπορεί να έχουν γίνει λάθη, να υπάρχουν θέματα τα οποία δεν έχουν εξεταστεί. Αυτός είναι και ο λόγος των γνωμοδοτήσεων και της διαβούλευσης. Αν δεν έχουν αξιολογηθεί στοιχεία, να αξιολογούνται μέσα από τους φορείς, κοινωνικούς και θεσμικούς, για κάθε θέμα, όπως και για το συγκεκριμένο. Ο μακεδονικός τρίτωνας έχει πέντε υποπεριοχές στον όλο υγρότοπο και στην προστατευόμενη περιοχή όπου αναπτύσσεται. Όπως είπα και πριν, έχουν ληφθεί υπ' όψιν όλες αυτές οι υποπεριοχές για την προστασία του και αξιολογήθηκαν λαμβάνοντας υπ' όψιν όλες τις παρατηρήσεις. Και επειδή αναφέρθηκα στην απόφαση έγκρισης περιβαλλοντικών όρων, αυτά θέλω να σας πω ότι είναι στον χάρτη στη σελίδα 26 και 27 από τις 36 που μαζί με τον συμπληρωματικό αφορούν στην απόφαση έγκρισης περιβαλλοντικών όρων. Και εδώ δείχνεται παραστατικά η θέση σε σχέση και με τη μελέτη που έχει γίνει, που αναφερθήκατε και εσείς. Αν θα αντιστοιχήσετε αυτά που φαίνονται στην ΑΕΠΟ και στη μελέτη του πανεπιστημίου θα δείτε ότι μέσα στον χώρο περιλαμβάνεται και η υποπεριοχή, στην οποία αναφερθήκατε. Σε κάθε περίπτωση, μιλάμε για ευαίσθητες περιοχές και είδη που πρέπει να προστατεύσουμε. Γι' αυτό και ειδική αξιολόγηση μέσω ειδικής μελέτης για την προστασία αυτών των ειδών σε τέτοιες περιπτώσεις είναι απαραίτητη, όπως και έγινε και αξιολογήθηκε. Θέλω να σας πω εν κατακλείδι, σεβόμενος την ευαισθησία σας, γιατί έχω την τιμή να είμαι μαζί σας σε πολλές ερωτήσεις σε θέματα που αφορούν στην προστασία του περιβάλλοντος, να ξέρετε ότι ίδια ευαισθησία που έχετε εσείς διακρίνει και εμάς και ακούω πάντα με προσοχή τις παρατηρήσεις σας. Και αν υπάρχουν λάθη, γι' αυτό γίνεται η ανάδειξη η δική σας και είμαστε εδώ για να τα διορθώσουμε και οποιαδήποτε παρέμβαση σε όποιο επίπεδο να την κάνουμε. Δεν έχουμε κανέναν λόγο πράγματα, τα οποία δεν είναι σωστά και θεσμικά νόμιμα να τα αποδεχθούμε σε όποιο επίπεδο και αν συμβαίνουν. Θα ήθελα να πω και δυο λέξεις για το χωροταξικό, για τις ανανεώσιμες πηγές ενέργειας. Ευελπιστούμε μέχρι το τέλος της χρονιάς να είναι έτοιμο για να έρθει να επικαιροποιήσει, αλλά και να διορθώσει κενά ή και παραλείψεις ή και λάθη που υπάρχουν από το 2008. Και είμαστε μαζί να ακούσουμε και να συζητήσουμε για το τι πρέπει να ληφθεί υπ' όψιν. Σας είχα πει από την προηγούμενη φορά ότι οι ιδιαίτερες συνθήκες λόγω του COVID -19 μας έχουν στερήσει τη δυνατότητα να μπορούμε να μοιραστούμε, να διαβουλευτούμε και ν' ακούσουμε θέσεις και για αυτά τα θέματα που είναι ευαίσθητα και συζητάμε. Γι' αυτό υπήρξε και η καθυστέρηση στον σχεδιασμό. Άρα, είμαστε εδώ. Ακούμε με προσοχή τις παρατηρήσεις και - ξαναλέω - έχουμε την ίδια ευαισθησία μ' εσάς, γιατί η προστασία του περιβάλλοντος είναι ένα στοίχημα όχι προσωπικό, αλλά είναι ένα στοίχημα όλων μας και πρέπει να το κερδίσουμε όλου μαζί. Ευχαριστώ πολύ, κύριε Πρόεδρε.
Κι εμείς ευχαριστούμε, κύριε Υπουργέ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.27΄ λύεται η συνεδρίαση για τη Δευτέρα 7 Ιουνίου 2021 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.